
„CAZANIILE” DE LA PRISLOP 


„Pe cel ce va birui îl voi face stâlp în templul Dumnezeului 

Meu şi afară nu va mai ieşi şi voi scrie pe el Numele Dumnezeului 
Meu şi numele cetății Dumnezeului Meu — al noului Ierusalim, care 
se pogoară din cer, de la Dumnezeul Meu — şi Numele Meu cel nou.” 
(Apocalipsă 3,12) 


Cuvintele dumnezeiești ale Domnului şi Dumnezeului şi 
Mântuitorului nostru lisus Hristos adresate şi trimise din insula Patmos 
prin sfântul apostol şi evanghelist loan, ucenicul iubit al Domnului, 
îngerului-episcop al Bisericii primare din Filadelfia, se potrivesc tuturor 
sfinților din veac și până în veac, „care sunt priviţi ca stâlpi” (Galateni 
2,9) ai Bisericii lui lisus Hristos, în care au crezut, pe care L-au 
mărturisit ca Fiu al lui Dumnezeu şi pentru care au pătimit, au suferit şi 
chiar şi-au jertfit viaţa. Nu este întâmplător nici neamul, nici vremurile 
în care, din care şi pentru care Dumnezeu ridică sfinți şi „stâlpi de foc” 
ca slujitori şi mărturisitori ai Lui într-o lume şi într-o vreme plină de 
„stâlpi de sare”. Fiecare sfânt, biruitor în războiul nevăzut sau în „lupta 
cea bună” (I Timotei 6,12; II Timotei 4,7) prin lisus Hristos, „fără de 
care nu putem face nimic” (cf. loan 15,5), este cu adevărat un „stâlp” în 
templul cel ceresc al lui Dumnezeu, în templul Bisericii Ortodoxe a lui 
lisus Hristos, în templul Neamului — sau în nevăzuta „Catedrală a 
mântuirii Neamului” — şi în templul teologiei apostolice, patristice, 
postpatristice şi neopatristice. Un astfel de „stâlp” a fost, este şi va fi în 
templul ortodoxiei şi spiritualității româneşti şi Prea Cuviosul Părintele 
nostru Arsenie Boca (1910-1989). 

Între „Cărarea Împărăției” scrisă în anii '40 la sfânta mănăstire 
„Brâncoveanu” Sâmbăta de Sus și pictura de la biserica din Drăgănescu 
lucrată în anii *70-80, opera Părintelui Arsenie se întregeşte prin 
Manuscrisul de 267 de pagini al Sfinţiei Sale, fără titlu, aflat la 
Aşezământul Monahal de la Sinaia şi care cuprinde 137 de predici 
duminicale şi la sfintele sărbători, meditații evanghelice şi cuvinte 
duhovniceşti în spirit filocalic, pe care cu umilință şi cu smerenie am 
îndrăznit a le numi pregătindu-le pentru tipar „CUVINTE Vii” (Faptele 
Apostolilor 7,38 ed. brit.), după unica expresie biblică aflată în 
cuvântarea sfântului întâiului mucenic şi arhidiacon Ştefan, din ziua 
revelaţiei din Sinedriu şi a muceniciei sale. Unele sunt cunoscute, 
circulând de zeci de ani în popor, nu fără mutilări, deformări, inexactități 
sau lipsuri. Din păcate, astfel de variante au şi văzut lumina tiparului în 
volume şi ediții care lasă mult de dorit şi care nu se ridică la exigenţele 
şi nivelul unor lucrări care poartă pecetea numelui Părintelui Arsenie. 
De aceea am socotit de cuviință „să dăm tiparului cele ce sunt ale 
tiparului”, dar nu oricum, ci după manuscrisul unic, originar şi original, 
scris cu multă atenţie, frumuseţe şi dragoste de însuşi Părintele Arsenie 
prin grafia miniaturală a Sfinţiei Sale, irepetabilă şi inconfundabilă. 

Prea Cuviosul Părintele nostru Arsenie „a grăit, purtat fiind de 
Duhul Sfânt” (cf. II Petru 1,21), tâlcuind „Legea lui Hristos” 
(I Corinteni 9,21; Galateni 6,2), de aceea şi cuvintele Sfinţiei Sale „dau 
har celor ce le ascultă” (Efeseni 4,29), purtând „roada Duhului” 
(Galateni 5,22), „roada luminii” (Efeseni 5,9) şi „roada dreptăţii” 
(Filipeni 1,11) şi desfăşurându-se, în cuprinsul lor, între cele două pietre 
de hotar ale teologiei şi teologhisirii: „Plinirea vremii” (Galateni 4,4) şi 
„Iconomia plinirii vremurilor” (Efeseni 1,10). În ele găsim din belşug 
atât „lapte”, cât şi „bucate tari”, după cuvintele sfântului apostol Pavel 
(I Corinteni 3,2; Evrei 5,12), de aceea putem mărturisi şi adeveri, că „am 
cunoscut un om în Hristos...” (cf. II Corinteni 12,2). 

Toate cele 137 de cuvinte duhovniceşti, de dimensiuni şi 
extensiuni diferite, s-au născut în liniştea chiliei Părintelui Arsenie de la 
stăreția veche a sfintei mănăstiri de la Sâmbăta de Sus, cu vedere spre 
munții Făgăraşului şi în taina chiliei Părintelui Arsenie de la sfânta 
mănăstire Prislop, cu deschidere înspre dealurile Prislopului şi au fost 
scrise „cu timp și fără timp” (II Timotei 4,2) între 25 noiembrie 1946 şi 
27 martie 1950, în duhul comentariilor patristice: al sfântului Ioan 

Gurădeaur la Evanghelia de la Matei, al sfântului Ambrozie al 
Mediolanului la Evanghelia de la Luca şi al sfântului Chiril al 
Alexandriei la Evanghelia de la Ioan. Volumul-manuscris al Părintelui 
Arsenie cu conținut exclusiv evanghelic, izvorăşte din îndemnul şi 
cuvintele Mântuitorului lisus Hristos: „Cercetaţi Scripturile, şi socotiți 
că în ele aveți viață veşnică. Şi acelea sunt care mărturisesc despre 
Mine” (loan 5,39), de aceea se integrează pe deplin în corpusul teologic 
neopatristic ortodox. Volumul se deschide cu un cuvânt despre „Tânărul 
bogat” şi se încheie cu un cuvânt intitulat „Paharul şi Botezul”. Şapte 
cuvinte sunt scrise la sfânta mănăstire Sâmbăta: 25 noiembrie 1946, 5 şi 
12 septembrie 1948, 14 septembrie 1949, 5 şi 6 noiembrie 1949 şi un 
cuvânt de la Sâmbăta fără dată. Două cuvinte au fost scrise la Oradea în 
5 şi 6 iunie 1949; două la Arad în 14 şi 15 august 1949; două la Braşov 
în 7 şi 13 noiembrie 1949; cinci la Sibiu în 3, 4, 14, 15 şi 16 noiembrie 
1949; cinci la Bixadul Oltului între 8 şi 12 noiembrie 1949 şi câte unul 
la: Bucureşti în 22 mai 1949; Obreja în 27 mai 1949 şi Covasna în 
11 noiembrie 1949. Prin urmare, din cele 137 de cuvinte duhovniceşti 
sau meditații, doar 26 n-au fost scrise la Prislop, precum celelalte 111 
titluri, de aceea, pe drept cuvânt ne-am intitulat prologul sau 
precuvântarea Noastră arhierească la predicile, cuvintele şi meditaţiile 
Părintelui Arsenie: „Cazaniile” de la Prislop. După locul și data când 
au fost scrise, s-ar putea desena o hartă a itinerariilor cu rost ale 
Părintelui Arsenie între 1948-1950. Desigur acestea sunt doar o parte, 
partea esențială şi partea care s-a păstrat, din numărul de Dumnezeu ştiut 
al predicilor şi tâlcuirilor Părintelui Arsenie din vremea celor nouă ani 
de slujire la Sâmbăta şi zece ani de slujire la Prislop. Am respectat 
ordinea cronologică a cuvintelor şi nuanțele limbii române de la 
jumătatea secolului XX. 

Despre valoarea teologică, bogăția duhovnicească, precizia şi 
concizia specifică gândirii, vorbirii şi scrisului Părintelui Arsenie şi 
despre importanța omiletică şi catehetică a acestor „CUVINTE Vii”, 
cuvinte cu putere multă, care ne luminează şi ne limpezesc „cărările cele 
de demult” (Ieremia 6,16) ale sfinților Părinți, pentru Biserica Ortodoxă 
Română, nici nu mai este nevoie să vorbim și să insistăm. Şi prin aceste 
cuvinte duhovnicești, ca şi prin alte manuscrise, desene şi schițe păstrate 
cu sfințenie şi cu evlavie la Așezământul Monahal de la Sinaia până la 
vremea rânduită pentru fiecare, Părintele Arsenie este „străjerul cel 

sfânt” (Daniel 4,13 şi 23 ed. brit.) al Bisericii şi al neamului nostru, 
într-o vreme şi într-o lume în care parcă „timpurile şi-au ieşit din matcă” 
(Shakespeare). Izvorâte din Cuvântul lui Dumnezeu şi din Evanghelia 
Mântuitorului nostru Iisus Hristos, rostite şi scrise în cel mai curat duh 
filocalic, ortodox şi patristic, după predania Bisericii, cele 137 de 
cuvinte duhovnicești ale Părintelui nostru Arsenie, purtătoare de 
„fulgere, glasuri şi tunete” ale harului Duhului Sfânt (cf. Apocalipsă 
4,5), asemănătoare într-un fel şi cu „Cuvintele ascetice” ale sfântului 
Isaac Sirul şi cu Catehezele sfântului Teodor Studitul şi cu cele ale 
sfântului Simeon Noul Teolog, sunt „ca o răcoare de adiere și de 
rouă” pentru sufletul şi viața noastră duhovnicească, prin care îngerul 
Domnului ce s-a pogorât din cer în mijlocul cuptorului celui de foc al 
Babilonului şi „a stins văpaia” celor 49 de coți ai vâlvătăii cuptorului 
(Cântarea celor trei tineri 1,23-26). Având ca filon de aur învăţătura 
creştină despre „înnoirea vieţii” (Romani 6,4) prin „înnoirea minţii” 
(Romani 12,2), aceste cuvinte duhovniceşti ne împărtăşesc şi ne fac să 
simțim „răbdarea și mângâierea care vin din Scripturi” (Romani 15,4). 
„Cum este crinul între spini...” (Cântarea Cântărilor 2,2) — prin 
puritate, frumuseţe, sfințenie, iubire, lumină şi bunămireasmă — aşa s-ar 
putea intitula o carte-testament cu mărturii despre personalitatea, 
teologia și viața Părintelui Arsenie. 

„__ „Şi pe când Petru încă vorbea aceste cuvinte, Duhul Sfânt s-a 
pogorât peste toți cei ce ascultau Cuvântul” (Faptele Apostolilor 10,44). 
Veşnică recunoştinţă autorului, Prea Cuviosul Părintele nostru Arsenie, 
binemeritată răsplătire ostenitorilor şi binecuvântare cititorilor. 


Vârșeț, 2 ianuarie 2006 t DANIIL STOENESCU 
Sfântul Serafim de Sarov Episcop-locţiitor de Vârşeţ 

TÂNĂRUL BOGAT 
SIs 


Un tânăr frământat de întrebări; de cea mai mare întrebare: ce să 
fac să moştenesc viața cea veşnică ? Auzise de „Proorocul”. Se apropie 
de Mântuitorul cu cuviință, ca unul ce era de neam bun: 

- „Învăţătorule bune, ce să fac să moştenesc viața cea veşnică ?” 
Mântuitorul îi întrerupe întrebarea: „Ce mă numeşti «bun» — singur 
Dumnezeu e bun”. — Ca şi când ar fi vrut să-l corecteze de mai înainte în 
părerea ce-o avea tânărul despre bunătate sau chiar despre bunătatea sa. 
(Sunt oameni care se bat în piept că-s cinstiţi. Aşa o fi; dar să nu creadă 
că cinstea e numai atâta câtă o au ei. Cinstea și bunătatea câtă o avem 
noi e o măsură prea mică față de mărimea ei adevărată, cum sunt acestea 
numai la Dumnezeu). lată cum îl ridică dintr-o dată la o înțelegere mai 
adevărată despre bunătate. Mântuitorul ştia sigur că tânărul nu-L 
cunoaşte, ci-L socoteşte numai ca pre un Prooroc în Israel. 


- „Ştii poruncile Legii ?” (Şi i le spune Mântuitorul pe scurt: să nu 
curveşti, să nu ucizi, să nu furi şi celelalte; începe cu porunca ce l-ar 
primejdui mai mult — tânăr fiind.) Deci dacă vrei să intri în viață, ţine 
poruncile. Tânărul „voind să se îndrepteze” — unii din părinți spun: 
vrând să se laude înaintea Mântuitorului, mărturiseşte că toate acestea 
le-a păzit din tinereţele sale. E de crezut; familiile alese păzesc poruncile 
legii. Totuşi tânărul acesta, deşi împlinise poruncile, stăruia în el 
nemulțumirea cu sine însuşi şi cu omeneasca sa bunătate. 

- „Vrei să fii desăvârşit ? Mergi vinde-ţi averile tale şi le împarte 
săracilor şi vei avea comoară în cer, şi vino urmează-Mi Mie !” 

La nimeni până aci n-a cerut lisus să-şi vândă averile ! Tânărul 
voia mai mult decât intrarea în viață, de pe urma împlinirii poruncilor. 

„Vrei să fii desăvârşit ?” — împlineşte sfaturile ! 

Pe cuvântul acesta se întemeiază călugăria ! 

Deci iată ce făgăduință dau călugării: că împlinesc mai mult decât 
poruncile; se făgăduiesc să împlinească sfaturile: al sărăciei, al vieţuirii 
curate şi al urmării Mântuitorului, ascultători făcându-se lui Dumnezeu 
şi povăţuitorilor lor. 

Aci tânărul, luat oarecum pe neașteptate, nu şi-a dat seama Cine îl 
cheamă şi la ce îl cheamă. N-a adâncit răspunsul Mântuitorului şi a 
plecat întristat. 

Mântuitorul, dând din cap, a văzut că era lipit cu inima de bogăţie 
şi n-a cugetat destul de adânc. Şi a zis ucenicilor cuvântul acesta: „Cât 
de anevoie vor intra bogaţii în Împărăţia lui Dumnezeu”, — gândindu-se 
la ispitele şi primejdiile bogăției. Atunci au zis ucenicii: „Doamne, dar 
cine poate să se mântuiască ?” Era credinţa la cei vechi că bogaţii se pot 
mântui mai uşor, ca unii ce au miei și boi şi pot aduce jertfe, pe când cei 
săraci n-au de unde aduce jertfe. 

„Ceea ce la oameni e cu neputinţă, e cu putință la Dumnezeu !” 
Jertfele oamenilor nu pot să-i mântuiască, ci numai jertfa de pe Cruce a 
Mântuitorului ne este dată spre mântuire. 

Înţelesul bogăției: 

Nu sărăcia te mântuieşte, nici bogăţia nu te osândeşte; precum 
nici bogăţia nu te mântuiește, nici sărăcia nu te osândeşte, ci cum ai 
sufletul tău şi față de bogăţie şi față de sărăcie. Eşti sărac şi zorit cu 
gândul după avere, iată că nu te mântuieşte sărăcia ta. Eşti bogat, dar 
desfăcut cu inima de bogăţia ta, iată că nu te primejduieşte bogăţia ta. 
Cum stai cu sufletul și față de una și față de alta, de la asta atârnă 
mântuirea sau osânda ta. 

lată împărați care s-au mântuit: sfântul împărat Constantin şi 
maica sa, Elena; împărăteasa Irina; sfântul loan Gurădeaur era de neam 
înalt şi având bogăţie, sfântul Vasile avea bogăţie, dar avea inima 
dezlipită de ea şi trăia ca şi cum n-ar fi avut-o. Sfântul Vasile a întemeiat 
din averea sa primul spital. 

Maica Domnului nu era o cerşetoare. Sfântul Marcu avea case în 
Ierusalim. Pescarii aveau oameni angajați. 

Mai departe ştim din predanie despre tânărul acela, că după 
Răstignirea Mântuitorului şi după Înviere, dovedindu-și dumnezeirea Sa, 
după Înălțare şi după Pogorârea Duhului Sfânt, a auzit şi el despre toate 
acestea şi abia atunci şi-a dat seama cine era Cel cu care vorbise el şi nu 
L-a înţeles. lar când a văzut uciderea lui Ştefan şi liniştea lui cerească, 

precum şi propoveduirea pe față şi fără nici o frică a Apostolilor, a venit 
acasă şi s-a mărturisit creştin, lepădându-se de toate, aşa cum îl sfătuise 
lisus. 


Sâmbăta Rezumat după omilia 
25.X1.1946  1.P.S. Mitropolit Nicolae Bălan 

„MÂNAŢI MAI ADÂNC !” 
a 


Cu aceste cuvinte a sfârşit lisus zdroaba de toată noaptea a unor 
pescari, întorcându-o întru o aşa bucurie, încât printr-însa au cunoscut că 
Iisus e Dumnezeu, Stăpânul mărilor şi al vietăţilor dintr-însa. 

Oricine dintre noi poate că s-ar mulțumi cu atâta; cu bucuria că 
Dumnezeu i-a ajutat la necaz, cu recunoştinţa pentru un moment. 

Simon pescarul a mai făcut ceva: şi-a simțit toată nevrednicia sa 
de om în preajma lui Dumnezeu, şi, neputând scăpa de simțământul 
nevredniciei, a spus o vorbă, care poate fi şi potrivită şi nepotrivită: 

„Doamne, ieşi de la mine, că om păcătos sunt !” 

Domnul, nu numai că nu l-a ascultat să se ducă de la el, dar l-a 
chemat la Sine, printre primii ucenici. L-a chemat din marea peştilor, 
unde n-a avut necaz decât o noapte, în marea societății omeneşti: 
apostol, pescar de oameni, unde „necazurile Evangheliei” ţin toată viața. 

Ca pescar de oameni, ca vestitor al Evangheliei lui Dumnezeu, s-a 
îndoit de câteva ori în misiunea sa. Odată — dorind el — lisus l-a chemat 
pe valuri. În curtea lui Pilat de trei ori s-a lepădat de Iisus. Iar ultima 
dată — spune o predanie — Petru, văzând urgia prigoanei lui Neron- 
Cezarul, a fugit, vrând să scape. Atunci, spune predania, lisus i s-a arătat 
mergând spre cetate. Petru-,,pescarul”, cum îl numeau creştinii în ascuns 
— L-a întrebat: „Unde mergi Doamne ?” Iar lisus i-a răspuns: „Merg la 
Roma să mă răstignesc a doua oară !” Petru şi-a înţeles greşala şi dojana 
pe care i-a făcut-o lisus. 

Întors de Dumnezeu iarăşi la misiunea sa, la necazurile morţii 
pentru Viaţă, sigur că, — după cuvântul ce-l auzise odinioară: „mână mai 
adânc” — a simţit din nou nevrednicia sa de om şi bucuria pe care i-a 
făcut-o Dumnezeu, bucurie care a covârşit necazul firii, cu adâncurile 
rostului dumnezeiesc. În necazurile, pline de bucurie, ale Evangheliei, 
mult mai multă roadă a adus creștinătății moartea sa mucenicească 
pentru lisus, decât dacă şi-ar fi cruțat viața pentru sine. 

Iată ce rosturi au avut cuvintele lui lisus „mână mai adânc”, în 
viaţa şi misiunea ucenicului Său Petru-,,Pescarul”. 


* 


Ce învățăminte putem desprinde noi din cuvântul lui Iisus: 
„mânați mai adânc” ? 

- Că în toată strădania noastră bună, să mânăm mai adânc. 
Necazul, piedicile sau încercările sunt puse ca să le trecem, iar nu ca să 
ne oprim sau să ne întoarcem păgubaşi. 

- Încercările de tot felul sunt binecuvântate de Dumnezeu şi 
trimise oamenilor, cu rostul ca din prilejul lor să ne întâlnim cu El, căci 
de la El primim puterea neobişnuită, care întoarce necazul în bucurie. 

- Că întotdeauna, ori de câte ori ne întâlnim cu Dumnezeu în 
necazuri, toate sunt chemări de-a-l fi mai aproape, de-a-I fi ucenici, de-a 
nu tăcea binefacerile Sale către noi. — Că mare trebuință au oamenii, 
confrații noştri, de mărturia noastră, precum că în încercări e mai 
aproape Dumnezeu de noi şi noi de El. 

- Să mânăm deci mai adânc rosturile vieţii acesteia şi ale tuturor 
încercărilor ei, că sfârşitul lor e moartea păcatului şi întâlnirea 
nedespărțită cu Dumnezeu. 

- Că fără găsirea lui Dumnezeu în încercările vieţii, viața noastră 
ar fi o noapte de zdroabă zadarnică, mai zadarnică decât odinioară cea a 
lui Simon pescarul. 

Nu pricepem viaţa fără Dumnezeu. Dar Îl pricepem pe Dumnezeu 
din necazurile vieţii — bune toate — şi din ele propoveduim pe 
Dumnezeu. 

- Şi propoveduiţi-L şi voi ! 


Sâmbăta 
5.1X.48 Duminecă; Luca 5,1-11. 

O ÎNTREBARE IUBIRII 
Bac E 


„Căci aşa a iubit Dumnezeu lumea, încât pe Fiul Său 
Cel Unul-Născut L-a dat, ca oricine crede în El să nu 
piară, ci să aibă viaţă veşnică” (loan 3,16). 


- De ce L-a dat Dumnezeu pe Fiul Său, lisus, spre jertfă, „şi încă 
jertfă de cruce” ? 

- Pentru că singurul grai care mai poate răzbi până la inima 
oamenilor, s-a dovedit că nu mai rămâne altul, decât Jertfa Cuiva pentru 
ei. 

Când moare cineva pentru tine, pe acela nu-l poți uita niciodată. 

La începutul unuia dintre războaie ieşise o lege că poţi lipsi de la 
război dacă îți găseşti un înlocuitor. Greu de găsit înlocuitor la moarte. 
Era undeva un om, cu o casă de copii, dar necredincios şi trebuia să 
plece la război. Când la plecare, iată vine la el un tânăr şi-i spune: „Eu 
sunt singur, chiar dacă mor după mine nu plânge nimeni; merg eu în 
locul d-tale la război !” S-a dus tânărul. După oarecare vreme tânărul 
cade rănit de moarte şi cum ajunge acasă moare. 

Mormântul său era mereu împodobit cu flori şi nimeni nu ştia cine 
i le pune, până când într-o noapte a fost găsit necredinciosul că-i ducea 
flori la mormânt. 

- Bine, dar tu nu crezi în Dumnezeu ! 

- Ba acum cred, fiindcă numai Dumnezeu i-a putut da tânărului 
acestuia iubirea de mine şi de copiii mei, ca să meargă el în locul meu la 
moarte, şi asta numai Dumnezeu a mai făcut-o, când a trimis pe Fiul Său 
să moară în locul nostru ! 

Întrebarea: 

Dacă aşa de mult ne iubeşte Dumnezeu, cum se face că viaţa 
noastră e aşa de apăsată de tot felul de încercări ? Sau, punând 
întrebarea cu cuvintele Scripturii: De ce „pe cel ce-l iubeşte Dumnezeu 

îl ceartă, iar pe cine-l primeşte îl bate” ? Cu alte cuvinte, dacă aşa de 
mult ne iubeşte Dumnezeu, de ce-i viața noastră aşa de necăjită ? 


- Fiindcă „pe cât sunt de departe răsăriturile de la apusuri aşa sunt 
de departe judecăţile Mele de judecăţile voastre” (Psalmul 102,12; Isaia 
55,8-9) — zice Domnul ! O mică pildă: altfel sunt judecăţile unui tată 
care-şi ia la rost copiii, decât e socoteala copiilor. Dar când copiii vin la 
minte deplină, atunci înțeleg care a fost judecata tatălui lor când le-a dat 
bătaie. 

(Sf. Marcu Ascetul, Filocalia I, pedeapsa — întărire.) 

Aşa şi noi, cât suntem înfăşurați în trup, suntem destul de legaţi 
într-o înțelegere trupească a vieţii, într-o înţelegere pruncească. Dar 
când vom scăpa de muritorul acesta de pe noi, atunci cu mare 
recunoştinţă vom mulțumi lui Dumnezeu pentru toate încercările la câte 
ne-a supus cât eram în lume. 

Trebuie, prin urmare, să lungim vederea până dincolo de zarea 
vieţii acesteia, până în cealaltă împărăție, că altfel nu putem pricepe 
necazurile vieţii acesteia, şi, nepricepând-o pe aceasta prin cealaltă, n-o 
putem răbda. 

Dar, dacă o înțelegem aşa cum este, pe una în legătură cu alta, 
atunci oricum ar fi de necăjită, capătă o valoare nepreţuită. Şi atunci se 
întâmplă un lucru minunat: omul iubeşte necazurile şi pe toți cei ce-l 
necăjesc îndeosebi. De-acum creştinul stă liniştit pe conducerea lui 
Dumnezeu şi vede că orice cruce a vieţii sale este o mărturie a iubirii 
părinteşti a lui Dumnezeu; orice cruce e o treaptă a desăvârşirii. 

Deci dacă ne împărtăşim cu Sfânta Jertfă a Domnului, ne 
împărtăşim cu Taina Iubirii supreme a lui Dumnezeu, împărtăşire, care, 
printre alte daruri, are şi pe acesta: că ne ridică de la înţelegerea 
pruncească a vieţii la înțelegerea pe care o avea lisus, în temeiul căreia Îi 
suntem următori convinşi şi liniștiți, oricât de neliniştită ar fi marea 
vieţii de aici. 


Ştim Cui credem şi ştim Cine-i la cârmă ! 


Sâmbăta 
12.IX.948 

ZIUA CRUCII 
-4- 


Într-una din cântările Bisericii, alcătuită după Psalmii lui David, 
preamărim pe Dumnezeu în cuvintele: „Sfânt este Domnul Dumnezeul 
nostru; înălțați pe Domnul Dumnezeul nostru, şi vă închinați 
aşternutului picioarelor Lui, că Sfânt este”. O altă cântare bisericească, 
preamărind crucea, zice: „Acum vedem aşternutul unde au stătut 
picioarele Tale Stăpâne...” „Astăzi cu adevărat cuvântul cel de 
Dumnezeu grăitor al lui David a luat sfârşit, că iată arătat ne închinăm şi 
aşternutului preacuratelor Tale picioare.” 

Deci până la răstignirea Domnului pe cruce, crucea era lemnul 
morţii celei mai de ocară. Prin sfintele Sale patimi, lisus a schimbat 
ocara în slavă, încât Apostolul Pavel nu găsea alt cuvânt în care să se 
laude decât în Crucea Domnului, mustrând pe cei ce sunt vrăjmaşii 
crucii. 

Deci lemnul crucii a fost prevestit prin prooroci, prin Moise şi 
prin David. Prin proorocul David ne porunceşte să ne închinăm Crucii, 
aşternutului picioarelor Lui, că sfânt este. 

Oare de ce zice despre Cruce că e aşternut numai al picioarelor 
Lui ? — Fiindcă lisus S-a răstignit pe Cruce nu cu ființa Sa 
dumnezeiască, ci cu firea omenească, Adam cel nou, ceea ce în graiul 
profetului e tot una cu picioarele lui Dumnezeu. 

Să lămurim ceva şi din înţelesul crucii ca suferință. 

Suferința, necazurile, încercările sunt cea mai necunoscută cruce, 
deşi fiecare are de dus câte una. Mai toți se roagă lui Dumnezeu să-i 
scape de cruce. Nu e bine aşa. E semn că oamenii nu-i cunosc rostul şi 
nu-i cunosc pe sfinţi. lată de pildă ce spune sfântul Marcu Ascetul, că 
prin aceasta se cunoaşte dacă o are cineva, dacă primeşte cu bucurie 
necazurile. Tot acest sfânt ne spune despre crucea încercărilor, că pentru 
trei pricini vin asupra noastră: l.ca pedeapsă pentru păcatele făcute 

(„pedeapsă” în graiul bătrânilor înseamnă învățare de minte); 2. pentru 
ferirea de cele ce altfel le-am face; şi 3. pentru întărirea virtuții. „Să nu 
spui că se poate câştiga virtutea fără necazuri: căci virtutea necercată în 
necazuri nu e întărită !” (Filocalia I, p. 236. 66). 

Cea mai grea încercare a vieții este necazul morții. Cum stăm față 
de o asemenea încercare ? Ar trebui să stăm şi mai liniștiți ca față de 
cruce; fiindcă Mântuitorul, prin moartea Sa, a schimbat nu numai rostul 
crucii din ocară în slavă, ci a schimbat şi rostul morții şi l-a făcut bun. 
Până la lisus moartea era o pedeapsă dată firii omeneşti, plată a 
păcatului. De la înfrângerea morţii, prin învierea Omului nou, moartea, 
cea mai grea încercare a vieții acesteia, s-a schimbat în moarte a 
păcatului şi a izbăvirii firii omenești. Așa ne învață sf. Maxim 
Mărturisitorul. 

lată de ce prăznuind Crucea vorbim de înviere şi a morții 
omorâre. 

Acestea sunt cunoştinţe duhovniceşti care dau curaj vieţii 
acesteia, îi dau înţeles şi o linişte cu atât mai mare cu cât e mai 
învolburată marea societăţii omeneşti. 

lată pe ce temelie stăm, în praznicul Înălţării, când zicem: 

„Crucii Tale ne închinăm Stăpâne şi sfântă Învierea Ta o lăudăm 
Şi o mărim !”... 


Sâmbăta, 
14 sept. 49 Ziua Crucii. 

OAMENI CARE „AU LĂSAT TOTUL” 
3-5 


„Trăgând luntrile la țărm, au lăsat totul şi au mers după EI”. 


(Luca 5,11) 

1. „Toată noaptea ne-am trudit şi n-am prins nimic, dar 

2. pe cuvântul Tău voi lăsa mrejile jos.” 

3. Pescuitul minunat. 

4. Au lăsat totul: (luntri, peşti, casă, părinți, nevastă) şi au mers 
după El. Au simțit că nu-i chema un om, om ca oarecare, ci îi chema un 
Om ca nimeni altul. Dumnezeu se făcuse om. Un om sărac, bun, blând şi 
de-o nemaivăzută smerenie. Prin acestea se străvedea Dumnezeu; 
sufletul lor simţea şi pe loc s-a aprins de o mare dragoste de El, cât au 
uitat toate şi nu le-au mai trebuit acelea, ci numai pe El. 


Este prin urmare o sete, o foame, o trebuinţă a sufletului, care nu 
se stâmpără cu nimic altceva decât numai cu Dumnezeu; iar când Îl 
găseşte nu-i mai trebuie nimic din cele de aici, ci pe toate le lasă şi 
urmează Lui. 

Mântuitorul lisus cheamă ucenicii — urmaşii Apostolilor — până la 
sfârşitul veacurilor. Durerea este, că deşi noi Îl cunoaştem şi ştim cui 
credem, noi nu lăsăm nimic din ale noastre şi totuşi ne ţinem că-l urmăm 
Lui. De aceea întunerecul necunoştinței de Dumnezeu şi de noi înşine 
s-a întărit, şi tot mai grea se face noaptea fără de Dumnezeu. Și aşa iată 
că lumea întreagă se trudeşte toată noaptea şi nu prinde minte deloc. 
Oamenii se revarsă unii peste alții în valuri de mare, cum nu s-a mai 
văzut mai mare potop de valuri. 

Dacă lăsăm lucrurile să meargă în voia valurilor şi nu vom face ca 
Simon pescarul de odinioară: „După cuvântul Tău...” truda oamenilor va 
fi din ce în ce mai zadarnică; noaptea necunoştinţei de Dumnezeu din ce 
în ce mai întunecoasă, — şi aceasta pentru înmulțirea fărădelegilor. — Ştiu 
că şi astăzi lasă oamenii toate, dar neurmând pe nimeni. Şi bătaia e aşa 

de mare cât sare pământul în bucăţi. Iar pământul, după graiul Scripturii, 
e inima oamenilor. 

Aceia de bucurie că au aflat pe Domnul au lăsat toate și erau 
fericiți, urmând pe Domnul. Cei din zilele noastre, care lasă toate de 
urgia prăpădului, fiindcă n-au urmat pe Domnul, au vai peste vai. 


* 


Se răresc păstorii. „lată vin zile zice Domnul Dumnezeu, în care 
voi trimite foamete pe pământ, nu foamete de pâine şi nu sete de apă, ci 
de auzit cuvintele Domnului” (Amos 8,11). Ce e de făcut ? Răspuns: 
Copii curaţi, neîncărcați de atâtea păcate părintești, mai străvezii spre 
Dumnezeu, în stare să lase toate pentru dragostea de Dumnezeu şi 
Evanghelia Sa. 

lată de unde începe chemarea Apostolilor, a propoveduitorilor de 
Dumnezeu neînfricaţi şi în stare a purta necazurile Evangheliei: de la noi 
toți. Roade şi nu frunze ! Soarta apostoliei în lumea aceasta e 
împreunată cu primejdie de moarte. Dar dragostea de Dumnezeu ne 
desface de orice dragoste de pământ sau grijă de viață. 

Întâlnirea cu Mântuitorul schimbă pe oricine. Iar cine L-a întâlnit, 
nu poate să nu-L propoveduiască, să aibă şi alţii parte de neasemănata 
bucurie de a-L urma pe El toată stadia vieţii. 

x 

După Înviere: 

Maria Magdalena, Petru; Luca şi Cleopa spre Emaus. 

Saul pe drumul Damascului. 

Toți avem datoria de a-L propovedui cu cuvântul, cu fapta, dar 
mai ales cu dragostea. Iar dacă vremea ne-o va cere, să ne ajute să lăsăm 
toate cu bucurie pentru Dumnezeu, şi să-l urmăm Lui, şi în veacul de 
acum Şi în cel viitor. 


Chemarea ucenicilor lui lisus în lume: 
Matei 10. Faptele Apostolilor 26,16-18. 


Sâmbăta 

SFÂNTUL VASILE CEL MARE: 


— UN IERARH DE ATITUDINE — 
-6- 


Se scriu lucrurile acestea, mărturie pentru creştinii care vor să 
înțeleagă că trăim cele mai bune vremuri de mântuire. Iată dovada 
istorică: 

La anul 313 de la Hristos, Împăratul Constantin a dat edictul de la 
Milano, prin care recunoscu creştinismul printre religiile de stat. Mare 
bucurie în creştinătate ! Dar... cum au scăpat creştinii de sub grijă, de 
îndată ce au trecut din ilegalitate la libertate, la persoană juridică, viața 
morală a creştinilor începu să se destrame. Cum şi-au primit averile 
înapoi — urmaşii mucenicilor —, puţini au mai rămas care să nu se 
încovoaie cu dragostea mai mult spre lumea aceasta. 

Deci de îndată ce-au ieşit de prin găurile pământului la larg, de 
îndată ce-au scăpat de prigoanele Cezarilor, cu un cuvânt de îndată ce-au 
ieşit din împrejurarea de jertfă a vieţii, când adică nu mai era o primejdie 
a mărturisi creştinismul pe față, s-a întâmplat că şi dragostea de 
Dumnezeu şi grija de suflet, până la aşa măsură răciseră, încât au 
început creştinii a se lua după un rătăcit, Arie, care tăgăduia 
dumnezeirea Mântuitorului, — chiar piatra cea din capul unghiului, prin 
care stă sau cade cineva din creştinism. 

De îndată ce creştinismul, mai bine zis creştinii fură lăsaţi la larg, 
se înmulți şi înclinarea de-a cădea din creştinism. (Nu ştiu cum, dar 
parcă nu e nimic pe lume fără o rânduială; a venit şi pentru aceştia o 
căpetenie, după care să se ia.) Parcă de-aici începe judecata, care 
desparte oile de capre. Ar fi fost mare mirare să nu se arate şi o atare 
ispită de necredință, de vreme ce, odată cu Împăratul Constantin, au 
trecut, cu numele, la creştinism, două treimi din imperiu. Era „la modă” 
să ai credința împăratului; — deşi toți aceşti creştini cu numele, cu puţin 
înainte s-ar fi îngrozit de primejdiile mărturisiri lui Hristos. Deci nu e 
de mirare ca toți aceștia, la care se mai adaugă şi urmaşii lui Constantin, 

ba chiar şi mulți episcopi, să se trezească la un moment dat, mărturisind 
o credință alăturea de creştinism, totuna cu necredința. Nu e greu de-a 
înţelege cum au ajuns lucrurile astfel. 

Când viaţa aceasta e încurajată de statornicia bogăției, de negrija 
întâmplărilor, omul se strică; iar o viață stricată de patimi strică şi 
mintea, care, odată stricată, nu mai deosebeşte adevărul de minciună sau 
binele de rău, ci le zice tocmai întors: răului bine şi minciunii adevăr. 

Încetând prigoanele, aşa se stricaseră purtările creştinilor şi aşa se 
întindea tăgăduirea dumnezeirii Mântuitorului, încât — zice un istoric al 
vremii —, dacă Dumnezeu n-ar fi trimis pe sfinţii Vasile, Grigorie şi 
Joan, ar fi trebuit să vie Hristos a doua oară. (Căci fărădelegile grăbesc 
Judecata). Iar un filosof creştin din vremea noastră, făcând o supra- 
privire asupra istoriei creştinismului, la fel găseşte că, creştinii au trecut 
cu succes prima ispită ridicată împotriva creştinismului: ispita 
persecuțiilor, dar n-au trecut cu acelaşi succes şi ispita a doua, a 
triumfului (asupra păgânismului). 

E şi explicabil: prima ispită a întâlnit în față creştini adevăraţi, 
care se hotărâseră într-un fel cu viața aceasta: s-o jertfească pentru 
Dumnezeu; pe când ispita a doua, a triumfului, pentru care trebuie să fii 
înțelept s-o ocoleşti, a găsit în față o mare turmă de creştini figuranți. 

Dar iată cum Providența a descâlcit lucrurile: pentru cei 
credincioşi a trimis pe sfinţi; iar pentru figuranți, şi îndeosebi arieni, a 
trimis pe împăratul Julian Apostatul, care din creştin s-a declarat păgân 
şi vrăjmaş al lui Hristos. Ba ca să-şi bată joc de o proorocie a 
Mântuitorului, a întreprins un război în calea la Ierusalim, ca să zidească 
templul lui Solomon. În luptă însă s-a trezit cu o săgeată otrăvită în 
piept. Aceasta l-a îngrozit şi l-a făcut să strige: „M-ai învins Galileene !” 

Deci toţi cei ce tăgăduiau dumnezeirea Mântuitorului, ca să facă 
pe placul împăratului apostat, ca să fie „la modă” s-au lepădat de 
creştinism. 

Dar parcă era un făcut: toţi cei ce s-au lepădat de Hristos nu se 
mulțumeau numai cu lepădarea lor, ci urmăreau şi lepădarea altora; iar 
dacă aceia se împotriveau, vrajba era gata şi începea prigoana. 

Iată focul în care se lămuresc credincioşii, iată firul de legătură cu 
înaintaşii lor — mucenicii. 

Sunt vremuri, şi împrejurări în toate vremurile, când, a spune 
adevărul şi a propovedui îndreptarea, îți pot pune viața în primejdie de 

moarte. Aşa s-au întâmplat lucrurile în zilele lui Joan Botezătorul şi a lui 
Irod şi aşa s-a întâmplat în zilele sf. loan Gurădeaur şi a împărătesei 
Eudoxia, fiindcă loan cerea dreptul văduvei împotriva împărătesei. 
Sfântul Ioan Gurădeaur a avut odată, apărând văduva, cuvintele acestea: 
„Iarăşi se tulbură Irodiada, iarăşi cere pe tipsie capul lui Ioan...!” Pentru 
curajul său de-a apăra săracul împotriva lăcomiei bogatului sf. Ioan a 
trebuit să ia calea exilului, prigonit de împărăteasă, până când, sfârşit de 
puteri, a murit pe drum. 

lar Eudoxia era ariană. 

Un creştinism fără recunoaşterea lui lisus ca Dumnezeu şi Stăpân 
al lumii, nu-ți obligă viaţa la a o face mai curată. Iar cu cât viața se face 
mai necurată, cu atâta te-ntuneci dinspre Dumnezeu până la a-L tăgădui 
cu totul şi a I te face vrăjmaş declarat. Viaţa trăită pământeşte, fără grijă, 
la asta te duce. 

* 


Spre o atare stăvilire a răutății a trimis Dumnezeu pe Sfinții Trei 
Ierarhi. Ei au fost sarea vremii lor care au oprit firea oamenilor de-a se 
strica cu totul. E de la sine înțeles că firea omenească, povârnită spre 
păcat, tocmai de aceea nu-i poate suferi. Dar ei n-au grijă că nu-s pe 
placul lumii. În ei arde luminos, înainte, misiunea care le-a dat-o 
Dumnezeu, de-a fi sare făpturii şi martorii lui Dumnezeu între oameni. 


Ca să scurtăm cuvântul alegem din viața sf. Vasile câteva 
momente de mare înălțime morală, prin care se dovedeşte a fi cu 
adevărat mare dascăl al lumii şi Ierarh. 

Era prin anul 372, când însuşi Împăratul Valens merse în 
Cezareea Capadociei, unde păstorea sf. Vasile, cu gând să-l abată de la 
dreapta credință la arianism. Sf. Vasile îi răspunse liniştit că ține 
credința pe care au mărturisit-o sf. Părinţi la Niceea (325) şi că nimeni 
nu are putere să dea altă mărturisire de credință peste aceea. 

Primind un atare răspuns, Împăratul Valens căuta pricină ca să-l 
exileze pe sfânt, ştiind că numai el susține dreapta credință în Asia Mică 
şi că, dacă n-ar fi el, pe ceilalţi uşor i-ar putea câştiga fie prin momele, 
fie prin înfricoşări. 

Împăratul duse cu sine şi pe Modestus, prefectul pretorienilor 
(Siguranța imperiului) şi pe episcopul Evippius din Galatia, care era 
arian. Pe acesta îl duse ca să provoace scandalul, ca apoi prefectul să 

poată interveni cu armata. Evippius vru să slujească într-o biserică din 
Cezareea, dar sf. Vasile nu-l lăsă până nu subscrise afurisaniile date de 
soborul de la Niceea asupra arienilor. Acela se plânse împăratului, care 
trimise la sf. Vasile pe prefectul pretorienilor, ca să-l atragă la arianism, 
iar dacă nu va putea cu buna să-l înfricoşeze cu amenințări. 

- Ce îndrăzneală ai tu să te împotriveşti religiei Împăratului ? — îi 
zise prefectul. 

- Eu nu văd nici o îndrăzneală şi nici nu ştiu care este religia 
Împăratului, ca să mă împotrivesc ei. Eu ştiu că şi Împăratul e creat de 
Dumnezeu ca şi mine şi prin urmare şi el trebuie să aibă aceeaşi religie 
pe care o am eu şi credincioşii mei. 

Prefectul începu cu ademeniri, zicând: 

- Uite, n-ai vrea tu să fii în mărire, asemenea Împăratului ? O vei 
putea avea dacă vei mărturisi şi tu credința Împăratului. 

Sf. Vasile îi răspunse: 

- Amândoi suntem creați după chipul şi asemănarea lui Dumnezeu 
deci sunt asemenea Împăratului. În ce priveşte mărirea, aceasta se va 
vedea numai în viaţa viitoare. Apoi spune tu: dacă o va avea acela care 
face voia lui Dumnezeu sau acela care lucră împotriva Lui ? 

- Dar nu te temi tu de relele care pot să vină asupra ta ? — îi zise 
prefectul. 

- Eu nu mă tem de rele; — răspunse sf. Vasile — deoarece ştiu că 
Dumnezeu nu va îngădui mai multe de câte sunt de trebuință pentru 
ispăşirea păcatelor mele. 

- Dar nu ştii că Împăratul poate să-ţi facă atâta rău, cât tu nu vei 
putea răbda ? 

- Ce anume ar putea să-mi facă Împăratul ? întrebă sfântul Vasile 
liniştit. 

- Să te despoaie de averi, să te exileze, să te ucidă chiar ! 

La acestea sf. Vasile râse zicând: 

- Toate acestea Împăratul nu mi le poate face. Astfel: nu mă poate 
despuia de averi, fiindcă m-am despuiat de mult eu însumi, aşa că azi 
n-am nimic. Nu mă poate exila nicăieri unde să nu fie Dumnezeu de 
față. Apoi cu moartea nu-mi poate face alta decât să mă trimită mai 
degrabă la viața pe care atât de mult o doresc. Spune deci stăpânului tău, 
Împăratului, că dacă n-are alte rele cu care să mă înfricoşeze, de acestea 

de până acuma, nu mă tem, şi nici gând n-am să-i fac pe voie, împotriva 
lui Dumnezeu. 


Prefectul pretorienilor spuse Împăratului totul şi încheie cu aceste 
cuvinte: „De căpetenia acestei biserici suntem biruiți. Ameninţărilor este 
superior. Decât cuvintele e mai tare; iar decât ademenirile este mai 
puternic. (Minis superior est, sermonibus firmior, verborum bianditiis 
fortior). Dacă i-am zis: 

- Niciodată n-am văzut om ca D-ta ! — ştiţi ce mi-a răspuns ? 

- Poate că niciodată n-ai văzut Episcop ! 

Împăratul se aprinse de mânie și zbieră înfuriat: „Să fie exilat 
numaidecât !!!” Şi însuşi se apucă să scrie mandatul de exilare, dar de 
trei ori i se rupse peniţa şi nu putu scrie. Împăratul crezu că acesta e 
semn de sus şi de data aceasta lăsă mânia pentru mai târziu. 

Reîntors la Constantinopol, din nou încercă să scrie mandatul de 
exilare pentru sf. Vasile, dar fără de veste i se îmbolnăvi copilul cel mai 
mare şi se zbătea ca în ghearele morţii şi nu se linişti până ce nu-şi 
propuse să lase pe Arhiepiscopul din Cezareea Capadociei în pace. 


lată Părinte al Bisericii, mare dascăl al lumii şi Ierarh. 

Iată ucenic umblând liniştit pe marea înfuriată. 

Iată stâlp al Adevărului, nemişcat de talazuri. 

Iată linişte şi modestie neclintită de vifor. 

lată om dintre noi: luminător nestins peste veacuri, străbătând 
veacurile şi întărindu-ne pe noi în liniștea cea mai presus de fire, a 
certitudinii că tot Dumnezeu e la cârma lumii. 


Cercările i-au dovedit pe Sfinţi. 
Iar sfințenia este superioară vieţii şi morții. 


Prislop, 
30.].949. Sfinții Trei Ierahi 

ZACHEU VAMEȘŞUL 
-7- 


„Toți murmurau şi ziceau: a intrat să 
poposească la un om păcătos.” (Luca 19,7) 


Ei, „drepții”, osândeau şi pe Iisus şi pe Zacheu. 

Pe lisus că nu se „ţine” sfânt, ci se „pogoară” şi cinsteşte cu 
venirea Sa pe un păcătos; iar pe păcătos îl osândeau ca nevrednic de 
lisus. Mutra aceasta tulburată, din care sfredeleau ochii osândirii, iată că 
primeşte următoarea palmă, — mai întâi de la Zacheu: 

„Atunci Zacheu, stând în fața Domnului, a zis: iată, jumătate din 
averea mea, Doamne, o dau săracilor, şi de-am năpăstuit pe cineva cu 
ceva întorc împătrit.” 

lată că îndreptarea omului „în fața Domnului” astupă gura 
oamenilor. Dar le-a astupat-o şi Domnul, zicând: „Astăzi s-a făcut 
mântuire casei acesteia, căci şi el fiu al lui Avraam este”. 

Se vede limpede că Domnul îi are în vedere şi pe cârtitori, căci şi 
lor le bate răspunsul, pentru că de-ar fi vorbit lisus numai cu Zacheu, 
i-ar fi zis acestuia aşa: că şi tu, fiu al lui Avraam ești; dar nezicând aşa, 
se vede că le împrăştia acestora țepele osândelor. 

Iată prin urmare, că omul care se îndreaptă, fie el oricât de vameș 
şi de păcătos, simte bucuria pe care n-o rănesc osândele, şi nici el n-are 
om de osândit. De aci începe omul să samene cu Dumnezeu. 

Când vine Domnul la tine te dezlegi de toate, nu numai de 
nedreptăţile tale, ci şi de toată dreptatea ta. Când „stai în fața Domnului” 
eşti mai presus de lumea aceasta, mai presus de avuţia lumii, mai presus 
de trăncăneala şi cârteala vieţii; — ai, cu un cuvânt, ceva din liniştea mai 
presus de lume a lui Dumnezeu. 

De altfel nici n-ajungi „în fața lui Dumnezeu” până n-ai întors 
toate ale Cezarului, înapoi Cezarului. 

De aci încolo, începe sfințenia. 


Prislop, 30.1.49 

CANANEANCA 
-8- 


... O femeie zdrobită de durerea ei: avea o fiică îndrăcită. O minte 
zdrobită de un singur gând: al durerii sale. 

Durerea nu e obiect sănătos de meditație. De durere trebuie să 
scapi, să o depăşeşti, să fii deasupra ei. Dar trebuie să vie cineva să te 
scoată din cercul tău chinuitor de îngust. Căci durerea ta te ia în vârtejul 
ei şi te închide dinspre toată lumea şi dinspre orice lume. 

E, parcă, o prelungire a iadului după tine. 

Cu cât orizontul tău e mai îngust, sau mai îngustat de durerea ta, 
cu atât neliniştea ta e mai mare, — şi poate să fie mai mare ca a toată 
lumea. 

Asta era starea sufletească a Cananeencii. 

Dar iată trece lisus pe lângă tragedia aceasta: toate tragediile ţipă 
la Dumnezeu, ori rugându-L, ori hulindu-L. lisus se face că nu aude. 
„Nu i-a răspuns ei nici un cuvânt.” Dar L-au rugat şi ucenicii Lui s-o 
audă: „Că strigă în urma noastră”. 

lisus s-a făcut că nu-i ascultă. Dar în nevăzut atrăgea sufletul 
deznădăjduit la Sine, şi „ea venind, I s-a închinat Lui, zicând: Doamne, 
ajută-mi !” 

În afară, în cuvinte, lisus de asemenea s-a făcut că n-o ascultă. I-a 
spus şi lisus o îngustime, tot aşa de strâmtă, ca a ei: „Nu sunt trimis fără 
numai către oile cele pierdute ale casei lui Israil” şi că: „Nu se cade a lua 
pâinea fiilor şi a o da câinilor”. 

Cu alte cuvinte lisus îi punea în față păcatul ei, peste care o îmbia 
să treacă. 

ŞI iată femeia aceasta a ieşit din îngustimea sa şi nu s-a smintit 
că-i asemănată cu câinii. 

Atunci când ochiul ei a văzut mai mult, când s-a mutat din 
îngustimea durerii sale în bunătatea fără margini a lui Dumnezeu: s-a 
izbăvit în clipa aceea. 

Aşa a condus Dumnezeu minunea aceasta, că a tămăduit mama şi 
prin tămăduirea ei s-a însănătoşit şi fiica ei de acasă. 

Şi s-a mirat lisus zicându-i: „O femeie, mare este credinţa ta, fie 
ție precum voieşti !” — Şi adaugă Evanghelia: „Şi s-a tămăduit fiica ei în 
ceasul acela”. 

Cu un cuvânt au ieşit toți din cercurile lor înguste, la orizontul cel 
mai larg, care este liniştea dumnezeiască şi care tămăduieşte orice boală 
şi linişteşte orice vifor din suflet. 


Dumnezeu s-a biruit de rugăciunea omului — şi încă a unei femei 
neputincioase — şi i-a adus firea în liniştea Sa, mai presus de sminteală şi 
durere. 


Să ne fie lisus şi nouă, asemenea ! 


Prislop, 
6.11.49. 

VAMEȘŞUL ŞI FARISEUL 
-9- 


„. Sau smerenia şi trufia. 

Unul îşi spunea virtuțile; celălalt, mai în urma templului, păcatele. 

Unul vrednicia, celălalt nevrednicia. 

Ar fi bune virtuțile fariseului. 

Vameşul nu le avea, dar în lipsa lor avea smerenia. Rele erau 
faptele vameşului, dar, pentru smerenie s-a întors din templu mai 
îndreptat la casa sa. 

Cel mai bine ar fi de-a avea virtuțile fariseului, şi încă întrecute, 
după cuvântul că: „de nu va prisosi dreptatea voastră pe cea a 
cărturarilor şi a fariseilor, nu veți intra în Împărăţia lui Dumnezeu” — 
virtuți unite cu smerenia vameşului. 

Cu îmbinarea virtuților unuia şi cu smerenia şi cuvintele celuilalt 
s-au nevoit călugării de-a lungul veacurilor. Căci: „Doamne Iisuse 
Hristoase, Fiul lui Dumnezeu, miluieşte-mă pe mine păcătosul”, sunt 
cuvintele „rugăciunii neîncetate”, care-şi au obârşia în cuvintele 
vameşului, spuse de Iisus. 

Cu această rugăciune mulți s-au întors mai îndreptaţi „Acasă” în 
Împărăţie. 

Păcatele au urmările cele mai felurite asupra omului: 1. Pe unii 
păcatele-i smeresc, îi ruşinează înaintea lui Dumnezeu şi-i hotărăsc la 
îndreptare. 2. Pe alții, mai înrăiți în ele, îi sălbătăcesc cu totul. 3. Iar pe 
alții îi împing până la nebunia fără întoarcere. 

Cu un cuvânt păcatele tulbură sufletul în diferite trepte. 

Dar virtuțile fariseice tulbură împotriva lor pe Dumnezeu. Căci 
virtuțile din ambiţie şi din „slavă”, e limpede că nu sunt din har. De 
aceea dau naştere trufiei fariseice, care-şi câştigă pe Dumnezeu 
împotrivă, — precum Însuşi ne-a spus. 

Deci trufia cu virtuți, fiind o virtute în pielea goală, sau îşi dă 
seama de goliciunea sa şi cere acoperemânt smerenia (sau dulama lui 

Dumnezeu cum o numește sfântul Isaac Sirul), cum ne asigură toţi sfinţii 
Părinți. 

- De ce să fim smeriţi ? 

- Fiindcă suntem mărginiți şi neputincioşi şi trăim într-o lume 
plină de primejdii, călătorim pe-o mare, foarte adesea înfuriată, care-şi 
strecoară viforul până în sufletele noastre. 


lisus a cunoscut durerea aceasta a oamenilor, de aceea le-a şi 
îmbiat o ieşire, zicând: „Căutaţi la Mine că sunt blând şi smerit cu inima 
şi veţi afla odihna sufletelor voastre !” 

Ar fi bine să adâncim înțelesurile. Blândeţea şi smerenia inimii, 
pe care ni le îmbie lisus odihnă, nu le avem odihnă decât prin Iisus. Cu 
alte cuvinte persoana lui lisus îşi răsfrânge blândețţea şi smerenia Sa prin 
noi, Şi aşa se face linişte; — altfel nu se face. Dar ce să înțelegem, căci 
toată odihna lui lisus (care n-avea unde să-şi plece capul şi pe care — 
cum spune tradiția — nimenea nu L-a văzut vreodată râzând, dar 
plângând adesea), nu-i decât o cruce a iubirii, o sfâşiere de milă, o 
zguduire a sufletului de mila surorilor lui Lazăr, o sudoare de sânge ce 
picura ca apa şi încă o zguduire de suflet, când Iuda avea să-L vândă. 

Şi totuşi Iisus avea o „odihnă”: odihna misiunii Sale în lume, care 
se împlinea şi se va împlini deplin, oricât vor scrâşni împotrivă porţile 
iadului. 

Dar să luăm model un om dintre noi, sfântul Ioan Gurădeaur, care 
mărturiseşte că: „Mai multe sunt furtunile care zbuciumă sufletul 
preotului, decât talazurile care bântuie marea”. 

Liniştea, odihna, nu ţi-o dă decât dorul de-a îmbrăţişa destinul lui 
lisus în lume. lar cum El e una cu destinul Său, îl putem avea una cu 
noi, iar noi atunci nu mai suntem singuri. 

Deci nu poți fi blând şi smerit cu inima până nu ieşi din tine şi te 
muţi în lisus. În tine eşti trufaş şi tulburat. În Iisus eşti blând şi smerit şi 
odihnit cu sufletul. Şi pentru că lisus e odihna noastră, de aceea El se 
îmbie mereu tuturor necăjiților şi vameşilor lumii, să le fie dulamă, să le 
fie inimă, să le fie ideal de viaţă. 

Fără lisus, Cel ce susține lumea cu mâna (cum arată unele 
icoane), fără lisus, zic, sau împotriva Lui chiar, te afli în tulburare 
crescândă până la sinucidere. — Şi e cel mai mare păcat de pe lume. 

Sundar Singh era nemulțumit de toate Scripturile religiilor. În 
revolta sa tulburată a ars Sfânta Scriptură, şi, înainte de-a pleca să se 
arunce înaintea trenului, a mai căzut o dată în genunchi, rugându-se... 
niciunui Dumnezeu. Dar Dumnezeu era şi i s-a arătat lisus în glorie 
divină... „- Şi pentru tine M-am răstignit pe Cruce...” „Am murit Eu în 
locul tău; tu trăieşte, şi mai mult trăieşte !... ” 

Sundar Singh s-a făcut „Shadou”, adică învățător sau apostol al 
lui lisus Hristos, acum în veacul nostru, ca o mărturie a viului 
Dumnezeu lisus, de peste veacuri. De unde fără lisus era în pragul 
sinuciderii, după ce L-a cunoscut pe lisus, şi-a cunoscut sensul şi idealul 
vieţii sale. 

„Căutaţi la Mine că sunt blând şi smerit cu inima şi veți afla 

odihnă sufletelor voastre !” 


Atunci viaţa ta, ba şi ceva din chipul tău, seamănă cu lisus. 


Prislop 
13.11.49 


NB -— 
.. Alta e situaţia fariseului modern. 
El ştie că forma de odinioară e demascată şi stigmatizată. 
Azi rolurile s-au schimbat: 
Azi e vameş. Şi zice: „Doamne mulțumescu-Ți că nu sunt ca acest 
fariseu... 
* 
„.. Trufia şi smerenia: 
Două atitudini față de sine, înaintea lui Dumnezeu şi înaintea 
oamenilor. 
* 
„„„ Smerenia, cenuşereasa vieții acesteia, e haina de slavă a vieţii 
viitoare. 
În haina aceasta simplă şi-a îmbrăcat isus viaţa; s-au îmbrăcat 
apostolii şi întreg şirul sfinților... 
* 
Fragmente după o predică în catedrala din Sibiu. 
— 29.1.950 — 


„CUVINTE vii” 31 


FIUL RISIPITOR 
-10- 


Pilda aceasta numai Dumnezeu o putea spune; căci limba 
omenească nicicând n-a putut cuprinde în mai puține cuvinte, mai 
simplu şi mai profund toată tragedia omului, peste care El revarsă un 
ocean de iubire şi înțelepciune. Toți ne recunoaştem în acest fiu risipitor, 
căzut de la cinstea de fiu al lui Dumnezeu, până la „rangul” unui porcar 
decăzut şi cu sufletul în zdrențe. 

Tatăl i-a respectat partea de avere, deşi o avea în dar. I-a respectat 
darul libertăţii, în baza căruia omul poate sui nebănuitele trepte ale 
desăvârşirii, dar poate coborî şi până la cea mai grozavă desfigurare 
morală. 


„Cina cea de taină” — cel mai cunoscut tablou din Renaștere — a 
fost lucrat de Leonardo da Vinci în vreme de 12 ani. A căutat mult un 
model pentru Iisus. În sfârşit l-a găsit într-un tânăr, frumos la chip, bun, 
blând, cu suflet mare şi radiind de dragoste, un vrednic urmaș al lui 
lisus. L-a zugrăvit deci la locul de cinste. Pe ceilalți apostoli i-a găsit 
mai uşor afară de Iuda. Acesta trebuia să exprime, — dacă nu chiar să fie 
— modelul neîncrederii, veninul invidiei, încremenirea îngustimii, 
răutatea şi trădarea. 

Aproape se împlineau cei 12 ani de când începuse tabloul, când 
iată că găseşte la Milano un om, care corespundea întocmai vederilor lui 
Leonardo. Îl plăteşte ca model şi-l aduce în trapeza mânăstirii, unde 
zugrăvea „Cina cea de taină”. Era model de ludă: întunecat la chip, deci 
şi la suflet, brăzdat de patimi, vulcan de ură şi de necredinţă. Pictura se 
apropia de sfârşit. În sufletul lui „Iuda? se petrecea o frământare 
cumplită; când, deodată, opreşte pictorul şi-i spune: „Tot eu am fost 
model şi acum 12 ani, când zugrăveai pe lisus !” Leonardo a strigat 
speriat: „Tu, eşti acelaşi ?!” 

Mai departe istoria nu ne spune nimic, dar se înțelege ce s-a 
petrecut, adică ce se petrecuse... 


Fapt este că oricât ar fi cineva de cufundat în ticăloşie, oricât iad 
ar avea în suflet, oricâte turme de porci ar avea zugrăvite pe obraz, 
Dumnezeu totuşi crede în fiul său, omul, şi el nu este cu desăvârşire 
pierdut. 

Noi obosim aşteptând întoarcerea unui copil, a unui frate, a unui 
tată beţiv, dar Dumnezeu nu descurajează. Dumnezeu te urmăreşte cu 
iubirea Sa îndurerată, în orice ţară te-ai duce. Iubirea e ca Dumnezeu: nu 
are hotare. Unul din sfinţii Părinţi o spune limpede: „lisus urmăreşte pe 
toți oamenii, oricât fug, de departe, să-i ajungă şi să-i întoarcă acasă. Şi 
asta face până la sfârşitul lumii”. 


Pilda aceasta, a fiului pierdut, ne trezeşte un arzător interes să 
ştim: care poate fi cauza, pentru care omul ajunge să piardă chipul lui 
lisus din făptura sa şi să apară în locul lui chipul lui Iuda ? 

Cunoaştem decăderi cu răsunet: 

Solomon — despre care spune Scriptura că „era cel mai înţelept 
dintre fiii răsăritului” — ajunge din cauza femeilor să-şi disprețuiască 
templul şi pe Iehova şi să cadă în credinţe rătăcite. 

Faust (un fiu pierdut din epoca modemă) încheie contract cu 
diavolul să-şi dea sufletul pentru veşnicie, în schimbul unei clipe, despre 
care să spună: „Stai clipă, eşti prea frumoasă !” 

Deci cauza desfigurării omului stă în căutarea greşită a fericirii 
sale în lucrurile acestei lumi. Făptura omului, ca fiu al lui Dumnezeu, 
are ceva din infinitatea Tatălui său, care nu se satură, nu numai cu 
roşcovele porcilor, dar nici cu nimic altceva, decât cu desăvârşirea lui 
Dumnezeu. E atât de mare sufletul omului — după obârşia sa —, cât 
numai Dumnezeu îl poate umple. 

Cu orice altceva de-ai încerca să-ţi saturi sufletul, nu faci altceva 
decât să ţi-l îngustezi pe măsura dorinței urmărite: asta-i desfigurarea 
lui ! Cu alte cuvinte renunți la înrudirea ta cu Dumnezeul nemărginirii 
şi te lipeşti de ceea ce mulți Părinți ai Bisericii o izbesc cu o vorbă 
aspră: „Curva lume”. 


Să fii în lume, dar totdeauna mai presus de lume. 
Nu îngusta rostul vieții numai la idealuri pământeşti ! 

Împlineşte-le şi pe-acelea, dar totdeauna fii mai presus de ele ! 

Din cauza nestatomniciei lor, a conflictelor cu răutatea şi 
infirmitatea lumii, trebuie să-ți asiguri viața în Dumnezeu, care nu te 
minte, cum te minte mai sus pomenita lume. 

lată ce însemnează să-ţi „vii întru sine”: momentul cel mai de preţ 
din viața ta pământeană, adică să te regăseşti în adevărata ta fire şi apoi 
să te „scoli” din rosturi mărunte şi să te întorci Acasă, în „braţele 
părinteşti” ale lui Dumnezeu, Tatăl tău şi Tatăl nostru, care-ţi va găti ție 
o „cină de taină”. 

Nu-i mirare că, fără găsirea acestui rost al vieţii, altul nu-i găseşti, 
— Şi fără rost nu te poți suferi. 


Găsit-ai comoara aceasta în țarina vieţii tale ? 

Dacă da, ai găsit Împărăţia lui Dumnezeu; iar semn c-ai găsit-o e 
bucuria nestăvilită, care te face să spargi deznădejdea oricărui 
decepţionat al lumii, să-i aprinzi şi lui un ideal în inimă, şi să-l duci: în 
inima ta, Cerului, bucurie mare ! 


Prislop. 
20.11.49. 

EVANGHELIA JUDECĂȚII 
ja 


Evanghelia, adică Vestea cea bună, cuprinde şi Judecata. Este 
desigur o zi înfricoşată, o zi a urgiei lui Dumnezeu, dar cu toate acestea 
este o zi dorită de creştinătate: ziua adeveririi nădejdilor noastre ultime. 

Dar, ca să vorbim despre judecata lui Dumnezeu cu omul, e bine 
să lămurim, pe cât cu putinţă, şi în scurt, câteva din nedumeririle omului 
despre Dumnezeu. 

Omul stă la îndoială despre existenţa lui Dumnezeu, pentru mai 
multe motive, dintre care pomenim pe acestea: 

]. Că nu-L vede (deşi crede într-o mulțime de lucruri pe care nu 
le-a văzut, dar se sprijină pe cuvântul altora, pe care-i crede). 
Răspundem că Dumnezeu poate fi văzut, dar trebuie împlinită o 
condiție: trebuie „inima curată” din cele nouă fericiri. 

2. Stă omul la îndoială pentru că nu vede imediat răsplata lui 
Dumnezeu, atât pentru bine cât şi pentru rău. Cu alte cuvinte omul vede 
nedreptatea şi se sminteşte despre existența lui Dumnezeu, care o 
îngăduie, pentru că are o răbdare mai mare ca a noastră, aşteptând 
întoarcerea. 

Zăbovim puțin asupra acestei nedumeriri, cu lămuririle 
următoare: Dacă Dumnezeu ar răsplăti răul întotdeauna şi numaidecât, 
ar însemna că e un Dumnezeu fricos dinspre libertatea omului şi 
întinderea răului, sau că Dumnezeu ar mai avea pe cineva împotrivă, 
cam tot aşa de tare, şi s-ar teme de întinderea stăpânirii sale. 

Apoi, Dumnezeu nu răsplăteşte întotdeauna şi numaidecât nici 
binele, pentru că atunci oamenii ar face binele nu din dragoste şi 
libertate, ci din interes. O atare răsplătire ar coborî şi pe Dumnezeu şi 
fapta bună. Dar, din când în când Dumnezeu răsplăteşte imediat şi 
binele şi răul, deşi numai în parte, ca cei răi să se teamă şi să ştie că este 
o judecată, care îi ajunge. De asemenea se vede din când în când și 

răsplătirea imediată a binelui, ca dragostea oamenilor de Dumnezeu să 
nu scadă. 

3. Oamenii mai stau la îndoială despre existența lui Dumnezeu 
pentru că e necuprins cu mintea, aşa cum cuprindem știința sau altă 
îndeletnicire. Cu alte cuvinte, ca s-o spunem de-a dreptul: Dumnezeu nu 
poate fi dovedit cu mintea nici că există, nici că nu există. — O bucată de 
fier rece, bună şi ea la ceva, nu-ţi poate dovedi existenţa focului, până ce 
însăşi va fi roşie ca focul. Cam aşa-i şi cu mintea omului, cât priveşte 
puterea şi neputinţa ei. 

Când făptura omului va fi străbătută de credința în Dumnezeu, 
adică de o evidenţă, de o siguranţă interioară, mai puternică decât 
valoarea mărturiilor sau tăgăduirilor raţiunii, făptura sa va fi lumină şi 
viaţa sa o minune între oameni. 

Căci nu există argument mai tare ca viața trăită, prin care se 
străvede Dumnezeu, sau moartea de martir, ca o ultimă dovadă — şi cea 
mai de seamă — despre existenţa lui Dumnezeu şi a Împărăției Sale. 

De aceea nu cred într-o Împărăţie a Cerurilor care începe numai 
după moarte. Vom fi după moarte în Împărăţia în care am trăit de-aici, 
sau pentru care chiar am murit. 

Cu acestea ştiute — bine-ar fi trăite — să ne lămurim înainte despre 
Evanghelia Judecăţii. — Fireşte că ultimul argument despre existenţa lui 
Dumnezeu îl va da El Însuşi, căci, înainte de judecată e învierea cea de 
obşte: 

„lată Eu voi deschide mormintele voastre şi vă voi scoate pe voi, 

poporul Meu, şi veţi învia , numai astfel veţi cunoaşte că Eu sunt 

Domnul, Cel ce am zis şi am făcut acestea.” 

(Ezechiil 37,12-14) 

Deci dacă oamenii n-au crezut în Dumnezeu când a înviat lisus şi 
cu El toți drepții Vechiului Testament, vor fi siliți să creadă în existența 
lui Dumnezeu, când vor vedea propria lor înviere din morți. 

Deci ultimii „zăbavnici cu inima a crede” numai atunci vor crede, 
dar atunci e prea târziu. Pentru aceştia da, ziua învierii şi ziua judecății 
(fiind una şi aceeaşi zi) e ziua înfricoşată, ziua mâniei lui Dumnezeu. 

Evanghelia ar fi fost nedeplină fără descrierea acestei zile de apoi. 
Fără această zi, în care se vor despărți pentru totdeauna oile de capre, 
Evanghelia n-ar fi avut nici un rost să fie descoperită oamenilor, şi chiar 

de s-ar fi descoperit (dar fără judecata de apoi) rămânea o simplă carte, 
printre atâtea altele. 

lisus a făcut în mai multe rânduri rezumatul Scripturii şi al 
Evangheliei Sale în cele două porunci: iubirea de Dumnezeu şi iubirea 
de oameni. lar cum Dumnezeu e Adevărul şi iubirea de oameni, mila, se 
împlineşte cuvântul din Psalmi că: „Mila şi Adevărul merg înaintea Ta 
(Psalmul 88,14). — Iar trăirea şi propoveduirea acestora cere curaj ! 

Deci din acestea vom fi întrebaţi: despre trăirea şi mărturisirea 
Adevărului şi dovezile iubirii de oameni; — şi încă a unei iubiri largi, la 
măsuri dumnezeieşti, în care încape toată făptura, din care n-ai pe 
nimenea de scos afară, sub nici un motiv. 

Cu alte cuvinte ziua judecății consfințeşte, pentru toată veşnicia, 
una din cele două împărăţii, în care ne-am trăit viața pământeană: fie 
împărăţia iubirii feroce de sine însuşi, care te făcea de vrajbă cu toată 
lumea, cu Dumnezeu şi cu tine însuţi, fie împărăţia iubirii, în primul şi 
ultimul rând de alţii, de toţi oamenii, indiferent cum sunt, şi a iubirii de 
Dumnezeu sau de Adevăr. 

Vei fi adică, una din două, sau: ros de viermii poftelor tale 
neîngăduite, chinuit în cercul tău îngust, din care nu vei mai vedea pe 
nimenea, ars, mâncat de răutatea ta absurdă, chinuit de necredința ta în 
Dumnezeu, furios de a nu mai putea face nimic, nici rău nici bine; vei 
suferi nespus văzând suferința ta absurdă, crescând fără sfârşit o 
veşnicie întreagă. 

Sau vei fi izbăvit desăvârşit de toată infirmitatea omenească, 
fericit de vederea neîntreruptă a lui Dumnezeu, de sporirea cunoaşterii 
Sale, de fericita comunitate cu Sfinții, cu un cuvânt, de odihna mai 
presus de grăire a strămutării firii tale în Dumnezeu, — a cărei 
desăvârşire dăinuieşte sporind, veşnicia fără de sfârşit. 


Şi oare de ce n-ar putea Dumnezeu, în mărinimia desăvârşirii 
Sale, să ierte pe toți, pe păcătoşi şi pe diavoli, şi să-i îmbrace iarăşi în 
lumina dumnezeiască ? 

- Nu, şi din mai multe motive. Pomenesc două: unu ar însemna 
suprimarea darului libertății voinţei, care, după un filosof creştin 
modern, ar însemna suprimarea spiritului, — ceea ce Dumnezeu nu poate 
face. Al doilea motiv: pedeapsa petrecerii în starea de iad a conştiinţei, 
cu toată eternitatea sa, e nemăsurat o pedeapsă mai mică decât 

petrecerea forțată în lumina dumnezeiască. Aceasta ar fi pentru ei o 
urgie fără asemănare, în comparaţie cu chinurile absurdului sau a 
preocupării cu nimicul. 

De aceea nu se descoperă Dumnezeu, ca Dumnezeu, în lumina 
slavei Sale, fiindcă în clipa aceea a sosit Judecata , — de la care încolo 
eşti: sau osândit la o stare de iad, sau strămutat într-o Fericire divină. 

Iar pentru o dreptate deplină, care să ni se facă fiecăruia, trebuie 
să vie toți martorii și pârâşii noştri, şi să fim o zi, convinşi de dreptatea 
dumnezeiască. Căci faptele noastre, gândurile, cărțile scrise, cuvintele, 
au urmări nemuritoare şi numai taina pocăinței poate îndrepta ce-i de 
îndreptat din ele. Deci toate urmările, rămase fără îndreptare, vin de față: 
pentru noi sau împotriva noastră, pe cum au fost făcute: pentru noi şi 
împotriva oamenilor, sau împotriva noastră şi în folosul oamenilor. 

Şi totuşi a mai rămas o întrebare tulburătoare: omeneşte judecând, 
se poate ca atotbunătatea lui Dumnezeu să pedepsească omul, pentru o 
viață greşită de 40 — 60 — 80 de ani, o veșnicie întreagă ? 

- Da, căci dacă într-o viaţă întreagă, de 40 — 60 — 80 de ani n-ai 
avut nici măcar o clipă — cea a tâlharului de pe cruce — a recunoaşterii 
vinovăţiei tale şi a recunoaşterii iubitoare de Dumnezeu, clipă care, 
tâlharului, i-a câştigat Împărăţia lui Dumnezeu, pentru veșnicie. 

Să lărgim puţin semnificaţia acestei clipe, care, dacă o ai câştigi 
veşnicia lui Dumnezeu cu ea. E clipa învierii tale din păcat, din morți, 
din necunoştinţă, din superficialitate. Clipă, care va întinde Împărăţia lui 
Dumnezeu peste toate calendarele tale pământene, clipa găsirii tale cu 
Dumnezeu, cu persoana lui lisus, clipa găsirii lui Dumnezeu în tine. 


Să lămurim minunea aceasta a convertirii reale: 

După sfinții Părinţi aceasta are următoarele baze: lisus se află 
ascuns în poruncile Sale şi se află acoperit şi real în Tainele Sale, în 
Sfintele Taine. lar în noi, în alcătuirea noastră duhovnicească se află 
deodată cu Botezul şi cu celelalte Taine însoţitoare. 

lisus, prin Taina sf. Botez, a îmbrăcat lăuntric făptura noastră 
omenească. S-a născut pe Sine în noi şi aşteaptă, ca un sad, până 
ajungem la pricepere, ca să ne decidem: ce facem cu lisus din noi ? ÎI 
băgăm în seamă, Îl punem în valoare, dezvoltăm restul vieții noastre 
după viața Sa, Îl trăim pe El, sau facem ureche surdă şi-L ţinem în 
temnița din noi, în bolnița noastră, în mărăcinișul nostru, în golătatea 

noastră: în temniță şi nu-L cercetăm, bolnav şi nu-L îngrijim, gol şi nu-L 
îmbrăcăm cu viața noastră. 

lată lămurită dreptatea Judecăţii. 

Pentru că am chinuit pe Dumnezeu din noi o viaţă întreagă şi am 
fugit de El pe toate cărările veacului, de-am avea anii lui Matusalem, tot 
aşa am face. Deci e cu dreptate la Dumnezeu să ne judece pentru câțiva 
ani o veșnicie întreagă. Nu ne putem apăra că n-am avut vreme să luăm 
o decizie asupra Împărăției lui Dumnezeu, îngropată în țarina făpturii 
noastre. 

Ca încheiere să aducem cuvintele sf. Simeon Noul Teolog, unul 
dintre noi, care a valorificat comoara sa din țarină şi a luminat cu lumina 
dumnezeiască creştinătatea întreagă. 

lată cum grăieşte Sfântul Bisericii, în „Imnele iubirii divine”: 


„Tainele-acestea şi alte mai mari, mai adânci vei cunoaşte 
Fiule-ascultă: când flacăra-n suflet s-aprinde, se naşte, 
Răul patimii-alungă şi casa se face curată, 

Focul s-amestecă-n toată ființa, o străbate şi iată; 

Printr-o unire nespusă sufletu-ntreg, străluceşte, 

Raze şi flăcări în jur cu lumină şi el răspândește, 

Cum ? Nu mai pot spune, dar una se fac: suflet şi Ziditor, 
Cela ce ţine zidirea în palmă şi-i Domn tuturor 

Sfânta Treime întreagă încape-ntr-un suflet curat. 

Tatăl şi Fiul şi Duhul — neacoperit, neapropiat, 

Ei locuiesc înăuntru, în suflet, şi nu-l pârjolesc, 

Înţeles-ai ce-adâncuri de taină în noi se plinesc ? 

Omul, o mână de țărână, poartă pe Domnul în sine, 

Poartă întreg pe Acela, ce toate cu-n deget le ţine, 

Deci pe Acesta purtându-L în sine, în Duh şi văzând 
Marea-l frumuseţe, s-aprinde de dor după El, şi arzând 
Cum va putea suferi a dragostei flacără tare ? 

Cum nu-i vor curge din inimă lacrimi fierbinţi şi amare ? 
Cum va grăi, povestind de-a rândul minunile, care 
Se-ndeplinesc înăuntru, în el, şi bogata lucrare ? 

Cum să şi tacă, atunci când-fli silit să vorbească ? 

Pentru că-acum abia vede iadul, în care-i menit să trăiască. 
Nimeni nu-şi poate da seama în ce întunerec petrece, 

În stricăciune şi-n moarte-n necunoșştința cea rece, 
Dacă nu vine, la vreme, din Ceruri scânteia divină, 
Când în suflet s-aprinde şi arde cereasca lumină. 
Cad legăturile grele, pui mâna pe răni, şi deodată 
Rănile pier şi se-nchid şi se şterge orice urmă de tină, 
Iar din semnele rănilor curg străluciri de lumină. 
Trupul întreg, e-o minune: se umple de slavă cerească... 
Din murdăria mocirlei: curat şi din lanţ slobozit, 
Cu dumnezeiasca lumină de tot învăluit 
Mă-mbrăţişează Stăpânul a toate şi-mi dă sărutare... 
Şi spre-o mare lumină mă duce de-a-notul, pe care 
Nici Îngerii n-o pot tălmăci. Minunată lucrare ! 
Căci ajungând în lumină, minuni şi mai mari mi s-arată: 
Domnul îmi dă să-nțeleg cu de-a rândul lucrarea Lui toată: 
Cum înnoieşte cu harul din Ceruri sărmana mea fire, 
Din stricăciune m-a scos, învestit cu nemurire, 
M-a despărțit de ale lumii, şi haină mi-a dat, luminoasă, 
Şi-ncălțăminte mi-a dat şi cunună în veci nestricăcioasă. 
M-a-nstreinat de-ale lumii, făcându-mă nepipăit, 
Şi nevăzut m-a făcut, cu firea celor nevăzute unit. 
Şi-am înțeles cu uimire, că eu, cel închis în făptură 
Port pe Acela, care-i afară de toate, fără măsură. 
Dar dacă eu şi Acela, cu care prin har m-am unit, 
Suntem una-n unire; iar pe mine cum m-oi numi ? 
- lată, primeşte şi vezi osebirea cea mare: că sunt 
Om după fire — dar Dumnezeu după dar.” 

(Cuvântul I) 


lată o culme a sfinţeniei, vie şi nemincinoasă tâlcuire, a unui alt 
loc greu de înțeles despre Judecată: 

„Amin, amin grăiesc vouă: Cine ascultă cuvântul Meu şi crede 

în Cel ce M-a trimis pe Mine, are viață veşnică şi la judecată 

nu vine, ci s-a mutat din moarte la viață” (loan 5,24). 


Deci fără această „mutare din moarte la viață” cădem sub 
judecată. Mulţi se vor mântui şi sub judecată „dar aşa: ca prin foc”, — 
cum zice sf. Pavel. Cu acestea se lămureşte o mare poruncă a lui Iisus, 

dată Apostolilor, — şi nouă preoților, urmaşii lor de peste veacuri, când 
ne-a spus: 
„Înviaţi pe cei morţi !” 

E „prima înviere”, încă din viața aceasta, peste care „moartea a 
doua n-are nici o putere”. 

- În ziua judecății vom fi martori unii altora, despre cele înțelese 

astăzi. 

- E cuvântul lui Dumnezeu ce-şi îmbie Viața. 

- Lui se cade Slava, viaţa şi veşnicia noastră. 


Prislop, 
27.11.49. 

LUMINA DE PE MUNTE 
S12 


Astăzi ați ascultat o parte din „Predica de pe Munte” a 
Mântuitorului. — Ce minunat ar fi dacă ne-am putea şi noi strămuta peste 
veacuri în urmă şi să fim şi noi printre ascultătorii de atunci ai 
Mântuitorului. 

Aşa gândeam odată, când eram mai mic. Dar dorul de copil nu 
m-a părăsit, ci s-a întărit. Poate că pentru dorul acesta a zis lisus, 
înălțându-Se la Cer: „lată Eu cu voi sunt până la sfârşitul veacului”. 
Aşadar şi noi suntem contemporanii lui lisus. De altfel numai așa și 
putem pricepe Evanghelia Sa, ca oarecum auzind-o de la El, văzându-L 
pe El trăind-o, — căci tot trăirea rămâne cea mai bună tâlcuire. Ceea ce 
eşti vorbeşte mai tare decât ceea ce spui. 

Astăzi, la începutul marelui post al Învierii, Iisus ne învaţă despre 
aceste trei lucruri: despre iertare, despre post şi despre comorile din Cer, 
sau comorile eterne. 


1. Despre iertare. 

Ne rugăm lui Dumnezeu să ne ierte: păcatele, greşelile, 
îngustimea vederilor, prejudecățile, neştiința şi un lanţ cam lung, care 
prea cumplit ne strânge. Dacă Dumnezeu ni-l iartă, cade lanțul de pe noi 
şi iarăşi suntem liberi. Dar Dumnezeu ne dezleagă lanţul nostru care ne 
chinuieşte, numai dacă dezlegăm, mai întâi noi, lanţul în care ținem 
legaţi pe fraţii noştri. 

Dacă noi nu iertăm, nici Dumnezeu nu ne iartă. 

Mai mult: iertarea lui Dumnezeu e de aşa fel atârnătoare de 
iertarea noastră, încât, fără aceasta, rugăciunea noastră ni se întoarce în 
blestem. Căci zice: „Și ne iartă nouă greşelile noastre, precum iertăm şi 
noi greşiților noştri”. Deci dacă noi nu iertăm, neîndurarea noastră 
întoarce cuvintele rugăciunii pe dos, fără să ne dăm seama, aşa: 

„Doamne nu ne ierta nouă, căci nici noi nu iertăm greşiţilor noştri”, — 
ceea ce e un blestem. 

Deci, în această privinţă, iertarea noastră atâmă mai mult de noi 
decât de Dumnezeu. 

Dacă iubirea e porunca ce rezumă Scriptura, sigur că numai ea e 
chemată să pună capăt: judecăților, răzbunărilor şi a tot războiul cel 
ucigaş dintre oameni. Porunca aceasta, nu aştepta să o împlinească alţii 
întâi; împlineşte-o tu întâi, şi după tine se vor lua mulţi. Dar trebuie să 
ştii, dragul meu, că-i vorba de-o iubire fără margini, o iubire care iartă 
toate, lăsând judecata în seama lui Dumnezeu. O iubire care nu cade, la 
oricâte probe s-ar întâmpla s-ajungă. 

Primul care a iubit aşa a fost lisus; iar dintre oameni numai aceia 
în care trăieşte isus: purtătorii de Dumnezeu. Porunca iubirii era şi în 
Vechiul Testament; dar aceia împlineau mai bucuros legea talionului. 
Deci pentru că n-a fost împlinită de aceea a zis lisus: „Poruncă nouă vă 
dau vouă: să vă iubiţi unii pe alții, precum Eu v-am iubit pe voi !” Iar El 
a împlinit-o între oameni ca nimeni altul. lisus n-a avut de lepădat pe 
nimeni — nici pe luda, căruia i-a zis „prieten”, deşi venea cu sărutarea 
trădării. N-a lepădat nici pe călăii care-i băteau piroanele în mâini și 
picioare şi-i îndesau spinii pe cap. 

Deci dacă ţinem să rămânem creștini, trebuie să iubim pe toți 
oamenii, ca lisus, că numai aşa-i sigură și e cu putință „iertarea din 
inimă”, care, atunci, vine ca de la sine, uşor şi simplu, și nici nu mai 
cade, chiar dacă ura ar răstigni-o pe toate crucile istoriei. — De altfel 
aceasta şi e suprema dragoste şi semnul divinității Sale. 

Cu această iubire grăia lisus către oameni. 


2. Despre post. 

lată ce ne învaţă lisus: mai întâi Însuşi a postit. Nu i-a trebuit, dar 
va zice cândva: „Pildă de viaţă v-am dat vouă !” Deci nouă ne trebuie 
post, pentru înfrânarea patimilor, pentru subţierea minţii, pentru sporirea 
în noi a Duhului Sfânt, care ne descoperă căile mântuirii. Postul ne ajută 
să înțelegem rosturile mai mari ale lui Dumnezeu cu omul. El e un toiag 
de drum prin viaţa aceasta cu trup pieritor spre veacul viitor, în care 
trebuie să ne deprindem de-aici. 

Dar să nu ținem postul într-un înțeles îngust. Căci sunt unii care 
cred că a nu mânca carne, şi cele asemenea, ar fi tocmai de ajuns ca să 

se cheme că ai postit. Nu mănânci came de porc, dar carne de om 
mănânci: clevetind, muşcând cu gura, osândind cu vorba şi ucigând cu 
gândul. Postul nu e, mai ales în creştinism, numai un regim al 
stomacului. Avea şi sf. Pavel de aceştia, înguşti cu socoteala, cărora 
trebuia să le spună că: „nu stomacul sau mâncarea ne va pune pe noi 
înaintea lui Dumnezeu”. A face din post numai o chestiune de stomac 
însemnează a îngusta rostul cu care a postit lisus; — ceea ce ar fi o ocară. 
Deci iată şi înțelesul mai larg, chiar înțelesul pe care i l-a dat Dumnezeu 
şi ni l-a descoperit prin Isaia proorocul: 

Isaia 58: 


„]. Strigă din toate puterile şi nu te opri; dă drumul glasului să 

sune ca o trâmbiță; spune poporului Meu păcatele sale... 

2. În fiecare zi Mă caută, căci ei vor să ştie căile Mele, ca un 

norod ce făptuieşte dreptatea şi de la pravila Dumnezeului său nu 

se abate. Ei mă întreabă despre legile dreptăţii şi li-e drag, să se 

apropie de Dumnezeu, 

3. zicând: De ce să postim, dacă Tu nu vezi ? La ce să ne mai 

smerim sufletul, dacă Tu nu iei aminte ? — Pentru că în zilele 

posturilor voastre vă găsiţi de lucru şi asupriți pe supușii voştri. 

4. Spre judecăţi şi sfadă postiţi şi bateți cu pumnul pe cel smerit; 

nu postiți cum se cade zilei aceleia, ca glasul vostru să se audă 

sus. 

5. Oare postul acesta Îmi place Mie ? De ţi-ai încovoia ca un cerc 

grumazul tău şi ţi-ai aşterne sac şi cenușă, nici aşa nu se va chema 

post.” 
- Oare de ce zice aşa ? — Fiindcă nu e bun rostul cu care e făcut. 
Oamenii implică pe Dumnezeu în vrajbele lor, fac slujbe ca să li se 
izbândească gândul şi să li se facă pe plac aranjamente pământeşti, — 
care, de multe ori sunt nedreptăţi asupra altora. Fii sigur că Dumnezeu 
îți poartă de grijă şi în amănuntele vieţii şi nu va lăsa dreptatea ta, dacă o 
ai. 

„6. Ştiţi voi postul care-Mi place Mie ? zice Domnul. Rupeţi 

lanțurile fărădelegii, dezlegaţi legăturile nedrepte, daţi drumul 

celor asupriți şi sfărâmațţi jugul lor. 

7. Împarte pâinea ta cu cel flămând, primeşte săracii în casa ta; pe 

cel gol îmbracă-l şi nu te ascunde de cel de-un neam cu tine. 

8. Atunci lumina ta va răsări ca zorile şi se va grăbi tămăduirea ta 

şi slava lui Dumnezeu te va înconjura. 

9. Atunci vei striga şi Domnul te va auzi şi încă grăind tu, va zice: 

aici sunt ! Şi vei lepăda de la tine asuprirea, arătarea cu degetul şi 

vorba fără rost. 

10. Dacă vei da flămândului pâine din sufletul tău, şi vei sătura 

sufletul cel amărât, lumina ta va străluci în întunerec și bezna din 

tine va fi ca miezul zilei. 

11. Domnul îţi va fi mereu povăţuitor şi va sătura sufletul tău şi în 

pustie. El va da tărie oaselor tale şi vei fi ca o grădină adăpată, ca 

un izvor de apă vie, care nu seacă niciodată. 

12. Pe dărâmăturile tale vechi vor fi zidiri din nou, vei pune 

temelia cea străveche, şi te vei chema tocmitor de spărturi şi 

înnoitor de drumuri, ca ţara să se poată locui.” 
Iată cum vede Domnul nevoința postului: tot ca o împlinire cu lucrul, o 
trăire a iubirii de oameni. Dar lucru vrednic de luat aminte din cuvântul 
acesta sunt urmările unui atare post; urmări cu refacerea sufletului tău şi 
urmări pentru o țară de oameni. De bună seamă că un atare post, ţinut la 
o înălțime de vederi, e un egal al rugăciunii neîncetate, care, amândouă 
rețin pe Dumnezeu în zidire şi scot afară pe draci. 


3. Comori veşnice 

A treia învățătură pe care ne-o dă lisus e aceasta: „Adunaţi-vă 
vouă comori în Cer”, căci acolo nu au soarta comorilor primejduite de 
pe pământ. — Poate că unii iarăşi au nedumeriri despre existența cerului. 
Nu cumva cerul ăsta e o ficţiune, creat de neputința rezolvării fericirii 
aici, şi acum, pe pământ ? — Și de aceea e amânat şi închis într-o 
împărăție metafizică ! — Nu ne trebuie nici un „Cer”; tot ce dorim e aici 
„pe pământ !” vor zice alţii dintre ei. 

- Sigur că da; dar dacă nu eşti cu lisus pe munte, din crisalida ta 
de carne, n-ai nici o vedere spre larg, nici o geană de cer, nici o revelaţie 
de Duh. E povestea cu puiul care n-a vrut să iasă din găoace, pe motiv 
că nu este altă lume, mare și cu soare, afară de găoacea lui. Aşa-s şi unii 
oameni. 

Pentru rezolvarea greutăţii acesteia folosesc aci şi cugetarea unor 
gânditori ai vremilor noastre. Iată ce zice primul: „E firească necesitatea 
ideală de-a descoperi în sfera veşniciei cheia cunoaşterii pentru lumea 

naturală, dependentă cu desăvârşire de cea transcendentă. Lumea aceasta 
e plină de contraste, de paradoxuri inexplicabile pentru mintea 
omenească. Lumea văzută poate fi explicată numai prin cea veşnică, 
dumnezeiască, dar exclusiv cu ajutorul unei ființe mijlocitoare, 
aparținând ambelor lumi.” (VI. Soloview, Ausgewâlte Werke t. 3, 
p. 151). Iar celălalt zice: „Umanismul voia să înlăture tot ce era greu, 
problematic şi tragic în om, pentru a-l face fericit pe pământ. Dar 
aceasta e numai negarea omului, ca a unei ființe aparținând la două lumi, 
ca părtaş al lumii necesității naturale şi al împărăției libertăţii 
supranaturale. Îndată ce Dumnezeu e înlăturat şi omul divinizat, 
omul cade în subomenesc, pentru că omul rămâne om cu adevărat, 
numai până ce este fiul, sau „chipul şi asemănarea lui Dumnezeu”. 
(N. Berdiaeff „Antropodicee” în „Gestliches Cristentum” v 2 pp. 272-5). 

Deci trebuie postit şi de acel desfrâu al minţii, care caută să se 
ascundă de Dumnezeu (Geneza 3,8), căutând să-l năruie Cerul, să 
despartă lumea de El, pentru desfrâul ei cu pământul. Mintea fără har e o 
făclie stinsă. Dar când în suflet se arată zorile, ne vom da seama că viața 
noastră, trăită numai pământeşte, e o călătorie în pierdere şi nu ne putem 
apăra comorile. Deci de bună seamă că le vom da de bună voie. Numai 
dându-le de bună voie le schimbăm valoarea strămutând-o unde n-o mai 
fură nimeni, şi: „Unde va fi comoara noastră, acolo va fi şi inima 
noastră”. 


Dar cu adevărat comoara, mai de preț decât lumea, e însăși 
persoana lui lisus, care se face nu numai contemporanul nostru în 
vreme, dar se face şi suflet al sufletului nostru; se face şi viața noastră, 
se face şi mintea noastră. Atunci, — zice Scriptura şi Părinţii — „veţi avea 
mintea şi simţirea care erau în lisus” (Filipeni 2,5). 

De aceea zicem că numai viața însăşi a lui lisus explică 
Evanghelia Sa cel mai bine. Ca s-o înţelegem şi noi, e limpede că ne 
trebuie Acelaşi comentar: Lumina de pe munte. 

— Şi o putem avea ! 


Prislop, 
6.I11.49. 

CHEMĂRI LA APOSTOLIE 


„De acum veţi vedea cerul deschizându-se” 
(loan 1, 51). 
313- 


Găsiți descrise de alții, şi mult mai bine, mocnirea strânsă în 
chingi şi agitația ascunsă a poporului evreu sub ghearele pajurei romane. 
O pomenesc în treacăt, ca să ne dăm seama de acea atmosferă încărcată 
de la răscrucea numărării timpului, atmosfera aşteptării de istov a lui 
Mesia. Pentru unii era aşteptare politică; pentru alții, mult mai puțini, o 
aşteptare religioasă. Irod a sărit cu sabia în calea istoriei. Masacrul 
copiilor — 14.000 de prunci, încă nu se uitase. Până şi pe copiii săi îi 
aştepta cu sabia în mână. Iar cele petrecute mai pe urmă la Iordan, unde 
un ascet nemaivăzut de fioros, tăia cu gura ca o secure, trupul 
putregaiului, plin de şerpi şi de năpârci, şi vestea pe Unul mai mare ca 
el, care va turna şi foc peste ei; — toate acestea dădeau aşteptării o 
tensiune de fior metafizic, unic în istorie. Nu-i vorbă era şi o aşteptare 
de mii de ani de-a rândul. 


Iată cum au decurs primele „găsiri” ale marelui aşteptat. Prima, 
care ştia mai mult decât ceilalți oameni, era Fecioara Maria din Nazaret, 
apoi dreptul Iosif. Al treilea a fost loan Botezătorul, care-şi câştigase 
autoritate de prooroc; — de altfel şi era: capătul proorocilor — autoritate 
cu care a prezentat iudeilor pe lisus: „aşteptarea neamurilor”, sau Mesia- 
Hristos. Deci loan ştia desfăşurarea lucrurilor. Cu botezul lui Iisus 
menirea lui lua sfârşit: „De acum El să crească, iar eu să scad !” 

Apoi loan, vorbind odată cu doi ucenici ai săi, vede pe Iisus 
venind, şi-L arată ucenicilor săi zicând: „lată Mielul lui Dumnezeu”. 
Unul din ucenici era Andrei, cel întâi chemat, care, după cuvântul 
ascetului şi mărturia sufletului său, recunoaşte în lisus pe Dumnezeu. 
Atunci, într-o bucurie negrăită, într-o suflare, aleargă acasă şi-i spune şi 

lui Simon — ce avea să fie Petru — : „Am găsit pe Mesia !” — Şi l-a adus 
la lisus. 

A doua zi, în drum spre Galileia, lisus găseşte pe Filip, pe care l-a 
chemat: „Vino după Mine !” A recunoscut şi acesta prezenţa lui 
Dumnezeu în lisus. De bucurie — şi aşa-i bucuria: alergi cu ea să o 
împărtăşeşti primului găsit — găseşte pe Natanail, căruia-i vesteşte: „Am 
găsit pe Acela de care au scris Profeţii !” Natanail, luat prin surprindere, 
nu prea ieșea din rezervă, dar, ocărând Nazaretul, aude argumentul 
decisiv: „Vino şi vezi !” 

A venit. S-a prezentat ca un Toma. lisus îl preţuieşte în 
sinceritatea rezervei sale, spunându-i: „lată israilitean fără vicleșug”. 
Natanail Îl întreabă: „De unde mă cunoşti ?” (În viața lui Natanail era o 
taină, pe care n-o ştia nimeni, decât el şi mamă-sa. El scăpase de urgia 
lui Irod ascuns de mamă-sa la trei zile după naştere, sub frunzele 
smochinului — precum întăresc acestea sfinţii Vasile cel Mare şi Grigorie 
Teologul, în „Întrebări”). Deci, când s-a văzut descoperit şi-a dat seama 
că are în față pe Dumnezeu. N-a mai putut. A strigat în extaz: „Tu eşti 
Fiul lui Dumnezeu !” Deşi trăieşte un moment culminant, totuşi lisus 
desăvârșeşte explozia convingerii sale, zicând: „Mai mari decât acestea 
vei vedea: amin, amin zic vouă, de-acum veți vedea Cerul 
deschizându-se şi pe îngerii lui Dumnezeu suindu-se şi pogorându-se 
peste Fiul Omului”. Cu toate acestea Natanail nu figurează printre cei 12 
apostoli, ci printre cei 70. 

Cuvântul s-ar putea sfârşi aci cu întrebarea: 

Tu pe cine-ai chemat la lisus ?  Vecinu-tău bate crâşmele, 
verişoara-ta a fugit necununată, feciorul tău fuge de biserică, copiii tăi 
umblă noaptea la jocuri şi scuipă după preot; — la lisus n-ai pe nimeni de 
adus ?... 

- Poate ai de gând să te-aduci pe tine; — că până nu te-aduci pe 
tine nu poţi aduce pe nimeni. 

Dar, cum mai am ascultători, mult mai frământați cu mintea, 
căutându-L pe lisus, scriu şi pentru voi cele ce urmează: 

Primii patru ucenici sigur că au avut chiar atunci o experiență 
asemănătoare deschiderii Cerului, în prezenţa preasfintei Persoane a lui 
lisus. Nu le-a fost uşor nici lor să-şi taie dintr-odată tot balastul îndoielii, 
de vreme ce mulți se mai dăduseră pe sine a fi Mesia şi se-nfundaseră în 
greşeli grave, cum a fost rebeliunea lui Bar-Cochba, cea a lui Teuda şi a 

lui Iuda Galileanul. Dar timpul avea să-i încredinţeze până în adâncul 
făpturii, că Dumnezeu se făcuse om şi petrecea cu ei. Nouă însă ne-ar fi 
mult mai uşor să trecem pustiul îndoielii, deoarece avem, sub 
perspectiva istoriei, toate probele dumnezeirii lui lisus şi a divinității 
creştinismului. Totuşi, deşi le-avem, numai o întâlnire cu lisus rămâne 
decisivă. lar dacă aceasta se întâmplă rar, măcar să vezi pe cineva, a 
cărui iubire-lumină a aprins-o El. 

Dar iubiții mei tineri, cu fruntea pe gânduri, o întâlnire cu lisus 
însemnează o misiune, însemnează o chemare la apostolie şi la toate 
riscurile trăirii de Dumnezeu, între lrozii vremilor, pe care de asemenea 
trebuie să-i iubeşti. 

Nu cumva sunteţi şi voi căutând pe lisus ? 

Voi ştiţi despre lisus mulţime de lucruri, dar încă nu-L cunoaşteţi 
pe El. Şi până nu-L găseşti pe Dumnezeu nu te afli nici pe tine, nu-ți 
găseşti nici sensul tău, nici sensul lumii. E la mijloc o revelaţie tripartită, 
care trebuie să aibă loc. 

Omul e veşnic în căutare după ceva ce însemnează mai mult decât 
haina şi mâncarea. El e în căutarea lui însuşi. Aspiraţia sufletului după 
realizarea desăvârşirii sale, asta e toată istoria omului. Mărginirea ta te 
doare; ştiu; dar când aceasta a ajuns un dat al conștiinței, e semn că 
Dumnezeu nemărginitul vrea să creşti spiritual pe dimensiuni divine. 
Această țâşnire în conştiinţă a dorului nemărginirii divine, e, pentru tine, 
argumentul decisiv al existenţei Sale, al iubirii Sale şi al rudeniei tale cu 
El. Dacă te găseşti pe tine în funcție de Dumnezeu, e o găsire a ta în 
adevăr. E naşterea ta în Dumnezeu, — naşterea ta în adevăr. „Toţi marii 
mistici, fără deosebire de confesiune, au învățat că în eternitate, în 
adâncul lumii spirituale se săvârşeşte un proces divin, în care apar 
relaţiile lui Dumnezeu cu omul: naşterea lui Dumnezeu în om și naşterea 
omului în Dumnezeu, adânc în care se întâlnesc iubitorul cu iubitul. 
Acolo sunt adevărurile experienţei spirituale, adevăruri vii, nu categorii 
metafizice sau substanţe ontologice.” 

„Chipul omului se strică dacă se şterge chipul lui Dumnezeu din 
sufletul omului. Omul, căutând pe Dumnezeu, se caută pe sine însuşi, 
caută omenia sa. Sufletul omului suferă durerile naşterii, când se naște 
Dumnezeu într-însul. Această naştere a lui Dumnezeu în sufletul 
omenesc, constituie naşterea autentică a omului. Ea reprezintă mişcarea 
iubirii lui Dumnezeu spre el, răspunsul la nostalgia ce-o are el după 

Dumnezeu. Experiența spirituală descoperă că Dumnezeu de asemenea 
tânjeşte după om, că El doreşte ca omul să-L nască şi să-l răsfrângă 
Chipul. Marii mistici, descriind viaţa spirituală, au evocat această 
nostalgie divină. 

Neamul omenesc nu aparține, decât sub unul din aspectele sale, 
generaţiei lui Adam cel vechi, generaţiei păcătoase şi decăzute a lumii 
noastre naturale. Sub un alt aspect el e ceresc, aparținând lui Adam cel 
spiritual, generaţiei lui Hristos. 

Creaţiunea lumii nu s-a putut produce în timpul nostru, căci el e 
un timp decăzut, el e copilul păcatului. Creaţiunea a avut loc în veşnicie, 
ca act interior al misterului divin al vieţii. Concepţia biblică a creaţiunii 
nu-i decât reflexul acestui act interior al creaţiei în conştiinţa omului 
antic. Omul, precipitat în natura inferioară, e aruncat în afara realităţii 
divine. Revelația creştină restabilește omul în sânul acestei realităţi. Prin 
Fiul noi revenim în sânul Tatălui. Cu El începe un nou gen omenesc, 
spiritual, acela al lui Hristos, născut şi refăcut în Duh. Hristos este în om 
şi omul în Hristos. El e butucul şi eu mlădița. Tot neamul omenesc, 
renăscut, rămâne în Hristos, Dumnezeu-Omul. În omul spiritual e 
cuprins cosmosul, toată creațiunea. Odinioară cosmosul se desfăcu 
violent de omul decăzut şi deveni, pentru el, natura exterioară care-l 
robi. Dar cosmosul revine spre omul renăscut. În lumea spirituală 
cosmosul rămâne în om precum omul rămâne în Dumnezeu. 

Omul e, prin natura sa, un microcosmos; în el sunt cuprinse toate 
sferele realității cosmice, toate formele cosmicului. Prin păcat şi cădere, 
omul pierdu noțiunea stării sale microcosmice, conştiinţa sa deveni 
individualistă. Cosmosul nu se revelează omului natural decât ca natură 
exterioară, a cărui viaţă interioară îi rămâne inaccesibilă. Numai omului 
interior, viața interioară a cosmosului, i se descoperă ca realitate 
spirituală. Astfel, calea care duce omul la cunoştinţa de sine însuşi este 
şi calea care-l duce la cunoștința cosmosului. Prin Hristos, prin Logos, 
nu numai neamul omenesc, ci tot universul se orientează spre 
Dumnezeu, răspunzând chemării divine, trebuinței dumnezeieşti de 
iubire. 

Misterul divin nu se încheie în dualitate; el presupune existenţa a 
Trei Persoane. Relaţiile lui Dumnezeu cu Altul se îndeplinesc într-un al 
Treilea. Subiectul iubitor şi iubitul găsesc deplinătatea vieţii în împărăţia 
iubirii, care este a treia. Împărăția lui Dumnezeu, împărăţia omului şi a 

cosmosului iluminat, nu se realizează decât prin Sf. Duh, în care se 
încheie drama, se închide cercul. Numai în această «Trinalitate» ne e 
dată viața divină perfectă, în care subiectul iubitor şi obiectul iubit 
creează împărăția lor, găsesc conţinutul definitiv şi deplinătatea vieţii 
lor. Trinitatea e un număr sacru, divin, un număr care semnifică 
plenitudinea, victoria asupra luptei şi diviziunii, ecumenismul şi 
societatea perfectă, în care nu e opoziţie între personalităţi, între ipostase 
şi ființa unică. Misterul creștinismului este misterul unității în dualitate, 
găsindu-şi soluţia în Unitatea-Trinitate. lată de ce creştinismul are ca 
bază dogma hristologică a naturii teandrice a Fiului şi dogma trinitară. 
Afirmarea ființei e viața Sfântului Duh și viața în Duhul Sfânt. În Duh 
omul și lumea sunt transfigurate şi îndumnezeite. Duhul constituie Viaţa 
însăşi, viaţa originară.” (N. Berdiaeff, „Esprit et liberté” pp. 211-216) 

Acesta să fie cadrul mai larg, al evidenţelor Duhului, care a făcut 
din oameni Apostoli ai lui Dumnezeu. Deci să o luăm concret: 

Noi nu avem, ca primii ucenici, posibilitatea găsirii istorice a lui 
lisus. Noi avem, între noi şi lisus, un munte, care trebuie trecut. Iar ce e 
mai greu, e că muntele e în noi. Şi n-ar trebui, după cuvântul lui lisus, 
decât un grăunte de muştar credinţă, şi-ar dispare muntele şi L-am găsi 
pe Iisus. Ne trebuie un itinerar lăuntric. Calea credinţei e obositoare, dar 
cu ea începe cărarea. Credinţa e o asceză a minţii. Urmează celelalte 
virtuți, celelalte asceze, toate, ca nişte vămi ale văzduhului, la care 
lăsăm pe rând, ca vamă, tot balastul muntelui nostru. Toate renunţările 
noastre sunt negustorie pentru un bun mai înalt: pentru starea capabilă 
de-a primi braţele divine ale Harului Duhului Sfânt. Duhul Sfânt, de 
data aceasta este puternic, ca o suflare de vifor, e în stare să 
desăvârşească cele începute timid de sărmana noastră fire. 

Toată asceza e pentru mistică. 

Deci în locul găsirii istorice a lui lisus, noi avem deschisă 
întâlnirea spirituală, mistică, întâlnire profund reală, cât, din lăuntrică, se 
răsfrânge uneori până-n afară în simţirile şi înfăţişarea noastră. 

Foarte mulți contemporani ai lui lisus n-au avut cu El decât o 
întâlnire exterioară, istorică. Doar Luca şi Cleopa Îl simțeau, arzându-le 
inima pe cale, dar fără să-L cunoască. O întâlnire profundă cu lisus, care 
însă mai mult i-a speriat — cum arată aceasta icoanele — poate că au avut 
martorii Schimbării la Faţă. Deci nu suntem cu nimic dezavantajaţi față 

de aceia. lisus e şi contemporanul nostru, ca veşnicia față de oricare 
cifră a timpului. 

Deci primii care au văzut pe lisus în lumina dumnezeiască au fost 
Petru, Iacov şi loan. Ei au văzut, primii, Cerul deschizându-se. Această 
revelaţie le-a fost dată şi ca revelaţie propriu-zisă, dar şi ca o iconomie, 
ce avea rostul să le susțină moralul ridicat, în fața celor ce aveau să se 
întâmple pe urmă cu răstignirea. Că vederea luminii dumnezeieşti a avut 
şi rostul acesta, ne stau mărturie înseşi cuvintele Mântuitorului, prin 
care-i lega să nu spună vederea, decât după Înviere (Matei 17,9). 

Al doilea care a văzut cerurile deschizându-se (Faptele 
Apostolilor 7,56), a fost primul mucenic al creştinismului arhidiaconul 
Ştefan. Suflet curat, tânăr, plin de duh şi adevăr — curajul întruchipat — 
primul mucenic, văzând Cerul deschizându-se, dă curaj şi întărire 
coloanei de urmaşi a mucenicilor. N-o fi străbătând el toată calea 
ascezei, dar a luat-o de îndată pe calea cea mai scurtă, de care va scrie 
mai pe urmă şi Pavel, a iubirii de oameni fără de margini. Căci întru aşa 
măsură şi-a însuşit el pe lisus, încât, murind legii firii, împroşcat cu 
pietre, acelaşi cuvânt al legii Duhului grăieşte: „Doamne iartă-le lor 
păcatul acesta !” Jar aceasta n-o putea face decât un om sfinţit de iubire. 

Al treilea, pe care: „o lumină din Cer l-a-nvăluit dintr-o dată, ca 
într-un fulger” (Faptele Apostolilor 9,3) a fost Saul, care păzea hainele 
celor ce se nevoiau cu uciderea lui Ştefan. El era râvna Legii vechi — o 
sinceritate de altfel — apreciată şi convertită pe drumul Damascului, la 
râvna pentru Legea nouă, a lui lisus. Deschiderea aceasta a unui cer nou, 
cu o lumină năpraznică, a pricinuit moartea omului vechi, Saul, şi 
renaşterea Apostolului Pavel. 

În veacul al XI-lea dăm de sf. Simeon Noul Teolog, care trăiește 
toată transcendenţa luminii divine, după ce Harul din Ceruri, cum zice, 
înnoise sărmana sa fire. Rugămu-l cu smerenie să ne înveţe: 


Cuv. 18: „Luând pe umeri crucea, strânge-o cu putere 
Şi du până la sfârşit chinul încercărilor, 
Sfâşierea durerilor, şi primeşte cu bucurie 
Piroanele-ntristărilor, ca pe-o coroană a slavei, 
Şi-aruncat în fiecare zi în lăncile ocărilor 
Şi lovit cu pietrele tuturor necinstirilor, 
Vărsând lacrimi de sânge 

(— Că totul izbuteşte plânsul de fiecare zi —) vei fi mucenic. 
Cuv. 13: Iar răbdând batjocuri şi palme, cu bucurie 

Părtaş al dumnezeirii şi al slavei Mele vei fi. 

Iar de te vei arăta pe tine urma tuturora 

Şi slugă şi rob, te voi arăta pe urmă 

Primul între-aceia toți, pe cum am făgăduit. 

De vei iubi pe duşmani şi pe cei ce te urăsc, 

De te-i ruga din suflet pentru cei ce te necăjesc, 

Şi le vei face bine după puterea ta, 

Te-ai făcut, adevărat, asemenea Tatălui tău Preaînalt. 

Deci dobândind din acestea inimă curată, 

În ea vei vedea pe Dumnezeu, pe care nimeni nu L-a văzut 

vreodată. 
Cuv. 20: Pe Acela, a Cărui frumuseţe 

Uimeşte toată gândirea, uimeşte toată inima, 

Răneşte tot sufletul, înaripându-l spre iubire, 

Unindu-l neîntrerupt cu Dumnezeu. 

Să nu ziceţi că Dumnezeu nu e văzut de oameni. 

Nu ziceţi că oamenii nu văd lumina dumnezeiască, 

Sau că e cu neputinţă în vremea de-acum. 

Niciodată aceasta nu-i cu neputinţă, prieteni, 

Ci e foarte cu putință celor ce voiesc. 

Dar numai celor a căror viaţă le-a adus curățirea de patimi 

Şi le-a făcut curat ochiul cugetării.” 


Subliniem la acest loc concepția integralistă despre om a 
sfântului, realizată în trăirea mistică: inima curată, voința hotărâtă, viața 
curată de patimi şi curat ochiul cugetării. 

Sfântul e un om perfect centrat cu firea. 
„lar măsurile strălucirii-s măsurile iubirii”. (Cuv. 27) 
Şi mai departe: 
Cuv. 34: „Ziditorul, ia aminte ce-ţi spun, 
Îţi va trimite Duhul cel din Dumnezeu 
Şi te va insufla, va locui şi se va sălăşlui fiinţial 
Şi luminându-te şi umplându-te de strălucire, te va turna din 
nou întreg. 
Stricăciosul îl va face nestricăcios şi va clădi iarăşi 

Casa învechită, casa sufletului tău; 
Şi va face cu totul nestricăcios şi trupul întreg, 
Şi te va face pe tine dumnezeu după dar, asemeni lui lisus. 
Cuv. 6: Ştiu că nu vom muri fiind înlăuntrul Vieţii 
Şi având în lăuntrul meu ţâşnind întreaga Viaţă, 
În inima mea este, dar în Ceruri se află 
Aci şi acolo, la fel se vede lucind. 
Cuv. 31: Strălucit-ai din Ceruri până-n inima mea. 
Cuv. 32: Ce cuvânt va tălmăci, ce limbă va spune ? 
Ce buze vor grăi, cele ce se văd în mine 
Petrecându-se, săvârşindu-se în toată ziua ? 
Căci chiar şi noaptea, chiar şi-n întunerec 
Văd pe Hristos deschizându-mi înfricoşetor Cerurile 
Şi pe El pogorându-Se şi arătându-mi-le 
Împreună cu Tatăl și cu Duhul, lumina întreit sfântă.” 


Dar iată şi misiunea: 


Cuv. 1: „Astfel făcându-mă, Domnul mă-nchise în cortul trupesc 
Şi pogorându-mă-n lumea simțită m-a pus să trăiesc, 
Eu, — izbăvitul de beznă — cu cei ce mai sunt întunecațţi, 
Care petrec în mocirlă şi-n noapte, adânc cufundaţi, 
Ca să-i învăţ şi să-i fac să cunoască nemernica stare, 
Lanţul cu care-s legaţi şi rănile cele amare. 
Dându-mi porunca, Stăpânul s-a dus...” 


Dacă am înţeles întrucâtva raţiunile Providenţei când a deschis 
Cerurile: ca să întărească pe Apostoli în credință; pe mucenici în 
mărturisire, pe înzestraţii cu daruri în convertirea lor, aci, în fața 
sfântului Simeon Noul Teolog pelerin al transcendenţei, trebuie să ne 
gândim la o explicaţie în funcţie de cele petrecute în veacul său, veacul 
al XI-lea „Saeculum plumbarum”. Apariţia sfântului tocmai atunci şi 
tocmai aşa, nu poate fi decât un răspuns magistral al Cerului, la marea 
rană a istoriei: ruptura Bisericilor, de la mijlocul mileniilor. 

Oamenii Bisericii, petrecând în mocirlă de patimi şi-n noapte 
adânc cufundați, au rupt, în veacul al XI-lea, cămaşa lui Hristos: unitatea 
exterioară a Bisericii. Oamenii se dezbinau de oameni, afurisindu-se şi 
urându-se crunt, iar Cerul se unea cu omul, cât uimea pe sfânt: 

Cuv. 13: „Iar ce-i mai înfricoşat decât toate, m-a arătat cer nou 
Şi S-a sălăşluit în mine Ziditorul tuturor, 
De care nu s-a învrednicit nimeni din sfinții de odinioară.” 


Deci când trufaşul Humbert îşi vărsă în scris ura, pe Prestolul 
sfintei Sofii, în timpul Liturghiei (16 iulie 1054) şi ieşind, ca odinioară 
Juda de la Cină, îşi scutură praful de pe picioare, spunând cuvintele: 
„Dumnezeu să vadă şi să judece !” noi, gândindu-ne la Oceanul luminii 
divine, revărsat peste sfinți, veacuri de-a rândul pe urmă, putem să-i 
răspundem: „Dumnezeu a văzut şi a judecat !” 


La o altă răscruce a destinelor, Cerul se deschise sfântului Serafim 
al Sarovului, în veacul al XIX-lea. Şi aşa de stăruitoare e revărsarea 
luminii Duhului Sfânt, încât, deodată cu rugăciunea în gând, rostită de 
sfânt, o vede şi Motovilov, un bogătaş oarecare, prieten cu sfântul. 
Acesta o descrie: „Ca o scăpărare de fulger, ca o lumină orbitoare, care 
se întinde pe-ntinsul a câtorva verste de jur împrejur”. (Denissov, „Viaţa 
lui Serafim”, ed. rusă, pp. 319-335). 


Aceste deschideri de Cer, să ne fie deocamdată 
deschiderea ochilor ! 


Prislop, 
13.11.49. 

TĂMĂDUIREA ŞI IERTAREA 


„Fiule, iartă-se ţie păcatele tale” 
(Marcu 2,5) 
- 14- 


Aceştia sunt oamenii: nu caută pe Dumnezeu decât la necaz, — 
care-L caută. Căci alţii la necaz îl suduie şi astfel mai rău se afundă și de 
mai mari necazuri dau, — până ce necazurile le încovoaie ceafa şi-L 
caută şi ei pe Dumnezeu. Situaţia stă aşa: oamenii se roagă lui 
Dumnezeu să-i scape de necazuri, iar Dumnezeu se roagă de oameni să 
se părăsească de păcate. Acum judecaţi care de cine să asculte mai întâi: 
Dumnezeu de oameni sau oamenii de Dumnezeu ? 


Am auzit o pildă: undeva s-a alcătuit o delegaţie de oameni, care 
s-au dus la Dumnezeu să se plângă că tare-i grea viața pe pământ, că 
tare-s multe beteşuguri, multe pagube, multe sudalme, bătăi şi toate 
păcatele. 


- Fiii Mei, ați spus că tare vi-e grea viața, încărcată de păcate. 
- Da, Doamne... 
- Atunci nu le mai faceţi... 


lată ce e cu bolile. Ele vin pe capul oamenilor — şi uneori chiar pe 
cap — de pe urma păcatelor: ca plată, ca ispăşanie şi ca hotar al păcatelor. 
Dar durerea cea mai mare, pedeapsa cea mai grea e că plata păcatelor 
izbeşte şi în urmaşi, până la al treilea şi al patrulea neam. lată ce scrie la 
Deuteronom 5,9-10: 

„Pedepsesc vina părinților în copii, până la al treilea şi al patrulea 
neam, pentru cei ce Mă urăsc; şi Mă milostivesc până la al miilea neam, 
către cei ce Mă iubesc şi păzesc poruncile Mele”. 


Cele mai grele boli sunt bolile de nervi. Mor nervii şi te trezeşti 
slăbănog, tremurând de nu te mai poți opri, sau bolnav la casa de nebuni. 

Nu e boală de moarte, dar nici leac nu are. Şi cine distruge nervii ? 
lată cine, spun doctorii: beţia, curvia şi bolile ei, mânia sau furiile şi 
supărările peste măsură. Deci feriți-vă de acestea, că ele omoară 
milioane de firişoare (celule) nervoase, care nu se mai refac în veac. 
Toate celulele se refac, afară de celula nervoasă. 


Un tată pătimaş de acestea n-are urmaşi sănătoşi, ba şi în nepoții 
şi strănepoţii săi se moşteneşte ceva găunos, care la o întâmplare 
oarecare răbufneşte afară. E destul ca un tată să se îmbete o dată, ca să 
aibă din beţia aceasta un urmaş cu boala copiilor — epileptic. E destul 
să-şi sperie soția o dată în vremea sarcinii ca dintr-asta să se aleagă un 
copil nenorocit toată viața. Aşa se răzbună păcatele părinţilor în bieţii 
copii, care nu au vină. Spun acestea şi am de gând s-o mai spun, fiindcă 
în regiunea aceasta — odinioară capitala Daciei — acum se bea cel mai 
mult rachiu, de aceea aici sunt cei mai mulţi copii bolnavi de nervi — 
deşi oamenii pătimesc şi de alt rău mai mare: nu vor să aibă copii —, aici 
sunt şi slăbănogi, ca cel din Evanghelia de astăzi. 

lisus a prețuit dragostea şi credința celor ce-l coborau prin podul 
casei, înaintea Sa, I-a fost milă de suferința lui. Dar întâi i-a iertat 
păcatele, apoi i-a înviat nervii. Pentru lisus, care era şi Dumnezeu, nu e 
o mirare că l-a tămăduit, căci e Stăpânul vieţii şi poate învia şi din morţi. 
Totuşi tămăduirea slăbănogului e o dovadă a dumnezeirii Sale. 

Totuşi, nouă preoților, lisus nu ne-a dat şi darul tămăduirii 
minunate, cum îl avea El şi cum îl dă la puţini dintre sfinți, din vreme în 
vreme, dar ne-a dat darul mai mare: al iertării păcatelor. Nu l-a dat 
îngerilor, dar l-a dat oamenilor. 

Darul iertării păcatelor e mai mare decât darul minunilor, întrucât 
priveşte sufletul; pe când minunile privesc de obicei trupul. O iertare a 
sufletului, o curăţire a lui, uneori e o adevărată înviere din morţi, şi-i mai 
de preţ aceasta decât tămăduirea unui picior. 

Fără darul minunilor între oameni ne putem mântui, dar fără darul 
preoților, al iertării păcatelor, nimeni nu se mântuieşte. Ce n-a dezlegat 
preotul pe pământ, aşa rămâne: nedezlegat nici în Cer. Şi preotul nu te 
poate dezlega dacă nu vii să-ți mărturiseşti păcatele. De asemenea 
preotul nu te poate dezlega — ca oarecum cu sila — dacă nu-ţi dai însuți 
toată silința de-a te dezlega tu de năravurile tale rele. 

Iertarea păcatelor însemnează şi încetarea lor. 

lertarea păcatelor nu înseamnă că le spovedeşti mereu şi le iei de 
la capăt — că iarăşi le vei spovedi. Creștinismul mai e şi chestiune de 
refacere a voinţei. Ne trebuie bunăvoința voastră — ca s-o facem voință; 
tărie de caracter şi simţire de obraz. 

Oamenii umblă după făcători de minuni — fie ei şi vrăjitori. Dar vă 
spun că minunea cea mai mare e înnoirea vieţii tale pe temelia ei lisus 
Hristos; e încreştinarea voinţei tale: asta-i minunea cea mai mare, care 
ne stă cu adevărat la îndemână şi ni s-a dat nouă poruncă: „Înviaţi pe cei 
morți !” După învierea ta tânjeşte lisus. Ce însemnează aceasta n-ar 
putea să ţi-o spună mai bine decât înşişi cei ce au înviat din moarte 
sigură, ca dintr-un vis urât. 


Deci de unde începe slăbănogirea ? — De la socoteala trufașă a 
minţii. | se pare ei că e mai bine să nu se conducă după poruncile lui 
Dumnezeu, ci după capul ei, mai bine zis după păcat. lar păcatul dă cu 
omul drept în plata păcatului, cum ai da cu oiştea-n gard. 

Tot minte slabă dovedesc şi aceia ce nu vor să vie la ştergerea 
păcatelor; aceia n-au ce aştepta tămăduirea bolilor. Ajută doctorii, dar 
minţii îi ajută Dumnezeu. Dacă oamenii şi-ar potrivi purtările după 
poruncile lui Dumnezeu, care sunt poruncile fini, şi n-ar face din legi 
fărădelegi, ar ocoli, ar preveni toate pacostele necazurilor; dar aşa, drept 
în ele-şi sparg capul; — şi apoi umblă plângând... 

Lasă-te frate condus de un sfat dumnezeiesc, că de nu, capul care 
n-ascultă, odată se sparge şi n-are cine-l lega. 


Oare de ce vin oamenii aşa de în silă la spovedit ? 
- Fiindcă ştiu că li se cere lepădarea de păcate; ori lor le plac mai 
mult păcatele decât înfrânarea de la ele. 


E o poveste ştiută pretutindeni, totuşi v-o spun şi de-aci. Ştiţi că 
sunt şerpi care sug lapte. Şi sunt vaci, care, odată supte de şarpe, aleargă 
nebune după şarpe să le sugă iarăşi. Se întâmplă că vaca se apropie de 
înțărcat, dar de nărav nu înțarcă, ci se duce mereu la şarpe. Şarpele îi 
suge sânge şi în sfârşit o muşcă. lată prostie de vacă osândită la moarte. 


Dar şi prostia omului tot la moarte-i osândită. 

Toată tinereţea ta o dai dracului, şi vezi pe urmă că ai ales rău. Dar 
întrebare dacă-ți mai rămân zile să le dai lui Dumnezeu şi întrebare 
dacă-ţi mai primeşte o grămadă de hârburi, în loc de un vas frumos, cum 

puteai să fii. Aspre vorbe. Ăsta e răspunsul la întrebarea de ce nu vin 
oamenii la spovedanie în primăvara şi vara vieţii lor: își dau vlaga s-o 
sugă şarpele ! 

„În toată lumea nu găseşti un lucru mai uşor de făcut decât păcatul. 
Şi iarăşi: nimic nu pricepe omul mai greu, ca: ce-i acela, păcatul ? De 
aceea păcătuim cu uşurinţă, dar ne pocăim cu anevoie” (Ilie Miniat, 
„Didahii” p. 113). 


Altă pricină care te împiedică de la spovedanie e că judeci preoții; 
eşti nemulțumit de preot; — iar de care-ai fi mulțumit ţi-e frică. La unul 
nu te lasă păcatele lui, la altul nu te lasă păcatele tale. 

Orice duhovnic — indiferent de bogăţia, sărăcia, cultura mai puţină, 
sau chiar şi sărăcia morală — este reprezentantul lui Dumnezeu, trimisul 
lui Dumnezeu, şi credincioşii n-au nici un motiv de-a-l ocoli. Darul 
acesta e în atârnare de Dumnezeu, nu în atârnare de omul care-l poartă. 
Prin glasul slugii Sale Dumnezeu te iartă, Lui te mărturiseşti în fața 
altarului. Nu de la tine se cer calitățile preotului; de la tine se cere căința 
din inimă şi voința de-a te îndrepta. (Cândea, B.V.) 


Sunteţi nemulțumiți de preoți ? 

Dar oare ce-aţi făcut pentru preoți, ca să fiți mai mulțumiți ? 
Cerut-aţi de la Dumnezeu un copil măcar, pe care să-l închinaţi slujirii 
lui Dumnezeu ? Credeţi că vina o poartă numai ei ? — Ei sunt fiii voştri; 
cum i-ați născut aşa-i aveţi, ca oameni ! Ce le băgați de vină ? Vă 
trebuie preoți mai buni ? 

- Naşteţi-i ! 

lată vă spun că tot poporul e răspunzător că nu are slujitori mai 
străvezii spre Dumnezeu, mai ai Împărăției lui Dumnezeu. Poporul îşi 
are, în toate privințele, povăţuitorii care-i merită. Repet: vă trebuie 
preoţi mai buni ? — Naşteţi-i ! Nu mai staţi cu gânduri ucigașe împotriva 
copiilor, că nu ştii în calea cărui mare dar de la Dumnezeu te-ai găsit 
împotrivă — şi ai să dai seama — de aceea mai bine gândiţi-vă şi rugați-vă 
lui Dumnezeu, ca, copiii voştri să-l fie slujitori între oameni ! 


lată ce spune Scriptura în privinţa aceasta: 
Se întreabă proorocul: 
„Oare nu i-a făcut El ca să fie o singură făptură, trup şi suflet ? 

Şi această făptură (unitatea căsătoriei) la ce năzuieşte ea ? — 
Odrasle pentru Dumnezeu !” (Maleahi 2,15). 


Aceasta e pretenţia lui Dumnezeu de la căsătorie; — şi după atare 
roade tânjiți şi voi băgând de vină celor pe care le-aţi adus. 


Tămăduirea slăbănogiei neamului de-aci începe ! 
Asta i-ar fi iertarea ! 


Prislop. 
20.]11.49. 


60 PĂRINTELE ARSENIE BOCA 


BUNA-VESTIRE 
-15- 


„La plinirea vremii” trimis a fost de Dumnezeu Îngerul Gavriil 
într-un oraş din Galileia, Nazaret, către Fecioara Maria, aducându-i 
vestea că, din Duhul Sfânt şi puterea Celui Preaînalt, va concepe şi va 
naşte pe Mesia, Fiul lui Dumnezeu, pe care-L va chema lisus. 

Acestea sunt datele, simple, expuse de evangheliştii Luca şi 
Matei. Faptul acesta simplu cutremură însă legile firii. Nici Fecioara 
Maria n-a putut primi faptul, aşa, fără o puternică reacțiune critică. lar 
cât despre Iosif, garantul Sfintei Fecioare, ştim că pe ascuns a vrut s-o 
părăsească. 

Naşterea lui Dumnezeu între oameni, deşi era făgăduită prin 
prooroci cu mii de ani în urmă, — ba în zilele lui Isaia (7,14) s-a spus 
lămurit că o fecioară-L va naşte, rămânând totuşi fecioară —, cu toate 
acestea, de n-am fi siguri de faptul petrecut: că Dumnezeu s-a unit cu 
firea omenească în persoana lui lisus, mai că nici noi n-am putea primi. 

Această naştere a lui Dumnezeu în făptura Sa e de fapt o renaştere 
a omului, — proces care a fost anunţat, pregătit și care a evoluat logic în 
istorie. Aceasta însemnează cuvintele : „La plinirea vremii”. 

Ceea ce e greu de priceput e aceasta: cum e cu putință ca Tatăl 
omului să se facă Fiul omului, Fiul fiului Său. Dar iată că s-a făcut. S-a 
făcut istoric şi de-atunci se face mistic în toți cei ce-L primesc pe 
Dumnezeu şi se nasc de sus a doua oară. Deci când sufletul, când 
făptura noastră întreagă se face curată, când ajungem pe căile ascezei şi 
ale iubirii, la starea de fecioară, se întâmplă și pentru noi plinirea vremii, 
a naşterii lui lisus în făptura noastră. 

Dumnezeul nostru nu e un Dumnezeu care a părăsit lumea în 
seama legilor, iar El S-a retras undeva în afara ei (deism), El nu e nici 
confundat cu natura (panteism), cu marele “tot”, — căci atunci cum s-ar 
putea naşte „totul” în „parte”, ci Dumnezeul nostru e o ființă 
transcendentă dar în legătură cu lumea, o energie activă, creatoare, care 

transmite lumii ceea ce aceasta de fapt caută şi spre care de fapt tinde: 
plenitudinea existenței în unitatea universală. Această putere, Duhul 
Sfânt, se împreună cu lumea şi vrea să nască din ea chipul viu al lui 
Dumnezeu. 


Dar faptul istoric, petrecut pe planul realității omenești, a 
zămislirii şi naşterii Fiului lui Dumnezeu în Fiul Omului mai are şi alte 
semnificaţii. Cu lisus apare în lume o nouă generaţie de oameni, neamul 
lui lisus, care nu se naşte după legile firii numai, ci, peste ele se 
suprapune o naştere spirituală, generaţia spirituală a lui lisus. 

„Noul neam duhovnicesc, cel al lui lisus, nu-i un neam care se 
naște pe pământ, după legile lumii animale, un neam neîncetat ispitit de 
poftele inferioare. Desfacerea de odinioară a omului de Dumnezeu, 
însemnă pentru om pierderea integrităţii, a neprihănirii, pierderea 
chipului androgin, care constituie chipul său ceresc, pacificat de ispitele 
lăuntrice. 

Hristos se naşte din Fecioara, ca să sfințească din nou alcătuirea 
feminină Şi s-o unească principiului masculin, ca bărbatul şi femeia să 
devină androgini, cum a fost lisus”. (1. Boehme, „Misterium magnum” 
C.v. cit. de Berdiaeff.). 

Misticul german are următoarea expresie minunată, privitoare la 
noua stare de după păcat a neamului omenesc: „prin cădere de la curăţia 
originară, Fecioara, Înţelepciunea, a părăsit pe oameni și s-a retras în 
Cer”, lăsând pe oameni să ajungă „numai trup” (Geneza 6,3) şi de-aci să 
ajungă în potop. Nu cumva, netrăind noi, noul stil al vieții, să se retragă 
şi de la noi, iar neamul omenesc să se scufunde într-o nouă catastrofă ?! 

Realitățile spirituale numai trăirea le fixează în temeliile omului. 

„Înţelepciunea este eterna feciorie şi nu eternul feminin. Cultul 
care-i e închinat e acela al Fecioarei şi nu al principiului feminin, care 
provine de la căderea în diviziune. lată de ce cultul Înţelepciunii se 
confundă aproape cu cultul Fecioarei Maria, Maica Domnului. 

În ea, natura feminină devine fără prihană şi naşte prin Duh. 
Astfel se naşte noua generație omenească, generaţia lui Iisus, 
nemuritoare, biruitoare asupra neajunsului nesfârşit al naşterilor şi 
morţilor. 

Calea care duce la restabilirea chipului integral al omului se 
deschide prin Fecioara Maria şi prin zămislirea sa, a Fiului lui 

Dumnezeu şi a Fiului Omului. Aceasta e calea fecioriei, a curăţiei, a 
neprihănirii, calea iubirii mistice. 

Învățătura și cultul fecioriei au fost întotdeauna aprofundate în 
creştinism; dimpotrivă, învățătura despre căsătorie, sfinţirea zămislirii 
n-a fost îndeajuns. Revelația sensului mistic şi pozitiv al iubirii dintre 
bărbat şi femeie (eros şi nu agape) aparține problematicii conştiinţei 
creştine. Sensul mistic al iubirii, dogmatic e nedezvoltat, şi, ceea ce 
găsim asupra acestui subiect la învățătorii Bisericii, e sărăcăcios şi 
neîndestulător. 

Creştinismul Părinților ne învaţă să câştigăm fecioria prin 
ascetism, dar nu ne descoperă nicidecum sensul mistic al iubirii, ca pe-o 
cale ducând la feciorie, la restabilirea chipului integral al omului şi a 
vieții veşnice. Creştinismul are motiv să îndreptățească şi sfințirea 
căsătoriei şi familia omenirii păcătoase; el apără şi spiritualizează viața 
genurilor decăzute (I Timotei 2,15), dar nu spune nimic asupra 
transfigurării sale, asupra venirii unui nou gen. Această transfigurare nu 
e pusă în lumină în creştinism, ca multe altele. Sfințirea maternității are 
un sens cosmic, dar ea nu e o soluţie a problemei. Prăpastia care există 
între iubirea rasială, care naşte, și iubirea mistică, orientată spre 
veşnicie, creează o antinomie pentru conştiinţa creştină. Biserica învață 
că genul decăzut şi împărțit se transformă, în Fecioara Maria, în feciorie 
şi maternitate iluminată, primind într-însa Logosul lumii, care se naşte 
de la Duhul. 

Dar se pare că nici o deducție n-a fost făcută în ceea ce priveşte 
căile pozitive de iluminare şi transfigurare a vechiului element rasial, al 
genurilor. Sensul religios şi pozitiv al iubirii, legătura care-l uneşte 
înseşi ideii de om, ca ființă integrală, nu e revelat. Aceasta rezultă din 
dezvoltarea nedeplină în creştinism a conştiinţei antropologice. Iubirea, 
ca şi atâtea alte lucruri ale vieţii creatoare a omului, rămân neexplicate şi 
nesfinţite, afară de lege — într-o oarecare privință — şi sortite unui tragic 
destin în lume. 

Iubirea, prin natura sa, ocupă acelaşi loc ca mistica. Fa e şi 
spirituală şi nu poate fi asimilată organizației fizice şi trupeşti a vieții 
omeneşti. lubirea e legată ideii inițiale de om. Nu avem o viziune a 
sensului religios al iubirii, decât simbolic, ca legătură între Hristos şi 
mireasa Sa, Biserica.” (N. Berdiaeff, “Esprit et liberté”, pp. 220-222). 

Buna Vestire ar trebui să însemneze, pentru oameni, o ridicare 
reală, nu numai doctrinară, a căsătoriei la rangul de taină, şi deci cu 
roade capabile de taină. 

Naşteri de sus, suprapuneri de taină, Fiul lui Dumnezeu în Fiul 
omului, atârnă neînchipuit de mult de înălțimea sau josnicia la care-i 
trăită viața. Dacă o atitudine mişcă Cerul spre pământ, o alta îl 
izgoneşte, ca şi când nici n-ar fi Cer. 


Buna-Vestire taie hotarul între Sfinţi și oameni de nimic. 


Prislop, 
25.111.409. 

MARELE EXAMEN 


„Oricine voieşte să vină după Mine 
să se lapede de sine, să-și ia crucea sa 
în fiecare zi şi să-Mi urmeze Mie !” 
(Marcu 8,34 şi Luca 9,23) 
- 16- 


CRUCEA: podoaba Bisericii, lauda lui Pavel, semnul Fiului 
Omului, semnul sfintei cruci, suferința noastră cea de toate zilele, crucea 
suferinţei, harul crucii, — iată atâtea nume în legătură cu crucea. 

Dar cea mai grea cruce e lepădarea de sine: nu poţi fi liber fără 
aceasta. Libertatea cu atâta se plăteşte. 

Să depănăm litania acestei porunci şi condiţia primă de-a putea 
urma pe lisus. 


A fi creştin însemnează mai mult decât apartenenţa ta doctrinară 
la creştinism. A crede în lisus înseamnă mai mult decât semnifică 
vorbele. lată ce însemnează: a te strămuta din tine în El; însemnează a-L 
face pe El inima ta; însemnează să ai un moment, o clipă în viaţa ta, în 
care te-ai întânit real cu lisus, — clipă, pe care să nu-ți ajungă viața 
întreagă de-a-o desfăşura între oameni. — De altfel acesta și e semnul că 
eşti un convertit al lui lisus: că te-ai dedicat Lui irevocabil. Toată 
vremea ta viitoare nu-i decât desfăşurarea clipei aceleia, decizia, a cărei 
bogăţie nu se mai termină. 

Până nu te-ai lepădat de tine eşti o fântână seacă; iar dacă te-ai 
lepădat de tine şi te-ai dedicat lui lisus, El te-a schimbat în izvor de apă 
vie. Numai aşa poate sufletul să ajungă la sine însuşi, la el, cel adevărat: 
lepădându-se de sine şi strămutându-se în Dumnezeu. 

Nu ştiu pe lume o biruință mai mare, ca aceea de-a te lepăda de 
tine şi a ajunge liber, e trăirea libertăţii spiritului. „Adevărul vă va face 
liberi”. Înţelegem deci, că fără această vamă a făpturii noastre vechi, 

stăteam în minciună, încolţiţi de iluzii şi striviți sub roțile necesităţii, 
fără ieşire. De aci ne scoate Iisus. — Şi când se întâmplă aceasta ? 

- Când îl cunoaştem pe lisus ca inimă a inimii noastre, ca suflet al 
sufletului nostru. Îl putem cunoaşte numai în iubirea şi bucuria pe care-o 
simțim când renunțăm la „eul” nostru şi ne aflăm față către față cu 
Dânsul. 

Noi ne făgăduim să-L urmăm pe lisus — în marea călătorie 
interioară a întoarcerii la Tatăl — şi, prin simpla noastră hotărâre, 
Providența divină realizează treptat această dorință a noastră. Aşa dăm 
de primul examen de admitere, examenul crucii. Până aci noi eram o 
sumă de dorinţi şi aranjamente pământeşti, care întunecau puţin — dacă 
nu mult — chipul lui lisus din viaţa noastră. 

Deci crucea e, la acest loc, o linie înainte a dorințelor noastre 
omeneşti, peste care coboară Dumnezeu o dungă de-a curmezişul. 
Providența, urmărind interesul nostru veşnic, trimite peste socotelile 
noastre corecturi divine. Toată această corectură o simțim ca pe-o 
experiență de cruce. Trebuie să treacă puţină vreme de reculegere ca să 
pricepem că aşa cum „s-a întâmplat”, a fost cel mai bine, iar nu cum am 
fi vrut „noi”, în vederea noastră îngustă. Suferința aceasta, care ne 
simplifică treptat viaţa, care ne pune condiţia crucii în față, e simbolul 
nesfârşitei posibilități de desăvârşire. 

„Noi trăim în răstrişte, fiindcă suntem făpturi ale eului, care e 
aspru, strâmt la inimă şi care nu iradiază nici o lumină, iar pentru infinit 
e orb. Eul n-are decât zgomotele şi stridenţele sale; pe strunele sale nu 
vibrează niciodată muzica eternității. Suspine de nemulțumire și 
descurajare, scânciri zadarnice după trecut, griji şi nelinişti pentru viitor, 
— astea-s care tulbură inimile noastre pipernicite, fiindcă nu ne-am găsit 
sufletele şi Duhul lui Dumnezeu încă nu s-a descoperit în noi. 

«Tată, şterge păcatele mele !» — căci păcătuind, omul ia în sine 
însuşi partea mărginitului. Păcatul e înfrângerea sufletului de eu. E un 
mijloc primejdios de păgubitor, în care omul riscă totul, ca să câştige 
foarte puţin. Păcatul întunecă adevărul şi tulbură vederea limpede a 
conştiinţei. În păcat căutăm plăcerile, nu fiindcă ele ar fi în adevăr 
vrednice de dorit, ci fiindcă aşa ni le prezintă lumina roşie a pasiunii. 
Dorim lucrurile nu fiindcă ele sunt mari în sine, ci fiindcă lăcomia 
noastră ni le înfăţişează exagerate şi cu aparență de mărire. Aceste 
exagerări şi falsificări de perspectivă ne tulbură la fiecare pas armonia 

vieţii. Pierdem măsura cea dreaptă pentru valoarea lucrurilor şi ne lăsăm 
rătăciți de interese felurite şi contradictorii ale vieţii. 

Zadarnica trudă a omului de-a reduce toate elementele firii sale la 
o unitate cu Cel Preaînalt şi sub stăpânirea Lui — aceasta e ceea ce-l 
face să simtă chinul despărțirii lui de Dumnezeu şi să se roage cu 
înfocare: «O Dumnezeule, Tată, şterge toate păcatele mele ! Şterge 
rătăcirile eului !» 

Lumina dinăuntru e aceea care-i descoperă adevărata ființă. Când 
această lumină lăuntrică s-a aprins, atunci într-o clipă cunoşti că, pentru 
om, descoperirea lui Dumnezeu într-însul, este propria lui descoperire. 
Şi înspre acolo se îndreaptă aspirația lui: spre descoperirea sufletului 
său, adică descoperirea lui Dumnezeu în sufletul său. Omul se 
desăvârşeşte şi ajunge expresia supremă când sufletul lui se recunoaşte 
în veşnicie, — ceea ce e propria sa revelaţie. Adevărata restrişte a omului 
stă în faptul că nu izbuteşte deplin să-şi aducă la expresie propria-i 
ființă, că e tulburat de eul său şi-şi pierde vremea cu lucruri de nimic. 

Iubirea de sine nu trece peste hotarele sale personale: ceea ce e 
mai preţios într-însul se întunecă şi adevărata lui ființă nu iese la iveală. 
Această aspirație după tiparul desăvârşit al ființei e înrădăcinată în om 
mai profund ca foamea şi setea şi ca patima de bogăţie şi slavă. Şi 
această aspirație nu e numai în el; ea e în adâncul întregii făpturi; e 
necontenitul impuls al revelației, duhul veşnicei descoperiri într-însul. 
Descoperirea nemărginitului în mărginit (Taina Bunei Vestiri. n.n.) nu 
se arată în toată plinătatea ei nici în cerul înstelat, nici în frumuseţea 
florilor. Numai în sufletul omului. Căci aci Voința caută să se descopere 
în voința omului şi libertatea îşi ia răsplata supremă în jertfa lui liberă. 

Aci Dumnezeul nostru trebuie să-şi câştige intrarea. Aci vine El 
ca oaspe, nu ca rege, şi de aceea trebuie să aştepte până-i îmbiat. Asupra 
sufletului omenesc Dumnezeu şi-a încetat stăpânirea, — fiindcă vrea să-i 
câştige iubirea. Da, Dumnezeu stă în afară de eul nostru şi aşteaptă cu 
nerăbdare să-l deschidem uşa ferecată. Căci acest eu al nostru nu poate 
să-şi găsească sensul suprem, sufletul, şi să se unească liber cu 
Dumnezeu — decât prin iubire —, singura care-l saltă peste piedica din 
sine şi-l strămută în Dumnezeu. Acela, al cărui suflet s-a făcut una cu 
Dumnezeu, stă în fața oamenilor ca o floare supremă a umanităţii. În el 
îşi recunoaşte omul ființa lui adevărată; în el află descoperirea deplină a 
lui Dumnezeu, contopirea Voinţei supreme cu voinţa lui, contopirea 

iubirii veşnice cu iubirea lui. Noi vedem în el dorința Domnului 
împlinită; cea mai grea dintre piedicile descoperirii lui înlăturată; şi 
însăşi bucuria desăvârşită a lui Dumnezeu, ajunsă la cea mai strălucită 
expresie între oameni. În el ne apare întreaga lume omenească 
transfigurată de-o lumină dumnezeiască. Viaţa lui, înflăcărată de 
dragostea lui Dumnezeu, străluminează toată iubirea noastră omenească. 

Când un suflet omenesc trage cortina grea a eului şi stă față în față 
cu iubirea veşnică, e ca şi cum ai privi pe Maestru creând o lume nouă. 

Când viața omului iese teafără din rătăcirile eului şi-şi găseşte în 
suflet unitatea sa cu Dumnezeu, atunci conștiința veşniciei e un dat 
imediat al existenţei, tot aşa ca lumina într-o flacără. Toate conflictele 
vieții se dezleagă. Toate contradicţiile se împacă; ştiinţă, iubire şi 
acțiune se armonizează. Bucuria şi durerea se contopesc în frumuseţe; 
plăcerea şi renunţarea se egalează în puritate; prăpastia dintre mărginit şi 
nemărginit se umple de o exuberantă iubire; fiecare clipă vesteşte pe Cel 
veşnic. Cel fără formă ne apare în forma florii şi a rodului; Cel fără de 
margini ne îmbrățișează cu braţe de tată şi merge cu noi alături ca un 
prieten. Numai sufletul, singurul lucru indivizibil în om, poate să frângă 
orice graniţe şi să-şi cunoască înrudirea cu Cel Preaînalt. Câtă vreme 
n-ajungem la armonia lăuntrică şi la întregul ființei noastre, viața 
rămâne înăbuşită sub lucruri de nimic” (R. Tagore). 


x 


După această litanie a unui fiu al Răsăritului, în căutarea sensului 
descojit de eu, să trecem la o analiză concretă a sensului crucii, a 
lepădării de sine, aşa cum le-a realizat lisus, şi ni le-a dat cale de urmat 
până la El. 


Învățătura desăvârşită a lepădării de sine o avem deci de la : „Cel 
ce, în chipul lui Dumnezeu fiind, n-a ținut ca la o pradă la egalitatea Sa 
cu Dumnezeu, ci S-a golit pe Sine, a luat chip de rob, făcându-Se 
asemenea oamenilor şi la înfăţişare dovedindu-Se ca un om. S-a smerit 
pe Sine, ascultător făcându-Se până la moarte — şi încă moarte de cruce” 
(Filipeni 2,6-8). 

Aşadar desăvârşita lepădare de sine e totuna cu smerenia. lar cu 
aceasta s-a definit desăvârşirea, atunci când oarecine întrebă pe sfântul 
Isaac Sirul: „Ce e desăvârşirea ?” Sfântul răspunse: „O prăpastie de 
smerenie !” 

Prin urmare pe căile desăvârşirii lăuntrice nu poți merge sporind, 
decât primind cu bucuria acestui rost, toate împotrivirile şi absurdităţile 
ce ni se întâmplă „în fiecare zi”. Acesta şi e rostul pentru care 
Providența menţine contemporane şi în permanentă tensiune, grâul cu 
neghina, desăvârşindu-se întreolaltă, până la seceriş. 

Să luăm faptele simple: 

Într-o sâmbătă, în sinagogă: „Cărturarii şi fariseii pândeau pe 
lisus să vadă dacă face bine sâmbăta”. — Era acolo un om cu mâna 
uscată. Și văzându-L că face bine, „se umplură de nebunia urii şi unii cu 
alţii se vorbeau ce să-l facă lui lisus” (Luca 6,11). Iată crucea 
formalismului sec. Într-altă sâmbătă lisus trecea printre holde de grâu. 
Ucenicii au cules nişte spice şi le frecau în palme şi mâncau boabele. 
Oarecari din farisei, formalizându-se în apărătorul sâmbetei, îi ia la rost 
„Că treieră sâmbăta” (Luca 6,2). Când lisus ierta păcatele slăbănogului — 
condiţia neapărată a tămăduirii organice — pe care credința ajutorilor săi 
îl aduse prin acoperiş în faţa lui lisus, unii mârâiau în inimile lor că 
„acesta huleşte” (Marcu 2,7), iar aceştia erau cărturari; „numai 
Dumnezeu poate ierta păcatele” — ziceau ei. Nu-şi dădeau seama că lisus 
e Dumnezeu. Încremeniţi în prejudecățile lor despre lisus, gândul numai 
că e Dumnezeu, le-ar fi plesnit capul în bucăţi. 

Cu prilejul îndreptării lui Zacheu, mai marele vameşilor, de 
asemenea „cârteau” şi împotriva lui Zacheu şi împotriva lui lisus. Duhul 
lor, care-i muncea, mereu îi împingea să dea lecţii lui lisus. 

Dar nu numai tagma cărturarilor şi a fariseilor îi administra 
corecții. Odată un oraş întreg I-a ieşit în întâmpinare, oraşul Gadara, 
spunându-l să plece de pe-acolo. Legheonul de draci striga în gura mare 
că lisus este „Fiul lui Dumnezeu celui Preaînalt” (Marcu 5,7) şi I se 
rugau să nu-i trimită în adânc, ci în turma de porci. Dar pare că alte 
legheoane de draci au intrat în gadareni, smintindu-i pentru porci 
împotriva lui lisus, încât drept mulțumire „tot oraşul” ieşi întru 
întâmpinarea lui lisus, dându-L afară din hotarele lor. (Matei 8, 34). 

lată prin ce mare de venin avea lisus să treacă. 


Ce au oamenii aceştia împotriva lui lisus, că nici demonii nu I-au 
făcut atâta împotrivire câtă I-a făcut cenzura invidiei omului ? — Cred că 
nu altceva decât complicitatea în păcat, coalizată împotriva virtuţii şi 
împotriva oricui care îndrăzneşte să iasă un pas măcar din această 

complicitate. Or, lisus ieşise — nici n-a fost vreodată în complicitate cu 
păcatul; — totuşi, iubind pe păcătoşi, îi întindea acesteia (cenzurii 
invidiei n.n.) cursele divine ale iubirii. Au fost îndărătnicii şi fărădelegi 
împotriva lui Dumnezeu şi în Vechiul Testament, dar atâta coaliție a 
veninului — şi curios: în numele legii, în numele lui Dumnezeu —, ca 
împotriva persoanei lui lisus nu s-a văzut vreodată. Oare de ce ? 

- Cred că explicaţia ar putea fi următoarea: Dumnezeu se făcuse şi 
om adevărat: Omul pe care-l voia Dumnezeu. Acest model li se impunea 
oamenilor cu tăria modestiei divine. Dar ei nu voiau să fie ca Iisus. Nu 
voiau să fie dumnezei; ei voiau să fie „ei” — ei mai presus de Dumnezeu; 
potrivit cu impulsul cu care i-a răsturnat protivnicul împotriva lui 
Dumnezeu. Omul voia să fie singur el, el singur; eul vrea să fie ateu. 
lată ce sparge umanitatea în miliarde de hârburi: trufia originară, care dă 
lecţii lui Dumnezeu şi se desface de El. lată oţetul şi veninul pe care 
avea să-l bea Iisus cu mult înainte de-a I se da acestea pe cruce. 

Aceasta n-o poate face decât un lepădat de sine, un lepădat de 
viaţă. Unul desăvârşit de smerenie şi pârjol de iubire. 

Să urmărim puţin, cu documentare patristică, boala aceasta fără 
leac, care multe cruci prilejuieşte: 

Cenzura invidiei: 

„Invidiosul nu primeşte doctor pentru boala sa şi nu poate găsi 
leac tămăduitor pentru suferința sa, deşi Scriptura e plină de ele. El 
aşteaptă uşurarea bolii numai într-un singur fel: să vadă prăbuşindu-se 
pe unul din cei invidiați. Capătul urii lui este să vadă pe cel invidiat: din 
fericit nefericit, din norocos nenorocit. 

Pe unii oameni, cu totul protivnici, binefacerile îi îmblânzesc. Pe 
invidios însă, binefacerile mai mult îl înrăiesc. Cu cât invidiosul are 
parte de mai multe binefaceri, cu atât mai tare fierbe de ciudă, mai mult 
se supără şi se mânie. Mulţumind pentru darurile primite şi mai mult se 
cătrăneşte de purtarea binefăcătorului. Ce fiară nu întrec ei prin răutatea 
năravului lor ? Ce sălbătăciune nu depăşesc ei prin cruzimea lor ? 
Câinii, cărora li se aruncă o coajă, se domesticesc; leii, cărora li se 
poartă de grijă, se îmblânzesc. Invidioşii însă, mai mult se irită când li se 
arată îngrijire şi atenţie. 

Rănile invidiei sunt adânci şi ascunse şi ele nu sufăr vindecare, ca 
unele ce s-au închis de durerea lor oarbă în ascunzişurile conştiinţei. 
Invidiosul e duşmanul propriei sale sănătăți sufleteşti. Cel invidiat poate 

să scape şi să ocolească pe invidios, dar invidiosul nu poate scăpa de 
sine însuşi. Tu, invidiosule, duşmanul tău e în tine, vrăjmașul ţi-e 
continuu în inimă; primejdia e închisă în adânc; eşti legat cu un lanț 
neîndurat; eşti prizonierul invidiei şi nici o mângâiere nu-ți vine în 
ajutor. A prigoni pe un om binecuvântat de Dumnezeu şi a uri pe cel 
fericit, iată o nenorocire fără leac.” (Sfântul Vasile cel Mare, „Despre 
invidie”, P.G. 31 col. 376-7). 


Răbdarea răului, primirea umilinței la care te supune, este, în 
lumea aceasta, cea mai uriaşă putere asupra răului. Chip de umilință 
desăvârşită ne-a dat Iisus pe cruce. El, Fiul Tatălui şi Slava, Dumnezeu 
adevărat, nu s-a împotrivit ateismului lui luda, ci a primit toate 
consecințele lui. A primit să treacă prin cea mai de pe urmă umilire cu 
putință pe pământ; căci, ca un Dumnezeu, ştia ce putere are umilinţa. 
Răbdând bătăi, scuipări în obraz, cununa de spini, piroanele şi 
spânzurarea pe cruce, iar peste suflet hulirea celor fărădelege. Toate 
acestea nu erau crucea cea mai grea. Pe aceasta o avea la spate. Crucea 
mai grea, pe care era răstignit cu fața, era neasemănata durere a milei 
Sale de oameni. Crucea aceasta n-o simte decât omul care nu se mai 
sminteşte de om, ci, înțelegându-l, nesfârşit îl iartă şi-i stinge veninul cu 
roua cerului din sufletul său. 

Oamenii aceştia, care boleau de răi ce erau, şi care nu pricepeau 
nimic din dumnezeirea lui lisus, reprezintă acea coaliție a veninului 
sufletesc contra Mântuitorului. Acei contemporani ai lui lisus, otrăviţi 
de răutate, reprezintă culmea invidiei omeneşti contra sublimului. Căci 
de ce a fost invidiat lisus ? — Din cauza minunilor Sale printre cei 
sărmani şi oropsiţi, cei dintâi chemaţi la mântuire. „Flămânzii erau 
hrăniți, hrănitorul duşmănit, morţii erau înviaţi, invidioşii mureau de 
ciudă. Demonii erau alungaţi, iar Celui ce le poruncea, oamenii îi 
întindeau curse; leproşii erau curăţiți, şchiopii umblau, surzii auzeau, 
orbii vedeau, iar binefăcătorul era prigonit. În cele din urmă au osândit 
la moarte pe Dătătorul vieţii; au bătut cu biciul pe izbăvitorul oamenilor, 
şi au judecat la moarte pe Judecătorul lumii.” (Sfântul Vasile cel Mare, 
„Despre invidie”, P.G. 31. 377-C. trad. I. Coman.) 

lar lisus şi pentru aceştia s-a rugat Tatălui de iertare. Iubirea 
aceasta de oameni — aşa cum sunt —, şi care n-a avut niciodată vreo 
umbră de cădere, I-a pricinuit lui lisus o cruce neasemănat mai grea, pe 

care-o poartă şi de care se ţintuieşte cu fiecare din răutățile noastre „de 
fiecare zi”, până la sfârşitul lumii. Şi noi suntem printre iudeii care-L 
pironeau pe cruce, — fiecare în veacul său, pentru că lisus e în toate 
veacurile. 

Modelul, desăvârşirea lui lisus în ascultare şi în lepădarea de 
Sine, pentru iubirea de oameni, a ridicat între creştini şirul fără număr de 
cuvioşi şi buni biruitori mucenici, care, pentru dragostea Lui, erau 
fericiți să sufere şi ei chinuri înfricoşate de la necredincioşii vremilor 
lor. 


lată nebiruita armă: lepădarea vieții noastre pe cruce, care a făcut 

pe Sfinţi. De dragostea lui lisus nu-i mai putea despărți nimic: nici frica 

de moarte, nici dragostea de viață. Aceştia, sfinții, s-au arătat mai 

resus, nu numai de durere şi plăcere, ci au covârşit şi moartea şi viaţa. 
In ei se întâmpla şi moartea şi învierea lui lisus. 


Nouă, neputincioşilor, deşi cugetăm ale lumii şi ale vieţii în calea 
păcatelor, încă nu ne-a îndesat nimeni cununa de spini peste steaua din 
frunte şi nu ne-a bătut nimeni piroanele în tălpi. 

La noi nu sunt semnele sfinților. 

Dar zic însă, — Providența ştie hotărârea noastră — : cine vrea să 
urmeze lui lisus şi să se asemene cu El, în cruce să se asemene, şi, cât 
poate cuprinde firea omenească, asemenea va fi ! 


Prislop, 
27.11l.49. 

SURZII ŞI MUŢII 
- 17- 


lată ce lucruri deosebite se pot petrece deodată: 

Sus, pe Muntele Taborului, lumina dumnezeiască izbucnea 
dinlăuntrul lui lisus, în strălucire orbitoare, până şi-n albul hainelor şi în 
azurul Cerului. 

Ochiul omenesc nu rabdă strălucirea soarelui, decum să poată 
răbda strălucirea lui Dumnezeu. Iacov, Petru şi loan, de spaima 
Schimbării la Faţă căzură la pământ, ca nişte morți. Totuşi vederea 
luminii dumnezeieşti îi făcea fericiți, cât se gândeau să o închidă în trei 
colibi, pentru lisus, Moise şi Ilie — martorii din ceea lume a dumnezeirii 
lui lisus. 

La poalele aceluiaşi munte, celălalt fiu al lui Dumnezeu — omul — 
un tată îşi aducea dezastrul sufletesc al fiului său. 

Mari şi curate bucurii ne fac copiii. Poate cele mai mari dintre 
bucuriile omeneşti. Dar tot copiii pot şi zdrobi cel mai tare inima 
părinților, când aceştia nu sunt sănătoşi, când nu au mintea întreagă, 
când duc o viață rătăcită, sau sfârşesc viaţa într-o fărădelege. 

Pe vârful muntelui lumina transcendenței. 

La poalele muntelui mizeria imanenței, dezastrul neființei, 
caricatura existenței; absurdul chinuitor al păcatului, un suflet dărâmat 
în surzenie şi muţenie, un sistem nervos pradă epilepsiei. 


Momente, la poalele muntelui: 

1. Cărturarii pricindu-se cu apostolii, cu prilejul epilepticului. — 
Când nu pot oamenii nimic, ceva totuşi pot: se iau la pricină. Neputința 
nu tace. 

2. lisus îi întreabă şi El. Tatăl copilului îi prezintă diagnosticul 
bolnavului şi diagnosticul apostolilor: neputinţa lor. 

3. lisus desăvârşeşte diagnosticul, mai întâi al ucenicilor, 
adăugând că mai mare rău decât suferinţa e lipsa de credință. 

În faţa acestui rău lisus mărturisește că şi-a pierdut răbdarea. 

4. lisus ia informaţii despre copil de la tatăl său, dar ia şi 
temperatura scăzută a credinței acestuia. 

5. „De poţi crede, toate sunt cu putinţă credinciosului.” 

6. Tatăl, surprins în slăbiciunea sa, se depăşeşte pe sine şi 
mărturiseşte cuvintele minunate: „Cred Doamne, ajută necredinței 
mele !” 

7. După această mărturisire: şi a neputinței omului şi a 
dumnezeirii lui lisus, are loc minunea. 

* 


Tânărul din Evanghelie era un bolnav declarat. 

Dar sunt tineri, surzi şi muţi, dinspre cuvântul lui Dumnezeu, 
crezându-se, în părerea lor, perfect sănătoşi: 

Surzi la sfatul părinților. 

Surzi la chemarea Bisericii. 

Surzi la glasul conştiinţei. 
Pentru ei: 

Cerul este mut; — nu le spune nimic. 

Viaţa este mută; — n-are nici un ideal. 

Ei sunt muţi: nu mărturisesc decât pământul. 


De la un așa suflet la un aşa trup se ajunge. 


Oare la sfârşitul lucrurilor se va găsi cineva să creadă puternic în 
Dumnezeu, pentru tămăduirea lor ? 

MARIA EGIPTEANCA 
-18- 


Prea fericitul Sofronie, Patriarhul Ierusalimului, ne asigură de 
adevărul celor scrise chiar de el; „iară dacă unii nu vor crede, Dumnezeu 
să le fie milostiv, că aceia se uită numai la slăbiciunea firii omeneşti”, 
pierzând din vedere puterea lui Dumnezeu. 


Avva Zosima, bărbat îmbunătăţit, dintr-o mănăstire din Palestina 
e ispitit de gândul desăvârşirii, la care se credea a fi ajuns. Deci voia să 
ştie dacă se mai află oarecine pe pământ să-l întreacă ? 

Cineva îl îndreaptă la o mănăstire lângă Iordan. 

Acolo se potrivi obiceiului călugărilor, care în postul mare aveau 
o petrecere prin pustie, împrăștiați. 

Zosima intră în adâncul pustiei, cale de 20 de zile de mers. 

Vede pe cineva, mergând, mai mult ca o nălucă, cu părul alb, cu 
înfăţişarea arsă de soare. Fuge Zosima după arătare. Arătarea îl opreşte, 
spunându-i pe nume: „Părinte Zosima, dă-mi o haină să mă acopăr, că-s 
femeie”. I-a spus că-i şi preot. Mult s-au târguit, din smerenie, pentru 
blagoslovenie, care să o dea. 

Femeia se ruga în aer. 

Zosima a avut gând de sminteală, că-i duh rău, care se preface că 
se roagă. Femeia i l-a descoperit şi l-a rugat s-o creadă că-i femeie 
păcătoasă, dar întărită cu sf. Botez. 

Avva Zosima o leagă cu jurământ să-şi spună viața. 

O viaţă începută greşit... Egipteancă de neam, fugită de la părinți 
de la 12 ani, petrecând în Alexandria, pentru destrăbălări publice cu toți 
derbedeii vieţii... Aşa a petrecut 17 ani... „Dar nu luam bani; aveam 
numai poftă nesățioasă şi o dorință neînfrânată de-a mă tăvăli în noroi. 
Acesta socoteam că e scopul vieţii !” 

Norod de bărbaţi libieni... se duceau la Ierusalim la praznicul, 
atunci instituit, al Înălţării sf. Cruci. Între ei a făcut câţiva destrăbălați pe 
drum. 

II. 

La Ierusalim n-a putut intra nicidecum în Biserică. Ceilalți intrau 
fără nici o împiedecare; ea nu putea. O putere o oprea. 

Şi-a dat seama în curtea Bisericii că noroiul faptelor ei n-o lasă. 

Vede o icoană a Maicii Domnului. Se făgăduieşte să-şi schimbe 
viața. 

Atunci a intrat neîmpiedecată, învrednicindu-se de vederea sfintei 
Cruci. 

- „Treci Iordanul şi bună odihnă vei afla !” I-a spus un glas. 

Un om îi dă trei monede cu care cumpără trei pâini. 

- Care-i calea la Iordan ? (Ultimele vorbe cu oamenii); călătoria. 

III. 

17 ani de lupte cumplite cu gândurile curviei, ca şi cu nişte fiare 
sălbatice. Dorinţe de carne, vin, desfătări, cântece drăceşti, etc. 

Alerga cu mintea la icoana pe care o văzuse. O lumină sfârşea 
lupta. Suferinţa frigului şi a arşiței. 

În convorbire strecura şi citate din Scriptură, — mirând pe Zosima. 

L-a legat să nu spună nimănui nimic. 

- „La anul să vii, dar nu după rânduiala mănăstirii, ci în ziua Cinei 
celei de Taină, aducând Sfânta Împărtăşanie. Stai cu Ea pe țărmul 
Iordanului. Eu voi veni să mă împărtăşesc. O doresc cu dragoste 
nestăpânită.” 


29 
! 


Zosima se mâhnea de lungimea anului. 

Un potir mic cu Sfânta Împărtășanie. O aşteptare cu pocăință. 

Femeia vine, în sfârşit, însemnând Iordanul cu sfânta cruce, şi-l 
trece. 

Împărtăşirea. Trecerea Iordanului iarăși în pustie. 


Peste un an iarăşi plecarea călugărilor în pustie. 

Zosima se ruga s-o regăsească. A găsit-o moartă, cu o însemnare 
scrisă pe pământ: „Îngroapă, Părinte Zosima, în acest loc, trupul smeritei 
Maria. Dă țărâna țărânei. Roagă-te mereu către Domnul pentru mine. 
M-am săvârşit în luna lui aprilie, după romani, chiar în noaptea patimii 
mântuitoare, după împărtăşirea Cinei celei de Taină şi dumnezeieşti”. 

Scrisoarea n-o ştersese vântul, deşi trecuse un an peste ea. 

Zosima a aflat şi numele cuvioasei. A aflat că îndată după 
împărtăşire, într-o noapte, a săvârşit calea obişnuită de 20 de zile; ea a 
făcut-o într-un ceas. 

Un leu i-a venit Avvei în ajutor, săpând groapa cuvioasei. 


IV. 
Deci e cu putință corectarea unei vieți greşite. 
Vârsta nepriceperii pune păcatul ca sens al vieții sale. 
Dumnezeu te aduce la cale, la sens. 


Este o cumpănă de ispăşire a relelor: 17 ani de pofte păcătoase, 
căutate cu nesaț, aduc — pentru cine vrea să se mântuiască — 17 ani de 
lupte chinuitoare cu stăvilirea lor. 


Sfânt să fii — şi încă dintre cei întocmai cu Apostolii — şi nu pleci 
din lumea aceasta fără să te spovedeşti curat, şi nu pleci fără sfintele 
Taine. 


lată o femeie, care a smerit pe Avva Zosima. 


Şi iată un model de încurajare pentru orice inimă zdrobită de 
păcat sau cu cârma vieţii ruptă şi fără Sensul vieții. 

Lipeşte-te de Dumnezeu, de Maica Preacurata şi viaţa ta se va 
umple de sens. 


Prislop 
10.1V.49. 

FLORIILE 
- 19- 


Faima învierii lui Lazăr străbătuse toată ludeia şi o aflaseră toți 
pelerinii care veniseră în Ierusalim şi împrejurimi, pentru praznicul 
iudeilor, al Paştilor. Toţi voiau să vadă pe lisus şi pe Lazăr. 

Deci când toţi cei simpli fericeau pe Iisus, cărturarii şi fariseii se 
umpleau de venin, vrând să-L omoare şi pe Iisus şi pe Lazăr. 

Momentele acestea le-a ales lisus începătură a pătimirii Sale. 

Cei simpli şi curaţi, aflând că Iisus vrea să vie în Ierusalim s-au 
hotărât să-L primească deosebit de până acum. 

lisus le-a prețuit dragostea. Şi-a împrumutat un asin — că era 
sărac. (În tot răsăritul asinul are cinstea pe care o are la noi oaia.) 

Aceasta e intrarea triumfală în Ierusalim. 

Toată gloata aceasta, noroadele, aveau o bucurie ca niciodată. 
Numai fariseii nu se bucurau, ci bucuria tuturora le învenina şi mai rău 
inima. 

Nici lisus nu se bucura, dar cinstea bucuria pe care o vedea. Toţi 
care-L cunoşteau în Ierusalim ieşiseră întru întâmpinarea Lui. În 
Ierusalim rămăseseră numai cei ce nu-L cunoşteau. Aceştia Îl primesc 
rece şi cu suspiciuni. 

Dar şi lisus i-a provocat. 

A mers la Templu şi l-a găsit prefăcut de slujitorii lui în „peşteră 
de tâlhari”. „Tâlharii” negustoreau suferințele şi păcatele poporului. 
Compromiteau şi pe Dumnezeu şi suferința. Mai marii şi mai micii 
Templului „tâlhăreau” poporul obidit speculându-i suferințele în numele 
lui lehova. Zarafii făceau bursă neagră. Aceştia erau slujitorii lui 
Mamona. Parcă acuma erau anume toți adunați în ziua aceea la Templul 
din Ierusalim. 

La toți aceştia Iisus a luat biciul. 

E şi o minune în această sfântă mânie; mulțimea zarafilor, a 
negustorilor de porumbei — găinari —, geambaşi de miei şi boi, toţi, fără 
deosebire, fug, în dezordine, înfricaţi de-un Om. 

Conştiinţa lor pătată nu le da nici o rezistență. 

Gestul lui lisus a înfuriat pe mai marele Templului, pe bătrâni, 
cărturari şi farisei, care s-au sfătuit: „Cu orice preț trebuie să-L ucidem 
fiindcă mulțimea se ia după El”. Când aceştia se sfătuiau să-L ucidă, 
orbii şi şchiopii se apropiau de El în Templu şi i-a vindecat. Iar copiii — 
copiii crescuți de Templu, au venit cu ramuri în mâini, cântându-l 
„Osana, Fiul lui David !” 

Acesta-i faptul impresionant, că singuri copiii, orbii şi şchiopii şi 
ucenicii Săi L-au primit pe lisus în Templu, cu credinţă şi cu dragoste. 

Auzind copiii, iarăşi s-au înfuriat iudeii. 

„- Spune-le să tacă !” 

„- N-aţi citit în Profeţi: «Am pus laudele în gura pruncilor şi a 
celor ce sug» ?” 

Cu acestea lisus a părăsit lerusalimul. 


Cu ziua aceasta încep patimile Domnului. 

În tot entuziasmul general Iisus tăcea, dacă nu chiar plângea. 

Poporul acesta, care-L primea cu aclamații de Împărat, peste 
trei zile va fi cumpărat de farisei pe nimic să strige lui Pilat: 
„Răstigneşte-L !!!” 

Poporul, laş şi fricos, nu pricepe preţul iubirii şi o dă răstignirii. 


Intrarea lui lisus în sufletul nostru, să nu fie ca acea intrare în 
Ierusalim. Templul conștiinței noastre să nu fie o peşteră de tâlhari, că 
atunci sigur şi noi vom vocifera în curtea lui Pilat: „Răstigneşte-L !!! 
Slobozeşte-ne pe Baraba !” 

De aceea ne-am curăţit Ierusalimul şi Templul din Ierusalim: 
conştiinţa, făcându-ne iarăşi copii, singurii care L-au primit în Templu. 

Copilăria: singura noastră vârstă care primeşte pe lisus. 

Deci, copiii mei, care primiţi astăzi pe lisus în sfânta 
Împărtăşanie, rămâneți întru dragostea mea, care e dragostea lui isus. 


Prislop. 
17.1V.49. 

MOARTEA CARE DOBÂNDEŞTE 


ÎNVIEREA 
- 20 - 


Aproape n-aş putea spune când S-a smerit Dumnezeu mai mult 
înaintea omului: când S-a răstignit pe cruce, sau când S-a pogorât din 
slava Lui de Dumnezeu, întrupându-Se în biata fire omenească. 

Făcându-Se om se face carne, cu toate înclinațiile ei. Dar lisus n-a 
ascultat de ele de toate. Înclinarea senzuală a fost biruită, ca să 
trebuiască a fi biruită şi de noi. Aceasta se petrece în viață prin 
neîncetata lepădare de sine, prin crucea noastră cea de fiecare zi — cât 
abia de rămân zile neumbrite de tristeţe — şi desăvârşit se biruie prin 
moarte. Aşa se restabilește temelia cea străveche. 

Prin moartea pe cruce trupul se purifică şi ajunge expresie şi 
mijloc direct al Duhului dumnezeiesc, devine adevărat trup spiritual al 
Dumnezeului-Om, înviat. 


Tot așa şi noi, ne rugăm lui Dumnezeu să ne curățească viața de 
întinăciune. El ne trimite câte-o răstignire în fiecare zi, câte-o săptămână 
a patimilor, câte-o viață pe cruce, iar noi, în nepriceperea noastră, 
neştiind căile lui Dumnezeu, ne rugăm mai cu foc să ne scape de cruce. 
lisus n-a făcut aşa; nici noi să nu facem. 


S-ar putea spune că lisus S-a născut pe cruce. 

Toată viaţa lui lisus a fost ca atare. lar din cea mai grea cruce: 
moartea, a izbucnit şi biruința cea mai mare: învierea, sau omorârea 
morții. Căci lisus o biruise în viață; iar cu moartea Sa, cea de bună voie 
a biruit-o şi pentru toţi oamenii, de la începutul până la sfârşitul lumii. 

Cu Învierea lui lisus avem chezăşia că vom învia şi noi, ca Iisus, 
căci El e începătorul, pentru noi, în toate. 

Altă mărturie a veşniciei noastre, mai tare ca aceasta, nu ne-a dat 
nimeni. 

Poate că tocmai fiindcă e cea mai tare, uluieşte obişnuitul în care 
dormim, şi poate tocmai de aceea nu îndrăznim să credem în învierea 
noastră. lar fără această credință, viața noastră parcă n-are sens, nici 
scop în sine, tare-i decolorată şi neliniştită. 


Creștinismul se întemeiază şi dăinuieşte pe Întemeietorul său: pe 
învierea Lui din morţi, ultimul cuvânt. 

Noi suntem care de obicei cădem din creştinism, iar nu 
creștinismul. Noi cădem, nu lisus. Minciuna iudeilor n-a surpat învierea 
lui lisus. Dumnezeu nu cade. Dar căzând noi din creştinism ni se pare 
că a căzut creştinismul, ni se pare că a căzut altcineva nu noi. 


Sunt foarte strânse: moartea cu învierea. Multora li se pare că se 
isprăveşte totul cu mormântul. Creştinul însă îşi scrie pe crucea de la 
căpătâi: „Aştept învierea morţilor”. 

Credinciosul nu se teme de moarte, fiindcă a desființat-o lisus. 
lisus i-a schimbat sensul, întorcându-i altfel rostul. Acum, moartea 
pentru credincios e ultimul botez, ultima curăţire a vieții. 

Suntem în gândirea sf. Pavel, spunând că botezul nostru, prin care 
am intrat în creştinism, se desăvârşeşte cu botezul cu care s-a botezat 
lisus; şi că sfânta noastră împărtăşanie se împlineşte cu paharul pe care 
l-a băut lisus. 

Spre aceste sfârşituri: Botez şi Pahar, — convingeri ca munţii —, 
fireşte că trebuie nevoință, trebuie virtuți. Dar unde sfârşesc virtuțile; 
unde duc ? 

Ele nu sunt scopuri în sine. Nu urmărim virtuțile pentru ele însele; 
ele sunt mijloace pentru dobândirea Adevărului. 

Şi Dumnezeu e Adevărul. 

Aşa înţelese virtuțile, cu acest rost urmărite, ele duc pe om până la 
moartea pentru Adevăr, ceea ce e înviere. Că a-ţi primejdui viața pentru 
Dumnezeu şi oameni, nu poate fi moarte, chiar trecând prin ea, ci cu atât 
mai vârtos înviere şi bucurie a învierii. 


De ce nu ne temem noi de moarte ? 

Pentru a răspunde la întrebarea aceasta mă folosesc de învățătura 
celui dintre sfinți, Părintelui nostru Maxim Mărturisitorul, despre 
răsturnarea rostului morții. 

Sfântul ne învaţă că: de unde, înainte de răstignirea lui lisus 
moartea era o pedeapsă dată firii, după pogorârea lui lisus în împărăția 
morții, şi stricarea ei, lisus i-a răpit pe toți morţii, care erau drepţii 
Vechiului Testament, şi a întors moartea asupra ei însăşi, asupra 
păcatului, şi nu mai mult asupra firii omului. 

Omul a fost renăscut în lisus, iar morţii nu i s-a mai dat decât 
păcatul lui. 

Primul dintre oameni care a fost sustras morţii, a fost tâlharul 
de pe cruce, care a intrat în Împărăţia Vieţii „astăzi” (— „vei fi cu Mine 
în Rai !”) adică din însăşi această viață. 

Cu stricarea împărăției morţii, cu deschiderea Împărăției 
Cerurilor, sensul morţii s-a schimbat, dintr-o pedeapsă într-o binefacere. 
De acum moartea nu mai e o pedeapsă dată firii, ci o pedeapsă dată 
păcatului. — Iar la aceasta ne învoim din toate puterile. De aceea nu ne 
temem de moarte. Dacă viața noastră a fost o viaţă a lui lisus, nici 
moartea noastră nu va fi deosebită. Căci zice sfântul Pavel: „Toţi cei ce 
vor să trăiască viaţa în Hristos, prigoniți vor fi !” 

Dar credința a fost superioară celor mai înfricoşate chinuri. 
Organic, chinuri de moarte, îngrozitoare, se dovedeau neputincioase în 
faţa vieţii sfinţilor. Ei nu mureau când voiau muncitorii, ci când voia 
Dumnezeu. Aşa ca şi lisus: că deşi oricare dintre chinurile prin care a 
trecut, omeneşte puteau să-L scoată din viaţă, totuşi a supravieţuit 
tuturora, şi a murit când a împlinit toate cuvintele grăite prin Prooroci. 
Precum la lisus aşa şi la sfinți vedem, de nenumărate ori, această 
superioritate a credinței asupra morții, când mucenicii supraviețuiau 
focului, strivirii între pietroaie, mutilărilor celor mai îngrozitoare, 
trebuind — spre a pune capăt rușşinii pe care o mâncau prigonitorii — să le 
taie capul cu sabia. 

Tot şirul sfinților mucenici au biruit moartea, că i-au ştiut 
neputința şi n-au fugit de ea, când împrejurarea le-a îmbiat-o. Ei au 
biruit moartea, ca moarte. 

lată în ce înțeles primim moartea, ca o eliberare, ca o ultimă 
spălare a vieţii, un câștig, al morții lui lisus şi o arvună a învierii Sale, 
premiza şi concluzia tuturor învierilor. 


lată câtă înviere e în crucea noastră cea de toate zilele; câtă 
înviere e în săptămâna patimilor noastre, care e viața aceasta toată. lar 

de vom fi vrednici şi de asemănarea cu lisus, aceasta numai din acestea 
se dovedeşte. 

Deci viaţa noastră în Hristos și viața lui lisus în noi ne duc de la 
chip la asemănare, de la început până la sfârşit. 

lar a trăi pe Hristos, e a învia din morți ! 


Slavă Invierii Tale, începătura învierii noastre. 


Prislop, 
25.1V.49. 

CUVÂNTAREA DESPRE PLOAIE 
-21- 


Mersul vremii atârnă de mersul purtării. 

Deci dacă ne vom înțelege cum trebuie asupra acestui lucru, veți 
vedea vremea umblând bine; iar dacă voi nu veți schimba purtarea spre 
bine, mi-am răcit gura degeaba şi ne-om usca de secetă. 


Ştiu din Scripturi, că de înțelesul oamenilor cu povățuitorii lor 
atârnă multe, pe care le trimite Dumnezeu de sus, de la cârma lumii şi a 
lucrurilor, sau le opreşte. „Că de se vor învoi doi sau trei laolaltă întru 
numele Meu, orice vor cere de la Tatăl, Eu voi face lor.” 

De aceea aţi şi venit, ca să cerem ploaie de la Dumnezeu. 

Seceta e un necaz care ustură pământul, dar seacă şi curajul 
omului. E un chip mai aspru prin care Dumnezeu cheamă pe oameni la 
îndreptare. 

„La necaz, cheamă-Mă pe Mine, zice Domnul, şi-ţi voi ajuta 
ție !” — Şi cum putem chema pe Dumnezeu ? 

Îl putem chema și cu gura şi cu rugăciunea, dar cea mai ascultată 
chemare a lui Dumnezeu -— să ştiţi — e schimbarea purtării: sfinţirea 
vieții. 

A-ţi face viața mai curată, a te libera de păcat, o poți face în orice 
vreme. Nimeni nu te opreşte, creştine, să te faci mai bun, mai curat şi 
mai cuminte. „Drept aceea când cineva nu e liber de păcat, să nu pună 
vina pe altcineva, să nu pună vina pe stat sau pe împrejurări, ci pe sine 
însuşi, pe lipsa tăriei sale de credință, pe lipsa dragostei sale de 
Dumnezeu. Că întotdeauna cei ce au trăit în păcat au pus vina pe alții. 
Aceştia-s mereu cu cârteala pe buze” (Pastorala de Paşti, I.P.S. Nicolae 
Bălan, Sibiu 1949). 

Dar ascultați un schimb de cuvinte între Dumnezeu şi oameni. 
Odată oamenii I s-au plâns că tare-o duc greu cu necazurile, cu lipsurile 
şi cu păcatele. 

- Drept aţi zis, fiilor, că o duceţi greu cu păcatele; deci dacă o 
duceți greu cu păcatele, nu le mai faceţi !... 

Omul se roagă lui Dumnezeu să-l scape de necazuri, iar 
Dumnezeu se roagă de oameni să-şi schimbe purtările. Socotiţi şi voi, 
care de cine să asculte întâi ? 

Să nu dați vina pe Dumnezeu că El ne usucă pământul de sub 
picioare şi vlaga din oase. Să nu-l faceți nedreptatea aceasta. 

Toate necazurile noi ni le-am pricinuit, cu păcatele noastre, şi ele 
sunt urmări şi plată îndesată pentru păcate, până vom înţelege la ce 
îmblăteală ne duc de nas, ca să ne săturăm odată de ele ! 

lar precum că necazurile vieții sunt un grai mai aspru al lui 
Dumnezeu cu oamenii, iată ne stau mărturie cuvintele Scripturii. Sunt 
3500 de ani de când s-au scris cuvintele acestea, dar mereu rămân 
dovada, că noi silim pe Dumnezeu să ne bată: 


Levitic 26: 
Binecuvântarea şi blestemul 


„Să nu vă faceţi idoli, nici chipuri cioplite; nici stâlpi să nu vă 
ridicați; nici pietre cu chipuri cioplite cu dalta să nu vă așezați în 
pământul vostru, ca să vă închinaţi la ele, că Eu sunt Domnul 
Dumnezeul vostru. Zilele de odihnă ale Mele să le păziţi şi locaşul Meu 
cel sfânt să-l cinstiți, că Eu sunt Domnul. 

De veţi umbla după legile Mele şi de veţi păzi şi plini poruncile 
Mele, vă voi da ploaie la timp, pământul şi pomii îşi vor da roadele lor. 
Treieratul vostru va ajunge până la culesul viilor, culesul viilor va 
ajunge până la semănat, veți mânca pâinea voastră cu mulțumire și veți 
trăi în pământul vostru fără primejdie. Voi trimite pace pe pământul 
vostru şi nimeni nu vă va tulbura; voi goni fiarele sălbatice și sabia nu 
va trece prin pământul vostru. Veţi alunga pe vrăjmaşii voştri şi vor 
cădea uciși înaintea voastră. Cinci din voi vor birui o sută şi o sută din 
voi vor goni zece mii şi vor cădea vrăjmaşii voştri de sabie înaintea 
voastră. 

Căuta-voi spre voi şi vă voi binecuvânta; veţi avea copii, vă voi 
înmulți şi voi fi statornic în legământul Meu cu voi. Veţi mânca roadele 
vechi din anii trecuţi şi veți da la o parte pe cele vechi pentru a face loc 
celor noi. Voi aşeza locaşul Meu în mijlocul vostru şi sufletul Meu nu se 

va scârbi de voi. Voi umbla printre voi, voi fi Dumnezeul vostru şi voi 
poporul Meu. Eu sunt Domnul Dumnezeul vostru, Cel ce v-am scos din 
pământul Egiptului, ca să nu mai fiți robi acolo; am sfărâmat jugul 
vostru şi v-am povăţuit cu fruntea ridicată. 

lar de nu Mă veţi asculta şi de nu veţi păzi aceste porunci ale 
Mele, de veţi disprețui aşezămintele Mele şi de se va scârbi sufletul 
vostru de legile Mele, neîmplinind poruncile Mele, şi călcând 
legământul Meu, atunci şi Eu am să Mă port cu voi așa: Voi trimite 
asupra voastră groaza, lingoarea şi frigurile, de care vi se vor secătui 
ochii şi vi se va istovi sufletul; veți semăna semințele în zadar şi 
vrăjmaşii voştri le vor mânca. Îmi voi întoarce faţa împotriva voastră şi 
veţi cădea înaintea vrăjmaşilor voştri; vor domni peste voi duşmanii 
voştri şi veţi fugi când nimeni nu vă va alunga. 

Dacă nici după toate acestea nu Mă veţi asculta, atunci înşeptit 
voi mări pedeapsa pentru păcatele voastre. Voi frânge îndărătnicia 
voastră cea mândră şi cerul vostru îl voi face ca fierul, iar pământul 
vostru ca arama. În zadar vă veţi cheltui puterile voastre, că pământul 
vostru, nu-şi va da roadele sale, nici pomii din țara voastră nu-și vor 
da poamele lor. 

Dacă și după acestea veţi umbla împotriva Mea şi nu veţi vrea să 
Mă ascultați, atunci vă voi adăuga lovituri înşeptit pentru păcatele 
voastre; voi trimite asupra voastră fiarele câmpului, care vă vor lipsi 
de copii; vor prăpădi vitele voastre şi pe voi vă voi împuțţina aşa, încât se 
vor pustii drumurile voastre. 

Dacă nici după aceasta nu vă veţi îndrepta, împotrivindu-vă Mie, 
atunci şi Eu voi veni cu mânie asupra voastră şi vă voi lovi înşeptit 
pentru păcatele voastre. Voi aduce asupra voastră sabie 
răzbunătoare, ca să răzbune legământul Meu. Iar dacă vă veţi ascunde 
în oraşele voastre, voi trimite asupra voastră molimă și veţi fi dați în 
mâinile vrăjmaşului. Pâinea, care vă hrăneşte, o voi lua de la voi; zece 
femei vor coace pâine pentru voi într-un cuptor şi vor da pâinea 
voastră cu cântarul şi veți mânca şi nu vă veţi sătura. 

Dacă nici după aceasta nu Mă veţi asculta şi veți păşi împotriva 
Mea, atunci şi Eu cu mânie voi veni asupra voastră şi vă voi pedepsi 
înşeptit pentru păcatele voastre; veți mânca din carnea fiilor voştri şi din 
carnea fiicelor voastre. Dărâma-voi înălțimile voastre şi voi strica stâlpii 
voştri; trupurile voastre le voi prăbuşi sub dărâmăturile idolilor voştri şi 

se va scârbi sufletul Meu de voi. Oraşele voastre le voi preface în 
ruine, voi pustii locaşurile voastre cele sfinte și nu voi mirosi miresmele 
plăcute ale jertfelor voastre. Pustii-voi pământul vostru așa încât să se 
mire de el vrăjmaşii voştri care se vor aşeza pe el; iar pe voi vă voi risipi 
printre popoare; în urma voastră Îmi voi ridica sabia şi va fi pământul 
vostru pustiu şi oraşele voastre dărâmate. Atunci pământul se va bucura 
de odihnele sale în zilele pustiirii lui; când voi veţi fi în pământul 
vrăjmaşilor voştri, atunci pământul vostru se va odihni şi se va bucura 
de odihna lui. În toate zilele pustiirii lui el se va odihni cât nu s-a odihnit 
în zilele de odihnă ale voastre, când locuiaţi voi în el. Celor ce vor 
rămâne dintre voi le voi trimite în inimi frica în pământul vrăjmașilor 
lor; până şi freamătul frunzei ce se clatină îi va pune pe fugă şi vor 
fugi ca de sabie şi vor cădea când nimeni nu-i va alunga. Se vor călca 
unul pe altul, ca cei ce fug de sabie, când nimeni nu-i va urmări şi nu 
veți avea putere să vă împotriviţi vrăjmaşilor voştri. 

Veţi pieri printre popoare şi vă va înghiți pământul vrăjmaşilor 
voştri. Iar cei ce vor rămâne din voi se vor usca pentru păcatele lor în 
pământurile vrăjmaşilor voştri, se vor usca şi pentru păcatele părinților 
lor. Atunci îşi vor mărturisi fărădelegile lor şi fărădelegile părinţilor lor, 
cum au săvârşit ei nelegiuiri împotriva Mea şi au păşit împotriva Mea. 
Pentru care şi Eu am venit cu mânie asupra lor şi i-am adus în pământul 
vrăjmaşilor lor; atunci se va supune inima lor cea netăiată împrejur şi 
vor suferi ei pentru nelegiuirile lor. Şi Eu Îmi voi aduce aminte de 
Jlegământul Meu cu Iacov, de legământul Meu cu Isaac, şi de legământul 
Meu cu Avraam Îmi voi aduce aminte şi de pământ Îmi voi aduce 
aminte.” (Levitic 26,1-42) 


Din locul Scripturii, pe care vi l-am citit, aţi tot auzit despre 
„poruncile Mele”. Să ştiţi că poruncile mele sunt poruncile vieţii, — şi 
voi aveți multe greşeli față de viață: față de viața voastră, față de viața 
copiilor voştri — viitorul neamului. 

Dacă scrie că numai sufletul drepţilor odihneşte pe Dumnezeu, 
închipuiţi-vă cât se chinuieşte în sufletul păcătoşilor ? Cât se chinuieşte 
Dumnezeu într-o dărâmătură de om. — La câtă umilință supun oamenii 
chipul şi asemănarea lui Dumnezeu ! (Nicăieri n-am văzut atâta 
dărâmare în firea omenească, pre cât am găsit prin părțile acestea). Prin 
urmare nicăieri atâta piedecă în calea mersului vremii ca pe-aici. Trei 

păcate sunt grozav de grele pe aici. (Cruţ urechile copiilor şi păstrez 
secretul lor. Conştiinţa fiecăruia are cuvântul.) 

Dacă nu ascultați de conştiinţă, ascultați cuvântul mai răspicat al 
Scripturii. Dacă nu ascultați nici cuvântul Scripturii, aşteptaţi, din nou, 
împlinirea lui. Dar tot e mai bine să nu mâniaţi pe Dumnezeu, ci să vă 
întoarceți. 


- Ceea ce mă rog să vă ajute ! 


Prislop 
1.V.949. 

MIRONOSIȚELE 
z332- 


Azi e o Evanghelie deosebită: N-are nici o idee nouă. Mântuitorul 
lipseşte din ea; lipsesc Apostolii; lipseşte cuvântul Domnului chiar, — 
dar totuşi ceva este: 

- Sunt roadele propoveduirii Domnului. Câteva femei: Maria 
Magdalena, Maria lui Iacov şi Salomeia, ducând mir de mult preţ, 
dragoste pentru lisus, pe care-L ştiau în mormânt, recunoştinţa pentru 
învierea lor din păcat. 

Erau clipe de groază, în care orice îndrăzneală în legătură cu lisus 
se putea pedepsi cu moartea. Chiar unul din ucenicii Lui se lepăda cu 
jurământ că nici nu L-a cunoscut pe lisus. 

Părea, pentru o clipă, că s-a terminat cu creştinismul. 

Prigoana începuse. 

Dar vine îndrăzneala de unde nimeni n-ar fi bănuit: de la nişte 
femei. 

Acestea sunt mironosiţele (purtătoarele de mir) care au ridicat, 
primele, steagul creştinismului, vestind Învierea Domnului. 

Ele iubeau pe lisus, fiindcă El le-a ridicat la noua concepție 
despre viață. Aceasta le-a adus pe urmele Lui. Iar El le-a făcut primele 
vestitoare ale Învierii. 

Faptul Învierii Domnului a frânt toată protivnicia, a înlăturat toată 
îngrozirea din calea lor. 


- Ce-au cunoscut ele în lisus ? 

- Iubirea divină care le-a purificat viaţa, le-a înnoit sufletul, le-a 
transfigurat existența. O iubire care străbate în adâncuri, care răscolește 
toată ființa, care creează din nou. 

Această iubire a crescut şi în sufletul lor. 

Această iubire le-a făcut, din femei slabe, fricoase, mai tari decât 
toate protivniciile lumii, le-a făcut mai tari ca moartea, de care nu se mai 
temeau. 

La aceste însuşiri duce lisus pe oricine care se întâlneşte cu El. 
Aceste însuşiri sunt cele ce fac pe omul nou, renăscut din Dumnezeu, un 
vestitor al învierii. 

Femeile mironosițe au fost învrednicite de Dumnezeu să fie 
primele vestitoare ale Învierii lui Iisus, ale naşterii din nou a omului; — şi 
au corespuns. 

Mărturie mai stau de-a lungul veacurilor şi toate sfintele fecioare, 
care şi-au închinat viaţa lui lisus; stau mărturie toate mucenițele, care 
L-au mărturisit prin suferință şi moarte — şi prin ce putere, ar fi trecut 
toate acestea, dacă nu prin iubirea ce-o aveau de lisus. Aceasta-ţi dă 
bucuria care întrece frica pe care-o are firea de chinuri. 

Stau mărturie a învierii toate mamele creştine, care au adus copiii 
lor, ce s-au făcut stâlpi ai Bisericii lui Hristos, mucenici ai creştinătăţii, 
suflete de eroi şi sfinți. 


Prin rugăciunea sfintei Elena s-a încreştinat Constantin cel Mare, 
împăratul roman şi imperiul roman. 

Prin rugăciunea Clotildei s-a încreştinat Clodius şi poporul 
francilor. 

Prin rugăciunea Nonei s-a încreştinat Iviria (Georgia). 

Macrina e bunica, iar Emilia e mama sfântului Vasile cel Mare. 

Antusa e mama sfântului loan Gurădeaur, iar Monica e mama 
fericitului Augustin. 


Maria Magdalena 


Era o mare stricată a vremii. Nimeni nu-i rezista. Frumoasă era; 
un şarpe de aur, încolăcit pe braţul gol, îi mărea vrăjirea; bogată încă 
era. Cu lumea mare stătea bine; toţi i-au căzut la picioare. 

A auzit de lisus lucruri deosebite decât despre ceilalți bărbaţi ai 
lumii. Un dor trufaş de-a-L cunoaşte i-a încolțit în inimă. 

A vrut să-L ispitească pe isus. 

S-au întâlnit. 

Dar nu s-a putut apropia de El. 

lisus o privea din oarecare depărtare, aşa cum priveşte Dumnezeu, 
nu cum priveşte bărbatul. 

În faţa sfinţeniei dracii ei nu pot nimic. O părăsesc unul câte unul, 
până la şapte — zice Evanghelia. Erau cele şapte păcate de căpetenie, 
care strică firea omenească. 

Când aceştia au părăsit-o, cade umilită în genunchi, având alt 
cuget, altă față, altă ținută. Și, ruşinată, se acoperă cât poate mai bine cu 
haina romană, ce-o avea aruncată peste umăr. 


lisus nu i-a aprobat păcatele, n-a osândit-o, n-a mustrat-o, n-a 
lepădat-o; nu i-a vorbit, dar nici n-a tăcut. 

l-a grăit în conştiinţă. 

În faţa lui Dumnezeu te pierzi pe tine. 

Dar te regăseşti în El, aşa cum nu te-ai cunoscut niciodată, dar 
cum, poate că ai dorit întotdeauna. 

În faţa lui lisus revii la firea ta adevărată — și te aduce iubirea de 
oameni a lui Dumnezeu. 

Altfel iubeşte Dumnezeu de cum iubeşte omul. 

Omul amestecă iubirea cu plăcerea şi asta-i decăderea lui. Iubirea 
lui Dumnezeu te ridică deasupra ta, te creşte la mărimi sufleteşti 
nebănuite, până prinzi, între oameni fiind, asemănare dumnezeiască. 


lisus s-a întâlnit apoi cu această Marie Magdalenă în Betania, 
satul surorilor lui Lazăr, în casa lui Simon fariseul. 

Aci adusese ea altceva lui lisus, decât prima dată. Acum aduse un 
vas frumos cu mir de mult preţ. Transformarea ei sufletească a făcut-o 
să-L caute pe Iisus, — de data aceasta cu o iubire sfinţită de pocăință — şi, 
neavând ceva mai bun să-l aducă, I-a adus lacrimile, cu care I-a spălat 
picioarele şi I le-a şters cu părul bogat al capului ei. 

Simon fariseul, care reprezenta opinia publică, nu ştia cum că 
Maria Magdalena era o copilă a lui Dumnezeu. De aceea începe să-L 
judece pe lisus, că „dacă ar fi Acesta Prooroc, ar şti cine-i și ce fel de 
femeie este aceasta care se atinge de El” (Luca 7,39) şi nu s-ar 
compromite, primind-o cu atâta dragoste. 

(Ăștia-s oamenii, sau mediul social: te strică, îți ajută să te strici, 
se bucură că-i strici şi tu, ca pe urmă tot ei să te țintuiască la stâlpul de 
osândă...) 

lisus a corectat această acuză necinstită, cu pilda celor doi 
datornici, dintre care, unul iubea mai mult pe stăpânul său, fiindcă i-a 
iertat o datorie mai mare. 

Iată ce-a făcut Iisus pentru Maria Magdalena. 
De unde oamenii, între ei, cel mai adesea nu fac decât să-şi profaneze 
templul de lut al conştiinţei, lisus le ridică viața la înălțimea şi la 
valoarea conştiinţei: că-s fiii lui Dumnezeu şi temple ale Duhului Sfânt. 

Această putere a lui lisus, această încredere pe care i-a dat-o El: 
iubirea Lui curată, de făptura Sa, a transformat-o dintr-o profanată a 
vremii, într-o mironosiță, model pentru toate vremile. 

Şi, din voinţa lui lisus, e vestită fapta ei de iubire peste tot 
pământul. 

O aşa femeie nu se mai temea de primejdia de-a merge la 
mormântul lui lisus: Iubirea ei pentru lisus biruise frica de moarte. 


De aceea iubirii i s-a dat, prima, să vestească Învierea ! 


Prislop 
8.V.49. 

ORBUL DIN NAȘTERE 


ȘI SUFLETELE OARBE 
23.2 


Multă vreme n-am înțeles tâlcul orbului din naştere. Nu 
înțelegeam explicaţia lui lisus. Nu-i mirare. E mare deosebire între noi şi 
lisus ! 

Noi dăm să trecem cât mai repede pe lângă Lazării Lumii, 
neputând răbda suferinţa lor, pentru că suntem incapabili în faţa ei. Bani 
n-avem, putere n-avem, inimă n-avem, — n-avem nimic în fața suferinței. 
Deci, fugind de Lazări, fugim în propria noastră nimicnicie. 

Aşa şi ucenicii, delegaţii noştri de lângă Dumnezeu, îl întreabă pe 
lisus: „Învățătorule, cine a păcătuit, acesta sau părinţii lui, de s-a născut 
orb ?” 

- Când nu poţi nimic, faci ştiinţă: întrebi de cauză; iar când cauza 
e un păcat, faci morală. Dar oricum, chiar încercuiți în neputințe, 
încercăm o măsură preventivă. Ceea ce au pățit alţii, tu poți să nu 
păţeşti, dacă ocoleşti greşelile lor. 

Se vede că lisus vorbea cu ucenicii despre puterea dezastruoasă 
pe care o au păcatele, greşelile împotriva vieţii, de-a schimonosi viața 
omului şi a o chinui în întunerecul orbiei şi al altor suferințe. 

Acum să vedeți deosebirea între noi şi Dumnezeu. lisus era 
Dumnezeu. Mulţi n-au ştiut şi nici nu vor şti aceasta. 

Vindecarea minunată a orbului din naştere face dovada 
dumnezeirii lui lisus şi arată omului marginile puterii şi ştiinţei sale. 

Noi ocolim Lazării. lisus îi cunoştea şi-i chema la Sine. Cunoştea 
pe Natanael, de pe când era copil mic, ascuns sub smochin, de urgia lui 
Irod. Cunoaşte acum pe orbul acesta, mai înainte de-a se naşte, 
dezvăluindu-ne cu el o taină a lui Dumnezeu: că „nu s-a născut orb nici 
pentru păcatele lui, nici ale părinților săi, ci pentru ca să se arate lucrul 
lui Dumnezeu cu el”. 

Într-o altă împrejurare lisus se mărturiseşte a fi mai înainte de 
Avraam; într-alta, mai înainte de a fi lumea. Icoanele Îl arată pe lisus 
zidind pe Adam. Şi așa este: „Toate printr-Însul s-au făcut, ce s-a făcut”. 

A face ochi vii din pământ şi scuipat, nu mai e treabă de om, ci 
lucrul lui Dumnezeu. A drege nişte ochi, a tăia albeața de pe ei, le mai 
merge şi doctorilor, dar a face ochi noi — şi încă din aşa material, şi pe 
care-l mai trimiţi şi la spălat în apa Siloamului, iar asta la un orb din 
naştere — aceasta a putut-o face numai Cel ce a zidit pe Adam cu mâna, 
din țărână. 

Acesta este tâlcul tămăduirii orbului din naştere: Dumnezeu 
Tatăl a vrut să descopere pe Dumnezeu Fiul, ca creator al lumii şi ca 
autor al vieţii. 

La această voinţă a Tatălui s-a aprins duhul lui lisus; şi-a însuşit 
această voință ca o misiune a Sa în lume, aşa cum e într-o lumină 
aprinsă însuşirea de a lumina. 

Cunoscând lisus pe orb, că-i omul prin care Tatăl are să facă lumii 
o revelaţie a Fiului, ca autor al vieţii, cunoscând voia Tatălui, pe care 
şi-a însuşit-o drept misiunea vieții sale pământeşti — model pentru noi 
pământenii — cu această dumnezeiască siguranță „a scuipat pe pământ şi 
a făcut tină din scuipătură şi a uns ochii orbului cu tină (adică găurile 
ochilor) şi a zis: Mergi de te spală în scăldătoarea Siloamului ! Deci s-a 
dus şi s-a spălat şi a venit văzând”. 


Dar lucrul lui Dumnezeu nu se termină cu nişte ochi la reparat. — 
Deşi pentru noi oamenii, ar fi totuşi un lucru convingător al dumnezeirii 
lui lisus; convingător pentru simplul motiv că, până astăzi, ştiinţa a făcut 
aparate ca ochiul, aparatul fotografic şi altele, dar ştiinţa omului n-a 
putut face ca viaţă, nici măcar un bob de grâu sau un ou de muscă. 

Împărăţia vieţii e împărăţia lui Dumnezeu. 

Natura vieţii, naşterea şi susținerea ei, atârnă de Dumnezeu, de la 
creația ei până la sfârşitul lumii. 

„Deschide-vei mâna Ta şi toate se vor umplea de bunătăţi; 
retrage-vei mâna Ta şi toate se vor usca şi-n țărână se vor întoarce.” 

Deci să ne cunoaştem marginile şi vom recunoaşte pe Dumnezeu. 
Faptele lui Dumnezeu, care toate-s minuni ale vieţii, pun pe oameni în 
multe nedumeriri. Aşa s-a întâmplat şi cu orbul din naștere, care a 
căpătat vederea prin minune. 

Vecinii, şi cei ce-l văzuseră orb, începură primii a se nedumeri 
despre el; cine-o fi, el sau altcineva, care seamănă cu el ? lar el zicea: 
eu sunt ! Oamenii nu ies uşor din nedumerire. Mărturisirea orbului 
despre „Omul care se cheamă lisus” și care i-a făcut ochii din pământ nu 
i-a lămurit deloc. Drept aceea îl duc la interogatoriul fariseilor din 
Templu. 

Şi era sâmbătă, zi sensibilă pentru iudei. Deci de la început 
ancheta era sortită să iasă prost. 

lată-l din nou pe Iacov al Vechiului Testament luptându-se cu 
Dumnezeu. 

Dar iată-l şi pe orbul din naştere transformat în misionar. 

Urmează un schimb de întrebări şi răspunsuri despre cum a 
demers căpătarea vederii, precum şi despre persoana care a dat vederea. 
Orbul apăra pe dătătorul ochilor săi; fariseii îl huleau precum că e 
păcătos; — deşi unii recunoșteau că om păcătos nu poate da vedere 
orbilor. 

Neisprăvind nimic au chemat pe părinţii orbului. Aceştia, înfricați 
de farisei, dau doar mărturie că acesta a fost orb din naştere, e fiul lor, 
dar cum vede acum şi cine i-a dat vederea, ei nu ştiu. Se lepădară de-a 
mărturisi pe Dumnezeu, lăsând darul mărturisirii fiului lor „că-i în 
vârstă, deci însuşi să grăiască despre sine”. 

Jidovii se sfătuiseră să dea afară din sinagogă pe oricine care va 
mărturisi pe lisus că e Mesia, adică Fiul lui Dumnezeu, aşteptatul 
neamurilor. Asta o ştiau toți, şi părinţii orbului, de aceea au fugit de un 
răspuns răspicat: precum că ochi, unde nu erau din naștere, numai 
Dumnezeu putea să pună. 

Deci au chemat a doua oară pe omul care fusese orb şi-l sileau în 
numele lui Dumnezeu să zică rău despre lisus, că este păcătos. 

N-a zis. 

Din nou l-au pus să povestească vindecarea sa. Omul şi-a permis 
atunci o întrebare care i-a înfuriat: „Acum v-am spus; au vreți să auziţi 
iarăşi ? Au doară vreţi să vă faceţi şi voi ucenicii Lui ?” 

Auzind fariseii acestea, au sărit cu ocara pe el, grăind totuşi 
adevărul: „Tu eşti ucenicul Lui; noi suntem ai lui Moise ! Pe Moise îl 
ştim, pe acesta nu-l ştim de unde este !” 

În altă împrejurare au fost şi mai nestăpâniți la mânie, zicând 
despre lisus că-i de la diavolul. (Matei 12,24). 

Aşa-i firea omului păcătos: când îi loveşti dracii, îți zice că tu eşti 
drac. 

La această sucită întorsătură de minte, pe care-o fac prejudecățile 
în capul fariseilor, şi care-i opreşte de-a şti pe lisus că de unde este, 
omul care a căpătat vederea trupească, prin mărturisire capătă şi vederea 
sufletească. Astfel auzim din gura lui una dintre cele mai frumoase 
mărturisiri: „Aceasta e minunea, că voi nu ştiţi de unde este, iar El mi-a 
deschis ochii. Ştim că Dumnezeu pe păcătoşi nu-i ascultă, ci, de este 
cineva cinstitor de Dumnezeu, şi face voia Lui, pe acela îl ascultă. Din 
veac nu s-a auzit ca cineva să fi deschis ochii celui născut orb. De n-ar fi 
acesta de la Dumnezeu, n-ar fi putut face nimic”. 

Asta era credința: tare ca muntele, a acestui nou misionar al lui 
lisus. Deci fariseii, văzând că nu pot isprăvi nimic cu el, l-au ocărât: că 
păcătos fiind, îi învaţă pe ei — drepții — tainele lui Dumnezeu, — şi l-au 
dat afară. 

lată tragicul situaţiei. Orbul căpăta vederea, iar fariseilor li se 
întunecau ochii de mânie asupra lui şi a lui lisus. Un duh rău îi ţinea de 
inimă ca să nu recunoască pe lisus şi să se lumineze şi ochii sufletelor 
lor. 

lisus a tămăduit orbia ochilor, dar n-a putut tămădui orbia răutății. 
Orbia răutăţii nu are leac, dar... are pedeapsă. 


Să urmărim de-acum desăvârşirea vederii orbului din naştere şi 
desăvârşirea orbiei sufleteşti a fariseilor. 

Când a auzit lisus că l-au dat afară din sinagogă, aflându-l, i-a zis: 
„Crezi tu în Fiul lui Dumnezeu ?” Răspuns-a el şi a zis: „Cine este 
Doamne, ca să cred într-însul ?” şi i-a zis lisus: „L-ai şi văzut, şi e cel ce 
grăieşte cu tine”. Iar el a zis: „Cred, Doamne. Şi s-a închinat Lui”. 

Omul acesta, cu care avea Dumnezeu rostul să descopere lumii pe 
Fiul Său ca şi creator al vieţii, făcându-i din tină o pereche de ochi, s-a 
învrednicit de la Dumnezeu, la rându-i, de descoperirea lui lisus ca Fiul 
lui Dumnezeu, prin însăși dumnezeiasca mărturisire. De puţine ori, s-a 
descoperit lisus pe Sine ca Fiul lui Dumnezeu: o dată samarinencii, a 
doua oară acestui orb din naştere şi a treia oară ucenicilor, înainte de 
slăvitele Sale patimi. 

Poate că aceasta a fost, în lumea aceasta, recunoştinţa lui 
Dumnezeu către el, pentru că a purtat cu răbdare orbia fără vină şi 

pentru că L-a mărturisit pe lisus „de la Dumnezeu” înaintea 
tăgăduitorilor Săi: că l-a învrednicit de o rară descoperire dumnezeiască. 

Orb fiind şi a căpăta, prin minune, o pereche de ochi, e o mare 
bucurie a vieţii, o ieşire fericită din întunerec. Ieşirea la lumina veacului 
acestuia. Pământean fiind şi a te hotărî să mărturiseşti pe Dumnezeu cu 
orice preț şi luare în derâdere, e o şi mai mare bucurie, care te poate 
duce până la deschiderea ochiului credinței că ți se descoperă lisus, Fiul 
lui Dumnezeu, Cel care e cu noi în toate zilele până la sfârșitul veacului. 

A vedea pe lisus, e o fericire care nu se aseamănă cu nici o 
bucurie pământeană. lar aceasta se întâmplă din când în când şi din 
neam în neam, ca să nu se stingă dintre oameni siguranța existenței lui 
Dumnezeu. 

Credinţa în Dumnezeu şi mărturisirea Lui e ieşirea sufletului din 
întunerec în lumina dumnezeiască, ieşirea în lumina veacului viitor. 

lată o tămăduire deplină, iată un misionar neînfricat al lui lisus. 


Obreja 
27.V.49. 

CUNOAŞTEREA DE DUMNEZEU 
24 - 


Creştinismul se adresează persoanei. Se adresează celor trei 
facultăţi ale sufletului: cunoaşterea, iubirea şi voința. 
Texte: 
1. Cunoaşterea Sfintei Treimi, aceasta este viaţa veşnică. (loan 17,3). 
2. „De mă va iubi cineva, poruncile Mele va păzi şi voi veni împreună 
cu Tatăl şi la el ne vom face locaş” (loan 14,23). 
3. „lar voi fiţi desăvârşiți, precum Tatăl vostru cel ceresc desăvârşit 
este” (Matei 5,48) 
lată deci cele trei însuşiri sufleteşti: cunoaşterea de Dumnezeu, ca o 
condiţie a vieții veşnice; iubirea, o condiție a îndumnezeirii omului; şi 
voinţa, o condiţie a desăvârşirii. 

Nu ni se cer lucruri imposibile. Desăvârşirea să nu sperie pe 
nimeni. În fiecare ins e ascunsă o măsură a sa, pe care o poate ajunge. 
Fiecăruia i s-a dat cel puţin un talant, cu care-şi poate câştiga mântuirea. 

Ni se cere doar o centrare a puterilor noastre sufleteşti în jurul lui 
lisus, în care sunt ascunse toate comorile cunoștinței şi ale înțelepciunii. 

El e calea şi ușa Împărăției. 


Cuvântul: „De se vor aduna doi sau trei în numele Meu, acolo voi 
fi şi Eu în mijlocul lor” se poate înţelege în mai multe feluri, după sfinţii 
Părinți. Se pot înțelege şi oamenii, se pot înţelege şi cele trei puteri ale 
sufletului, de care am pomenit şi se pot înțelege şi cele două sau trei 
părți ale omului: sufletul şi trupul. 

Subliniem această centrare a făpturii noastre în jurul persoanei lui 
lisus, fiindcă de această centrare a firii noastre în jurul, sau în mijlocul 
lui Dumnezeu, atârnă calitatea creştinismului nostru. 

E un creştinism defectuos acela care exaltă numai câte una dintre 
aceste trei însuşiri ale sufletului. De pildă: creştinismul nu e numai 

cunoaştere, căci aceasta duce la raţionalism, — la o micşorare a lui pe 
măsura minţii omeneşti, mărginită şi neajutorată. Nu e nici numai iubire 
sau sentiment, căci aceasta duce la misticism, care nu e sănătos, în cele 
mai multe cazuri, şi sfârşeşte în fanatism. Nu e nici numai voinţă, căci 
numai cu această însuşire, se ajunge la activism şi autoritarism, un fel de 
dictatură în numele lui Iisus. 

Prin urmare, câtă vreme facultăţile sufleteşti nu-s unificate în 
Hristos, omul nu e centrat în jurul lui Dumnezeu, creștinismul său e un 
creştinism sectar, sau dătător de sectă. 

Şi în confesionalism este ceva sectar când se exaltă deosebirile şi 
li se dă o importanță pe care n-o au. 

Îmbinarea armonică a însuşirilor sufleteşti, asta e ceea ce 
urmăreşte creştinismul pentru creerea omului nou, căci aşa erau acestea 
în lisus. 


Unde găsim pe lisus ? 

1. Ascuns în poruncile Sale. 

2. Acoperit în Tainele Sale. 

3. Nevăzut de față în orice cruce a vieții. 

4. Întreg în Biserică, în marea obşte a Bisericii. 


Pe Dumnezeu nu-L putem cunoaşte decât prin lisus Hristos, 
care-l calea noastră la Tatăl. lar pe lisus nu-L putem câştiga fără 
poruncile, Tainele, Crucea şi Biserica Sa, prin care făptura noastră se 
strămută din vrajba celor de aici în pacea împărăției ce va să vie. 

Găsind pe lisus ne găsim pe noi înşine, destinul şi veşnicia noastră. 


Oradea, 
5.VI.49. 

UNDE MAI SUNT LIMBILE DE FOC ? 
„25 - 


Astăzi, 50 de zile după Înviere, s-a întregit Revelația. 

Astăzi s-a predicat de oameni, prima dată pe pământ, despre 
Sfânta Treime. 

Duhul Sfânt, a treia Faţă a lui Dumnezeu, a venit din Cer: „fără 
veste, ca o suflare de vifor, şi a umplut toată casa unde şedeau ucenicii. 
Şi li s-a arătat, despărțindu-se nişte limbi, ca de foc, şi s-a lăsat câte una 
pe fiecare din ei. Atunci s-au umplut toți de Duhul Sfânt” (Faptele 
Apostolilor 2,2-4). Iar în casă erau Sfinţii Apostoli şi Maica Domnului: 
prima societate în Duhul Sfânt. 

Deci astăzi este ziua întemeierii Bisericii. 

Societatea care trăieşte în Duhul Sfânt, sau societatea Duhului 
Sfânt cu oamenii. 

Astăzi Duhul Sfânt unifică neamurile. Biserica are în lume rolul 
unificării neamurilor. 

Prima Biserică a întemeiat-o Duhul Sfânt în Ierusalim şi aceasta 
şi-a luat numaidecât misiunea în lucru. Toate neamurile care se 
întâmplaseră de faţă în Ierusalim, astăzi aud cuvântul lui Dumnezeu în 
limba lor „cât se mirau toți şi se minunau”. 

De ce se mirau şi se minunau ? lată câteva antecedente. 

La început a fost o singură limbă între oameni şi se înțelegeau 
toți. Aceasta a fost până la turnul lui Babel. Zidirea din Babilon voia să 
fie o legitimă apărare a oamenilor împotriva lui Dumnezeu, care, pentru 
fărădelegi, îi prăpădise cu potopul. 

Această „apărare” a fost pedepsită cu înmulțirea şi neînţelegerea 
limbilor. Până în ziua de astăzi se aude ecoul acestei pedepse. Orice 
neînțelegere, învrăjbire şi confuzie se cheamă „babilonie” şi „marele 
Babilon”, şi dă a se înţelege că din el lipseşte Dumnezeu, sau a fost 
izgonit. 

Astăzi, în ziua Cincizecimii, pedeapsa din Babilon încetează. 

Toate neamurile pământului, adunate în Ierusalim — Scriptura 
pomeneşte 16 — astăzi se unifică întru o înțelegere de Dumnezeu, prin 
puterea şi lucrarea Sfântului Duh, dată Sfinţilor Apostoli, dată primei 
Biserici. Astăzi toate neamurile aud, în limba lor, despre singurul lucru 
care mai poate uni laolaltă: despre existența unei „Societăți? desăvârşite, 
a Sfintei Treimi. 

Deci marea societate a neamurilor e îndemnată să fie reflexul 
pământesc al acestei „Societăți? cereşti, singura soluţie a ieşirii 
neamurilor din babilonie. 

Dar ziua Pogorârii Duhului Sfânt mai însemnează şi ieşirea 
omului din omenesc şi frică, în dumnezeiesc şi senin dumnezeiesc. 
Apostolii, deşi văzuseră, ba chiar şi ei făcuseră lucruri mai presus de 
fire, ei, care s-au încredințat de marea realitate a învierii din morți, încă 
mai plăteau tribut: tremurau din toate fibrele neputinței omeneşti. 

Duhul Sfânt, prin pogorârea Sa, a şters frica din fire. 

Putere de sus şi limbă de foc s-a dat omului. 

De acum nu mai grăiau din ale lor, ci din Duhul Sfânt. Aşa e 
firesc: Dumnezeu să grăiască omului despre Sine, din om. 

Dar atunci omul ia foc şi lumină dumnezeiască. 

Divina prezenţă strămută omul în fericirea după care de altfel 
umblă — a supremei certitudini. Atunci nu mai e putere pe lume, de care 
să se teamă, deşi el nu e o primejdie pentru nimeni. 


Numai aşa se explică minunea că 12 oameni simpli, dar convinşi 
de evidenţa divină, au biruit imperiul roman, stârnind în el o revoluţie 
fără arme, cum nu s-a mai văzut alta. Au cutreierat până la marginile 
pământului, înfruntând toate primejdiile vremii şi locurilor, câştigând 
credincioşi lui Dumnezeu, nu numai prin viața şi cuvântul lor, ci până şi 
cu moartea lor, ultimul gest, şi cel mai puternic, de biruinţă a spiritului 
asupra materialităţii lumii acesteia. 

lată ce destin are un om îmbrăcat în Duhul Sfânt: ce poate o limbă 
de foc a divinei prezențe. 


- Unde mai sunt astăzi limbile de foc ? 

- Aceasta nu e o întrebare, ci o propunere, pentru Pogorârea 
Duhului Sfânt ... 
Oradea 
6.VI.49. 

CREDINŢA SUTAȘULUI 

Rar s-a întâmplat să bucure oamenii pe Dumnezeu. Bucurie în cer 
se face când un păcătos se-ntoarce; dar bucuria pe care-a făcut-o sutaşul 
din Capernaum lui lisus e cu totul alta. Acesta era roman, sabie 
stăpânitoare peste Israil. Cu toate acestea îi plăcea credința într-un 
singur Dumnezeu, al lui Israil, şi în Mesia pe care-L aşteptau iudeii. De 
aceea le-a şi clădit o sinagogă în Capernaum. 

Căpitan roman, lasă la o parte mândria uniformei, lasă la o parte 
părerile vremii despre sclavie şi iată-l că aduce ceva nou în fața lui lisus: 
iubirea de oameni. 

Sutaşul preţuieşte pe ordonanța sa la rangul de om şi intervine 
pentru el înaintea Proorocului lui Israil. 

Căpitanul roman se roagă pentru ordonanță... 

Dar nu numai rugăciune, nu numai iubire de om, ca om, ci şi 
credință vrednică de Dumnezeu. Sutaşul roman L-a recunoscut pe Iisus, 
Dumnezeu. 

Iudeii n-au putut face aceasta. 

Aceasta L-a mirat pe lisus şi L-a bucurat. 

Săvârşirea minunii nu ne mai miră. Nu l-a mirat poate nici pe 
sutaş, de vreme ce aceasta era, după credinţa sa, un fapt de la sine înţeles 
şi fără discuţie. 

* 

Cam ce-am putea potrivi pentru noi, din Evanghelia cu sutaşul ? 
Cred că acestea: 

Ce preț are, înaintea lui Dumnezeu, credința fără discuţie în lisus 
Hristos, ca Dumnezeu. 

Ce bucurie-l făceau lui lisus dovezile iubirii de oameni, — şi mai 
ales când aceştia-s neînsemnați. 

Că nu-i neapărat de trebuinţă să vie Mântuitorul personal, pe Jos, 
oarecum, ca să se săvârşească lucrul lui Dumnezeu. 

Că ar fi bine să avem şi noi smerenia pe care o avea sutaşul, a 
nevredniciei de-a intra Dumnezeu în casa noastră, — că tocmai această 
smerenie ÎI sileşte să vie şi să pună la rând ale noastre, toate. 

Că numai o viaţă curată e în stare să asigure darurile acestea 
sufleteşti, care L-au bucurat pe Iisus. 

Să-i fim recunoscători acelui sutaş roman, că ne-a dat model de 
credinţă şi curăție sufletească. Să-i fim recunoscători că, în locul nostru, 
totuşi s-a găsit cineva să-L bucure pe lisus. Au mai fost şi alții: Marta şi 
Maria, surorile lui Lazăr; cu Lazăr era prieten. Avea şi alți Lazări, iar 
mai pe urmă L-au bucurat cuvintele înțelepte ale tâlharului de pe cruce. 


Am băgat de seamă că ori de câte ori bucura cineva pe lisus, lisus 
sălta cu Duhul şi spunea lucruri privitoare la viaţa viitoare. Aşa a fost şi 
cu prilejul bucuriei pe care i-a făcut-o sutaşul. Atunci a descoperit lisus 
soarta evreilor până la sfârşitul lumii: că vor rămâne cei mai de pe urmă, 
deşi au fost chemaţi cei dintâi în Împărăția lui Dumnezeu. 

Dar dacă noi, creştinii, suntem înaintea lor, aceasta n-o putem 
menține decât cu credința după modelul sutaşului. 


Prislop, 
10.VI1.49. 

PROOROCUL DE FOC 

lată o personalitate a Vechiului Testament, care s-a impus lumii 
creştine, şi la tot poporul, ca nimeni altul. Ilie e cel mai mânios prooroc. 
Pomenirea lui e legată de trăznete. (De altfel, într-o vreme când numai el 
singur mai rămăsese prooroc al Dumnezeului adevărat, pare că nu mai 
rămânea altă cale decât urgia lui Dumnezeu, împlinită prin gura 
pogorâtoare de trăznete şi prin cuțitul ucigaş de mincinoşi al lui Ilie.) 

Cu toate acestea Dumnezeu l-a smerit şi pe el, că s-a temut de 
urgia unei femei, regina Izabela, a vremii. Ba şi moartea şi-a rugat-o. 

* 

Poate că Providența îl ține mereu treaz în conştiinţa creştinătăţii şi 
pentru că mai are a-l trimite pe pământ în vremea celei mai de pe urmă 
necredinţe. 

Râvna lui mânioasă pentru Dumnezeu, va avea în vremea acelor 
1290 de zile — de la Daniil — să vestească cele şapte cupe ale mâniei lui 
Dumnezeu asupra pământului. 

Cum va fi acea strâmtoare, cum n-a mai fost alta de la începutul 
lumii nici nu va mai fi, am putea, pe departe, să ne dăm oarecum seama. 

În acele zile: „Mulţi vor fi curățiți, albiţi şi lămuriți; iar cei 
nelegiuiți se vor purta ca cei nelegiuiți. Toţi cei fărădelege nu vor 
pricepe, ci numai cei înţelepţi vor înțelege” (ce vreme este: apropierea 
celei de A Doua Veniri) (Daniil 12,10). 


Deci când se va coace neghina, Proorocul de foc îi va vesti văpaia 
ce-o aşteaptă. 

Şi-l vor omori; — crezând că aşa au terminat cu Dumnezeu. Dar 
Dumnezeu îl învie pe Ilie. 

Protivnicii îşi dau seama de zădărmicia protivniciei lor, şi 
„rămăşița din Israel” primeşte credința în Hristos — cum ne asigură 
sfântul Pavel (Romani 11,25-26). 


Poate că pentru aceste destine viitoare pomenirea şi mânia 
fulgerelor sale lovesc câteodată, chiar şi în zilele noastre, de aşa fel cât 
te pune pe gânduri... 


Prislop, 
20.VII.49. 

IISUS ŞI SLĂBĂNOGUL 

Aceştia sunt cei doi fii ai lui Dumnezeu: lisus, mai înainte de toți 
vecii, şi omul, fiul vremelniciei. Acesta de al doilea, a ajuns rău, a ajuns 
slăbănog. 

Unii sunt slăbănogi după trup, alții după minte: nu pot înțelege şi 
nu se pot bucura de bine. 

S-a dovedit aceasta în nenumărate rânduri, când lisus făcea bine 
omului. 


* 


lisus a tămăduit un slăbănog. Nu-i nici o mirare — Dumnezeu 
fiind. Ce-a făcut ? — L-a iertat de păcate; de greşelile săvârşite împotriva 
vieții, împotriva firii sale, şi i-a dat porunca să fie iarăşi om, rudenia lui 
Dumnezeu. 

- De altfel pentru această refacere a omului a şi venit lisus între 
oameni. El ne-a spus, cu toate prilejurile, că păcatele, greşelile împotriva 
vieţii, acestea sunt cauza pentru care omul a ajuns un mutilat al vieţii 
acesteia. 

Refacerea omului este refacerea acestei înrudiri pierdute. 

E de neînțeles cum nu simte omul cu sufletul că a ieşit din 
omenie, ci abia simte cu trupul, că s-a depărtat de Dumnezeu şi a ajuns o 
grămadă de doage. 

E de neînțeles că durerea trupului îl face să ceară ajutorul lui 
Dumnezeu, pe când de durerea sufletului, de strâmbarea sau amorţirea 
lui, nici că se mişcă. 

E de neînțeles cum oamenii aleargă după sănătatea trupului, dar 
după iertarea păcatelor aşa de puţini. Aceasta din urmă face înțeleasă pe 
cea dintâi. 

lisus le avea pe amândouă: şi puterea de-a ierta păcatele şi puterea 
de-a tămădui firea de neputinţe. Făcea ochi unde nu erau din naştere, 
îndrepta gârbovi, învia nervii omorâţi de păcate, învia morții omorâţi de 
moarte. 

Nouă, preoților, încă ne-a dat lisus jumătate din darul Său: darul 
de-a ierta păcatele omului în numele Său. A doua jumătate, a tămăduirii 
organice, nu ne-a mai dat-o, fiindcă şi aşa toți oamenii aşteptăm să fim 
transformați, din oameni pământeşti, în oameni duhovniceşti, în oameni 
nemuritori, în oameni cereşti. 

A făcut lisus minuni — şi oamenii cred că cele mai mari sunt cele 
care privesc sănătatea trupului — dar marea minune a învierii din morţi, e 
ceea ce mărturisim când zicem: „aştept învierea morților şi viața 
veacului ce va să vie. Amin”. 

Abia atuncea va scăpa firea omului de slăbănogie. 

Până atunci are putinţa de-a scăpa de păcate. — Şi aceasta e o 
minune mai mare decât a tămădui un stomac, o mână uscată, sau 
repararea unui ochi. Sunt lucruri grele şi acestea, dar n-au nimic religios 
în ele. Le fac şi medicii. - 


Omul le cere lui Dumnezeu; cere minuni. 

În definitiv ce cere omul ? 

Cere sfinţenia pe care a pierdut-o. 

Acesta-i singurul lucru pe care-l cere şi Dumnezeu din partea 
omului. Iar sfinţenia vieţii o pot avea şi oamenii cu un trup neputincios. 

De aceea, nouă preoților, lisus ne-a dat numai o jumătate din 
darul Său, rămânând ca cealaltă Însuşi să o împlinească, când va înceta 
desăvârşit slăbănogia omului, la înviere. 

Dar a doua nu se dobândeşte fără prima. 

Însăși vestirea Împărăției Cerurilor a început cu cuvântul 
pocăinţei. 


Prislop, 
24.VII.49. 

HULITORII ŞI MĂRTURISITORII 

lisus, mergând, tămăduise doi orbi şi îndată după aceea şi un mut 
îndrăcit. De față erau două feluri de oameni: mulțimile şi fariseii. 

Mulţimile mulțumeau lui Dumnezeu, că niciodată nu s-au arătat 
aşa lucruri în Israel, în vreme ce fariseii huleau pe lisus, zicând că scoate 
dracii cu mai marele dracilor, — cu alte cuvinte, că e în înțelegere cu 
dracii, — că chiar El are drac. 

E ştiută lupta pe care o duceau fariseii împotriva lui lisus, fiindcă 
Iisus scotea poporul de sub exploatarea fariseilor şi cărturarilor. 

E ştiută şi osânda pe care le-o vestea lisus, „cărturarilor şi 
fariseilor fățarnici” şi „vaiurile” care-i aşteptau. 

* 

Să adâncim puţin câteva lucruri în legătură. 

În cărțile lui Moise (Facere 32,28) citim despre Iacov că într-o 
noapte s-a luptat cu Dumnezeu şi era cât pe ce să-L biruie. Iacov n-a 
ştiut cu cine se luptă, decât la urmă. 

De la această luptă Iacov s-a numit Israel, adică neamul care s-a 
luptat cu Dumnezeu. 

Era noapte. Era nepricepere, necunoaştere de Dumnezeu. Obişnuit 
atunci te lupți cu Dumnezeu când nu-L cunoşti. Atunci I te împotriveşti 
când te crezi cineva. 

„Dacă eşti om, în viaţa ta trebuie să te lupţi cu Dumnezeu, precum 
s-a luptat şi Iacov. Ferice de tine dacă Dumnezeu va câştiga lupta. Şi 
vai, dacă vei învinge tu pe Dumnezeu, — căci vei rămânea singur pe 
câmpul de luptă — şi atunci nu tu ai învins, ci moartea.” (Nicolae 
Velimirovici, „Cugetări despre bine şi rău”, p. 135) 

Ce poate să fie că e în stare omul să primească orice altă părere, 
numai adevărul nu. Se împacă omul şi cu gândul fioros că el e 
Dumnezeu, iar tot restul nu-i decât natură. 

lată ne-am rugat şi ne rugăm pentru statornicirea timpului, că 
înnegrea spicul grâului în holde. 

Dacă omul ar fi cine se crede, ar da ordin acestei naturi şi ea ar 
trebui să-l asculte. Dar ea n-ascultă decât de Făcătorul ei. De aceea noi, 
cunoscându-L pe El stăpânul ei, noi ne rugăm, şi, deşi nevrednici, 
Dumnezeu ne ascultă rugăciunea. 

Natura nu ascultă de autoritatea omului, ci ascultă de autoritatea 
lui morală, de sfințenia lui. Ascultă de acea înrudire a omului cu Tatăl 
său şi făcătorul naturii. Natura nu se impresionează de frumusețea 
omului, prea puţin de ştiinţa lui, şi deloc de autoritatea lui. Ascultă însă 
de smerenia lui. 

Povestea nemulțumitului, care a cerut să conducă el vremea şi 
care, uitând să poruncească vânt pe vremea legatului, la seceriş s-a trezit 
cu toate spicele goale. A renunţat să mai conducă el vremea. 

„Cu cât omul e mai aproape de Dumnezeu, cu atât vede pe 
Dumnezeu mai mare şi pe sine mai mic. Cu cât omul este mai departe de 
Dumnezeu, cu atât se vede pe sine mai mare şi pe Dumnezeu mai mic” 
(Velimirovici). De la această apropiere sau depărtare a vieţii tale de 
Dumnezeu atârnă multe şi înțelegem multe. Astfel: „depărtarea la care 
se ţine omul de Dumnezeu îl face uneori să vadă numai omul. Apropie- 
rea îi face, pe alții, să nu mai vadă omul”. — Şi trebuie calea de mijloc. 

A spune că nu este Dumnezeu ci numai natură, nu dovedeşte 
nimic despre Dumnezeu. Aceasta arată doar atât: depărtarea aceluia de 
Dumnezeu. Smerenia vieții sau trufia ei sunt cei doi factori care ne 
apropie sau ne depărtează de Dumnezeu. Una Îl mărturisește alta Îl 
huleşte. De aceea.zicem în toate împrejurările potrivite, că mersul vremii 
atârnă de mersul purtării. 

Dacă ne înțelegem, turmă şi păstori, să cerem ceva lui Dumnezeu, 
aşa a spus că ne va da, spre slava Fiului Său, Domnului nostru lisus 
Hristos. 

Şi nu putem îndrăzni a cere decât o viaţă curată; iar celelalte ni le 
va da El, căci ştie El că ni le trebuie. 


Prislop, 
30.VII.49. 

SCHIMBAREA LA FAŢĂ 

TEXTE 
Din cântările Vecerniei şi ale Utreniei: 


„„.. De față erau Petru, Iacov şi loan, ca cei ce aveau să fie cu Tine 
în vremea vânzării Tale; ca văzând minunile Tale să nu se înfricoşeze de 
patimile Tale.” 

„Ucenicii Tăi, Cuvinte, s-au aruncat pre sine jos, pre pământ, 
neputând suferi să vază chipul cel nevăzut.” 

„- Ci întărindu-i pre dânşii, împreună şi ferindu-i, ca nu cumva 
prin vederea aceea să-şi piardă şi viața; ci precum puteau cu ochii 
trupeşti, suferind.” 

„Şi pre cei mai mari dintre Prooroci, pre Moise şi Ilie i-a adus să 
mărturisească fără împotrivire dumnezeirea Lui. Şi cum că El este raza 
cea adevărată a fiinţii părinteşti, ce stăpâneşte preste cei vii şi preste cei 
morți.” 


„Şi s-a arătat frumusețea chipului cea dintâi, carea a ridicat întru 
sine ființa omenească.” 

„Schimbarea omenească ceea ce va să fie întru a doua şi 
înfricoşată venirea Ta, cu slavă ai arătat-o, Mântuitorule, în muntele 
Taborului...” 


Texte din sfinţii Părinţi 


Sfântul loan Gurădeaur: 

„Toate ale vieţii viitoare vor fi ziuă, strălucire şi lumină. Ziua 
aceea e cu atât mai strălucită ca cea de aici, cu cât aceasta e mai 
luminoasă ca o candelă. Atunci nu va mai fi noapte, nici seară niciodată, 
ci o altfel de stare, pe care numai cei ce se vor învrednici de ea o vor 
cunoaşte. lar ceea ce va întrece toate acestea va fi bucuria de a petrece 

neîntrerupt cu Domnul, împreună cu puterile de sus. Că aceste cuvinte 
nu sunt podoabă goală, să mergem cu gândul pe munte, unde s-a 
schimbat Hristos la față, să-L vedem luminând cum a luminat, deşi 
atunci nu ne-a arătat toată strălucirea veacului viitor.” (P.G. 47,291). 


„Trupurile celor ce au bineplăcut lui Dumnezeu vor îmbrăca atâta 
slavă câtă nici nu pot vedea ochii aceştia. Oarecari semne şi urme 
întunecoase ale acestor lucruri s-a îngrijit Domnul să ne dea atât în 
Vechiul Testament cât şi în Noul Testament. Acolo faţa lui Moise era 
luminată de atâta slavă, încât n-o puteau privi ochii israilitenilor. În 
Noul Testament cu mult mai puternic şi decât lui Moisi, a strălucit fața 
lui Hristos.” (P.G. 48,603). 


Sfântul Andrei Criteanul: 

„Ce vrea să învețe Mântuitorul, suind pe ucenici pe munte ? 
- Să arate slava şi strălucirea atotluminoasă a dumnezeirii Sale, în care 
s-a mutat natura omenească, ce auzise odinioară cuvântul: «Pământ eşti 
şi în pământ te vei întoarce.” (P.G. 97,932-33) 


Sfântul Vasile cel Mare: 

„Răsplata virtuţii e că devii dumnezeu şi străluceşti în lumina cea 
preacurată, devenind fiu al zilei aceleia neîntrerupte de întunerec... Căci 
s-a zis: drepţii vor străluci ca soarele...” (P.G. 29,400.D) 


Pateric: 


„Se spunea pentru un Avvă al pustiei, că atunci când avea să se 
săvârşească, şezând părinţii lângă dânsul, a strălucit fața lui ca soarele. 
Şi le-a zis lor: «lată, Avva Antonie a venit». Şi după puțin a zis: «lată 
ceata Proorocilor a venit». Şi s-a îndoit în lumină faţa lui. Şi se părea ca 
şi cum el ar fi vorbit cu oarecine, şi i s-au rugat lui bătrânii, zicând: «Cu 
cine vorbeşti, Părinte ?» Iar el a zis: «lată îngerii au venit să mă ia şi mă 
rog, să mă mai lase puţin să mă pocăiescy. Şi i-au zis lui bătrânii: «Nu 
mai ai trebuință să te pocăieşti, părinte». Şi le-a zis lor bătrânul: «Cu 
adevărat, nu mă ştiu pe mine să fi pus început». Şi au cunoscut părinții 
că a atins desăvârşirea. Şi iarăşi de năpraznă s-a făcut faţa lui ca soarele; 
şi s-au temut toți. Şi le-a zis lor: «Vedeţi, Domnul a venit !». Iar Domnul 
a zis: «Aduceţi-Mi pe vasul pustiului !»” (Avva Sisoe 14). 

Sfântul Simeon Noul Teolog: „Imnele iubirii divine”: 
Cuv. XXXIV: 

„Ziditorul, — ia aminte ce-ţi spun, 

Îţi va trimite Duhul cel din Dumnezeu 

Şi te va insufla, va locui şi se va sălăşlui ființial 

Şi luminându-te şi umplându-te de strălucire, te va turna din nou 

întreg. 

Stricăciosul îl va face nestricăcios şi va clădi iarăşi 

Casa învechită, casa sufletului tău: 

Şi va face cu totul nestricăcios şi trupul întreg 

Şi te va face pe tine dumnezeu după dar, asemeni lui lisus. 
Cuv. XIV: 

„Căci cum ar putea să vadă omul 

Slava lui Dumnezeu şi firea smerită a omului, firea dumnezeirii ? 

Dacă n-ar trimite El însuşi Duhul Său dumnezeiesc 

Şi prin el se dă neputinței firii 

Vigoare, tărie şi putere şi să facă pe om 

În stare să vadă Slava Lui dumnezeiască ? 

Căci altfel nu va vedea, nici va putea să vadă 

Vreunul din oameni pe Domnul venind în Slavă 

Şi aşa vor fi despărțiți nedrepții de drepți, 

Şi vor fi acoperiţi de întunerec păcătoşii 

Şi toți câţi nu vor avea lumina în ei de aici. 

Iar cei uniți cu El de-aici, şi atunci 

Vor fi împreunați tainic şi adevărat cu Dumnezeu 

Şi vor fi nedespărțiți de împărtăşirea cu El. 

lisus: 

A arătat marea lumină a veacului viitor. 

Împărăţia Cerurilor s-a coborât pe pământ, 

Mai bine zis împăratul celor de sus şi al celor de jos 

A voit să vină să se facă asemenea nouă, 

Ca împărtăşindu-ne toți din El, ca din lumină, 

Să ne arătăm lumini de-al doilea, asemeni celei dintâi 

Şi părtași împărăției cerurilor şi împreună părtaşi 

Ai slavei să fim, şi moştenitori 

Ai bunurilor veșnice, pe care nimeni nu le-a văzut vreodată. 

Nicolae Arseniev: „Biserica răsăriteană” (pp. 93-94) 


Povesteşte Motovilov că într-o zi, pe când sta de vorbă cu 
bătrânul Serafim, i se întâmplă să vadă pe neaşteptate luminând lumina 
Duhului Sfânt. 

Motovilov, bărbat foarte evlavios, stăruia necontenit pe lângă 
bătrânul Serafim să-l lămurească: ce este aceea a fi plin de Duhul 
dumnezeiesc ! Dar lămuririle sfântului Serafim nu-l mulțumeau. 
„Atunci, povesteşte însuşi Motovilov, mă cuprinse strașnic de umeri, 
şi-mi zise: «În acest moment, eu şi cu tine, prietene, amândoi suntem în 
Duhul lui Dumnezeu. — De ce te uiţi aşa la mine ? — Nu pot să mai 
privesc, Părinte, răspunsei, fiindcă din ochii tăi scapără fulgere. Faţa ți 
s-a luminat ca soarele şi nu pot să o mai privesc fiindcă mă dor ochii...» 
Sfântul Serafim zise: «Nu te teme: uite şi tu luminezi la fel. Acum tu 
însuți eşti în plinătatea Duhului dumnezeiesc; altfel n-ai fi putut să mă 
vezi într-o asemenea stare.» Şi plecându-mi capul către el, îmi spuse 
încetişor la ureche: «Dă mulţumire lui Dumnezeu pentru darul nespus ce 
ţi-a făcut !» Apoi îl privii iarăşi în față şi mă cuprinse o teamă şi un 
respect şi mai mare. 

În plină lumină a soarelui, în lumina mare de amiaza zilei, 
închipuiți-vă faţa unui om care vă vorbeşte. Îi vedeţi mişcarea buzelor, 
expresia schimbătoare a ochilor, îi auziţi glasul, simțiți că cineva v-a 
cuprins de umeri — numai nu-i vedeți mâinile, nici pe el, nici formele lui, 
ci numai o lumină orbitoare, care se întinde pe întinsul câtorva verste de 
jur împrejur, luminând cu raza sa limpede covorul de ninsoare care 
acoperă pajiştea şi pădurea. Şi ninsoare uşoară care pică în jurul meu şi a 
falnicului bătrân.” 


* 


Aceasta e lumina învierii — care se arată din când în când pe feţele 
sfinţilor — mărturie de aici a veacului ce va să vie. 


Prislop. 
6. VIII.49 

IISUS PE MARE 
me g 


- Iisus sili pe ucenicii Lui să intre în corabie (în Biserică). 

- Corabia trecea de cea parte a mării. 

- Iisus e luat pe valuri drept o nălucă. 

- Petru, ca să scape de îndoiala nălucirii, cere o probă despre 
existența lui Dumnezeu pe mare. I se împlineşte dorința, dar „văzând 
urgia valurilor” se teme şi începe să se scufunde. 

Cufundarea lui Petru în îndoială, din cauza evidenţei protivnice, 
ne învaţă virtutea credinţei: să crezi în chemarea lui lisus, împotriva 
mării. Ține sufletul tău liniştit în Dumnezeu, împotriva talazurilor 
evidente. A pune evidenţa valurilor în primul plan al sufletului, e 
îndoială declarată din punct de vedere al credinţei. 

A fi în îndoială, din cauza evidenţei, e după fire; a fi în chemarea 
lui lisus, e mai presus de fire, e firea după har. Aceasta nu se scufundă în 
mare. 


Prislop, 
7.VIII.49. 


II 


Iată pe scurt faptele petrecute înainte, a căror urmare e Evanghelia 
de astăzi: 

După înmulțirea minunată a câtorva pâini şi peşti la mai multe mii 
de oameni, oamenii au vrut să-L pună pe lisus împărat; — spun locurile 
paralele ale întâmplării. Ziceau ei că lisus, iată, poate să-i scape de grija 
— veşnica grijă a omului — că moare de foame. 


lisus S-a amărât profund văzându-i că aşa pământeşte înțeleg ei 
minunea cu pâinea. lisus voia altceva cu ei: voia să-i suie la înțelegerea 
superioară a unei pâini cereşti, la trebuința Sfintei Impărtăşanii. 

Izbutise lisus să ridice la o înțelegere superioară, pe o femeie — şi 
aceea păcătoasă —, de la apa obişnuită la apa cea vie, la o învăţătură şi la 
o veste, care a făcut-o să-și lase găleata cu apă obişnuită şi să trezească 
Samaria în întâmpinarea lui Dumnezeu. 

- Dar aci, cu mulțimile n-a izbutit acelaşi lucru. — 

De aceea, din cauza amărăciunii, că n-a avut pe cine ridica la 
trebuința după o pâine a vieţii veşnice, de aceea a încheiat repede cu ei, 
a silit pe ucenicii Săi să intre într-o corabie, îndreptându-i de ceea parte 
a mării Galileii, iar El s-a retras singur să se roage. 

Era seară şi s-a făcut noapte. Pe mare s-a iscat furtună. Corabia 
era în mijlocul mării şi în mijlocul nopții. — Ucenicii îngrijoraţi — dacă 
nu Chiar speriaţi — se gândeau la lisus. Când erau mai bântuiţi de groază, 
iată văd pe Domnul umblând pe mare şi apropiindu-Se de ei. 

Pe ei nu-i părăsise. 

* 


Lăsăm descrierea faptelor concrete şi trecem la semnificaţia lor. 
Toate întâmplările şi faptele în care apare şi persoana Mântuitorului au o 
semnificație pentru toate veacurile. Toată viața lui lisus, cu toate 
amănuntele ei, are o permanenţă peste veacuri. — 


Deci corabia ucenicilor e corabia Bisericii. Biserica e corabia 
ucenicilor lui lisus, care are să-i treacă de cea parte a mării, de cea parte 
a lumii. 

Marea e marea vieții acesteia, care, câteodată se înfurie de 
vânturi. Sfântul Pavel le spune: „Vânturile tuturor învățăturilor”. Marea 
înfuriată începe să fie o primejdie; iar pe deasupra o mai acopere şi 
noaptea: „noaptea neșştiinţei şi a uitării de Dumnezeu”, — cum îi zic 
Părinţii. 

În atare împrejurări lisus, deşi vine pe mare ca pe uscat, e luat 
drept o nălucă, — poate tocmai de aceea că e mai presus de marea 
înfuriată. 


Petru se face delegatul acestei societăți omeneşti, zbuciumate de 
valuri şi acoperite de întunerec, cere o probă despre existența reală a lui 
Dumnezeu, ca să scape de îndoiala nălucii. 

I se împlineşte dorinţa, dar, „văzând urgia valurilor, se temu şi 
începu a se scufunda”. 

Cufundarea lui Petru în îndoială, din cauza evidenţei protivnice, 
ne învaţă să luăm aminte la virtutea credinței: să crezi în chemarea lui 
lisus împotriva mării. Să ţii sufletul tău liniștit în Dumnezeu, împotriva 
talazurilor evidente. 

A pune evidenţa valurilor în primul plan al sufletului, aceasta e 
îndoială declarată, din punctul de vedere al lui Dumnezeu. 

Pe aceasta a mustrat-o lisus, zicându-i lui Petru: „De ce te-ai 
îndoit, puţin credinciosule ?!” 


Recunoaştem: a fi în îndoială, din cauza evidenţei, din cauza 
întunerecului nopții, din cauza sufletului îngrozit, a bănuielii: „nu cumva 
Dumnezeu e o nălucă”, — recunoaştem: e după fire. 

Dar, a fi în chemarea lui lisus, în credința în El, împotriva 
evidenţei contrare, aceasta e mai presus de fire, e firea după Har. 

Această credință, mai presus de fire, e clar că nu se scufundă în 
mare. 

După ce lisus a tămăduit îndoiala din sufletul ucenicului, a 
tămăduit şi marea de vifor, încât s-a făcut linişte mare, cât s-au temut 
ucenicii. 

Iată, trebuie să creadă Cineva pentru noi, până ce credem și noi: 
că lisus nu e o nălucă. (— Şi că totuşi de El ascultă marea...) 


* 


Dar corabia Bisericii e şi Casa Bărbatului înțelept; — lisus e 
bărbatul înţelept, care şi-a clădit casa pe stâncă — dumnezeirea Sa — şi au 
venit ploile şi vânturile și valurile şi au izbit într-însa şi n-au putut-o 
dărâma, fiindcă era clădită pe stâncă. Dar iată, în minunea aceasta, 
stânca umbla pe mare şi sprijinea corabia ucenicilor. 


Aşa a fost până acum: au venit cercările asupra Bisericii: 
vânturile, ploile, valurile: ereziile, prigoanele — veacuri de-a rândul — şi 
ispitele triumfului. — Da, şi biruințele Bisericii sunt încercări. Un 
cugetător creştin din zilele noastre zice, nici mai mult nici mai puţin, că 
Biserica a supravieţuit ereziilor, a supravieţuit prigoanelor, dar nu se 
poate spune că s-a comportat la fel, când a ajuns în ispita triumfului. 

E de-ajuns să ne amintim de veacul al IV-lea al erei creştine — 
veac de libertate pentru creştinism, creştinismul religie de stat —, așa se 
ticăloşiseră creştinii, încât un istoric al vremii scrie că dacă n-ar fi trimis 

Dumnezeu pe sfinții Vasile, Grigorie şi loan Gurădeaur, ar fi trebuit să 
vie Hristos a doua oară. 


lată de ce e cu voia lui Dumnezeu ca marea să fie înfuriată 


câteodată. 


Unde e Biserica ? 


Zic unii: „Unde-s doi sau trei, adunați în numele Meu...” 

Zic alții: „Încuie-te în cămara ta şi te roagă în ascuns...” 

Şi iarăşi alții: „Biserică sunt eu «Templu al Duhului Sfânt.” 
Iar alții zic: „Unde e Papa, acolo e Biserica”. 


Vechiul Testament — Sfânta Sfintelor cuprindea: 

1) Tablele Legii; 2) Mana din pustie, şi 3) Toiagul lui Aaron. 
Noul Testament — Sfântul Altar: 

1) Sfânta Evanghelie; 2) Sfânta Împărtăşanie, și 3) Sfânta Cruce. 


Unde sunt acestea acolo e Biserica. Acolo e şi Pâinea Vieţii de 


care voia să le vorbească mulțimilor, — dar n-a avut la cine. 


202: 


Arad, 
14.VIII.49. 


Bossuet: Oeuvre oratoires, de Ed. critique de L'Abbé J. Lebarq, 
Paris, 1927. Tom. II]. Iisus umblă pe mare. Marcu 6,47. 


„Biserica e asemănată cu o casă zidită pe stâncă şi totuşi ca o 
corabie care înoată prin mijlocul valurilor, bântuită de vânturi şi 
furtuni. — Parcă nimic mai slab ca Biserica, mereu agitată; şi nimic 
mai tare ca ea, fiindcă nimic n-a putut-o cufunda, şi iată rămâne 
mereu neatinsă, cu toate sforțările iadului. 

lisus pare să o părăsească furtunii, și El vrea să treacă pe lângă 
ea, ca şi când nu L-ar fi atins primejdia ei. 

Totuşi să nu credeţi c-a uitat-o: El va îngădui ca valurile să o 
zbuciume, dar nu să o înece, nici să o cufunde. El porunci vânturilor 
şi «ele se opriră; El intră în corabie şi ajunge la liman». 


203: 


204: 


205: 


„CUVINTE Vi!» 117 


lată cele trei furtuni furioase care au tulburat starea 
Bisericii: de îndată ce apăru pe pământ, s-a ridicat necredinţa şi a 
întețit persecuțiile; apoi curiozitatea s-a stârnit și ea a făcut să se 
nască ereziile; în sfârşit corupţia moravurilor s-a ivit, care aşa de 
puternic a umflat talazurile, «cât corabia părea aproape învăluită». 

Necredincioşii s-au adunat ca să-i distrugă temeliile; ereticii 
au ieşit ca să-i smulgă copiii şi să-i deşire măruntaiele; iar dacă 
creştinii răi au rămas în sânul său, aceasta ca să-i împingă veninul 
până la inimă. 

Trebuie că e bine întărită această Biserică, dacă ea şi-a 
susținut trăinicia, cu toată silința prigoanelor; cu toate atacurile 
ereziilor, ea a fost stâlp al adevărului; cu toate pogorămintele 
depravărilor, Biserica a rămas totuşi centrul iubirii. 

Nu e de mirare — dacă vom înțelege omul. Spun, că noi toți 
avem în adâncul inimi o începătură (principiu) de împotrivire şi 
de respingere a tuturor adevărurilor divine; în aşa măsură că, omul 
lăsat de capul lui, nu numai că nu le poate înțelege, ci, ca urmare, 
nu le poate suferi, şi fiind izbit în acest punct, el e ca forțat să le 
combată. Această începătură de respingere se numește în Scripturi 
necredinţă (Luca 9,41), alteori duh de neîncredere (Efeseni 2,2); 
alteori duh de necredință (Coloseni 3,6). El e în toți oamenii, dar 
nu produce în noi toate efectele sale, pentru că darul lui 
Dumnezeu îl împiedecă. 


Dacă veţi sui până la obârşii, veți găsi, dumneavoastră, că 
două lucruri produc în noi această respingere: prima e orbia; a 
doua trufia. Orbia ne e arătată în Scripturi într-un chip limpede: 
ele spun că «păcătoşii au uitat pe Dumnezeu...» (Psalmii 9,18; 
118,139; 49,22). Ce vrea să spună acest «uitat», frații mei ? E 
uşor de înțeles: că Dumnezeu, în adevăr, luminase omul cu 
cunoștința de bine, dar omul a închis ochii de la această lumină; el 
s-a lăsat condus de simțurile sale; puţin câte puţin el n-a mai 
gândit la ceea ce nu mai vedea: el a uitat cu uşurinţă ceea ce nu 
mai gândea. 

Această uitare n-ar fi mare lucru, ca să ne îndemne la 
împotrivire, dacă nu i s-ar uni orgoliul (trufia); dar el a venit, spre 
nenorocirea noastră, ca, pe lângă ca omul să fie orb desăvârşit 

(à l'extrémité), pe deasupra să mai fie şi trufaş. Părăsind 
înțelepciunea lui Dumnezeu, el şi-a făcut o înțelepciune după 
chipul său: el nu ştie nimic şi crede că ştie toate; — iar dacă i-am 
aminti că din tot ce spune nu înțelege nimic, o ia ca o înfruntare 
pentru neştiință; el n-o poate suferi, îl irită. Dacă îi lipseşte 
rațiunea, el întrebuințează forța. 

„Tot ce nu înţelege, combate. «Tot ce nu înţelege, huleşte.» 
(Judecători 10). Iată pentru ce le spune lisus: «Voi vreți să mă 
omorâți, răi ce sunteți, pentru că cuvintele Mele nu încap (prind) 
în voi» (loan 8,37). Ce teroare, frații mei, de-a urzi să omori un 
om, pentru că nu înţelegi cuvintele lui. 

.. Cu cât adevărurile erau mai înalte, cu atât superba lor 
rațiune era turtită (étourdié) şi nebuna lor împotrivire era aprinsă. 
După acestea, vă mai îndoiţi de acea începătură a împotrivirii, pe 
care o ignoranță învechită şi trufaşă a brăzdat-o în inima 
oamenilor împotriva lui Dumnezeu şi a adevărurilor Sale ? Iisus 
Hristos a probat-o primul. 

Biserica Sa, dăinuind în lume, ca să susție aceeaşi 
învățătură prin care dumnezeiescul Învățător smintise pe trufaşi, 
va putea ea fi lipsită de vrăjmaşi ? Nu, frații mei, nu-i cu putință: 
fiindcă credința pe care o mărturiseşte ea surprinde lumea prin 
noutatea sa, turbură duhurile prin înălțimea sa; sperie simţurile 
prin asprimea sa, — iată de ce se pregăteşte ea de suferinţe ! 

Trebuie ca ea să fie urâtă de toată lumea, şi trebuie s-o ştiţi, 
creştini, e un lucru de neînțeles ceea ce a suferit Biserica lui 
Dumnezeu vreme de aproape 400 de ani sub împărați 
necredincioşi. Ar fi nesfârşit de spus. Mulţumiţi-vă cu aceasta că 
era aşa de împovărată şi de ura publică şi de învinuirile de tot 
felul, cât era acuzată puternic de toate neorânduielile lumii. 

Dacă nu ploua pe pământ, dacă barbarii năvăleau şi făceau 
prăpăd, dacă inunda Tibrul, creştinii erau cauza ! 


Psalmul 128: «Copiii mei, răspunde Biserica, nu mă mir 
prin câte am trecut: sunt obişnuită din tinereţile mele; aceiaşi 
duşmani care mă atacă, m-au prigonit din tinerețile mele.» 

.. Avel, omorât de frate-său Cain... Enoh... familia lui 
Noe... Avraam... Moise... Ilie... Profeţii... lisus Hristos... 


208: 

Apostolii. Prin urmare, fiii mei, zice Biserica, nu e mirare de 
prigoane. Priveşte vechimea mea, părul meu argintiu... Nu-mi 
întorc fața împotriva lor, pentru a mă împotrivi prigoanelor... 

Cu toate că par mereu plutind, mâna atotputernică ce-mi 
serveşte de sprijin va şti cum să mă ferească de înec.” 

Dacă Dumnezeu o a sprijinit cu atâta putere împotriva 
prigoanelor, credeţi, dragii mei, că o va lăsa înfrântă de erezii ? 
Nu, dragii mei, să n-o credeți. 


II. A doua furtună asupra Bisericii a întețit-o curiozitatea: 
curiozitatea, fraţi creştini, e pacostea minţilor, ruina evlaviei şi 
mama ereziilor. Pentru a înţelege bine acest adevăr, trebuie arătat, 
înainte de toate, că înțelepciunea divină a pus margini 
cunoștințelor noastre. Căci după cum Providența văzând că apele 
mării se întind şi se împrăştiaseră peste tot pământul, acoperindu-i 
toată suprafața, le-a prescris un hotar care să nu le permită de a-l 
trece, tot așa, ştiind că neînfrânarea minților se va întinde până la 
infinit, i-a hotărnicit limite peste care i-a poruncit să nu se întindă. 
(Tit 3,9) 

„.. Dar curiozitatea minţilor trufaşe nu poate suferi această 
modestie. «Valurile se ridică până la cer şi se pogoară până în 
străfunduri» — zice Scriptura (Psalmul 106, 25-26) 

„. Ei sunt turburaţi ca beţivii. În capul lor e huruială. Acolo 
toată înțelepciunea lor se împrăştie, şi pierzând drumul rătăcesc, 
înfundându-se în erezii. Arie, Nestorie... curiozitatea voastră v-a 
pierdut ! 

Singurul remediu: ascultarea de Biserică. 


„.. Trufia ereticului se răscoală: Ce ?! voi crede eu credința 
altuia ? Eu vreau să văd, să înţeleg eu. 
... Copii denaturaţi... 


III. Nu vă pot ascunde ruşinea sa: vreau să zic despre purtările 
stricate ale celor din sânul său. 

Prosperitatea a atras pierzarea. (Trândăvia a venit, 
disciplina a slăbit.) În vreme ce numărul credincioșilor creştea, 
ardoarea credinţei scădea... 

214: Biserica nu-i făcută decât pentru sfinți — drept că din toate 
părțile sunt chemați copiii lui Dumnezeu; toți cei ce sunt în 
număr, să intre, — dar mulți intră peste număr. 


„.. Dragostea a răcit, scandalul (sminteala) s-a ridicat până 
în Casa lui Dumnezeu. lar Satana va zice: «Aceasta e Biserica ? 
Aceştia sunt urmaşii Apostolilor ?»” 

I Corinteni 13. 


Arad, 
14.VII1.49 

MAICA DOMNULUI 
-32- 


Nu se poate vorbi numai despre Maica Domnului. 

Ea e prevăzută de Providență îndată după căderea omului. 

Deci pomenirea Ei, pune din plin, problema refacerii omului. 

Primul om refăcut, e lisus, Fiul Ei, şi toți ucenicii lui lisus, deci 
Ea e şi Maica Bisericii. A fost instituită, chiar de lisus, când era pe 
cruce, ca maică a creştinătăţii, când i-a dat pe loan de fiu şi lui loan i-a 
dat-o pe Ea de maică. 

Dacă viața noastră s-ar reduce numai la viața aceasta, cea între 
leagăn şi mormânt, toată zdroaba vieţii ar fi fără sens. Dar viața noastră 
nu e numai atâta. 

Ştim de la lisus, că vom purta şi chipul pe care ni l-a arătat EI, 
schimbându-Se la față. Aceasta însă, când Se va naşte în noi lisus, aşa 
cum S-a născut în sfânta Fecioară. 

Prin asceză şi iubire sufletul nostru trebuie să ajungă la curăția 
sufletului fecioară, în care se va naşte chipul nostru veşnic. 

Nu e prin urmare numai o urmare a Domnului, o „imitatio 
Christi”, ci şi o urmare a Maicii Domnului. lar Maica Domnului n-a fost 
scutită de niciuna din durerile omeneşti. De mică a cunoscut refugiul şi 
prigoana lui Irod. Sabia durerilor a fost profețită pentru sufletul Ei. 

Ea e modelul desăvârşit de curăţie şi iubire, duse până la jertfă: 
dovadă, că puțini erau până sub crucea Răstignitului, şi printre cei 
puţini, era Maica Domnului. 


Tot aşa, pe lângă orice răstignit al vieţii acesteia, puţini mai rămân 
pentru el către Dumnezeu, şi printre cei puţini, e Maica Domnului. — 
Căci, spre a ajunge la refacerea noastră, trebuie să trecem prin multe 
răstigniri, şi avem trebuință de o inimă de mamă pentru noi către 
Dumnezeu. 

Dumnezeu ne părăseşte uneori; sfinții nu sunt ascultați, dar 
iubirea de mamă întoarce asprimea Dreptăţii lui Dumnezeu din nou în 
iubire. 

Exod 32: Moise se ruga, strâmtorând pe Dumnezeu: Încetează 
Doamne urgia Ta și potoleşte-Ți mânia şi socoteşte cu blândeţe greşala 
poporului Tău. Adă-ţi aminte de robii Tăi: Avraam, Isaac şi Iacov... 

- Nu ! a răspuns Dumnezeu. Lasă-Mă să-i zdrobesc, căci cu urgie 
M-am mâniat asupra lor şi vreau să-i prăpădesc ! 

- Dacă nu-i ierţi, şterge-mă şi pe mine din Cartea Vieţii ! 

Şi a încetat urgia lui Dumnezeu; şi pentru rugăciunea lui Moise i-a iertat 
pe ei. 

Cine-i Moise şi cine-i Maica Domnului ? 

Când te-a lepădat Dumnezeu şi nici sfinții nu se mai roagă pentru 
tine, a mai rămas cineva care nu te-a părăsit: e Maica Domnului, iar 
Maica Domnului e ascultată. 

„Între robii lui Dumnezeu şi Maica lui Dumnezeu e o deosebire 
fără margini” — zice sfântul loan Damaschin. Dacă Moise, un rob, poate, 
prin rugăciunea lui, să oprească urgia lui Dumnezeu şi nu-L lasă să se 
răzbune pe închinătorii la idoli, — cu atât mai mult rugăciunea sfintei 
Fecioare Maria, va opri să nu cadă urgia divină, peste păcătosul popor 
creştin. 

Al VII-lea Sobor ecumenic, având în vedere rătăcirile ereticilor 
despre sfinţi şi despre Maica Domnului, hotărăşte: 

„A cinsti şi a mări mai întâi pe Născătoarea de Dumnezeu: mai 
înaltă decât toate puterile cereşti; iar de asemenea şi pe sfintele Puteri 
îngereşti, fericiţii şi întru tot lăudații Apostoli şi Prooroci, pe sfinţii 
mucenici, morți pentru Hristos, pe sfinţii şi de Dumnezeu purtătorii 
dascăli, şi toți drepții cuvioşi bărbaţi, şi a cere mijlocirea lor, pentru că ei 
ne pot apropia de Împăratul tuturor — Dumnezeu.” 


Şi cântă Biserica: 

„Sub milostivirea Ta scăpăm Stăpână, Născătoare de Dumnezeu 
Fecioară ! Întru rugăciunile noastre nu ne lăsa pe noi în scârbe, ci ne 
mântuieşte din nevoi: Una, curată, Binecuvântată: Preasfântă Născătoare 
de Dumnezeu.” 


Arad, 
15.VIII.49 

LUCRĂTORI UCIGAŞI 


VIE SĂLBĂTĂCITĂ 
. 33 - 


Pilda lui lisus rezumă toată strădania lui Dumnezeu cu via Sa: 
lumea aceasta şi cu lucrătorii viei: oamenii. Într-o pildă, rezumatul 
istoriei. 

De aci rezultă că Dumnezeu are un rost cu lumea Sa, la care a 
întovărăşit şi pe om. 

Se tânguie Dumnezeu omului: 

„Am sădit viță bună, de soi, şi iată acum rodeşte struguri 
sălbateci... Voi smulge-o şi-o voi arunca-o !” 

Împlinindu-se urgia lui Dumnezeu cu via, Ieremia proorocul, 
omul, se tânguia lui Dumnezeu: 

„>... Doamne ai milă de via aceasta, pe care a sădit-o dreapta Ta, că 
iată toată e părăginită şi o râmă mistrețul din pădure...” 

Ce însemnează întunerecul şi ascunzişul pădurii, precum şi cine e 
mistrețul din pădure, e uşor de bănuit. 

* 


lisus a fost scos din vie şi omorât. 

Oamenii cred că Dumnezeu nu mai are nici o putere, nici un drept 
asupra lumii... 

Oamenii ÎI prigonesc pe Iisus şi în istorie. 

Iisus a fost prigonit personal şi omorât. 

Au fost prigonite faptele Sale: minunile. 

A fost prigonită învățătura Sa. 

Şi au fost prigoniţi toți ucenicii Săi de-a lungul istoriei. 

Pentru acest lucru s-au răsculat și s-au unit împotriva Lui: ereziile, 
prigoanele și coloana nesfârşită a slăbiciunilor omeneşti. 

VIAŢĂ ŞI VIAŢĂ VEŞNICĂ... 
-34- 


Toţi suntem condamnați la moarte şi mai nimeni nu crede că va 
muri; — vorbesc de-o credință care să-ți transforme viața în vederea 
morții, în vederea Vieții. Toți suntem chemați la viață şi mai nimeni nu 
trăieşte viața aceasta după aceea la care suntem chemați. Trăim omorând 
această chemare. 

Nu e puțin lucru să zici unui mort: „Scoală, întoarce-te la viaţă !” 
Aşa ceva nu poate decât Stăpânul vieții şi al morţii. Şi lisus e Stăpân şi 
al morţii şi al vieţii. 

Pe oameni îi înfioară întoarcerea unui mort la viață, fiindcă 
obişnuit, aşa ceva nu se întâmplă. Pe lisus L-a copleşit mila de durerea 
omenească şi a mângâiat-o, ca nimeni altul. 

Trei morţi a înviat: o copilă, un tânăr, — cel de astăzi — şi pe un 
prieten al Lui, pe Lazăr. Cineva a băgat de seamă că lisus a înviat pe 
aceşti trei morți aşa: pe unul în casă, pe al doilea în drum spre groapă şi 
pe al treilea din groapă, după patru zile. 

Putea să învie pe toți. 

Putea să oprească moartea. 

Totuşi n-a oprit definitiv moartea, nici pentru cei pe care i-a 
înviat. Ei au murit mai târziu iarăşi. 

* 


lisus însă dorea omului o altă înviere: o înviere a sufletului; o 
înviere fără de moarte. lisus tânjea după transformarea sufletească a 
omului, după convertirea lui la Dumnezeu. 

lisus a venit înaintea oamenilor cu propria Sa înviere din morți. 
Prin aceasta ne arată nouă, oamenilor, ce vom avea să fim. Acum 
suntem ca noi, atunci vom fi ca El. Numai cât, acum, trebuie să trăim, să 
simțim, să tânjim şi să suferim ca El — şi pentru aceleaşi pricini. În 
temeiul unui aşa acum, nădăjduim un aşa atunci. 

lisus ne-a asigurat zicând: 

„Amin, amin zic vouă: Cel ce ascultă cuvintele Mele şi crede în 
Cel ce M-a trimis pe Mine, are viață veşnică şi la judecată nu vine, ci s-a 
mutat din moarte la viață” (loan 5,24). Iar în alt loc ne spune: „Iar viața 
veşnică aceasta este, ca să te cunoască pe Tine, singurul, adevăratul 
Dumnezeu, şi pe lisus Hristos pe care L-ai trimis” (loan 17,3). 

Deci veşnicia noastră, întrucât atârnă şi de noi, atârnă de: 
ascultarea, credința şi cunoaşterea lui Dumnezeu. Trup-suflet; voinţă, 
simţire şi minte; tot omul e chemat şi ajutat să-și lucreze luminos 
veşnicia. Pentru aceştia, care urmăresc rosturile vieţii dincolo de 
hotarele mormântului, pentru aceştia Însuşi lisus ne-a spus că se roagă. 


* 


De ce este totuşi moarte între oameni şi după prădarea iadului ? — 
Fiindcă nu e acum definitiva biruință asupra morţii, şi în ce ne priveşte 
pe noi, oamenii. 

Într-una din dezlegările morţilor se arată motivul: 

„Pentru ca răutatea să nu fie nemuritoare, ai poruncit ca această 
făptură să se dezlege: sufletul să se întoarcă la Dumnezeu care L-a dat, 
iar trupul să se întoarcă în pământul din care a fost luat...” până la 
învierea cea de obşte, când îl vom primi transformat şi nestricăcios, cum 
tânjea şi apostolul Pavel. 


Aceasta e biruința Vieţii asupra morţii, biruința pe care o 
aşteptăm. 

PORUNCA DESĂVÂRŞIRII 
35a 


Îndărătnicii de noi, n-ar trebui să vorbim despre această poruncă a 
desăvârşirii şi iubirii de vrăjmaşi, fiindcă nu facem altceva decât ne 
scuzăm mereu, că nu putem. Cu alte cuvinte repetăm acelaşi păcat, pe 
care l-a făcut Adam, dând vina pe Dumnezeu pentru căderea sa. 
Înfruntăm pe Dumnezeu, că ne-a poruncit un lucru imposibil. 

Desăvârşirea şi iubirea de vrăjmaşi nu sunt nici măcar sfaturi 
evanghelice; sunt porunci. Prin urmare cu împlinirea sau neîmplinirea 
lor, stăm sau cădem din creştinism. 

Să nu descurajeze nimeni; fiecare are măsura sa, pe care trebuie 
să o ajungă. Pe ce cunoaştem aceasta ? — Pe cele ce ni se întâmplă; pe 
cele ce ne vin fiecăruia să le trecem, ținând seamă de aceste două 
porunci. Providența conlucră cu noi pentru desăvârşirea noastră: 
prin toate împrejurările grele, din care nu putem ieşi teferi decât 
lepădându-ne de noi înşine, ducând o cruce în fiecare zi şi îmbiaţi cu 
protivnici, plini de ură, capabili să ne şi dezlege de viaţa aceasta. 

Dacă nu înțelegem țeserea Providenţei, care urmăreşte 
desăvârşirea noastră, prin tot felul de încercări inevitabile, atunci cădem 
în părerea că desăvârşirea noastră trebuie să ne-o facem noi, ceea ce e o 
trufie fără seamăn. Încremenim desăvârşirea într-o problemă. 


x 


Cât suntem de departe de iubirea de vrăjmaşi, şi zarea desăvârşirii 
cât e de departe, ne stă probă faptul că aproape în fiecare casă trăiesc 
laolaltă oameni care nu se înțeleg. 

Dar să ne întoarcem la noi: abia se mai propoveduieşte iubirea de 
oameni ! Ar trebui să devenim întâi oameni ! 

Nu-i vorbă — trebuie să înțelegeți şi aceasta — că din toate 
suferințele care turbură furios viața omenească, cea mai mare este ura, 

duşmănia şi răzbunarea: unul şi acelaşi diavol: boarea iadului între 
oameni. 

O, tu ură, care vii din iad şi faci şi lumea iad !... 

Sigur că a propovedui iubirea de vrăjmaşi între asemenea condiţii 
de iad, însemnează să o pățeşti la sigur. Astăzi se înţelege lucrul acesta 
cel mai bine. Dar când mai şi trăieşti iubirea de vrăjmaşi, iubirea care nu 
face deosebirea între oameni, asemenea lui Dumnezeu, care trimite 
ploaie şi peste cei buni şi peste cei răi, riscurile sunt ultime: crucea te 
aşteaptă. 

- Să nu se creadă că în lumea aceasta poţi crede în desăvârşire 
nepedepsit ! Iar lisus se ruga pentru ucigaşii Săi... 

Aceasta n-o pot face decât oamenii hotărâți să sfârşească pe o 
cruce. Ce facem ? Fricoșii — scrie — că nu intră în Împărăţia lui 
Dumnezeu. Deci porunca aceasta, a iubirii de vrăjmaşi şi a desăvârşirii, 
chiar şi Dumnezeu a plătit-o cu viața. 


* 


Deci până nu ne cheamă Dumnezeu, trimițându-ne El 
împrejurările care să ne dezlege şi de frică şi de îndrăzneala trufiei, 
curajul nostru ar semăna mai mult a păcat decât a virtute. Ar fi 
sinucidere şi nu jertfă a iubirii. 

E aci o cumpănă rezemată pe conştiinţă: noi suntem şi din lumea 
aceasta, desăvârşirea nu-i din lumea aceasta. Porunca desăvârşirii ne 
cere, pur şi simplu, strămutarea — încă în lume fiind — în Împărăţia din 
care ne-a venit desăvârşirea, îmbrăcată concret, într-un Om-Dumnezeu, 
în lisus Hristos. 

lisus a trezit în noi îndemnul desăvârșirii, îndemn întărit profund 
în însăși natura creştinismului, dar prin condiția umană ni se refuză. 
Suntem hotărât îndemnați spre şi hotărât opriți de la. Ce rost are 
aşezarea noastră între pintenii acestui imperativ şi frânele acestui 
refuz —, e greu de spus. 

Când tensiunea acestei cumpene de conştiinţă va aduna destulă 
energie, Providența va aduce dezlegările... 


* 


A încercat omul toate: bogăţia, puterea, ştiinţa, păcatul, dar fericit 
nu l-a făcut nici una ! „lisus ne îmbie încercarea Sa, cea din urmă: 
încercarea iubirii. Aceea pe care nimeni n-a făcut-o, sau pe care puțini 


128 PĂRINTELE ARSENIE BOCA 


au încercat-o, doar clipe ale vieţii lor. Cea mai cutezătoare, cea mai 
protivnică pornirilor din noi; dar singura care se poate ţine de ceea ce 
făgăduieşte !” (Papini) 

lată de ce crucea e o taină, şi se dezleagă numai celor ce o iubesc. 
Aceştia sunt „fiii Celui Preaînalt”. 


Prislop 
2.X.49. 


„CUVINTE vii” 129 


OSÂNDIREA IERTĂRII... 
- 36- 


Unul din marile păcate ale fariseilor. 

Fariseul — dreptul după părerea sa — osândea în cugetul său pe 
păcătoasă — nu păcatul. 

lisus — dreptul după adevăr — ierta păcătoasa, fiindcă singură se 
osândea de păcatele sale. 

Osândirea din ochii fariseului interzicea pocăința femeii. După 
fariseu, după punctul de vedere fariseic, nu există convertire. Poate că şi 
de aceea a lepădat lisus „dreptatea” mioapă a fariseilor. 

Dar osândirea cade în propria sa sentință: fiindcă ea interzice 
iertarea, atrage asupra-şi această interzicere. Osândirea nu are îndrep- 
tare. Ricoşează în ea chiar şi tactica divină, căci fariseul osândi iertarea, 
pe care o dădea Iisus femeii; adică osândea pe Dumnezeu Însuşi pentru 
că ierta. 

Cine ştie, poate că la farisei s-a gândit Iisus când a zis că vor fi 
judecaţi cu judecata cu care judecă. 


Fariseul era solipsistul vremii sale, care se credea până şi criteriul 
lui Dumnezeu. 

Ce trufie groaznică găseşti la câte unii „drepți”. 

Nu în zadar a zis lisus, că mai mare bucurie se face în Cer pentru 
un păcătos care se întoarce, decât pentru 99 de „drepți”. 

Nu în zadar se zice că cea mai primejduită este mântuirea 
sfântului. De aceea Dumnezeu le ascunde conştiinţa de sine a sfințeniei. 
Sfinţii sunt fără să ştie că sunt. Aceştia ţin morţiş că-s păcătoşi. 


Prislop, Luni XXI 
9.X.49. Luca 7,36-50 

DINCOLO DE CHIP 
Be i 


Evanghelia aceasta prezintă pe lisus în misiune „prin oraşe şi sate, 
propoveduind şi binevestind Împărăţia lui Dumnezeu”. Era însoțit de cei 
12 ucenici şi de nişte femei, cărora lisus le făcuse bine şi de aceea ele ÎI 
urmau şi-l aveau de grijă din averile lor. 

E un tablou simplu şi impresionant. 


Ignatiu de Loyola era un militar ambițios; din ambiţie a creat 
ordinul iezuit, numai ca să facă şi el ceea ce făcuse sfântul Francisc de 
Assisi. Metoda duhovnicească a lui Ignatiu de Loyola se bazează pe 
imaginație. 

Îţi reprezinți cu mintea pe lisus într-o împrejurare oarecare și te 
închipui şi pe tine amestecat printre auzitorii de atunci ai lui lisus. Stărui 
în această închipuire şi în toate sentimentele ce le trezeşte această 
transpunere. 

Pentru începător e o treabă de ajutor, dar riscurile imaginaţiei sunt 
ocolite în duhovnicia Răsăritului. (Năluciri, vedenii false, etc.) 


Răsăritul meditează fără imagini, chiar contra imaginilor, ba şi 
vedeniile reale le refuză — nu din rea credinţă sau din duh de împotrivire, 
ci din grija de-a nu greşi primind orice. Şi se ştie că Dumnezeu nu se 
supără când se stă pe acest punct de vedere. 

Meditaţia ortodoxă e cu termenii care „nu pun tipar pe minte”, 
cum zice unul din sfinți, termeni care nu stârnesc nici o imagine. 
lată câţiva termeni fără chip: „Eu sunt Adevărul”; „Dumnezeu este 
iubire”; „Duh este Dumnezeu”; „Cunoaşterea de Dumnezeu este viaţa 
veşnică”, etc, 

Dar fiindcă noi nu putem fi contemporanii lui lisus, ca unii ce 
trăim în hotarele vremii, poate fi lisus contemporanul sufletului nostru 
peste veacuri; contemporan peste timp şi chip. 


„CUVINTE Vii” 131 


lată o motivare şi un cadru a rugăciunii meditative: „Doamne 
lisuse Hristoase, Fiul lui Dumnezeu, miluieşte-mă pe mine păcătosul”. 


Inspirăm atotprezența Sa în Preasfânt numele Său şi expirăm 
chipul nostru de păcat... 


Prislop, Marţi XXI 
10.X.49 Luca 8,1-3 


EYA TAT a 


X 

132 PĂRINTELE ARSENIE BOCA 


SUPRAFAŢĂ ŞI ADÂNC... 
= 382 


lisus dormea în corabie. 

Ce pildă de omenitate ! Frânt de ostenit, face și lisus ce face 
omul: se odihnește, doarme. E ascunsă aci o divină smerenie. 

„S-a stârnit vânt vijelios”. lisus dormea. Corabia se primejduia. 
lisus dormea înainte. Ucenicii s-au alarmat de spaima morții, şi 
apropiindu-se de lisus cu spaima lor „L-au deşteptat zicând: 
«Invăţătorule, învățătorule», trezeşte-Te că pierim !” 

lisus a certat vânturile. Marea s-a liniştit cât s-au temut ucenicii. 

Mai rămânea de liniştit defecțiunea sufletească a ucenicilor. 
Sufletul lor speriat de valuri s-a speriat şi de liniştirea lor. Frica de valuri 
pătrunsese furtună în suflete. 

lisus dorea de la ei — şi de la toți credincioşii lumii — o linişte de 
adâncime: liniştea siguranței în Dumnezeu. Aceasta ar da să se înțeleagă 
că, în jurul unui om liniştit — din cauza rădăcinilor lui în adâncul Cerului 
— se face linişte pe pământ. Omul trebuie să fie statornic în adânc de cer 
ca să nu-l sperie neliniştile de la suprafața vieții. Cam pe aşa raţiuni cred 
să-şi fi întemeiat lisus înfruntarea de necredință, pe care a adus-o 
ucenicilor. 

Întrebându-i de credinţă, lisus a certat furtuna îndoielilor. 

lisus a adus credința Sa, liniştea Sa de adânc, leac nestatorniciei 
mării şi spaimelor sufletului omenesc. 

Furtunile sunt lecţii inevitabile ale Cărţii Vieţii. Cea mai grea e 
furtuna răspunderilor. „Mai multe sunt furtunile care zbuciumă sufletul 
preotului, decât talazurile care bântuie marea”, — zice sfântul Ioan 
Gurădeaur, despre preot. 

Sunt însă ucenici ai lui lisus, în care Cerul a prins rădăcini adânci. 
De aceştia a ascultat până și firea neînsufleţită. Taina lor e aceasta: prin 
nevoință şi dar au dobândit o ascultare desăvârşită de Dumnezeu: au 
făcut linişte în firea lor mai întâi; — şi zic părinții: „De cine ascultă de 

Dumnezeu şi Dumnezeu ascultă !” În preajma lor fiarele şi talazurile îşi 
uită sălbătăcia. Ascultarea aceasta restabileşte omul şi natura în starea şi 
prietenia străveche din Rai. 


„Fiule, zice sfântul Serafim, adună duh de pace în sufletul tău, şi 
mii de inşi se vor mântui în jurul tău”. 


Prislop, Miercuri XXI 
12.X.49 Luca 8,22-25 

CINE E IISUS? 
- 39 - 


S-a întrebat Irod care, aflând de la Magi, cine-l, L-a osândit la 
moarte, crezând că, omorând 14.000 de prunci, va scăpa şi de lisus. S-a 
întrebat Irod Tetrarhul, fiul său, care, „auzind toate câte făcea lisus, nu 
se dumerea ce să creadă despre Dânsul”. 

Se întrebau cărturarii şi fariseii, smintindu-se pentru formalități 
înfrânte, şi sărind ca arşi: Cine-i Acesta, de iartă şi păcatele ?! 

Se întrebau până şi Apostolii: Cine-i Acesta: că ascultă de El şi 
vânturile şi marea ? 

Şi s-au întrebat un şir nesfârşit de nedumeriţi. 

S-a întrebat puterea lumească. 

S-a întrebat toată trufia minții. 

S-a întrebat şi toată necredința. 

Toţi aceştia L-au refuzat, L-au osândit şi L-au omorât pe lisus. lar 
aceasta s-a întâmplat permanent în istorie. 


E semn că lisus e Cineva care sparge permanent limitele istoriei; 
iar istoria se apără. 


Cine e lisus pentru noi ? 


Pe contemporanii lui lisus îi înțelegem că le era greu să-L creadă 
chiar Dumnezeu. Dar după dovada Invierii Sale, dovada dumnezeirii, 
după arătarea Sa şi intrarea mai presus de fire prin uşile încuiate, după 
petrecerea Sa cea nevăzută în preajma gândurilor omeneşti, după 
arătările Sale în drum spre Emaus, lui Luca şi Cleopa, pe drumul 
Damascului, prigonitorului Saul, unui alt prigonitor al veacului nostru, 
indianului Sundar Singh, — cu aproape un nor de martori, noi nu mai 
putem fi fără răspuns. 

Las ca ştiute răspunsurile Teologiei. 

Pentru noi lisus e Sensul vieții şi al Istoriei: reazemul ei în ispitele 
şi furtunile timpului. lisus e asemănarea după care tânjim şi însetăm 
de-a lungul deşertului lumii: originalul nostru, autenticitatea noastră, 
dar, mai mult decât acestea, lisus este Prietenul nostru, care singurul ne 
rămâne credincios şi nu ne părăseşte niciodată. Şi mai mult: e Sfânta 
noastră Împărtăşanie cu desăvârşirea: foamea noastră metafizică. 


Prislop, Joi XXI 
13.X.49 Luca 9,7-11 


136 PĂRINTELE ARSENIE BOCA 


DOUĂ SOCOTELI... 
- 40- 


Se bănuieşte de la început că nu se vor potrivi. 

Pericopa aceasta, luată separat, vorbeşte despre înmulțirea 
minunată a pâinii şi peştilor. De data aceasta, acestea s-au înmulţit, 
vădit, prin cuvântul lui Dumnezeu şi cu ajutorul ţarinii şi mării. Natura 
rodeşte şi ea, dar minunea aceasta dovedeşte că natura rodeşte la 
binecuvântarea Supra-naturii. Aceasta dovedeşte că la mersul vremii, la 
mersul naturii, e implicată şi toată purtarea omenească față de 
Supranatură, față de Stăpânul naturii. 

Ucenicii erau oameni simpli şi practici: văzând mulțimile, iar ei 
fiind într-un loc pustiu, s-au gândit, omeneşte: oamenilor le va fi foame, 
„Doamne, dă-le drumul”. Oameni naturali, gândeau natural, sub 
categoria naturii. Nu-i o vină; e chiar semn de sănătate a gândi natural. 
Ucenicii se gândeau la trebuința pâinii naturale, care stâmpără foamea 
trupului. 

lisus se gândea însă la altă pâine, a vieții mai presus de fire, se 
gândea la Sfânta Împărtășanie. Așa avea lisus de gând să le deschidă 
mintea către această pâine nouă, plecând de la minunea pâinii naturale. 

Reuşise lisus să ridice la o înţelegere superioară pe o femeie — şi 
aceea păcătoasă —, la fântâna lui Iacov, vorbindu-i despre apa vie şi 
despre adevărul că Dumnezeu e Duh şi Adevăr şi că e pretutindenea de 
față, nu numai în templul din Ierusalim, — unde mai nu mai era. 

N-a reuşit însă cu mulțimile. Mulţimile sunt grele. Mulţimile 
gândesc cu stomacul. Mulţimile înțeleg „viață veşnică” un stomac 
veşnic. La aşa mentalitate se gândea sfântul Pavel când zicea despre unii 
că „dumnezeul lor e pântecele” (Filipeni 3,19). 

Din context şi locurile paralele ale acestei Evanghelii găsim că 
într-adevăr lisus n-a fost înțeles şi că în mulțime a prins fulgerător 
gândul pământesc: să-L pună pe lisus împărat, fiindcă are putere să le 

dea pâine până şi în pustiu. Mulţimile care-L urmau pe lisus, trăgeau de 
E] să-L facă pământesc. Iar lisus trăgea de om să-l refacă ceresc. 

lată socotelile omului şi iată socotelile Domnului ! 

N-are rost să ne întrebăm cine are dreptate. Se înțelege. Chiar 
socoteala îngustă, socoteala de gloată, dă dreptate socotelii divine. 

Omul doreşte o veşnicie, e adevărat; numai cât aceasta trebuie 
strămutată cu om cu tot în Împărăţia lui Dumnezeu, de unde e de 
obârşie. Spre strămutarea omului din raza naturii în zarea mai presus de 
fire, avem trebuință mereu, nu numai de pâinea naturală, ci mai ales de 
pâinea mai presus de fire, a Sfintei Împărtăşanii. 


Prislop. Vineri XXI 
13.X.49 Luca 9,12-18 


138 PĂRINTELE ARSENIE BOCA 


OMUL... DUMNEZEUL FĂRĂ VREME... 
- 4] - 


Nimic mai greu şi mai periculos decât să te lupţi cu îngustimea, 
cu prejudecățile şi cu formalismul. 

Nimic mai primejdios decât a combate răutatea, care crede că are 
dreptate, că apără adevărul şi că slujeşte lui Dumnezeu. 

Reaua voinţă, sub formele acestea, a înfrânt până şi pe lisus. 

Deşi Dumnezeu n-a revelat o Scriptură împotriva Sa, formalismul 
iudaic a întors-o împotriva Sa, lui Dumnezeu. 

Nu „după Scriptură” L-au răstignit ei pe lisus ? 

lată ce poate răutatea: să stea împotriva evidenţei, împotriva 
adevărului în numele adevărului, să stea împotriva iubirii lui Dumnezeu 
de oameni, în numele iubirii de Dumnezeu. 

Împotriva acestei situaţii nici lisus n-a putut nimic. 

De aceea răutatea, fiindcă nu se poate nicidecum schimba în 
bunătate, ea nu are iertare; — ea e împotriva iertării şi a oricărei 
tămăduiri, — de aceea nu are decât judecată. 

Răutatea a înfrânt pe Dumnezeul iubirii, dar se va înfrânge de 
Dumnezeul judecății. 


* 


- De unde oare atâta perversiune în fiii lui Dumnezeu ? 

- De la acea făgăduinţă demonică, şoptită omului: „Tu vei fi (ca) 
Dumnezeu !” Și pe care omul a crezut-o, nebăgând de seamă cine i-o 
spune. 

Un dumnezeu neizbutit; scos afară, înainte de vreme, din divina 
devenire. 

Un dumnezeu creat, dumnezeu după dar, avea omul menirea să 
fie, dar a ieşit un dumnezeu satanizat, chip neisprăvit, desfigurat, care nu 
se mai înțelege cu Dumnezeul Adevărului. De aci se năzăreşte omului, 
în cursul creaţiei sale — istoria — că el e, pe rând: măsura tuturor 

lucrurilor, că el e criteriul adevărului, că lumea există în funcţie de el, că 
el e creatorul lumii, că Dumnezeu ajunge la conştiinţa de sine abia în 
om, ca de aci un altul să spună că „Nu Dumnezeu a făcut pe om, ci omul 
a făcut pe Dumnezeu” (Feuerbach). 


lisus îi aduce iarăşi nimbul divinei deveniri, printr-o coroană de 
spini... 


Prislop, Sâmbătă XXI 
14.X.49 Luca 6,1-10 

SEMĂNĂTORUL CERULUI 
-42- 


Că tânjim, ne frământăm, ne chinuim, pentru a ne realiza Sensul 
în marea Împărăție a existenței lui Dumnezeu, nu mai e nici o îndoială. 
Porunca desăvârşirii e o poruncă de care nu se poate scăpa pe pământ. 
Ea aparține Cerului şi scânteiază ca o stea în conştiinţă. lar aceasta se 
întâmplă tuturor oamenilor înclinați spre Dumnezeu. Numai cât unora 
mai mult, altora mai puţin; unora foarte mult, altora foarte puţin. 

Creştinismul, cuvântul Împărăției, lisus, prind viață în oameni, în 
trepte diferite. 


Pilda Semănătorului e pilda lui lisus, care şi-a tâlcuit profetic 
soarta soliei Sale între oameni. A tâlcuit-o şi pe înţelesul apostolilor, 
care L-au rugat să le-o tâlcuiască, dar tot a rămas şi tâlcuirea pe care 
avea s-o aducă depănarea veacurilor. 

Deşi oamenii au fost totdeauna la fel, de aceste patru categorii: cu 
mintea bătută de toate vânturile învățăturilor omeneşti, ca o cale prăfuită 
a lumii; cu o inimă de piatră, fără focul iubirii într-însa; cu simţurile 
aruncate în hăţişul dintre griji şi plăceri, şi abia ca a patra parte, ca un 
pământ roditor de Cer, — totuși ceva se simte structurat deosebit şi 
încreştinat în lume. 


Sunt minți ale lumii care gândesc contând pe existența lui 
Dumnezeu. Sunt pietre, monumente de piatră, catedrale la care s-a lucrat 
sute de ani, care mărturisesc pe Dumnezeu. Sunt griji şi plăceri părăsite 
în decursul istoriei din cauza lui Dumnezeu. lar despre şirul de sfinţi ai 
veacurilor, răsfiraţi ca nişte stele, nici nu mai pomenesc. 


lisus a înclinat structural omenirea spre Cer. 

Oamenii nu mai pot scăpa de această înclinare, fie că-L 
mărturisesc afirmându-L, fie că-L mărturisesc tăgăduindu-L pe 
Dumnezeu. 

Oamenii sunt provocați, individual, să se pronunțe într-un fel sau 
altul, cum stau față de solia lui Iisus. 
Aceasta e biruința cerescului Semănător ! 


Prislop, Duminecă XXI 
15.X.49 Luca 8,5-15 

SEMĂNĂTORUL 
- 43- 


Evanghelia s-a dat tuturor structurilor sufleteşti, s-a dat tuturor 
claselor sociale, tuturor vârstelor şi tuturor neamurilor pământului. 

Neamurile încă n-au dezvoltat toată bogăția Creştinismului şi 
Creştinismul încă n-a pus în valoare de mântuire toate structurile 
neamurilor. 

Pe scurt: care-i sămânța menită să rodească ? 

Mai întâi e toată învățătura Evangheliei: tot ceea ce trebuie să 
ştim despre noi şi Dumnezeu spre asigurarea mântuirii noastre. 

Dar sămânța caracteristic divină e însuşi Iisus: omul cel nou, 
făptura cea nouă, omul ceresc. El locuieşte real în făptura noastră 
duhovnicească de la Botez. Dar, ca această cunoaştere să nu ducă greşit 
la un fel de autodivinizare luciferică a omului — cum s-a întâmplat de 
altfel cu un întreg curent de gândire, idealismul, — Biserica învață, 
dogmatic, că Iisus este şi deosebit de noi, e Mijlocitorul între Dumnezeu 
şi oameni. 

În parte ÎI avem fiecare pe Iisus şi pe Sfântul Duh; întreg e în 
Biserică, în obştea luptătoare şi triumfătoare; iar desăvârşit în veacul 
viitor, când: „Dumnezeu va fi totul în toate”. 

Noi oamenii nu ne dăm seama ce lucruri mari ne-aşteaptă în 
privința prelucrării noastre, prin mijlocirea cerescului Semănător, şi a 
descoperirii valorii noastre eterne ! Prea suntem oameni, înfăşurați la 
ochi cu materia de pe noi şi cu structura noastră pământeană, care ne 
cam cheltuie toată vremea de aici şi ne scurtează zarea. 


* 
Trebuie să fim mai deciși pentru afirmarea lui Dumnezeu, de la 
care avem obârşia, fiindcă ceilalți, care afirmă numai materialitatea 


lumii, o afirmă mai tare. Şi ni se cade nouă, creştinilor, ca pe aceeași 
măsură să-i afirmăm totodată şi spiritualitatea. 

Necredincioşii, — spre ruşinea noastră —, îşi cred necredința lor 
mai tare decât credem noi credința noastră. 

(Să n-aveţi nici o teamă: mintea, prin puterile sale numai, nu 
poate dovedi constrângător, nici că este, nici că nu este Dumnezeu). 

De aceea, pentru că puterile omului sunt hotărât mărginite, de 
aceea a venit lisus, Dumnezeu, personal, să ne vorbească El cele ale 
eternității noastre. Aceasta este siguranța noastră în plus. 

Împotriva lui lisus oamenii n-au putut nimic, fie că purtau toga 
filosofilor, fie că purtau hlamida împăraților. 

Dar, lucru de ţinut seamă e că: apartenența noastră la lisus e 
supusă încercărilor, prigonirilor, ba chiar şi osândirii la moarte. Aceasta 
ne-a spus-o El cu toate prilejurile. 

Aşa trebuie să fie: nimeni nu poate crede în lisus nepedepsit ! 

Dacă lisus ne-a răscumpărat din moarte veşnică cu prețul vieții, 
noi de asemenea câştigăm viața Lui lepădând pe-a noastră, dacă vremea 
o va cere. 

De aceea sunt îngăduite încercările fiindcă numai ele „coc” 
sămânţa pe pământ a „dumnezeilor după dar”. 

Aceştia sunt creştinii, în care lisus aduce rodul însutit. 

Şi interesează rodul — sensul dat vieţii şi morţii — şi nu interesează 
pământul de pe el. 


Să înțelegem aceasta ! 


Prislop 
16.X.49 

ÎNTREBAREA ÎNTREBĂRILOR: 


„CINE ZICE LUMEA CĂ SUNT EU?” 
- 44 - 


lisus, după o convorbire cu Tatăl, — o rugăciune —, a venit la 
ceasul să pună lumii întrebarea întrebărilor: „Cine ziceţi că sunt Eu ?” 

Lumea a dat aproape toate celelalte răspunsuri decât răspunsul. 
Apostolii culeseseră câteva păreri contemporane din popor: că Iisus ar fi 
un prooroc oarecare din cei de demult. 

Fariseii şi cărturarii, ba chiar şi unele din rudeniile Sale, îi ziceau 
că-i smintit şi îndrăcit. 

Sinedriul a găsit că-i „hulitor de Dumnezeu” şi „trebuie omorât”. 
Deci, — ca organ legislativ şi executiv al Legii Vechi — a răspuns 
„hulitorului de Dumnezeu” cu răstignirea pe cruce între doi tâlhari. 


* 


La întrebarea lui lisus însă nu se poate răspunde decât din acelaşi 
izvor, al întrebării. Răspunsul valabil nu l-a dat decât Revelația: „Tu eşti 
Hristosul, Fiul lui Dumnezeu”. „Acesta este Fiul Meu cel iubit.” 

Dar şi lisus a răspuns la întrebare: înaintea sfintelor Sale patimi, 
zicând: „Să ştiţi că Eu sunt Acela de care au zis Proorocii !” (loan 
13,19) 

Şi a mai dat lisus un răspuns: „Eu sunt Calea, Adevărul şi Viaţa”. 
„Calea”, „Adevărul” şi „Viaţa”, acestea sunt fiinţă vie, una şi aceeaşi 
persoană, nu abstracții; existență personală absolută şi absolut concretă. 

E pălmuitor faptul că şi dracii s-au apropiat de adevăratul răspuns 
mai mult decât s-a apropiat rațiunea omenească decăzută ! 

Prin urmare şi pe scurt e limpede: după lume, lisus e un om ca 
oricare altul; după Revelaţie e un om ca nimeni altul. 

lisus e Dumnezeul-Om şi Omul-Dumnezeu. 

Exact atâta cât mai avem până la destinul nostru. 

Prislop, Luni XXII 
16.X.49 Luca 9,18-21 

ASCEZA... RAŢIUNII... 
- 45 - 


Din pricina că lisus nu poate fi înțeles prin categoriile raţiunii, 
prin felul de a fi al lumii, ci numai prin Revelaţie — iar omul anevoie se 
ridică la înălțimea Revelaţiei — faptul acesta îl sileşte pe om să-şi vadă 
cu ochii toată mizeria întreprinderii sale în cunoaşterea lui Dumnezeu. 
Neputinţa cuprinderii lui Dumnezeu îl constrânge pe om să-şi vadă 
marginile, caducitatea, neajunsul cunoaşterii, tragedia raţiunii. Rațiunea 
trebuie să admită credința, această asceză a raţiunii. 

De aci, față de Iisus, care se impune, rezultă numai două atitudini: 
sau e refuzat şi osândit la moarte, ca o absurditate în lume, ca pe unul ce 
amenință lumea cu sfârşitul, sau e primit ca un sfârşit al lumii, ca o 
cruce a raţiunii, o smerenie a ei. Sau picătura de apă va nega oceanul 
fiindcă... nu-l poate cuprinde şi ca urmare îl va tăgădui ca obârşie a sa, 
sau picătura de apă nu va nega oceanul, deşi nu-l poate cuprinde, ci îşi 
va recunoaşte obârşia sa în el. Este prin urmare şi o răstignire a minții. 

Luarea crucii lui Hristos e totuna cu smerenia, iar smerenia e 
recunoaşterea măsurii de om şi primirea misterului ce ne depăşeşte, ca 
mister. 

Dacă cunoaşterea, superioritatea subiectului față de „obiect” e tot 
sufletul nostru, atunci față de Iisus suntem în situaţia să ne pierdem 
sufletul, fiindcă Iisus se impune, dar nu ca „obiect”. Iisus ne impune un 
alt mod de-a-L cunoaşte; şi ne povăţuieşte simplu, divin de simplu: să ne 
pierdem sufletul pentru El, căci numai aşa-L vom câştiga. Numai aşa va 
învia sufletul nostru. Cu alte cuvinte, în fața lui lisus, să nu ne mai ținem 
de zidul chinezesc al mărginirii noastre, decât ca de un puternic motiv 
de smerenie. Altfel nu se lărgeşte ființa noastră; altfel nu pierdem lumea, 
preferând pe lisus. 

Cine va face aşa va fi mărturisit de Iisus înaintea Tatălui, ca unul 
ce a înfruntat pe pământ riscul mărturisirii lui Dumnezeu. Cine 
răstigneşte în sine cunoaşterea lumii (care nici pentru lumea aceasta nu e 

toată bună), preferând cunoaşterea care era în lisus, „în care sunt 
ascunse toate comorile cunoștinței şi ale înțelepciunii” (Coloseni 2,3), 
acela pune viu ființa sa în fața lui Dumnezeu. 


Abia aceasta e „cunoaşterea Adevărului”, „care ne va face 
liberi !” 


Prislop. Marți XXII 
17.X.49 Luca 9,23-26 

AMĂRĂCIUNE DIVINĂ 
- 46 - 


De multe ori ne plângem împotriva limitelor noastre, împotriva 
condiţiei umane. Tânjirea după o desăvârşire a omului ne dă dreptate. 
Dar întrebare dacă, în condiția noastră de acum, putem suporta 
desăvârşirea ? De pildă ce-am face noi dacă am ști dinainte, cum ştia 
lisus, numai acest singur fapt: cât vom avea de suferit ? 

Iată lisus le spuse ucenicilor că le stă înainte divina tragedie a 
căderii Fiului lui Dumnezeu în mâinile răutății omeneşti; — ispită fără 
seamăn avea Dumnezeu de întins răutăţii văzute şi nevăzute. 

Răutatea nu-L primea pe Iisus ca Dumnezeu, ci numai ca om; de 
aceea i s-a dat de sus „libertatea” să-l facă lui Iisus toate relele de care-i 
în stare. Deşi lisus le-a spus aceasta ucenicilor deschis, totuşi ei au fost 
ținuți să nu înțeleagă, — poate că pentru că era și Iuda printre ei, care, 
dacă ar fi înțeles, poate că n-ar mai fi fost Iuda. 

Desăvârşirea lui Iisus e, printre altele, strălucită şi de liniştea Sa 
supra-omenească în fața suferinţei, în capacitatea Sa de suferință: nu ca 
un resemnat sau condamnat neputincios, ci ca unul ce împlineşte activ 
marele Sens al Providenţei, care va mântui pe oameni. (Aceasta era taina 
bucuriei Sale care o ascundea de oameni. Evrei 12,2). Ucenicii n-au 
îndrăznit să ceară explicaţii; şi ca dovadă că n-au înțeles nimic, au cerut 
un lucru foarte strident cu atmosfera desăvârşirii lui lisus: „cine e mai 
mare între ei ?” 

Desăvârşirea vorbea cu ei, iar ei migăleau în minte nimicuri 
omeneşti, mici invidii de mărime deşartă. Profund se va fi amărât lisus. 
Deci, văzându-i că nu înțeleg deloc cele ale bărbatului desăvârşit, 
întâmplându-se şi un copil la îndemână — Tradiţia crede că ar fi fost 
sfântul Ignatie de mai târziu — le-a dat răspunsul printr-un copil. 

Vreţi să ştiţi cine-i mai mare ? Răspunsul e paradoxal: — cine-i 
mai mic în ochii săi, acela-i mai mare în ochii lui Dumnezeu. Mare e 
acela care numai de mărimea lui nu se ocupă. Mare e cel ce creşte fără 

să ştie: ca bobul de grâu în strălucirea soarelui şi bătaia vântului. Dacă e 
o creştere naturală, după fire, naturală e şi creşterea mai presus de fire, 
căci adevărata dimensiune a desăvârşirii smerenia este. Drept aceea, 
dacă nu puteți înțelege Împărăţia lui Dumnezeu, cel puţin primiţi-o ca un 
copil, în care nu se întâmplă nici o răvăşire dialectică. 


Prislop, Miercuri XXII 
18.X.49 Luca 9,44-48 

VÂRSTELE LIBERTĂȚII 
- 47 - 


Sunt epoci în care constatăm revărsări neobişnuite de har. Prima a 
fost contemporană cu lisus. Revelația Adevărului şi a Puterilor era în 
toi. Mulţi erau atraşi către Adevăr. Pentru un astfel de interval istoric 
Iisus ne-a spus cuvintele: „Cel ce nu-i împotriva noastră, acela e cu noi”. 

Revelația s-a încheiat. Rămânea la libertatea oamenilor — libertate 
pe care, primul, creştinismul a pus-o, şi a atârnat de ea toată veşnicia —, 
ca să se vadă ce curs au să aibă lucrurile, şi, după cursul libertăţii să vină 
şi răspunsurile Cerului. 

Au urmat şi vremi de uscăciune spirituală ca urmare a folosirii 
libertăţii în sens rău. Pentru aceste vremi lisus a atras ucenicilor aminte: 
Băgaţi de seamă „Cine nu-i cu noi e împotriva noastră. Cine nu adună cu 
Mine, risipeşte” (Matei 12,30). E tocmai vremea, descoperită şi lui 
Pavel, a lepădării de credință, a lepădării libertăţii spiritului, vremea 
pierderii libertății, noaptea întunecării spiritului. E cufundarea veacului 
în noaptea lucrurilor din afară. — lar El va veni a doua oară la miezul 
acestei nopți. 

Aşa vedea lisus: prin lumina aceea, mai înainte de întemeierea 
soarelui, cu care arcuia veşnicia, ca să vină cu aceeaşi lumină în miezul 
nopții omenești, care a pierdut sensul veşniciei. 

Dacă lisus ştia cele ale veacului prin cele ale veşniciei — ca un 
Dumnezeu — sigur că ştia şi cele ale veşniciei prin veac, prin care avea 
să treacă personal, ca om. „Apropiindu-se zilele luării Lui din lume, s-a 
hotărât să meargă la Ierusalim” şi a trimis înaintea Sa vestitori. Aceştia 
s-au oprit într-un sat samarinean, care a refuzat să-L primească (odată le 
făcuse mare bucurie venirea lui lisus, două zile printre ei «loan 4,40»). 
Ucenicii n-au înțeles — şi, omeneşte era imposibil de înțeles — acest 
refuz. Evanghelia însă descoperă motivul: „pentru că mergea la 
Ierusalim”. 

Viaţa lui lisus pe pământ n-a fost înțeleasă decât de El. Dovada: 
ucenicii cereau blagoslovenie să se roage ca Ilie, să-i trăznească 
Dumnezeu pe samarineni, şi după ei, poate că pe toți „samarinenii” 
vremilor. Dar Cel ce vedea peste veacuri i-a oprit, afirmând că până la 
sfârşitul veacurilor, până la sfârşitul istoriei, misiunea Sa e să 
mântuiască, nu să piardă suflete. 

Când se va încheia perioada veacurilor, când şi cei mai de pe 
urmă ucenici ai lui lisus vor fi trecut, ca EI, prin Ierusalim, — fiindcă alt 
loc nu-i va primi decât o Golgotă — atunci vom înțelege că mersul 
libertăţii ce ne-a adus-o Iisus avea, pentru noi, Sensul Noului Ierusalim ! 


Prislop Joi XXII 
19.X.49 Luca 9,49-56 

MIEII, MISIONARI ÎNTRE LUPI 
-48 - 


Aceasta înseamnă că Dumnezeu contează pe posibilitatea 
transformării naturii de lup în natură de miel. Natura întreagă a ieşit 
„bună foarte” prin Cuvântul lui Dumnezeu la creație, dar întâmplându-se 
decăderea omului de la spirit la lucruri, au căzut şi lucrurile, a căzut şi 
„natura” în sălbăticie. 

Răutatea e o osândă, o moarte anticipată, care chinuieşte firea, dar 
nu e naturală, e o venetică în fire. Pe aceasta vrea Dumnezeu să o 
izgonească din fire, dar cu ajutorul omului, care a introdus-o în fire. I-a 
dat omului apostolia acestei misiuni: „lată Eu vă trimit pe voi ca pe nişte 
miei în mijlocul lupilor.” 

Esenţialul urmărit de lisus e revenirea întregii făpturi la Sensul ei 
către Dumnezeu, sensul ei originar, chiar din acest eon decăzut al lumii. 
Firea perversă şi firea curată, originară, stau laolaltă în raportul în care 
se afla un miel care bea apă dintr-un râu, față de lupul care se afla mai la 
deal, şi-i băga mielului de vină că-i tulbură apa, găsindu-i acesta motivul 
„întemeiat” să-l mănânce. E absurditate multă şi variată lipită pe fire. 
Misiunea lui lisus, dată şi mieilor, e descojirea firii de absurditate, de 
sălbăticie, de caricatura existenţei: demonicul. 

Aceasta însemnează că lisus contează pe un miez originar 
necontaminat, existent încă în fire, deși comprimat, dar capabil să-şi 
recâştige dimensiunile şi valoarea paradisiacă: miezul capabil de har. 
Precum că acestea sunt aşa ne stau mărturie mieii lui Dumnezeu, sfinții, 
în preajma cărora se îmblânzeau fiarele. Luăm la întâmplare exemplul 
văzut de martori în preajma sfântului Serafim, când locuia în pădurea 
Sarovului, că adesea erau în jurul lui deodată: vulpi, iepuri şi lupi, 
bucurându-se de bucuria sfântului. (Sfinţenia nu e tristeţe, e bucurie. 
Sfinţenia tristă e o tristă sfințenie.) Iar bucuria era nota caracteristică a 
sfântului Serafim. Oamenilor li se adresa: „Bucuria mea”. Păcatul a 
creat fiarele. Sfințenia le dezleagă de povara acestei uniforme străine. 

Tot binele, toată blândeţea, toată bunătatea e un grăunte de energie 
divină în om, capabil să crească până la sensul și valoarea unei misiuni. 
Aceasta e o misiune crescută natural şi lucrând binefăcător în jur, într-un 
mod de la sine înțeles. Să nu descurajeze mieii, văzând colții lupilor 
rânjind, fiindcă stă mărturie istoria: lupii n-au putut mânca mieii ! Să nu 
descurajeze mieii, căci nu suntem „aruncaţi în lume” (Heidegger), ca ai 
lumii, ci suntem trimişi: plini de Sens şi Adevăr, să transfigurăm lumea. 


„Sunt candelă sub bolțile divine, 
În haos spânzur, dar atârn de Tine...” 
(Nichifor Crainic) 


Aceasta explică minunea că mieii au biruit lupii: Mielul lui 
Dumnezeu era cu ei. 


Prislop Vineri XXII 
20.X.49 Luca 10,1-15 

SMERENIE ROMANĂ 
- 49 - 


Găseşti calități sufleteşti unde nu te aştepţi. Căpitanul roman al 
orașului Capernaum, dator să facă simțită în Israel gheara Aquilei 
romane, dă trei dovezi de om, care au mirat profund şi pe lisus. 

Romanul acesta era democrat: alerga până la Dumnezeu pentru 
ordonanța sa; şi iubea şi pe cei de alt neam, pe iudei, pe care trebuia să-i 
apese, după rosturile lui oficiale printre ei. Romanul acesta credea în 
Dumnezeu, nu în zeii romani. Și credea bine în Dumnezeu: în 
atotputernicia, în atotprezenţa — şi deci în puterea la distanță, peste orice 
distanță, a Cuvântului lui Dumnezeu. El credea şi ce nu credeau iudeii: 
că lisus e Dumnezeu. Și în sfârşit, e omul real, care a trimis lui lisus 
cuvintele: „Doamne nu te osteni, că nu sunt vrednic să intri sub 
acoperişul meu, de aceea nici pe mine nu m-am socotit vrednic să vin la 
tine, ci zi un cuvânt numai, şi se va tămădui sluga mea”. 

Poate nicăieri pe pământ n-a găsit lisus atâta smerenie. De aceea 
l-a şi ridicat mai presus de Israel. Căpitanul roman din Capernaum era 
deodată: omul ordinei, al stăpânirii romane, omul iubirii de oameni, 
omul iubirii şi credinței în Dumnezeu şi omul smereniei. Om concret şi 
totuşi duhovnicesc: reprezenta o centurie de ostaşi, dar mai mult, 
reprezenta un stil spiritual a multe centurii de sfinți. 

De aşa oameni ascultă Dumnezeu în toate vremile... 

Cine ştie dacă nu, sub chipul vameşului, lisus a ascuns tocmai 
calitățile sutaşului din Capernaum, pe care-l dădea lumii model iubit de 
Dumnezeu... 


Prislop, Sâmbătă XXII 
21.X.49 Luca 7,1-10 

BOGATUL ŞI SĂRACUL 
- 50 - 


Prin pilda bogatului anonim şi a săracului anumit, Lazăr, 
Revelația aruncă lumini decisive asupra soartei omului pe pământ, pe 
planul lumii, precum şi asupra urmărilor, cu necesitate, pe planul 
veşniciei. 

Deocamdată desprindem câteva probleme: 


I. Situația în lumea aceasta: 


1. Slava şi mizeria existând deodată, într-un conflict surd: una în 
uşa celeilalte. — 2. Slăvitul bogăției e anonim; săracul e numit cu 
numele, e Lazăr; — Lazării lumii la porțile bogaţilor ! — 3. Bogaţii nu 
înţeleg nimic; înțelegerea lor nu se întinde nici până la porţile casei. 
— 4. Câinii înţeleg mai mult; „inima de câine” au dat-o bogatului, iar ei 
se milostivesc şi ling bubele săracului. 


II. Vine moartea. Moartea e un factor „neprevăzut” (!), care nu 
simplifică nicidecum, ci complică toate problemele. Moartea, în primul 
moment al ei, pune capăt la o stare de lucruri: coseşte şi slava deșartă şi 
mizeria neînțeleasă. Cu moartea se termină timpul, gâlceava istoriei, dar 
începe veşnicia. Năpasta morții e: că pe bogat îl trimite în văpaie 
veşnică şi pe Lazăr în fericire veşnică. Dar e o acuză nedreaptă pe 
socoteala morţii: nu ea face deosebirea, nu moartea dă sentinţa. 

Omul trece prin moarte ca printr-o poartă. Dar dincolo de poartă 
are întinsă înainte, aşteptându-l, veşnicia în care a trăit vremelnicia. 

Bogăția l-a făcut pe bogat egoist, materialist, nemilostiv, încolăcit 
de plăceri; nu s-a dezvoltat sufleteşte, nu şi-a format chip nemuritor de a 
fi. 

Pe Lazăr, bubele şi sărăcia l-au desfăcut din înlănțuirea cu viaţa. 
El răbda în nădejdea că nu va fi tot așa, în nădejdea unei dreptăţi a lui 
Dumnezeu. Nu s-a înșelat în credinţa sa. Toată suferinţa şi meditaţia sa, 

meditație simplificată desigur, dar existenţială foarte sigur, au realizat 
din Lazăr un cetățean spiritual al Cerului. 

Nici bogăţia în sine, precum nici sărăcia în sine, n-au calitatea de 
a te osândi sau ferici pe planul veşniciei. Atitudinea sufletului față de ele 
e aceea care determină veşniciile. Pot fi bogaţi care se mântuiesc şi pot 
fi săraci care se osândesc. Unul a lăsat să i se scrie pe piatra 
mormântului: „Ce-am dat, am câştigat; ce n-am dat, am pierdut !” 

Dincolo de cele văzute, în fondul lor, al răsfrângerii lor în suflet, e 
aici stându-ţi amândouă la îndemână, dar dincolo cu o prăpastie de 
netrecut între ele. 

Unul din chinurile iadului e şi acesta: că văd fericirea drepţilor. 
Văd, pricep, înțeleg tot ceea ce erau îmbiaţi să vadă, să priceapă, să 
cunoască și să trăiască încă de pe când erau pământeni — şi n-au vrut. Îşi 
aduc aminte de oameni, de alți oameni, de Lazări, — ceea ce nu făceau pe 
pământ. Nu mai discută dacă este sau nu este Dumnezeu. Acum I se 
roagă, dar e târziu. Când bogatul era pe pământ râdea de nădejdea 
dreptului şi de rugăciunea lui; acum râd dracii de rugăciunea sa. 

Cea mai sfâşietoare rugăciune e aceasta: de-a trimite Dumnezeu, 
de pe ceea lume pe asta, pe Lazăr să le spună la cei cinci fraţi ai săi 
(Sfântul Maxim Mărturisitorul ar zice: cele cinci simțuri): cum stau 
lucrurile după moarte, ca să nu vie şi ei în acest loc de muncă. 

Rugăciune, altfel motivată în sine, dar refuzată de Avraam, zicând 
că au Legea şi au Revelația ! lată motivarea divină a refuzului: îi 
cunosc: „Dacă nu ascultă de Moise şi de Profeţi (Legea şi Revelația) 
chiar de va şi învia cineva din morţi, tot nu vor crede”. 

De fapt aşa a şi fost: Iisus a înviat din morţi, şi, din vremi în vremi 
a împlinit Dumnezeu, în diferite forme, această rugăciune biblică din 
adânc de genune, dar cei necredincioşi tot ca ei au rămas: încremeniţi în 
absoluta nepăsare. 

lată aceasta e o mare primejdie: o primejdie infinită, din cauza 
unui timp pierdut. 

II 

Umblând, am băgat de seamă că aproape la toate porţile bogaților 
a pus Dumnezeu câte un Lazăr. Multora li l-am arătat și le-am atras 
aminte de rostul lui. 

Bubele lui Lazăr şi toată mizeria lui cutremură, fireşte; dar fiori 
de groază ne cuprind când, sub strălucirea trupească a bogatului, vedem 
ascunsă neagra mizerie a unui suflet fără nici o virtute, un om decăzut 
tuturor păcatelor, tuturor bubelor spurcăciunii, pe care nu i le lingeau 
nici câinii. Pe acestea i le gâdilau doar dracii. 


Înmormântarea încă a fost deosebită. 

A bogatului: cu surle şi prieteni, plâns de toți. 

Lazăr: dus de aprozii oraşului, ca o mortăciune. 

Pe unul îl aşteptau dracii. 

Pe Lazăr, Îngerii. 

Două destine deosebite, ca de la Cer la Iad. Justiţia divină e oare 
nedreaptă ? — Nu. Scrie despre ea că: „Judecata e fără milă celor ce n-au 
făcut milă !” Prin urmare e cu dreptate: singur te-ai scos din împărăția 
milei, neavând grijă să intri, în vremea sortită pentru aceasta pe pământ. 
Şi mai scrie: „Mila şi Adevărul ajung înaintea Ta”. Prin urmare iubirea 
şi cunoaşterea Adevărului, împlinirea iubirii şi mărturisirea Adevărului 
sunt cele ce ne cresc făptura noastră până la măsura de persoane ale 
Împărăției. — Şi: „Dumnezeu e Adevărul” şi „Dumnezeu este iubire”... 


* 


A murit un pustnic, mâncat de fiare. 


A murit şi un bogat, tiran, şi a fost îngropat cu cinste. 

Un călugăr, văzând acestea, s-a întrebat întru sine pentru această 
deosebire, pe care a îngăduit-o Dumnezeu, şi n-o putea pricepe. Deci 
rugându-se el mult şi postind, i-a descoperit Dumnezeu taina: 

Pustnicul, ca om pământean, mai avea un păcat. Pentru curățirea 
lui s-a dat trupul său la fiare. Bogatul făcuse şi el un singur bine, şi i s-a 
răsplătit lui cu cinstea înmormântării... 


O femeie rea se chinuia în muncile fără de sfârşit ale iadului. 
Blestemând pe Dumnezeu zise şi aceasta: Dumnezeu e nedrept: numai 
eu n-am făcut nici un bine, Doamne ? 

Auzind Dumnezeu aceasta trimite un înger să-i cerceteze faptele 
în văzul ei. Şi a găsit îngerul că femeia aruncase cu o ceapă după un 
sărac. Săracul a luat-o şi a mulțumit lui Dumnezeu de ea. „Deci am făcut 
nedreptate femeii” zise dreptul Dumnezeu. „Du-te, atârnă-i ceapa 
deasupra ei şi se va agăța de rădăcinile ei şi aşa adu-o în Rai !” 

Și îngerul făcu aşa. Dar de mâinile şi picioarele femeii se mai 
agățară mulțime de deznădăjduiţi, iar de aceştia alţii şi iarăşi alții. 
Îngerul urca spre Cer un ciorchine imens de chinuiţi. În lumina îngerului 
i-a văzut femeia pe ceilalți şi a început să strige la ei, să-i blesteme, 
zicând că numai pe ea a chemat-o Dumnezeu, nu şi pe ei, şi le făcea vânt 
cu picioarele, descotorosindu-se de ei. Valuri-valuri de oameni cădeau 
iarăşi în întunerec şi chin. Dar pe măsură ce cădeau oamenii, zvârliți de 
răutatea femeii, îngerul urca spre Cer din ce în ce mai greu. 

Când n-a mai rămas agăţat decât unul singur de mâna femeii, ea 
îşi desfăcu mâna de pe rădăcină să se descotorosească şi de acesta, dar, 
pe când acela cădea iarăși în genuni, i se rupse rădăcina de ceapă de care 
se ținuse numai cu o mână şi căzu şi ea iarăşi în adânc. 

Pildele acestea, descojite de descrierea pământească, care nu merg 
pentru celălalt tărâm al existenței, au tâlcul lor. 

Nu-i destul să faci fapte bune: trebuie să te faci tu însuţi bun. 
Numai fapta bună, săvârşită adesea, te îmbunătăţeşte. Faptele bune, pe 
lângă rostul real ce-l au de-a ajuta pe Lazării lumii, mai au și rostul ca 
să-ți facă ție bunătatea, milostivirea, iubirea: a doua natură. Şi îşi 
împlinesc rostul acesta, al doilea, cu atât mai degrabă, cu cât nu se 
urmăreşte acesta. E bine a face binele ca pe-un lucru de la sine înțeles, 
simplu și firesc, cum răsare soarele. 

Cu o ceapă zvârlită după un sărac, n-ai făcut bunătatea a doua ta 
natură. Dar nu e vorba de a doua natură, e vorba de revenirea la natura 
noastră primară, natura noastră de obârşie, la care ne readuce lisus. 

Dumnezeu a făcut totul din partea Sa. Mai urmează partea din 
partea noastră. 

Deciziile acestea sau nepăsarea de ele, hotărăsc simplu şi decisiv 
de veşnicia noastră. 

Mai hotărâtor nu se poate vorbi ! 


Prislop,  Duminecă XXII 
23.X.49 Luca 16,19-31 

„COPII ÎNȚELEPȚI 
ȘI „ÎNŢELEPȚŢII” FĂRĂ SENS 
- 51 - 


Cei 70 de ucenici, trimişi ca nişte miei în mijlocul lupilor, se 
întorceau bucuroşi de reuşita misiunii, vestind pe lisus: „Doamne, şi 
dracii ni se supun întru numele Tău !” lisus le-a frânat puţin bucuria, 
pomenindu-le de căderea lui Lucifer şi adăugând: „Iată v-am dat putere 
să călcaţi peste şerpi şi peste scorpii şi peste toată puterea vrăjmaşului...” 
„Dar să nu vă bucuraţi de aceasta, că duhurile se pleacă vouă, ci 
bucurați-vă că numele voastre sunt scrise în Ceruri” (Luca 10,20). 


Atunci a tresăltat lisus de bucurie şi a mulțumit Tatălui că 
ascunde acestea înțelepților şi le descoperă copiilor. — Adică celor ce 
primesc ale lui Dumnezeu, într-un entuziasm de bucurie, fără umbră 
dialectică. În firea minții omeneşti este sădită necesitatea unui garant al 
lumii, al adevărului, al realului şi al omului însuşi. Dar dacă omul nu-L 
primeşte pe care este, altul nu găseşte; — şi îndată nu mai este nimenea 
care să garanteze nici veşnicia ta. „Toate îmi sunt date Mie de Tatăl”: în 
garanţie, în sprijinire şi în desăvârşire. 


Dacă putem fi traşi la răspundere pentru o viaţă, ca timp pierdut, 
şi osândiţi la o eternitate negativă, absurdă, aceasta se întâmplă că am 
scos pe lisus din ale Sale: L-am scos din noi, din rostul Său în noi. 
Constituim o împărăție fără El, împotriva Lui. E greu de priceput cum 
pentru 20-40-60 de ani pământeşti, să plăteşti fără de sfârşit. Cu toate 
acestea nu e nedreptate la Dumnezeu, pentru că: atâția ani, sigur erau o 
vreme de ajuns pentru o decizie, în care împărăție să fii. Viaţa aceasta 
nu are scopul în sine. A o trăi ca scop în sine, înseamnă să negi, să 
alungi pe lisus din tine, să alungi Sensul şi să rămâi cu non-sensul. A 
trăi aşa, înseamnă să răspunzi lui lisus: toate Ți-ar fi date ie, afară de 
mine; eu m-am dat altuia ! 

Dacă lisus a fericit pe cei ce văd în El un Sens, o garanție şi o 
desăvârşire, înşirând pe prooroci şi împărați, sigur că cei ce nu găsesc în 
aceasta fericirea, sunt nefericiţi şi nu-L vor vedea niciodată. 

Aceia sunt „înţelepții” care şi-au pierdut Sensul. 

Faţă de Dumnezeu preferați să fiți copii şi fiii lui Dumnezeu veţi 
fi. Aceasta e o înțelepciune mai mare, una din bucuriile lui Dumnezeu, 
scrisă în Cartea Vieţii, pe numele fiecăruia care se decide aşa ! 


Prislop, Luni XXIII 
23.X.49 Luca 10,22-24 

UN IDEAL ÎN RUGĂCIUNE 
- 52- 


Când a vrut Dumnezeu să pedepsească semeția Turnului din 
Babilon (Facere 11,1-9) a amestecat limbile oamenilor încât, de atunci, 
orice neînțelegere între oameni se cheamă babilonie, zăpăceală totală. 
Mai târziu, vrând să pedepsească pe egipteni, fiindcă faraonii ridicaseră 
mâna asupra religiei, Dumnezeu a trimis neînțelegere în popor „cât nu 
mai era gând de preț (ideal) care să mai unească întru sine pe toți fiii 
poporului”. 

Dacă babilonia a fost „obârşia” neamurilor şi a vrajbei, dintr-un 
duh rău, Cincizecimea a fost unificarea limbilor în Duhul Sfânt. În ziua 
Cincizecimii, ziua întemeierii Bisericii, toate neamurile (16 numără 
Faptele Apostolilor) întâmplate atunci în Ierusalim formau noul Israel, 
neamul cel creştinesc, toți trăiau noul ideal al unificării într-un Duh 
Sfânt şi se simțeau toţi fiii aceluiaşi Tată. 

lată ce ideal a învăţat lisus pe oameni să-l ceară stăruitor ! 
Acesta-i Sensul general, funcțiunea de ideal, al „Tatălui nostru”. 
Dumnezeu, ca Tată al tuturor oamenilor, este singurul gând care poate 
rezuma toate aspirațiile oamenilor, simplificând ciocnirile „idealurilor” 
omeneşti. dealurile omeneşti n-au consistenţă şi n-au garant deoarece se 
deapănă în planul vremelniciei şi al tragicului ei. De aci se întâmplă că 
termenul „ideal” duce un ponos nedrept în spate, înțelegându-se prin el 
termenul unei dorinţe nerealizabile. 

Legarea omului de efemerul vieţii îi compromite şi termenii; dar 
dacă omul se decide pentru veşnicia vieţii, trăieşte conştiinţa veşniciei 
sale, idealul Tatălui nostru nu mai e un termen, ci un fapt. Idealul astfel 
urmărit în lumea trecătorului, devine un fapt real în lumea spiritului: 
Cine e convins de veşnicia sa, trăieşte încă de pe acum multe clipe în 
lumea spiritului. Cine nu are convingerea aceasta şi-a scurtat zarea şi 
cade pradă decepţiilor. Darul lui Dumnezeu e că poţi creşte din vedere 
în vedere până la cea mai largă perspectivă a existenței. 

„Şi ne iartă nouă greşelile noastre, precum iertăm şi noi ale 
altora.” 

Iertarea noastră de la Dumnezeu e pusă deci în atârnare de noi. 
Dumnezeu consfințește decizia noastră pentru alţii. În cazul când faptic 
noi nu iertăm, rugăciunea noastră e întoarsă pe dos de faptele noastre şi 
sună aşa: Doamne nu ne ierta nouă, căci nici noi nu iertăm altora. 
Faptele grăiesc mai tare ca vorbele, şi-s mai hotărâtoare sus. 


Iată condiţia sine qua non a „Unei Turmei şi a Unui Păstor !” 


Prislop, Marţi XXIII 
24.X.49 Luca 11,1-10 

CERERI CU TÂLC... 
- 53 - 


Zice careva că pe un om îl poți cunoaşte mai bine după întrebările 
pe care le pune, decât după răspunsurile pe care le dă. Cuvântul se poate 
restrânge şi la un punct de vedere numai religios. 

Adâncimea sau superficialitatea lui Dumnezeu într-un om, o poți 
cunoaște mai bine din lucrurile pe care le cere, decât din cuvintele pe 
care le spune. Astfel: unii nu-l cer nimic; alții Îi cer nimicuri; unii Îi cer 
„socoteală”, alții Îi cer lui Dumnezeu să facă El ce vor ei. Pomelnicul 

s-ar putea lungi. Prescurtăm. Plecând de la tâlcul rugăciunilor găsim şi 
paradoxuri minunate. Sunt sfinţi care, unii, ajungeau ca Îngerii; care, 
unindu-se întru totul cu voia lui Dumnezeu, de la ei nu mai voiau nimic 
deosebit, de aceea nici nu-l mai cereau nimic. 

Aşa se aseamănă începuturile şi sfârşiturile credinţei: unii nu cer 
nimic, alții nu mai cer nimic. Sfinţii cei mari, din desăvârşita credinţă şi 
smerenie, nu mai cereau lui Dumnezeu nici măcar mântuirea. Smerenia 
acestora atinsese desăvârşirea. Totuşi: mântuirea, desăvârşirea, e acel 
„un lucru care trebuieşte” (Luca 10,42), după cuvântul din Betania, în 
casa lui Lazăr. Pentru acest „un lucru” — iertarea lumii — se roagă şi 
sfinții din Cer. 

Dar simplificarea tuturor lucrurilor până la sensul esenţial nu e 
deloc treabă uşoară. Dar aşa-s rânduite lucrurile că e destul să se decidă 
cineva profund, şi cu urmări în viaţă, pentru a se motiva pe sine în 
existență, şi îndată îi plouă împotrivă toate „motivele” simplificate, 
droaia de nimicuri, vrând să-l zădărnicească, să-i dovedească toată 
hotărârea o uşurătate. 

De aceea trebuie mereu ţinut în focarul atenţiei: Sensul profund al 
vieții noastre „cel ascuns în Dumnezeu”, şi prin urmare neatins şi 

„neînțeles de nimicurile de la suprafaţa vieţii, chiar dacă acestea, 
răzvrătindu-se, ne-ar mânca de vii. 

Unul din sfinți s-a plâns de mulţimea ispitelor şi i s-a descoperit: 
„Ridică ispitele şi îndată nu mai e cine să se mântuiască” (avva Antonie 
cel Mare). Nu fără tâlc a fost lăudată cererea lui Solomon a înțelepciunii. 
Nouă ni-e mai uşor de ales, fiindcă lisus, „în care sunt ascunse toate 
comorile înţelepciunii și ale ştiinței”(Coloseni 2,3) S-a întrupat între 
oameni. 

Iar a vinde şi a da de pomană toate nimicurile lumii, însemnează 
că Duhul Sfânt, vântul care suflă unde vrea, te-a uşurat de ele. Colbul 
s-a dus, zarea cunoaşterii se limpezeșşte, spinii nu mai sunt, grija vieţii 
nu mai roade crinii pustiei. În pământul ţarinii — inima — răsare lisus, 
dând vieţii Sensul de obârşie. 


Pentru aceasta se roagă Împărăteasa Maică şi toţi sfinții. 


Prislop, Miercuri XXIII 
25.X.49 Luca 11,9-13 

SFÂNTUL MUCENIC DIMITRIE 
- 54 - 


A vorbi cum trebuie despre sfinții mucenici ai Creștinismului, 
înseamnă a avea curajul lor: de-a vorbi din punctul de vedere al 
„Adevărului care nu ştie de lanţuri” (II Timotei 2,9). — Şi fiindcă 
nu-l am, mă mărginesc a vă mai citi o dată Evanghelia profetică a 
tuturor sfinţilor mucenici (Matei 10,16-22), iar ca tâlcuire a ei, vă citesc 
două locuri paralele de la sfântul apostol Pavel (II Timotei 3,1-5 şi 
II Tesaloniceni 2,3-12). 

Locul din scrisoarea către Tesaloniceni lămureşte ultimele cuvinte 
ale Evangheliei: „Că tot cel ce vă va omori pe voi să i se pară că aduce 
slujbă lui Dumnezeu”. 

E demonicul din câte unii oameni de-a se ridica pe ei mai presus 
de Dumnezeu şi a pretinde ei închinarea datorată lui Dumnezeu. 

Aşa făceau Cezarii, pretinzând creştinilor închinare. 

Acesta a fost totdeauna motivul real al muceniciei, şi va fi 
întotdeauna: creştinii nu se închină trufiei omeneşti. 

În duhul acesta, al jertfei de sine, au trăit sfinţii. 

Ei deţineau argumentul decisiv al mărturisirii de Dumnezeu: 
moartea. 

Mărturisirea lui Dumnezeu cu preţul vieţii, e preţul învierii 
oamenilor între sfinți. 


Prislop, 
26.X.49 

VICTORII FĂRĂ VICTORIE 
- 55 - 


Sunt draci pe care-i poate Dumnezeu scoate din oameni și sunt 
oameni din care nu poate Dumnezeu scoate dracii. 

Mare tragedie ! 

lată de pildă un fel de oameni care suspectează cea mai curată 
facere de bine. E o mare tristeţe în a nu vedea binele în bine (Gogol). 
Parcă e un blestem: ies dracii dintr-unii şi se întăresc “legheoane” 
într-alții. Unii dintre aceste victime sunt şi toți cei ce nu admit 
dumnezeirea lui lisus. 

Fiindcă lisus e o realitate; persoana care se impune până şi 
măsurării timpului, şi se impune ca un Stăpân liniştit a toate; îndrăciţii la 
minte proiectează boala lor mintală asupra Celui mai sănătos om, 
numindu-L pe El conspirator cu Beelzebul. 

Acest viciu de minte, acest tip de alienaţie mintală îl demască 
lisus, spărgându-l în elementele sale contradictorii şi ireductibile: 
absurzii aceştia trebuie să-şi recunoască absurditatea: „O împărăție, 
dezbinată întru sine, mai dăinuieşte sau nu mai dăinuieşte ?” 

A spune că o împărăție dezbinată dăinuieşte, e o imposibilitate în 
termeni; iar a recunoaşte că nu dăinuiește, însemna recunoaşterea 
Împărăției lui Dumnezeu, care venise. 

Reducerea lor la absurd, demonstrarea absurdului, ca poziţie a 
minţii lor, sigur că nu i-o puteau ierta lui lisus. Aceasta e categoria de 
oameni în care nu încape Adevărul: li se pare că-i înnebuneșşte. Despre 
ei, Şi despre vremea pecetluită cu structura lor, zice lisus: „Cine nu-i cu 
Mine, acela-i împotriva Mea, şi cine nu adună cu Mine, risipește” (Matei 
12,30). 

Să fie cuvintele acestea mărturisirea unei înfrângeri, sau e 
cuvântul judecății, care desparte oile de capre, încă de aici ?... 


Prislop, Joi XXIII 
26.X.49 Luca 11,14-23 

RĂZBOIUL NEVĂZUT 
- 56- 


„Omul, în întregimea lui, are a doua însemnătate, după 
Dumnezeu; un singur suflet e mai de preţ decât toată materia lumii. 
Omul nu e o făptură închisă în lumea de aici. El nu se mulţumeşte numai 
să creadă în existenţa unei lumi nevăzute, sau să deducă existenţa ei din 
cea văzută, ci urmăreşte să se afle într-o legătură cu ea. Dar chiar dacă 
n-ar urmări, el suferă o înrâurire necontenită de la acea lume, chiar când 
nu are cunoştinţă actuală a acestui fapt. Destinul omului nu se 
desfăşoară influențat numai de factori materiali şi biologici, sau cârmuit 
numai de voinţa proprie, ori a celorlalți oameni, ci asupra lui stau 
aplecate în fiecare clipă puterile Cerului, cât şi ale iadului, încercând să-l 
înrâurească în sensul urmărit de ele. 


Omul nu e o fărâmă uitată în spaţiul lumii, ci tot ce există îi poartă 
un palpitant interes. Însemnătatea omului se arată nu numai prin faptul 
că a fost creat după chipul lui Dumnezeu, ci şi în aceea că pentru fiecare 
şi în jurul fiecărui ins, se dă o neîntreruptă luptă nevăzută. În jurul 
fiecărui om e concentrată întreaga existență creată şi necreată, văzută şi 
nevăzută.” (D. Stăniloae, „Elemente de antropologie ortodoxă”). 


x 


Sunt deosebit de semnificative, în Evanghelia de astă seară, 
cuvintele lui Iisus că: „duhul rău caută odihnă”, pe care n-o găseşte prin 
pustii, ci numai în inima omului. 


Şi iarăşi semnificative sunt şi cuvintele din rugăciunea Liturghiei, 
din timpul Heruvicului: „Că Sfânt eşti Dumnezeul nostru şi întru sfinți 
Te odihneşti”. 


Mintea şi inima, iubirea şi cunoaşterea sunt „locul” lui Dumnezeu 
în om. Dar şi „urâciunea pustiirii” poate să cuprindă „locul cel sfânt”, — 
cum zice proorocul Daniil. 

Deci după texte, inima şi mintea omului pot să fie: sau „odihnă” 
duhurilor rele şi chinuire lui Dumnezeu, sau „odihna” lui Dumnezeu şi 
chinuirea duhurilor rele. 

Avem două conștiințe paralele: e fapt important acesta şi aproape 
necunoscut. Subliniem: „conştiinţa religioasă” şi „conştiinţa eului”. 

„Adesea «conştiinţa religioasă» apare ca întunecată, pentru că 
duşmana sa, «conștiința eului», cu o forță extremă, o ține în nemişcare. 
Ea continuă totuşi chiar aşa să dea mărturie. 

O inversare a situaţiei — mântuirea — nu poate avea loc decât sub 
acțiunea conştiinţei religioase, normative, revelată în lisus Hristos. 

În «conştiinţa eului» omul se înțelege ca centru al lumii şi reduce 
la el toate elementele existenţei, de care se ştie conştient. 

În sfera «conştiinţei religioase», dimpotrivă, se descoperă în 
întregime dependent de o Putere care-l depăşeşte, îl pătrunde şi-l atrage 
spre Ea” (Pfenigsdorf). 

lată la ce adâncimi se dă războiul nevăzut. 

Pe «conştiinţa eului» se grefează trufia, căpetenia răutăților. 

Pe «conştiinţa religioasă» se altoieşte smerenia, mama tuturor 
virtuților. Şi una şi alta au expresia lor exterioară, văzută: una, dragostea 
ascultării desăvârşite (Filipeni 2,8) şi alta îndărătnicia şi toată 
răzvrătirea. 

Văpaia acestui război n-o stinge decât „smerenia — dulama lui 
Dumnezeu”. 


- Şi e mai bine a fi smerit decât a şti ce este smerenia. 


Prislop, Vineri XXIII 
27.X.49 Luca 11,22-26 

ROSTUL ÎNCERCĂRILOR 
- 57- 


Darurile cu care înzestrează Dumnezeu pe oameni, — pe creştini la 
Botez —, sunt lumină a cunoștinței de Dumnezeu, lumina înțelegerii 
lumii Şi lumina dumnezeiască, în cei desăvârşiți. 

Darurile sădite în om aşteaptă vreme cu prilej, aşteaptă 
împrejurări de tot felul, ca să se arate cele ascunse în firea omului, fie 
bune, fie rele, precum şi lupta dintre ele. 

Toate întâmplările şi împrejurările prin care trecem într-o viață — 
multe, de nu seamănă o zi cu alta —, printre alte rosturi au și pe acesta: să 
vădească, să scoată la iveală cele sădite în ascunsul omului. Și fiindcă în 
om sunt două înclinări: una către Dumnezeu şi alta către sine împotriva 
lui Dumnezeu, încercările și ispitele pun omul fie într-o valoare, fie 
într-o negație. 

Cuvântul: „Ca să se arate gândurile ascunse ale inimii” se află în 
Noul Testament spus prima dată de dreptul Simion, Preasfintei Fecioare, 
când a adus pe lisus prima dată în Templu. „lată Acesta este pus spre 
căderea şi ridicarea multora în Israil şi spre semnul căruia se va grăi 
împotrivă. lar prin sufletul tău va trece sabie — ca să se dea pe față 
gândul a multor inimi.” (Luca 2,34-35) 

lată dar că lisus stă între oameni, precum şi sfânta Lui cruce, 
dimpreună cu crucea Maicii Sale, „ca să se dea pe față gândurile a 
multor oameni”. 

Mai departe Scriptura lămureşte că unora ispitele le sunt spre 
mântuire, altora spre pierzare. „Dumnezeu le trimite amăgiri puternice, 
ca să dea crezământ minciunii şi să cadă sub osândă toți cei ce n-au 
crezut Adevărul, ci au îndrăgit nedreptatea.” (II Tesaloniceni 2,1 1-12) 

Pentru cei înclinați spre Dumnezeu, încercările au rostul lămuririi 
— uneori ca prin foc — a darurilor Duhului Sfânt, cum ne asigură tot 
sfântul Pavel. 

„Cu ochii aţintiți asupra lui lisus, începătorul şi plinitorul 
credinţei, care, pentru bucuria pusă înainte-l a suferit crucea, n-a ținut 
seamă de ocara el. 

Luaţi bine aminte dar, la Cel ce a răbdat de la păcătoşi o atât de 
mare împotrivire, ca să nu vă lăsaţi, slăbind în sufletele voastre. 

În lupta voastră cu păcatul nu v-aţi împotrivit încă până la sânge. 
(până la răstignire pe o cruce). 

Şi aţi uitat îndemnul care vă grăieşte ca unor fii: «Fiul meu, nu 
defăima certarea Domnului, nici nu-ți pierde cumpătul, când eşti mustrat 
de El (prin oameni)». 

Căci pe cine-l iubeşte Domnul îl ceartă şi pe tot fiul care-l 
primeşte îl bate. 

Răbdaţi spre înţelepţirea voastră. Dumnezeu vă ia pe voi ca pe 
nişte fii. Şi care este fiul pe care tatăl său nu-l pedepseşte ?” 
(Evrei 12,2-7) 

lar unde sunt aceste daruri, prin focul ispitelor, ca aurul se fac. 
Cam acestea sunt de prevăzut înapoia poruncii: „Aşa să lumineze lumina 
voastră înaintea oamenilor, ca văzând ei faptele voastre cele bune să 
preamărească pe Tatăl vostru cel din Ceruri” (Matei 5,16). 


A înţelege necazurile vieții în rostul lor nevăzut, este, oricum, o 
lumină de preţ în sfeşnicul minții. 


Prislop, Sâmbătă XXIII 
28.X.49 Luca 8,16-21 

DUHURILE RELE 
- 58 - 


Existenţa lor e afirmată de lisus; e confirmată de Biserică, şi 
împotriva lor s-au luptat toţi sfinții. Demonii există real: sunt ceata 
îngerilor căzuţi în sfatul lui Lucifer, începătorul trufiei, vrând a fi el mai 
presus de Dumnezeu. 

Dracii nu sunt idei sau sentimente neobişnuite, sau stări de nervi, 
căci acestor păreri le punem precis întrebarea: ce a intrat în turma de 
porci de s-a înnebunit toată şi s-a aruncat în mare ? — Au intrat ideile, 
sentimentele sau vreo stare colectivă de nervi ?! 

Dacă admitem Noul Testament şi întreita mărturie a 
evangheliştilor sinoptici, atunci trebuie să admitem că ei sunt fiinţe 
spirituale decăzute şi antrenând decăderea. Ca ființe spirituale intră fără 
piedecă şi trec prin materia vie sau moartă a lumii văzute. Pot intra în 
oameni, Şi încă legiuni de duhuri. 

„Odihna” lor — cum zice lisus, descriindu-i — nu şi-o găsesc prin 
pustii, ci în inima oamenilor, de unde fac să izvorască toate gândurile 
rele şi ucigaşe. „Duhul rău, odată intrat în om se multiplică într-o 
adevărată progresie geometrică: devine «legiune». El expropriază 
umanitatea din om în favoarea bestiei din el, face din om o caricatură, 
un monstru, un sub-om. Un suflet stăpânit de acest duh e ceva cu 
adevărat înfiorător. El îşi pierde îndată libertatea şi puterile ei de 
creațiune şi desăvârşire. Rațiunea i se întunecă, instinctele de conservare 
1 se atrofiază: umblă gol şi doarme prin morminte” (Gr. Cristescu). Aşa 
se „odihnesc” duhurile rele, dărâmând zidirea lui Dumnezeu. 

Izbucnesc întrebările: cum îi lasă Dumnezeu să-şi facă de cap ? 

La obârşie erau făpturi spirituale ale Cerului. Nu s-au întunecat cu 
totul, dovadă că cunosc şi recunosc următoarele două lucruri: 

1. Dumnezeirea lui lisus. „Demonii strigau şi ziceau: «Tu eşti Fiul 
lui Dumnezeu». lisus, certându-i, nu-i lăsa să vorbească, fiindcă ştiau că 

El este Hristos” (Luca 4,41). (Iisus i-a oprit să spună adevărul, ca să nu 
fie crezuți când vor spune minciuna.) 

2. Pedeapsa lor. „Au început să strige şi să zică: «Ce este nouă şi 
Ție Iisuse Fiul lui Dumnezeu ? Ai venit aici, mai înainte de vreme, ca 
să ne chinuieşti ?»” Ei ştiu prin urmare că-i aşteaptă o pedeapsă. Când 
lisus îi scotea din „odihna” lor afară, lor li se părea că a venit judecata. 
Totuşi li se părea lor că nu e judecata aceea care îi aşteaptă, de vreme ce 
aceea nu e „aici”, şi ca atare e înainte de vreme. 

- Măcar aceste două lucruri de le-ar şti oamenii. 


* 


Cum intră ? 

].- Prin oricare din cele şapte păcate de căpetenie. Întâi ca momeală, 
pe urmă ca obsesie, apoi ca a doua natură pervertită. 

2.- Prin neîncetata lor pomenire. 

3.- Prin Împărtăşania cu nevrednicie: furarea Sfintei Împărtășanii. 
Primul exemplu e Iuda, care avea obsesia vânzării lui lisus (Luca 
22,3; I Corinteni 11,27-30). 

4.- Ca pedeapsă pentru răutăţi. Sfântul Pavel a dat satanei pe trei 
inşi. Pe doi, Imeneu şi Alexandru, ca să se înveţe să nu hulească; 
iar pe al treilea, „l-a dat Satanei spre pieirea trupului (- făcuse 
una mare -), ca sufletul să se mântuiască în ziua Domnului lisus” 
(I Timotei 1,20; I Corinteni 5,5). 


Cum ies ? 

1.- Prin post şi rugăciune — cu socoteală şi blagoslovenie, adică cu 
smerenie, care apără valoarea nevoinţelor. 

2.- Cântă Biserica: „Armă asupra diavolului Crucea Ta ne-ai dat”. 
Crucea îi arde. Şi orice suferință, primită cu mulțumire, acelaşi 
rost şi putere o are. 

3.- Prin pocăință; prin Taina pocăinței — spovedania. 

4.- Smerenia văpaie le este. 

5.- Pomenirea neîncetată a Preasfântului Nume al lui lisus: „Armă 
în Cer şi pe pământ, mai tare ca Sfântul Nume al lui Iisus, nu 
este” (sfântul loan Scărarul). Aceeaşi putere o are şi pomenirea 
Maicii Domnului. 

6.- Îngerul păzitor îi alungă. 

Citind Evanghelia cu băgare de seamă vedem că lisus n-a făcut 
nimic „la întâmplare”. Astfel s-a suit în corabie cu scopul anumit de-a 
merge să dezlege un suflet din muncile unui „legheon” de demoni, care 
se chinuia în laturile Gadarenilor. Pe mare s-a stârnit fără veste o furtună 
suspectă, pe când lisus dormea. lisus a certat pe cine avea de certat din 
spatele vântului şi a valurilor apei şi s-a făcut linişte mare. De ceea parte 
a mării îl întâmpină pe lisus altă furtună: într-un suflet, în care dracii 
stârniseră viforul celei mai de pe urmă pustiiri şi decăderi. Făcuseră 
dintr-un om o fiară, care rupea lanţurile, şi un criminal fioros, care 
pustiise acea lature a Gadarei. 

lată un om dezorganizat de draci: pe cea mai de pe urmă treaptă a 
decăderii. Omul în care nu mai străluceau însuşirile omeniei; în locul lor 
diavolii îi dăduseră fioroasa libertate de a fi drac între oameni. 

Ei bine, omul acesta era totuşi un suflet. 

Pentru el a trecut lisus marea. 


lisus propoveduise în diferite rânduri că „sufletul e mai de preț 
decât toată lumea”, şi că „Ce va da omul în schimb pentru sufletul 
său ?” — Enunţări abstracte, care nu prea decid pe oameni să-şi aibă grija 
de suflet. De aceea, cu prilejul îndrăcitului din Gadara, lisus o ia pe altă 
cale: 

Arată cu minune prețul unui suflet. 


A pus în cumpănă un suflet, al celui mai desfigurat dintre oameni, 
cu preţul, — deocamdată — al unei turme de două mii de porci, nu — încă 
— cu „toată lumea”. Și a dat pierzării turma de porci a Gadarenilor, 
pentru mântuirea unui suflet. Cumpăna aceasta, între prețul unui suflet 
în ochii lui Dumnezeu şi prețul turmei de porci în ochii Gadarenilor, a 
ieşit cu scandal. — Şi poate că tocmai scandalul ce a urmat pune mai 
plastic în cumpănă valoarea sufletului, întrucât Gadarenii au trebuit „să 
simtă” prețul sufletului, pe care îl pierduseră ei în porci. Răi de pagubă 
cum erau „Tot oraşul ieşi în întâmpinarea lui lisus, şi văzându-L, ÎI 
rugară să se ducă din hotarele lor”. (Matei 8,34; Luca 8,37). Cu alte 
cuvinte, pentru „paguba” ce le-a făcut-o, L-au dat pe Dumnezeu afară 
din hotarele lor. Ei s-au declarat pentru porci, nu pentru suflet. 

lisus s-a conformat: „intrând în corabie s-a înapoiat”. 
Atâta avea de făcut: gadarenilor le-a lăsat un misionar. 
Și un fost îndrăcit nu e un misionar de rând. (Gr. Cristescu) 


Prislop. Duminică XXIII 
[.29.X.49 Luca 8,26-39 
II. 4.]]1.50 


174 PĂRINTELE ARSENIE BOCA 


SEMNUL LUI IONA 
-59- 


„ludeii cer minuni şi elinii înțelepciune caută”. Aşa-i 
caracterizează sfântul Pavel pe iudei şi pe elini. 

Iisus le-a spus că din viclenie cer semne, nu din dorința de a 
crede. Drept aceea li se refuză cererea. 

Totuşi Iisus şi Creştinismul dăinuieşte de-a lungul veacurilor 
datorită minunii Învierii lui Iisus din morti. 

Atenienii, deşi aveau pasiunea „de a şti ce mai e nou”, când au 
auzit pe sfântul Pavel vorbind despre învierea din morţi, aceasta li s-a 
părut o absurditate, şi l-au întrerupt scurt: „despre aceasta te vom asculta 
altădată !” (Faptele Apostolilor 17,32). 

Învierea nu încăpea nici în Templul lui Solomon, nici în 
Areopagul Atenei; nu o putea cuprinde nici înțelepciunea lui Solomon, 
nici Areopagul înţelepciunii, fiindcă aci, în lisus, era mai mult decât 
Solomon, Iona şi Platon. 

Acesta era scopul minunii străvechi a lui Iona, trimis la niniviteni 
prin pântecele chitului şi purtat trei zile şi trei nopți prin adânc: să 
prefigureze cele trei zile de la răstignirea până la Învierea lui lisus. De 
atunci Învierea e lumina care luminează în sfeşnicul lumii. 

Nu e mirare că n-o înțeleg oamenii. Ei nu înțeleg decât lucrurile 
pe care le pot face ei, iar acestea toate sunt biete lucruri sub vremi. 

Nici nu ne putem da seama de divina smerenie a lui lisus, care 
ştia precis prin ce are să treacă şi ce biruinţă are să aibă. 

Iadul tot nu I-a făcut ce I-au făcut oamenii. 

Acolo s-a dus ca Dumnezeu: ce putea iadul să-l facă ? 

Când va veni a doua oară, ca Dumnezeu în slavă, ce-l vor mai 
putea face oamenii ? 

lată ce „e mai mult 


a 
1 


n lisus decât semnul lui Iona. 


Prislop, Luni XXIV 
30.X.49 Luca 11,29-33 

IISUS 


ÎN FAŢA PREJUDECĂȚILOR 
- 60 - 


Printre păcatele minţii sunt înşirate şi prejudecățile. În fața lor 
lisus a ieşit osândit. Acestea au și alte nume: bănuieli, presupuneri, 
formalisme, etc., după intensitatea lor. 

Prejudecăţile nu sunt judecăţi. Judecăţile cer un efort, o verificare; 
prejudecățile nu cer nimic. De aceea stau mai la îndemână şi câştigă pe 
mai mulți. Unul din gânditorii vremii noastre are cuvântul acesta: „E 
de-ajuns să primeşti o singură idee greşită, ca principiu conducător, ca 
pe urmă să nu existe absurditate posibilă, la care să nu se ajungă în 
chipul cel mai logic cu putință” (Henri Bergson). 

Decăderea în formalism şi prejudecăţi era multă şi veche în Israel. 
De aceea lisus a avut multe de îndurat cu ei; iar printr-unul din prooroci 
le atrăgea aminte: „Vai celor ce zic răului bine și binelui rău; vai celor 
ce zic luminii întunerec şi întunerecului lumină; vai celor ce zic 
adevărului minciună şi minciunii adevăr” (Isaia 5,20). 

Punctul lor de vedere: — ochiul lor — aşa vedea; iar mintea judeca, 
în consecință, greşit. Acesta e „ochiul care trebuie scos” (Matei 5,29). 

Structura aceasta sufletească a ochiului curat sau viciat, o descrie 
lisus. Capacitatea de adevăr şi strădania întregii vieţi pentru el, 
luminează ochiul şi ochiul luminat de Adevăr luminează lucrurile; iar 
incapacitatea, refuzul Adevărului, le întunecă. 

Structura interioară se proiectează în afară în câmpul realului, pe 
care-l vede, după starea subiectivității sale, luminat de sens, sau 
întunecat şi fără semnificaţie. 

lisus a avut multe de îndurat de la structura formalismului iudaic; 
lumina lui Hristos supăra ochiul lui Israel, îmbolnăvit de prejudecăţi. 
Lumina aceasta le scotea ochii: ochii nopții, punctele de vedere ale 
întunerecului, ale iluziei. Fariseii se sminteau de El pentru nimicuri, ca 
de pildă: că nu se spală pe mâini înainte de mâncare; că dacă sfărâmau 

ucenicii câteva spice sâmbăta (după ei însemna că treieră), El e călcător 
de Lege. 

Dar, de câte ori a fost provocat, lisus n-a rămas dator, ci le-a făcut 
fariseilor cele mai aspre mustrări — deşi cu linişte —, chiar dacă era 
invitatul lor la masă. lisus nu putea suferi încremenirea religiei în 
formalism, obiectivare sau socializare. Aceasta era o decădere în Israel, 
permanent combătută de lisus: căderea în literă, care ucide şi confiscă 
duhul; ori El aducea duhul care dă viaţă şi face liber. Iată deci obârşia 
conflictului ireductibil dintre lisus şi farisei: dacă lisus nu se poartă, nu 
face şi nu respectă Legea ca ei, El e un călcător de Lege și va trebui 
pedepsit cu Legea. — Ceea ce au şi făcut. 

Sfinţenia vieții Sale, minunile pe care nimenea nu le-a mai făcut 
între oameni, în loc să fie motive suficiente de a le lumina ochiul 
cunoaşterii Adevărului, punctul nopții lor de vedere le răstălmăcea în 
cea mai gravă bănuială: că toate le face cu ajutorul dracilor. 

Dar, zice Scriptura, cu veacuri înainte: „Drepte sunt căile 
Domnului, şi cei drepți merg pe ele; iar ceilalți, pe aceleaşi căi, se 
împiedică şi cad” (Oseia 14,10). 


„.. E grea mântuirea câte unora, şi propoveduirea ei între ei, plină 
de riscuri, — chiar propoveduită de lisus: Lumina lumii (loan 8,12). 

Cu toate acestea, şi peste acestea, e în firea luminii să lumineze şi 
iarăşi să lumineze... 


Prislop, Miercuri XXIV 
31.X.49 Luca 11,34-41 

CONFLICT DECLARAT 
- 6] - 


Nemulțumirea dintre lisus şi farisei mocnea de mult. Dacă 
vreunul dintre ei numai puţin era atins de divina îndreptare, toți se 
solidarizau împotriva lui lisus, în contra-reacțiune. Dar s-a întâmplat că 
tocmai când credeau ei că ar putea intimida energia Reacţionarului, 
tocmai atunci lisus le-a pleznit în urechi vaiurile urgiei divine. 

lată aşa era lisus: cel mai milostiv cu păcătoşii şi cu păcătoasele, 
care-şi mărturiseau păcatele, şi în acelaşi timp, prigonitor fără egal al 
păcatelor minții: fățărnicia, prejudecățile, viclenia, cu un cuvânt 
fariseismul. Ierta corupția trupească pocăită, dar nimănui n-a iertat 
corupția rațiunii. A crede că eşti în regulă cu Dumnezeu, dând 
Templului zeciuială din izmă şi mărar, uitând dreptatea şi iubirea, e o 
corupție a raţiunii: e a observa amănuntele şi a pierde principiile. Iar 
când amănuntele vor părea fără principii încetează şi acestea. 
Destrămarea religiei provine dintr-o destrămare a minţii în formalism, 
care apoi se stinge şi el dintr-o reacțiune împotriva lui. Iată ce voia să 
prevină şi să salveze lisus: şi amănuntele şi principiile, şi copacii şi 
pădurea. 

Dar pe lângă formalism mai era şi viclenia acestor minţi, pe care 
n-o putea suferi lisus. Fariseii, vicleni fiind şi fățarnici, într-un fel erau 
şi într-altul arătau, nu puteau suferi îndreptarea, ci aceasta li se părea o 
aluzie, un atac personal. De asemenea erau sensibili şi legiuitorii. 

lisus nu s-a scuzat niciodată, dacă cineva s-a simţit atins de 
cuvântul Său. Dacă unii mărturiseau că se simt atinşi, îi ataca pe față: 
„Vai şi vouă legiuitorilor, că puneţi legi şi sarcini la alții, iar voi nici cu 
degetul cel mic nu le atingeţi !” 


lată luptător, Întemeietor de religie, religia spiritului, restabilind 
rațiunea și iubirea, factori principali ai persoanei, suportul desăvârşirii. 


Prislop. Miercuri XXIV 
1.XI.49 Luca 11,42-46 

FĂŢĂRNICIA LA RĂSPUNDERE 
- 62 - 


Războiul declarat între Iisus şi farisei, între sfințenie şi fățărnicie, 
ia până şi forma mişcărilor de stradă. Cărturarii şi fariseii, deşi 
disprețuiau poporul ca „blestemat şi neştiind Legea”, totuşi se bizuiau pe 
el, ca pe-o forță de intimidare împotriva oricărui „om” mai tare ca ei. Ei 
au inventat forța anonimă: opinia publică. 

Deci, de când lisus le făcea rechizitoriul crimelor trecutului, 
subliniindu-le fățărnicia: (că părinţii lor au omorât proorocii, iar ei, 
fiii lor, le văruiesc mormintele — dar nu din respect pentru mucenicii 
Adevărului, ci unindu-se cu faptele părinţilor lor împotriva proo- 
rocilor —), ura lor împotriva lui lisus fierbea în clocot de cazan. 

Atunci le-a apăsat şi lisus destinul pentru toate veacurile: să 
răspundă de tot sângele proorocilor, ce s-a vărsat de la zidirea lumii 
până la sfârşitul ei. La o aşa sentinţă de osândă, reacţiunea fățărniciei a 
luat proporţiile rebeliunii: „Cărturarii şi fariseii au început să tăbărască 
straşnic asupra Lui şi să-L facă să vorbească de multe lucruri, 
întinzându-l curse şi căutând să prindă ceva din gura Lui, ca să-L poată 
învinui. Cu prilejul acesta s-au adunat zeci de mii de oameni, încât se 
călcau unii pe alţii.” 


lată cea mai de pe urmă zvârcolire a fățărniciei în apărare, pe care 
n-a mai întrecut-o decât vacarmul din curtea lui Pilat. Iată Adevărul în 
divina Lui persoană, degradată la o haotică apreciere de stradă. 
Periculoasă invenţie: strada, gloatele: criteriul Adevărului. lată un 
exemplu antic de degradarea raţiunii omeneşti. „Zeița Raţiunii” plimbată 
pe umeri de Revoluţia franceză, într-o artistă de teatru, e o altă 
degradare modernă a aceleiaşi rațiuni omeneşti, care, aşa, credea că a 
lichidat pe Dumnezeu. 


Mari înstrăinări de Dumnezeu ! Şi în prezenţa Lui ! 

Aceia, prin forța destinului, apăsat de răspunderea sângelui, nu 
pot fi altfel de cum au început. Pe noi, creştinii, nu ne aşteaptă, cu ei, 
altă soartă, decât aceea care a avut-o şi lisus. 


Ajută-ne Doamne Iisuse, să ne purtăm ca Tine ! 


Prislop, Joi XXIV 
2.XI.49 Luca 11,47-54; 12,1 

ÎN FAŢA HAOSULUI... 
- 63 - 


Vacarmul provocat de farisei nu L-a putut intimida pe lisus, oricât 
de tare striga haosul din ei. 

Haosul n-a articulat nici un cuvânt care să rămână. 

Nu în zadar se zice că Creştinismul e a doua creaţie a lumii. 

lisus în fața vacarmului era de fapt a doua oară în fața haosului, 
din care va trebui din nou să scoată omul la demnitatea de om. 

De atunci până astăzi, şi până când dăinuieşte istoria, cu acelaşi 
rost îi stă în faţă. 

* 

„Când va veni lepădarea de credință” (Il Tesaloniceni 2,3) — şi va 

veni —, atunci a treia oară se va afla lisus împotriva haosului colectiv. 


x 


Întâi a creat lumea din nimic. Neantul a articulat cosmosul. 

A doua oară a scos omul din haosul păcatului. l-a refăcut 
libertatea pe care i-o destrăma genunea neființei. 

A treia oară „va fi zidirea din nou a lumii”. 

Sfârşitul celor trei drame: a libertăţii, a omului şi a lui Dumnezeu; 
a istoriei, a antropodiceei şi a teodiceei. 


Cu toate acestea istoria şi lumea, aşa cum sunt, au o valoare 
existențială, pentru că în ele a intervenit Desăvârşirea, dându-le Sensul, 
spre care sunt în marş. 


Sibiu, Vineri XXIV 
3.X1.49 Luca 12,2-12 


X 

CEI MAI BOGAŢI SĂRACI 
- 64 - 


Fără toiag, nici traistă, fără pâine, nici argint şi numai într-un rând 
de haine, aşa a fost prima apostolie a ucenicilor. 

lisus nu i-a aruncat în grijă: i-a descojit de grijă. „Nu poți 
propovedui Împărăţia Cerurilor cu plumbii materiei pe aripi”, — se zice 
de obicei. 

Dar lisus nu are mentalitatea scizionistă între spirit şi materie. Nu 
e dualist persan. Poziţia lui lisus e afirmarea puterii spiritului asupra 
materiei, primatul spiritului, puterea spiritului curat asupra spiritului 
decăzut, care a antrenat şi degradarea materiei. 

lisus a venit pentru transfigurare, nu pentru dualism. 

lisus le-a dat ucenicilor putere spirituală de a stăvili degradarea 
materiei vii, de a stăvili decăderea spirituală a omului. 

Decăderea spirituală, căderea în „dualism”, face din făptura 
omenească „şerpi” şi „scorpii” şi efect a „toată puterea vrăjmașului”. 
Decăderea spirituală face din oameni fiare şi brute. 

Stăvilirea acestei decăderi stă numai în puterea lui Dumnezeu, 
care poate reintegra libertatea omului iarăşi în sensul ei originar. 


Aşa înzestrări spirituale efective erau acoperite de chipul sărăciei 
apostolice. 


Sibiu, Sâmbătă XXIV 
4.XI1.49 Luca 9,1-6 

O MINUNE „FURATĂ” 
- 65 - 


lisus era chemat de durerea unui tată, să întoarcă la viață o copilă 
de doisprezece ani. 

lisus iubea copiii, de aceea mergea la ei cu durerea iubirii. 

Totuşi o femeie bolnavă L-a mai zăbovit, ba L-a chiar furat pe 
drum. 

Stăruim puţin asupra acestui furt, unic în viața lui Iisus. 

Oare de unde ştia femeia aceea că atingându-se, chiar pe furiş, de 
marginea hainei lui lisus, se va tămădui ? 

- O ştiinţă din credinţă. Şi femeia nu s-a înşelat. 

Deşi puterea de tămăduire era de natură spirituală, totuşi bolnava 
a furat-o printr-o atingere materială. 

Ordonanţa sutaşului din Capernaum e un caz de tămăduire de la 
distanță şi prin credința adusă prin două delegaţii, — o cale pur spirituală. 

Aci lisus „a simțit puterea care a ieşit din EI”. 

Aceasta dovedeşte că organismul a scăpat de boală, de îndată ce 
s-a refăcut ceea ce lipsea din plinătatea lui spirituală. 


Sfințenia e o energie. Păcătoșenia o degradare. Una reface 
organismul, alta îl dărâmă. Dărâmarea se opreşte de îndată ce 
organismul se împrumută sau chiar fură, pe firul credinţei, acea energie 
rară a sfinţeniei. 

lisus încă a vrut să dea pe față credința femeii, şi sigur că a privit 
cu dragoste acest furt original. 


Sâmbăta,  Duminecă XXIV 
5.X1.49 Luca 8,43-48 

„RÂDEAU DE IISUS...” 
- 66- 


... Ştiinţa lor era foarte sigură de realitatea ultimă a morții. 

Învierea, cu care venise lisus, nu încăpea nici măcar ca posibilă în 
ştiinţa lor, — deşi iubirea lor, de părinţi îndureraţi, ar fi fost natural să-i 
salte dincolo de limitele sigurei lor ştiinţe. 

În mintea omului cunoştinţa morții e numai o cunoştinţă statistică. 
lisus altfel cunoaşte moartea, „ca unul ce are putere” asupra ei. Una e 
ştiinţa neputinței, ştiinţa limitelor omeneşti, şi alta e ştiinţa puterii 
nemărginite a lui lisus. Părinţii copilei nu-L cunoşteau ca atare. De 
aceea crezându-L numai om ca şi ei, „au râs de El”. 

Siguranța neputinței, sau neputința ca şi criteriu, a fost înfrântă 
simplu: de faptul învierii copilei. 

Iată un râs îngheţat pe buzele mărginirii. 

x 


Râsul, acelaşi râs, s-a dezghețat cu trecerea vremii. 

Gânditori serioşi ai vremilor noastre, ca de pildă Heidegger, 
construiesc o filosofie „existențială” pe Neant, ca ultima concluzie a 
vieții. 

Existenţa aceasta de aici (Dasein) nu e altceva la urma urmelor 
decât marșul spre moarte („Sein zum Tode”), spre Nimicul care 
nimicește (nichtet). 

Ce ironie: o serioasă construcţie pe nimic. 

Noi ştim însă, de la lisus, că Învierea e ultimul cuvânt ! 

Până atunci se va tot râde; şi din ce în ce mai tare, ca să nu se mai 
audă ce a învățat şi a făcut lisus... 

(Să se mai spună neantul nu e o energie, dar „a orbirii minţilor”). 

Iisus e cu atât mai mult Lumină şi Adevăr şi Viaţă ! 


Sâmbăta Duminecă XXIV 
6.XI.49; Prislop 7.Ill.50 Luca 8,41-56 

CRINII PUSTIEI 
= 67-a 


Fariseii instigau mulțimile să vocifereze împotriva lui lisus. Iisus, 
apăsător, descoperea păcatul lor cel mai greu, păcatul veșnic fără iertare: 
starea omului împotriva adevărului. În pauza unor atari momente 
culminante, un om aduce o stridență: vrajba lui cu frate-său, pe 
chestiunea averii, rugându-L pe lisus să le împartă averea. 

Se vede că omul acela n-a înțeles nimic din absurda luptă a 
oamenilor cu Dumnezeu, care se petrecea sub ochii lui. El n-o vedea de 
vrajba sa. lată însă schimb pe schimb: nici lisus n-a ascultat durerea lui. 

De-ar fi ştiut omul acela cumpăna lucrurilor, cumpăna durerilor, 
de-ar fi priceput să ție partea lui lisus, ar fi încetat din clipa aceea 
necazul său. 

Totuşi, cu prilejul omului aceluia, lisus destăinuieşte un nou fel 
de viață: trăirea în Providenţă, trăirea în riscul credinței. lisus n-a 
detestat munca, dar a arătat-o atârnătoare de binecuvântarea lui 
Dumnezeu. A zis chiar, prin apostolul Pavel: „Cine nu muncește, nici să 
nu mănânce !” (II Tesaloniceni 3,10). Dar numai că munca prin credinţă 
se binecuvintează, iar prin necredință ajunge o muncă zadarnică de Sisif. 

Autonomia omului e ultimul păcat împotriva evidenţei adevărului. 
Îndeajuns s-a văzut că omul nu poate substitui pe Dumnezeu: nu se 
poate asigura împotriva morţii, nici măcar de-un fir de păr. Multa lui 
ştiinţă încă n-a putut face nici măcar un ou de muscă, sau un bob de 
grâu. Puterile ştiinţei sunt până la hotarele vieţii. De la viață începând 
sunt puterile lui Dumnezeu. Dar nici până la viață ştiinţa nu le poate pe 
toate; de pildă omul nu poate da ordin să plouă, nu poate da ordin să 
rodească pământul, sau să se lungească anotimpurile. „Fără Mine, sau 
împotriva Mea, nu puteţi face nimic !” (loan 15,5). E o fatalitate, că cu 
cât aruncă omul pietre mai tare în sus, cu atât mai năpraznic îi cad în 
creştet. A vrea peste puteri, a vrea să treci limitele, e o vrere în zadar. 
Grijește-te de ceea ce atârnă de tine. — lar o grijă care a făcut-o 

Dumnezeu atârnătoare de om e: a atârnării sale de El. Grija omului de 
Dumnezeu, simplifică grija omului de om: aşa, omul va avea de toate. 
Pe când, dacă omul va exclude pe Dumnezeu de la conducerea lumii și 
vieţii (— ceea ce numai în fantezia lui e cu putinţă şi nicidecum de fapt —) 
va avea şi atunci, dar ca un hoț, nu ca un fiu, până, treptat, va ajunge să 
nu mai aibă nimic. Dumnezeu nu se lasă expropriat ! „Grija” zilei „de 
mâine” e o grijă presantă. Când conducea Dumnezeu israelitenii prin 
pustie, nu le îngăduia grija zilei „de mâine”: mana se strica. Pâinea cea 
de toate zilele o cerem pentru „astăzi”. Chiar nevrând, suntem sfătuiți să 
trăim prin credinţă. Sfinţii pustiilor au trăit numai în condiţiile credinței, 
punând în ordinea preocupărilor: întâi grija de mântuire. De aceea Crinii 
pustiei au ajuns până la strălucirile luminii divine. 


Braşov. Luni XXV 
7.XI1.49 Luca 12,13-15; 22-31 

ÎN IERARHIA RĂSPUNDERILOR 


„ORICE STĂPÂNIRE, DE LA DUMNEZEU ESTE” 
(Romani 13,1) 
- 68- 


Toţi oamenii sunt fiii şi slujitorii lui Dumnezeu; — colaboratorii 
lui Dumnezeu chiar (I Corinteni 3,9) la creaţie. (Creaţia lumii nu e un 
fapt terminat, ci în curs.) Cu toate acestea, sau chiar de aceea, diferenţa 
între capacităţile oamenilor fiind evidentă, evidența impune o ierarhie, o 
conducere. De aceea Providența caută „iconom credincios şi înțelept” 
peste oameni, „care să le dea la vreme măsura de grâu”. 

Textul poate fi înțeles în modul cel mai colectivist. Din punct de 
vedere creştin nu scrie nicăieri dacă proprietatea grâului trebuie să fie 
particulară sau colectivă. Ce se atrage aminte e calitatea iconomului de: 
„înţelept şi credincios”, care dă fiecăruia măsura de grâu la vreme. Deci 
măsurată după om şi după vreme. 

Evoluţia societății omeneşti spre munca colectivă, spre 
organizarea pământească a omului în socialism, e acum un fapt de la 
sine înţeles. Ştergerea graniţelor dintre oameni e ștergerea motivelor de 
război între creştini. Dacă motivele religioase n-au putut face aceasta, 
recunoaştem ca de la Dumnezeu pe oricine care, cu rațiuni pământești, 
va putea să facă din: „săbii — şi tunuri —, fiare de plug” (Isaia 2,4). 

Textul Evangheliei atrage aminte iconomilor lumii asupra 
atârnării sau neatârnării lor de Dumnezeu. Răspunderile sunt 
proporționate misiunii încredințate. lar cel ce trage la răspundere „pe 
neaşteptate” e Dumnezeu. O mie de ani de-ar trăi ateul, tot „pe 
neaşteptate” e tras de Dumnezeu la răspundere, — ca unul ce nu se mai 
aştepta să mai existe Dumnezeu, ba să mai și tragă la răspundere. 

Pe primejdioasă pantă, înclinată spre neant, a antrenat 
raționalismul pe oameni. Toţi oamenii recunosc supremația adevărului, 
— numai cât că puţini mai ştiu exact ce mai este adevărul. Una dintre 

definițiile sale, de mari ravagii, e şi echivalenţa rațiunii cu realul. De aci 
până la a spune că realitatea e numai ceea ce îmi spune mie mintea că e 
realitate, şi ceea ce îmi spune că nu e, nu există, nu e decât un pas. 
Afirmația aceasta mai cuprindea în sine un sâmbure stricat: eul. Eul e 
bun la locul lui, dar nu exaltat la rangul de criteriu al adevărului. 
Descartes, întemeind ontologia pe „cogito”, dacă și-ar fi dat seama de 
consecinţele declaraţiei sale, cel puţin atâta cât s-a speriat Nobel după ce 
a inventat dinamita, poate că nu s-ar fi mulțumit numai cu crearea unui 
„premiu Nobel pentru pace”. Numai gândirea lui Dumnezeu echivalează 
creaţia. Omul e creator în fantezie, în iluzie. Cea mai fantastică creaţie a 
unor oameni e negativă: că nu există Dumnezeu. lată o interpretare 
greşită a demnităţii omenești. 


- Oameni pe care-i aşteaptă cea mai mare deziluzie !... 


Bixadul Oltului, Marţi XXV 
8.X1.49 Luca 12,42-48 


188 PĂRINTELE ARSENIE BOCA 


ULTIMUL MOTIV 
- 69 - 


Se întrevede că se vor lichida toate motivele de război între 
oameni: motive economice, naţionale, rasiale etc. 

Va mai rămâne totuşi unul: motivul lui Dumnezeu. 

lisus a azvârlit pe pământ focul acestei revoluţii: pârjolul 
dragostei de Dumnezeu, care aprinde împotrivă-i văpaia de ură 
împotriva lui Dumnezeu. lisus a venit să arunce sabie între virtute şi 
păcat. 

lată oamenii învrăjbindu-se de moarte pe motivul lui lisus. 

Nu va fi casă fără gâlceavă din cauza lui lisus. 

Ultimul ideal, capabil de unificarea oamenilor, va dovedi pe 
oameni incapabili de el. Cu cât oamenii îşi vor pogori destinul lor din 
Cer, în pământ, cu atât mai mult se va cutremura pământul sub ei: 
fiindcă nu este pace decât de la pacea cu Dumnezeu. Un destin răsturnat 
antrenează în răsturnare, antrenează în revoluție totală, totul. 

Aşa se face că cei ai lui Dumnezeu, „cunoscând spiritul vremii”, 
cunoscând înclinarea omului spre Dumnezeu, au pacea Lui; pe când 
ceilalți, ignorând Sensul existenței, iubind fața exterioară a lumii, se 
găsesc în afară de Sens, munciţi lăuntric de pârâşul conştiinţei care, și 
fără credinţa lor, îi va aduce la judecata lui Dumnezeu. 

lar Judecătorul va da dreptate pârâşului „conştiință”, fiindcă 
aceștia nu s-au împăcat cu ea, pe când mergeau alături stadia vieții 
acesteia. 

lisus destăinuie şi aceasta: că li s-a prevăzut o temniță care să 
samene cu ei, cu existența lor negativă. Acolo nu există Dumnezeu, 
decât ca un coşmar, ca un chin absolut. 

Iată dreptatea care atârnă peste ucigașii drepţilor. 


Bixadul Oltului Miercuri XXV 
9.X1.49 Luca 48-59 

DINCOLO DE ÎNTÂMPLĂRI... 
5 70 z 


Dacă „nici un fir de păr nu se mişcă din capul omului fără ştirea 
lui Dumnezeu”, cum se poate că uneori dau oamenii peste câte-o moarte 
năpraznică, greu de împăcat cu purtarea de grijă a lui Dumnezeu de 
om ? 

Drept că viaţa nu e un scop în sine. Scopul ei e dincolo de zare. 
Dumnezeu asigură viaţa când aceasta e trăită în funcţie de sensul ei 
metafizic, devenit conștient. Dar şi atunci se petrec nedumeriri în 
privinţa asigurării vieţii. 

Lui lisus I s-au adus la cunoştinţă două categorii de accidente: 
mai mulți galileieni au fost omorâţi din ordinul lui Pilat, fiindcă au rugat 
pe lehova, cu jertfe, împotriva stăpânirii romane; iar a doua, că în 
Siloam a căzut un turn peste 18 oameni. lisus a asigurat că oamenii aceia 
n-au fost cei mai păcătoşi dintre oameni; iar cei rămaşi, pentru că au 
rămas, nu sunt cu aceasta mai puțin păcătoşi ca ei. Dacă nu se pocăiesc, 
pe toți îi aşteaptă aceeaşi soartă. 

lisus mai dă o pildă cu smochinul neroditor. Din alte locuri 
rezultă că vierul e lisus, iar smochinul, ca şi via, e neamul omenesc. 
lisus intervine trei ani înaintea Tatălui şi abia într-al patrulea se 
învoiește la tăierea lui. Dacă neamul omenesc nu aduce „roade vrednice 
de pocăință” — cum striga cel mai sălbatec din prooroci —, tăierea îl 
aşteaptă (Matei 3,10; Luca 3,8-9). 

x 

Toate pedepsele sunt văzute ca venind de la Dumnezeu, plată 
pentru păcate. Cu toate acestea Dumnezeu nu pedepseşte, aici, toate 
păcatele. Oamenii aşa ar vrea. Fiindcă ei nu pot răbda, se întreabă: cum 
mai rabdă Dumnezeu ? Mulți, din cauza acestei răbdări divine, își pierd 
siguranța în existența lui Dumnezeu. De aceea, ştiind Dumnezeu 
slăbiciunea credincioşilor şi desfrâul răutăţii, mai intervine din când în 
când, cu întâmplări înfricoşate între oameni. 

Nu pedepseşte toate relele aici şi imediat, precum nici nu 
răsplăteşte tot binele aici și numaidecât, — cred că din următoarea 
rațiune: 

Dacă ar pedepsi toate relele aici, ar putea însemna că lumea 
aceasta e singura care există. Dacă ar pedepsi toate relele imediat, ar 
însemna că se teme de puterea răului, care, nepedepsită imediat, i-ar 
periclita stăpânirea lumii. 

Dacă ar răsplăti tot binele aici, ar însemna acelaşi lucru, că există 
numai lumea aceasta. Dacă ar răsplăti tot binele imediat, ar însemna că 
sufletul există numai în lumea aceasta, cu alte cuvinte sufletul n-ar fi 
nemuritor; deci Dumnezeu trebuie să se achite urgent de îndatorirea ce 
i-a făcut-o omul. 

Că Dumnezeu uneori pedepseşte răul şi uneori răsplăteşte binele, 
e ca să ştie omul că răul se pedepseşte şi binele se răsplăteşte. 

Dacă o face rar în lumea aceasta, e semn că o face sigur în 
cealaltă. Dacă uneori nu răsplăteşte binele dreptului e semn că-i lucrează 
răbdarea. În amândouă cazurile Dumnezeu aşteaptă sfârşitul omului: în 
ce sfârşeşte omul; fie că a fost multă vreme bun, dar pierzând răbdarea 
în nevoinţele binelui, îşi pierde socoteala şi deci plata, fie că a fost multă 
vreme rău „și venindu-și întru sine” se întoarce către Dumnezeu, şi cele 
de pe urmă ale omului au ultimul cuvânt. 

O răsplată aici şi imediată, pentru toate faptele, ar dăuna libertăţii 
omeneşti. Răul nu s-ar face de frica pedepsei. Binele s-ar face din 
interesul răsplății. S-ar micşora ceva din slava lui Dumnezeu şi s-ar 
micşora şi prestigiul ființei omeneşti. 

lată prin urmare la ce climat de libertate şi dragoste dezinteresată 
vrea Dumnezeu să-şi ridice fiii, la Sensul lor metafizic, cel ascuns în 
Dumnezeu, care Duh este şi Iubire şi Adevăr, şi acestea fac şi pe oameni 
cu adevărat liberi şi cunoscuți şi lor înşişi ca atare. 


Bixadul Oltului Joi XXV 
10.XI1.49 Luca 13,1-9 

UCIGAŞA CETATE 
- 7] - 


În sfârşit: iată şi nişte farisei milostivi: îi aduc lui lisus vestea că 
Irod vrea să-L omoare, deci să se ducă de prin părţile acelea. 

lisus îl ştia pe Irod capabil de rele, totuşi nici cea mai uşoară 
înfricare nu i-a pricinuit vestea; dimpotrivă i-a zis „vulpe bătrână”, ca 
unul ce umbla cu două feţe între slăbiciunile lui Israel și ale slăbiciunii 
romane, şi i-a trimis vorbă cu aceiaşi vestitori, că puţine zile mai are și 
ştie ce-L aşteaptă, dar în Ierusalim. lerusalimul, cetatea lui David, 
cetatea Templului lui Solomon, una din cele şapte minuni ale 
antichității, dar calificată de faptele ei: cetatea ucigaşă de prooroci, 
multe osânde şi-a luat, și n-a învățat; şi-o va lua şi cu lisus. 

Toată strădania lui lisus de-a aduna pe fiii sfintei cetăţi, cum 
adună găina puii sub aripi, a fost zădărnicită de conducerea din 
Ierusalim. Dar bine cu sila nici Dumnezeu nu face. Dar dacă Dumnezeu 
vrea binele şi omul îi stă împotrivă, împotrivirea are urmări. 

Conducerea din lerusalim a avut prilejul să vadă ce a păţit falnica 
cetate pentru faptele locuitorilor ei, cu prilejul ducerii lor în captivitatea 
babilonică. leremia proorocul se întreba în durere: „Cui i-ai mai făcut, 
Doamne, ce ne-ai făcut nouă ?” Cu toate acestea istoria nu i-a învățat 
nimic pe contemporanii lui lisus. 

Drept aceea Ierusalimul se va pustii din nou. lisus i-a prezis 
pustiirea: o pustiire din care nu se va mai reface niciodată. Urgia lui 
Titus la anul 70, n-a mai lăsat în picioare decât “zidul plângerii”. Acesta 
a mai rămas din ucigaşa cetate. Dărâmarea cetății a început mai 
devreme: în prima Vinere a patimilor, când un fulger al mâniei divine a 
rupt în două catapeteasma Templului lui Solomon. Aceasta a fost 
dărâmarea spirituală a lui Israel. De atunci nu mai au ei Templu, nici 
prooroc. 

A încercat lulian Apostatul să contrazică profeția Mântuitorului, 
vrând să restaureze Templul dar, cu o suliță în piept, a sfârșit 
declarându-se învins de Galileian. 

Dar în Ierusalim strigă şi pietrele, mai ales cele care n-au mai 
rămas una peste alta, mărturisind și aşteptând zdrobite: Noul Ierusalim 
(Apocalipsă 21,2). 


Bixadul Oltului Vineri XXV 
11.X1.49 Luca 13,31-35 

VIEŢI NĂRUITE ŞI SFINŢI 
PE p A 


La o zi după Schimbarea la Faţă în munte, jos, la poale, ÎI aştepta 
contrastul: gloata, din care s-a desprins tragedia unui tată: singurul lui 
copil era muncit de crize epileptice. 

Iacov, Petru şi loan văzuseră în munte Omul, în slava veacului 
viitor, iar la poalele muntelui îi aștepta un exemplar din tragedia 
veacului de acum. Contrastele au însușirea să strige realitățile mai tare; 
au însuşirea să provoace ieşirea din contrast. Totuşi ucenicii n-au putut 
stinge stridenţa tragediei; n-au putut redresa o viață năruită. Omul singur 
nu poate ieşi din contrast şi nici pe altul nu-l poate scoate. 

Limitele omului sunt limitele sfinţeniei sale. 

Iar Sfânt e numai Dumnezeu. Focul şi lumina nu sunt în natura 
fierului, dar uneori sunt nedespărțit unite. De altfel singurul leac al 
vieţii, care s-o scape de năruire, numai sfințenia rămâne. Sfinţenia e 
refacere şi efectivă şi preventivă. Datori de-a-o câştiga sunt toți oamenii 
care vor să se mântuiască. 

Sfinţenia tare seamănă a sănătate originară, a strălucire lină a 
spiritului. Unde sunt acestea şi Dumnezeu se odihneşte, unde lipsesc şi 
Iisus îşi pierde răbdarea. 

lisus a tămăduit epilepticul prin atotputernicia Sa asupra făpturii. 
Dar ceea ce vrea lisus e să năzuiască omul a trăi în modul credinţei şi al 
sfinţeniei, care previn viaţa să nu ajungă o ruină. 

Putregaiul nu există prin sine: e o negație întâmplată în ceva 
sănătos. Boala nu există prin sine însăşi, există numai bolnavi. Dacă 
oamenii ar urmări din neam în neam sfințenia vieţii, negativele acestea 
ar putea să dispară ca accidente ale vieții. Dar cel mai greu lucru cu 
putinţă e să îndupleci omul să urmărească statornic realizarea sfinţeniei. 
E de neînțeles faptul că vede omul câte năpaste îndură fără rezemarea 
vieţii sale în Dumnezeu și totuşi nu se reazemă pe El. În faţa acestei 
tragedii a neputinței, ne resemnăm cu puţini frați de-ai noştri, oameni, 

care au ajuns, încă din veacul acesta, urgisit de păcate, până la 
strălucirile Schimbării la Faţă. 


Covasna. Sâmbătă XXV 
11.X1.49 Luca 9,37-43 


PAYN x 

p 

SAMARINEANUL 
_ 73 - 


A zis necredința că evangheliştii au creat pe lisus. Adică doi 
pescari, un doctor, Luca, şi Matei vameşul. Critica nu şi-a dat seama la 
ce înălțime nemaiîntâlnită ridică astfel nişte oameni de rând. 

lată de pildă un legiuitor pune, viclean, întrebarea: „Învăţătorule 
ce să fac să moştenesc viaţa veşnică ?” 

La o întrebare vicleană, obişnuit, nu se răspunde decât 
subliniindu-se viclenia. Dar lisus răspunde neobișnuit de frumos, ca şi 
când întrebarea ar fi izvorât din cea mai existenţială sinceritate — 
probabil şi pentru că era pusă problema vieţii veşnice: ceva nou pentru 
urechile lui Israel. Iată o distincţie, o nobleţe sufletească, imposibil de 
scornit. 


Pilda Samarineanului nu e numai o pildă; e totodată şi revelaţia 
misiunii viitoare a Bisericii, e şi angajarea omului în asemănarea 
cu Samarineanul: creșterea omului în neamul Samarineanului (— căci 
Samarineanul era de alt neam decât cel căzut între tâlhari). 

Pogorârea din Ierusalim în Ierihon e decăderea omului din starea 
de Rai a conştiinţei, în starea ei din lumea aceasta, rănită şi mai moartă, 
de tâlharii cei de gând. 

Legea şi Proorocii, neputând să-i ajute, au trecut pe alăturea, 
asemenea şi Leviţii nu i-au ajutat nimic cu jertfele. 

A venit un străin, neam urgisit în Israel, căruia i s-a făcut milă de 
om, i s-a apropiat de răni, le-a spălat cu vin (usturimea pocăinței), le-a 
uns cu untdelemn (celelalte Taine), i-a luat firea sa în spate (Întruparea 
lui Dumnezeu). A petrecut împreună cu omul, l-a dat în grija Bisericii. 
lar a doua zi, după Înviere, pecetluind al doilea din cei doi bani de 
cheltuială: Noul Testament, a dat Bisericii grija de om, precum şi cele 
două Testamente, Legea şi Harul. 

Toată bătaia de cap cu omul și tămăduirea conştiinţei sale, o are 
Biserica, până la a doua venire a Samarineanului, când i se va răsplăti ei 
osteneala. lată adevărata împlinire a Legii în iubire. 

Iată Samarineanul, adevăratul aproape al conştiinţei căzute între 
tâlhari. lată cu Cine urmează să fim asemenea și ce să facem, ca răspuns 
la problema vieţii veşnice. 


Bixadul Oltului,  Duminecă XXV 
12.X1.49 Luca 10,25-37 

RĂSPLATA ÎN LUMINĂ 
- 74 - 


Intrând lisus în casa unui fariseu să mănânce pâine, și fiind 
Sâmbătă în ziua aceea, s-a întâmplat să mai fie la masă şi bogaţi şi 
rudenii de ale fariseului. 

lisus, deşi oaspe, deci obligat la politeţe, face totuşi o aspră 
îndreptare stăpânului casei care L-a invitat, anume: dacă vrea să aibă un 
folos, să nu mai cheme rudeniile şi bogaţii la masă, că aceștia îi pot 
anula binefacerea, chemându-l şi ei la rândul lor, ci să cheme săracii, 
orbii, şchiopii şi neputincioşii, fiindcă aceștia n-au să-l poată răsplăti 
niciodată. Şi cum toată fapta are răsplată, în locul săracilor rămâne 
Dumnezeu dator cu răsplătirea. 

Dar termenul lui Dumnezeu la care răsplăteşte până și „un pahar 
de apă” e ziua Învierii. 

Dar precum „stea de stea se deosebește în strălucire” (I Corinteni 
15,41), aşa va fi deosebirea şi între strălucirile pe care le vom avea 
întreolaltă „fiii învierii”. 

În această strălucire, a Învierii, răsplăteşte Dumnezeu faptele 
rămase nerăsplătite pe pământ. 

Şi aceeași răsplată o au şi toate ocările, răbdate cu senin, stropi 
din noroiul lumii, pe veşmântul alb, atunci se vor schimba în scăpărări 
de stele. 


Braşov, Luni XXVI 
13.X1.49 Luca 14,12-15 

CONDIŢIILE UCENICIEI 
2753 


Sunt multe chipuri de a intra în Împărăţia lui Dumnezeu, dar 
numai o uşă: lisus. 

A fi ucenicul lui lisus, ucenicul Adevărului, înseamnă să-ți faci 
inventarul libertăţii. 

„Adevărul vă va face liberi”. „Libertatea (e a) fiilor lui 
Dumnezeu”. „Cine nu se va lepăda de sine (— nu va fi liber şi de sine), 
nu va putea fi ucenicul Meu”... 

Totuşi iniţiativa porneşte din amândouă părțile: şi de la 
Dumnezeu şi de la om. Dar și inițiativa omului spre Adevăr tot 
Dumnezeu o trezeşte. De aci începe faza conştientă a deciziei. De acum 
ucenicul trebuie să ştie cât costă decizia sa: liber de mamă, tată, nevastă, 
copii. 

lisus confiscă total; rupe lanţurile firii; dezleagă omul. 

A fi ucenicul lui lisus însă nu însemnează a te opri la mijlocul 
uceniciei. A fi ucenicul lui lisus însemnează a prevedea un război şi a-ți 
zidi o cetate. A nu-ţi face socoteala aceasta însemnează a risca să te faci 
de râs. lar a nu te face de râs însemnează a urma pe lisus toată calea 
vieţii Sale pământeşti, chiar dacă ultimul pas al căii îl vei avea de făcut 
de pe-o cruce. 

„Dumnezeu poartă paşii omului”, iar aceştia sunt marile hotărâri 
spre El. 

Acestea sunt și fazele întregii Creştinătăți spre Împărăţia lui 
Dumnezeu. 


Sibiu Marţi XXVI 
14.X1.49 Luca 14,25-35 

„PRIETENUL PĂCĂTOŞILOR”... 
- 76- 


Păcătoşi, cu toate acestea, au un prieten: pe lisus. 

Din ceasul în care cunoşti că ești păcătos, te-ai schimbat din 
vrăjmașul lui Dumnezeu în prietenul Lui. Dumnezeu nu este vrăjmașul 
omului niciodată — că nu poate —, şi nici nu se schimbă, același fiind. 
Schimbarea e a omului. Nici îngerii răi nu se mai pot schimba, numai 
omul. 

Schimbarea care bucură Cerul e din rău în bine. Este şi schimbare 
din bine în rău. Prima e convertire, a doua tăgăduire. Definitive nu-s nici 
una. Până la moarte există posibilitatea căderii şi a convertirii — dar 
moartea fixează ori una, ori alta din posibilități. 

Toată suferința e a divinului prieten, care te aşteaptă la toate 
răspântiile lumii, să-L recunoşti prieten. În divina-l prezență tu te 
recunoști păcătos. 

„Drepţii” nu se recunosc păcătoşi; ei sunt „drepţi” în ochii lor sau 
înaintea oamenilor. Pe când în ochii Domnului „nici Cerul nu este destul 
de curat” (lov 15,15 şi 25,5). 
tale de desăvârşire. Când ştii că eşti păcătos, când ești convins de 
nedesăvârşirea ta, e semn că Cel desăvârşit e lângă tine şi conştiinţa ta, 
ochiul celor cereşti, strigă diferenţa între El şi tine. 

Prietenul păcătoşilor aşteaptă pe toți cei ce au să se mântuiască, îi 
caută, îi aşteaptă, aleargă după ei, — şi face aceasta până la sfârşitul 
lumii, până prinde și pe ultimul om al Împărăției Sale. 

lată o preţuire a omului. 

lată o nevăzută dimensiune a Crucii. 


Sibiu, Miercuri XXVI 
15.X1.49 Luca 15,1-10 

ICONOMUL NEDREPT 
377- 


Pilda aceasta poate fi înțeleasă şi în sensul ei literal. Iconomul 
denunțat că risipeşte, că lucrează după alte norme decât ale capitalizării 
dobânzii, la adică, îşi face prieteni pe datornici, iertându-le jumătate din 
datorii, ca să fie primit în casele lor, când va fi dat afară din iconomie. E 
o socoteală părtinitoare de oameni, deşi păgubitoare de avuţie. Dar, 
întrucât totuşi, pune omul mai presus de avuţie, socoteala sa e găsită, în 
felul ei, mai bună decât a fiilor luminii. 

Totuşi pilda aceasta e una din cele mai grele şi mai pline de 
înţelesuri. 

Diavolul ştie cât iubeşte Dumnezeu pe om, de aceea îl pârăște 
neîncetat înaintea lui Dumnezeu, că-i risipește avuţiile. 

Omul este iconomul lui Dumnezeu al lumii. Îngerii căzuți au fost 
aruncați pe pământ. De aci tot războiul văzut şi nevăzut asupra 
proprietăţii lumii. 

A scoate din preţul lumii un câştig lui Dumnezeu, câştigul acesta 
înseamnă jaf în păruta proprietate a căzuților îngeri, deci motive de pâră 
şi război omului. 

Fiindcă proprietatea lumii e discutată între om şi pârâş, ea e o 
avuție nedreaptă. Peste tot nu lumea aceasta e avuţia caracteristică firii 
nemuritoare a omului. Aici e pus doar iconom nedrept, iconom de probă, 
peste nişte lucruri provizorii. Cum iconomisește cele improprii firii sale, 
aşa va primi sau i se vor refuza, cele proprii veşniciei sale. 

lar proprii veşniciei sale sunt Darurile Duhului Sfânt. „Duhul 
Sfânt va da vouă”. lar „Duhul suflă unde vrea” și suflă şi în iconomia 
lumii, pe care o preschimbă, pentru câte unii, în socoteală mai înțeleaptă 
decât a fiilor luminii. (Poate că a foştilor fii ai luminii, îngerii căzuți). 

Omul, ca slujitor al Stăpânului, mai este şi „iconom al Tainelor lui 
Dumnezeu” (I Corinteni 4,1). Ca atare multă pagubă face un preot în 

averea de păcate a oamenilor, ştergându-le, cu darul Duhului Sfânt, 
datoriile: — agonisirile diavolului, capitalizate în om. 

lertând, ştergi ce ierți. Ce ierţi la altul, ţi se şterge şi ție. Judecata 
aceasta te scoate de sub Judecată. 


Şi vor mai fi înțelesuri... 


Sibiu, Joi XXVI 
16.X1.49 Luca 16,1-9 

ERA CREŞTINĂ 
zT 


Întruparea lui Iisus în istorie însemnează împărțirea istoriei în 
două: cea dinainte de Hristos şi cea de după Hristos. În istoria după 
Hristos se iveşte încă o despărțire: cea împotriva lui Hristos. Aceştia 
sunt anii de sminteală, despre care zice lisus că și aceștia trebuie să vie. 

Legea şi Proorocii se termină cu loan Botezătorul, capătul 
Proorocilor. De la loan, de la Botezul lui lisus, începe Era Creştină, era 
propoveduirii Împărăției lui Dumnezeu. De atunci este intrare în 
Împărăţia lui Dumnezeu. Şi intră toţi „cei ce se silesc şi o răpesc pe ea”. 

Despre această divină pecete asupra timpului, lisus avea o 
siguranță absolută. „Cerul şi pământul vor trece, dar cuvintele Mele nu 
vor trece, până ce nu vor fi toate” (Matei 24,35). 

Siguranţa aceasta lasă să se străvadă Dumnezeu în lisus. 

El a prevăzut că vor veni şi anii de sminteală. 

Dar ca Unul ce este „începutul şi sfârşitul” (Apocalipsă 21,6 şi 
22,13) ştie şi sfârşitul smintelei. 


lată ce n-a prevăzut dialectica raţiunii. 


Prislop. Vineri XXVI 
17.X1.49 Luca 16,15-17 
Luca 17,1-4 

RESPINȘI, CHEMAŢI ŞI TRIMIŞI 
- 79 - 


În lisus, cunoașterea omului era dublată de cunoaşterea 
dumnezeiască. În temeiul cunoaşterii divine lisus vorbea de-a dreptul cu 
structura, cu destinul şi cu tot sensul omului, care-i punea vreo întrebare, 
îi exprima vreo dorință, sau le avea, fără să le exprime, în preajma lui 
lisus. Nimeni dintre oameni nu se cunoaşte pe sine cum ne cunoaște 
lisus (loan 2,25). Pe Saul, fariseul din Tars, l-a cunoscut şi l-a destinat 
apostoliei neamurilor mai înainte de a se naşte (Galateni 1,15); pe 
Ieremia proorocul la fel (Ieremia 1,5). 

În lisus vorbea Providența cu oamenii. 

Ne dăm seama ce puţin ştim noi din căile noastre, deşi „multe 
planuri se zbuciumă în inima omului”. Dar chiar mergând cu lisus pe 
cale primim uneori răspunsuri care nedumeresc. 

Aşa de pildă unuia care voia să meargă cu lisus îi spune dinainte 
greutățile acestei decizii: vei fi un expropriat din lume; — îţi convine ? — 
Şi nu i-a convenit; a rămas de cale. Structura lui nu rezista la un destin 
eroic de risc. 

Al doilea era înzestrat de Dumnezeu să-l fie martor între oameni, 
dar el nu ştia aceasta. lisus l-a chemat: „Vino după Mine !” EI însă îl 
întâmpină pe lisus cu datoria categorică de a îngropa pe tată-său. (Acum 
fie că de fapt tată-său murise şi trebuia îngropat, fie că făgăduia lui lisus 
să vie după moartea părinților săi, deci când va fi liber, situația în fața 
lui lisus e aceeaşi.) Răspunsul lui lisus se potriveşte pentru amândouă 
cazurile şi e revelatoriu. 

Toţi care nu cred şi nu urmează lui Dumnezeu sunt morţi, sau încă 
morți sufleteşte. La aceştia se referă lisus când îl descurca pe al doilea la 
rostul său: „Lasă morţii să-şi îngroape morţii lor !” 

Ar fi surprinzătoare mărturisirea vreunuia: „Doamne, lasă-mă 
să-mi îngrop necredința mea”. Dumnezeu nu îngăduie nici o tocmeală 
cu moartea: „tu mergi de vesteşte Împărăţia lui Dumnezeu !” 
Imperativul Împărăției dezleagă, rupe chiar lanțurile morţii. Nu aştepta 
până ajungi cu mintea în evidența luminii divine şi abia atunci să 
propoveduieşti Împărăţia lui Dumnezeu ! A aştepta până atunci 
înseamnă a sta cu mâna pe plug şi a te uita îndărăt, — cum i-a spus unui 
al treilea. Când te-a găsit Dumnezeu de vreo treabă pentru Împărăţia Sa, 
între oameni, ai isprăvit toate obligaţiile lumii. Aceasta e chemarea şi pe 
aceasta se cunoaşte. lar când ai plug şi ţi-a dat şi țarina inimii omeneşti 
să sameni cuvântul Împărăției, atunci eşti trimisul lui Dumnezeu. Deci 
nu e mirare dacă cele mai înalte vârfuri cunosc cele mai dese furtuni. 


Prislop. Sâmbătă XXVI 
18.X1.49 Luca 9,57-62 

CUVINTE INTERZISE 
- 80 - 


Cuvântul „nebun” e un cuvânt interzis. Cine zice fratelui său 
„nebunule” se pedepseşte cu matca focului. De ce ? — Fiindcă şi numai 
simpla aruncare a acestui cuvânt în obrazul unui om e în stare să-i 
desfigureze fizionomia minții. 

E cunoscută experienţa mai multor inşi care au organizat odată 
următorul complot psihologic: şi-au ales victima şi i s-au prezentat pe 
rând, la intervale neregulate, şi au început a se nedumeri înaintea 
omului: — Ce-i cu tine, parcă te-ai schimbat cumva !? Şi s-a dus. A venit 
următorul: — Ce-ai păţit frate, că nu-ți mai caută ochii bine, ce-i cu tine ? 
Şi s-a dus. Altă dată, al treilea, îi spune marea sa uimire, că-l găseşte aşa 
de schimbat şi nu îndeajuns de normal. Următorul îl găseşte cu totul 
curios la minte. Şi aşa şi ceilalţi, până când ultimul i-a propus să se ducă 
la un spital de boli nervoase şi să-şi repare deranjurile la minte. Şi biata 
victimă, pierzându-și treptat liniştea şi neştiind capcana, a ajuns şi la 
nebuni. 

Au trebuit apoi să vie toți şi să-şi mărturisească complotul, şi cu 
mare greutate i-a revenit omului mintea la loc. Adevărul abia a putut 
limpezi mintea zăpăcită de minciuna repetată sistematic. Dar minciuna, 
chiar în treptele ei uşoare, de glumă, poate fi dăunătoare. Experienţa 
următoare mi-a dovedit-o. 

Aveam în meditaţie un şcolar. Întâmplându-i-se odată să doarmă 
după amiaza cam mult, — era toamna şi ziua scăzuse —, când s-a trezit era 
7'/2 seara. Cum era somnoros l-am luat prin surprindere: — Repede, 
băiete, la şcoală că-i târziu ! — Dar parcă-i întunerec afară, zise el. — Da 
este, dar în „dimineaţa” asta e eclipsă de soare. 

S-a conformat crezând situaţia descrisă. Luând ceva în gură dă să 
plece la şcoală. — Stai, Gicule, că-i seară ! — Aa, râzi de mine, şi dă 
repede să plece. Au trebuit şi alţi ajutori ca să-i dovedească evidența că e 
seară şi nu dimineaţă. lată un exemplu că o minciună când e crezută, 

stăruie ca un adevăr. Atunci am văzut „chipul dezorientării” pe faţa unui 
copil. 

Cuvintele interzise orientează greşit sau dezorientează. Deci 
trebuie să fii mai presus de cuvintele oamenilor, ca să nu te-atingă nici 
ocara, nici lauda din ele. Cuvintele sunt fiinţe vii, capabile să facă treaba 
la care au fost trimise. Şi trăiesc până la Judecata de apoi, dimpreună cu 
toate urmările lor. De aceea se zice: că zece porunci are înţelepciunea: 
de nouă ori să taci şi o dată să vorbeşti, şi atunci puţin. 


Prislop.  Duminecă XXVI 
19.X1.49 Luca 12,16-21 

ÎMPĂRĂȚIA NEVĂZUTĂ 
zgi- 


Nedumeriții farisei, conservatorii lui Israel, nădăjduiau că 
Împărăția lui Dumnezeu va fi împărăția lui Israel: Dumnezeu național, 
împărăție națională, teritoriu anumit — chiar tot pământul —, începând de 
la data cutare... 

- Şi unii creştini tot aşa o aşteaptă: cândva, undeva. 

Din răspunsul lui Iisus rezultă limpede că Împărăția lui Dumnezeu 
e o împărăție spirituală, lăuntrică, în însăşi structura spirituală a 
Creştinismului. Despre ea nu se poate spune: iată-o aici sau acolo, acum, 
odată sau cândva. Împărăţia lui Dumnezeu nu e sub categoriile 
cunoaşterii, în categoriile naturii sau lumii. 


* 


Împărăţia lui Dumnezeu are două vârste. 

Prima vârstă a Împărăției lui Dumnezeu e deodată cu venirea lui 
lisus între oameni. El e Fiul şi energia spirituală a Împărăției. El, născut 
în fiecare suflet prin Duhul Sfânt, în suflete devenite fecioare, se 
multiplică — aşa-zicând — dar neîmpărțindu-se, locuind deodată între o 
mulțime de frați, făcându-i oameni cereşti, chiar dacă după omul din 
afară aceştia sufăr toate umilinţele şi necazurile veacului acestuia — şi 
mai ales dacă le sufăr mulțumind şi binecuvântând pe Dumnezeu întru 
necazuri. 

Împărăţia, în vârsta ei primă, e nevăzută; e mai mult dedusă din 
„răbdarea sfinţilor” (Apocalipsă 14,12). Ea nu are decât o evidență 
interioară pentru cel ce o trăieşte şi, în lipsă de argumente decisive, el nu 
are decât afirmarea ei prin jertfa vieţii — ultimul cuvânt. 

În acest interval al Împărăției nevăzute creştinul se bucură întru 
necazuri, arde într-însul focul aruncat de lisus pe pământ: focul iubirii 
de oameni. 

În rezumat Împărăția lui Dumnezeu e oriunde se află un om 
centrat lăuntric de lisus. Nu e o împărăție de vedenii — cum cer oamenii. 

Aci se pune accentul pe virtute nu pe daruri neobişnuite sau viziuni. 
„Cea mai minunată viziune este un om care se distinge prin puritatea şi 
smerenia sufletului său” (Halkiu, Sancti Pahomii, vitae graecae, Briissel, 
1932, Vita prima 48). 

A fi luminat de cunoştinţa de Dumnezeu, curat şi smerit cu inima, 
e singurul argument valabil al Împărăției. Într-un așa suflet se străvede 
lisus. El nu trebuie să vorbească, e destul să existe; existenţa lui grăieşte 
mai tare decât cele ce-ar spune. 

* 


A doua vârstă a Împărăției lui Dumnezeu va veni pe văzutele: ca 
fulgerul, de la răsărituri până la apusuri, fiindcă e deodată cu A Doua 
Venire a lui lisus, în slavă şi mărire. 

Până atunci Împărăţia lui Dumnezeu e contestată; — vinovăția o 
purtăm şi noi „creştinii netrebnici” (II Corinteni 13,5) —, dar atunci va fi 
afirmată de Însuşi Împăratul Cerurilor. Nu numai afirmată: ci de istov 
desfăşurată, din nevăzută ce era, în slava ei orbitoare şi transformatoare 
de eon, în Cer nou şi pământ nou (Matei 19,28; Apocalipsă 21,1). 

Creştinismul e văzut ca a doua creație a omului. Când va veni 
Împărăția lui Dumnezeu, întru slava ei orbitoare, toată făptura se va 
înnoi — dar „ca prin foc” — şi va deveni spirituală, înghițită de slavă şi 
statornicită pentru nesfârşitul veşniciei. 


* 


„Şi când te gândeşti că în fiecare om — luat la întâmplare — e 
ascunsă Împărăţia lui Dumnezeu, în grăunte nevăzut: desăvârşirea, nici 
unul din „necazurile de față” (Romani 8,18 şi 35), (fie ele mii de ispite, 
fie ȘTYercarea cu moartea), nu pot să ne despartă pe noi de dragostea lui 
lisus, Cel ce ne lucrează desăvârşirea; destinul şi obârşia noastră de fii ai 
lui Dumnezeu... 


O astfel de zare a destinului nu se desluşeşte însă omului care nu 
vrea să sufere nimic. 


Prislop Luni XXVII 
20.X1.49 Luca 17,20-25 

NEBUNII 
- 82 - 


La două feluri de oameni le-a zis Dumnezeu „nebuni”: la cei ce 
„Zic că nu este Dumnezeu” (Psalmul 52,1), şi bogaţilor, cărora stomacul 
e tot Dumnezeul lor (Filipeni 3,19). 

În aceia e una şi aceeaşi cugetare greşită: tăgăduirea oricărui rost 
sau destin al omului şi al lumii, mai presus de lumea aceasta şi stomacul 
ei. A tăgădui o conducere supremă a Cerului şi a pământului e totuna cu 
a propovedui domnia întâmplării, a haosului sau a anarhiei universale. 

Dar lumea este în ordine. Aceasta dovedeşte că este o conducere 
mai presus de ea. Dar fără ordine e mintea care o vede fără stăpân. 
Mintea care cugetă că nu este Dumnezeu, cade în propria sa sentință: va 
trebui să se tăgăduiască şi pe sine. Căci: a te lupta din toate puterile 
împotriva a ceva ce nu există, dovedeşte nebunia acestei lupte; 
dovedeşte nonsensul, absurdul ei şi prin urmare şi al minţii care o 
conduce. 

Al doilea „nebun” este bogatul, care îngustează zarea rosturilor 
sale pe pământ la dimensiunile stomacului, — chiar dacă acest stomac ar 
înghiţi pământul. Mai mult: un atare bogat va căuta să convingă pe toată 
lumea că numai acesta e singurul scop al vieţii omului pe pământ. Atare 
concepţie despre om şi destinele sale ultime e cu adevărat miezul nopții 
minţii. Noaptea aceasta va culmina sfârşind prin a se crede omul acela 
pe sine, el “dumnezeul veacului acestuia” (II Corinteni 4,4). Deci într-o 
atare noapte a minţii, când va crede bogatul că țarina sa, lumea, îl va 
face în sfârşit fericit, îşi va pierde sufletul cu sunet, căci va fi răpit cu 
moarte din vârful bogăției sale. Dumnezeu nu îngăduie la nesfârşit 
îngustarea vederii omului numai la stomacul său, de vreme ce omul e 
destinat spre alte zări, ale Împărăției lui Dumnezeu, ale veşniciei sale, şi 
îndumnezeirea veacului viitor. 

* 


Sfântul Ioan Gurădeaur: „Nu are Dumnezeu lucru mai cinstit şi 
mai de preţ decât pe un sărac; şi pe acesta l-a dat ţie, bogatule, ca să ai 
grijă de el” (Tâlcuire la Epistola către Romani, Cuv. 14). 


„Bogatul şi săracul se întâlnesc unul cu altul; dar cine i-a făcut 
este Domnul !” (Pildele lui Solomon 22,2). „Fii celor săraci ca un tată ! 
Şi vei fi ca Fiul Celui Preaînalt” (Cartea înţelepciunii lui Isus, fiul lui 
Sirah 4,10-11). 

„Bogatul nu-i stăpân pe sine, ci, cu toate că-i însufleţit, ține de 
lucrurile neînsufleţite. N-are vreme să cugete, din cauza alergărilor. 
Banii sunt un nemilos stăpân... Întreaga putere de a iubi e cotropită de 
acest lot de pământ, care dă porunci, care i-a înlocuit sufletul, care i-a 
smuls orice rămăşiţă de libertate. 

Cumplita soartă a bogatului stă în această îndoită absurditate: spre 
a avea putere de a porunci oamenilor, a ajuns robul lucrurilor 
neînsufleţite; spre a dobândi o parte, mică de tot, a pierdut totul” 
(Giovanni Papini: „Viaţa lui lisus”, p. 263). 

- Poate că şi de aceea mai clatină Dumnezeu bogăţia bogaţilor, ca 
totuşi să se mai mântuiască unii din ei. 

* 


„Sunt ateu, precum sunt breton; cum este cineva blond sau brun, 
fără să o fi voit”... „Căci oricât scotocesc în amintirile mele, eu nu 
găsesc în ele ideea de Dumnezeu. Aceasta e o infirmitate, o 
monstruozitate. Dar sunt astfel de infirmităţi, cu care sunt prevăzuţi din 
naştere unii oameni, erori fundamentale, care aparțin fiinţei lor, aşa cum 
le aparține gura, nasul sau urechile. Astfel de fiinţe lucrează instinctiv, 
după natura lof“Şiase supun conştiinţei lor, fără a mai întreba dacă 
aceasta se mai acordă sau nu cu logica”... (Felix Le Dantec, 
„L” Ath6isme” — profesor de biologie la Sorbona). 

Deci „de vei pisa în piuliță cu pisălogul pe cel nebun — cu 
dovezile — ca pe boabe, şi tot nu-l vei desface pe ateu de nebunia lui” 
(Pildele lui Solomon 27,22). 


Prislop Duminecă XXVI 
20.X1.49 Luca 12,16-21 

Mai mult: 

La sfârşitul istoriei, aceşti doi nebuni, bogatul şi ateul, se vor lua 
la bătaie, vrând fiecare să fie singur stăpânitor al țarinei: unul, cu rostul 
ca să exploateze pe toți oamenii pentru creşterea vițelului său de aur, 
celălalt să exproprieze şi pe Dumnezeu din dreptul de autor al lumii. 

Planul luciferic al acestuia, e mai tare decât al celui dintâi şi „va 
birui”. 

Rămâne a treia categorie de oameni, a celor „ce s-au îmbogăţit în 
Dumnezeu”, către care Satana din nebun va rânji cu ultima furie, vrând 
să stingă cu ei pomenirea lui Dumnezeu de pe pământ. 

Acesta e ultimul război cu sfinţii, pe care însă Dumnezeu îl va 
stinge cu foc, şi lumea va arde. 

Noi însă, să ne îmbogățim în Dumnezeu: cugetându-L, iubindu-L, 
împărtăşindu-ne cu El, silindu-ne a gândi şi a iubi ca El, între toate 
împrejurările vieții. 

lată adevărata bogăţie, care nu se va lua de la noi. 


19.X1.50 

NEMĂRGINITA IUBIRE 
- 83 - 


Îndată după ispitirea din pustia Carantaniei lisus a venit în 
Nazaret, într-o sinagogă, unde şi-a citit legitimaţia, din Cartea Isaiei 
Proorocul: 

„Duhul Domnului este peste Mine, care M-a uns să binevestesc 
săracilor, M-a trimis să tămăduiesc pe cei zdrobiţi cu inima, să 
propoveduiesc celor robiți dezrobirea, orbilor vederea, să dau drumul 
celor apăsaţi şi să dau de ştire un an de milostivire al Domnului” (Isaia 
61,1-2). 

Aci lisus s-a oprit şi a închis Cartea. A şezut jos după obiceiul la 
evrei, şi a început să le tâlcuiască împlinirea în ochii lor a cuvintelor 
acestora (Luca 4,18-19). Cuvântarea a sfârşit cu scandal, fiindcă 
ascultătorii nu voiau să creadă. L-au scos pe Iisus din oraş şi voiau să-L 
arunce într-o râpă. Fireşte, lisus i-a lăsat în râpa lor sufletească şi a 
trecut prin mijlocul lor. 

Legitimaţia cuprinde însă nu numai anul de milostivire al lui 
Dumnezeu, vârsta nevăzută și smerită de toți, a Împărăției lui Iisus, ci 
mai cuprinde şi: „o zi a mâniei lui Dumnezeu” (Isaia 61,2). 

In tot anul de milostivire, Era Creştină, lisus e legitimat şi mereu 
găsit fără legitimaţie în lume. Dar lucrurile nu merg aşa la nesfârşit. 
„Ziua mâniei lui Dumnezeu” e ziua în care se legitimează Dumnezeu 
lumii, şi e legitimată şi TuMea. Cu alte prilejuri Iisus o descrie ca pe-o zi 
ce vine pe neaşteptate, ca un trăznet, peste tot pământul. 

Legitimaţia lui Dumnezeu e Judecată. Câtă vreme Dumnezeu e 
contestat, e încă milostivire. Când vine cu atributul dreptăţii, al 
atotputerniciei, atunci e ziua mâniei, ziua cea înfricoşată a Judecăţii. 
Scriptura ne spune: „Nimeni nu poate vedea pe Dumnezeu şi să rămână 
viu” (Exod 33,20). Vederea lui Dumnezeu e judecată şi transformarea 
omului. Convertirea lui Saul pe drumul Damascului e numai o icoană 
singuratică a acestei transformări cosmice. Dar deşi ziua mâniei se 

aseamănă foarte mult cu ziua în care a intrat Noe în corabie şi a început 
potopul, şi se aseamănă cu pieirea Sodomei, din care a ieşit Lot, totuşi 
milostivirea n-a încetat cu totul. Ultima atitudine față de proprietatea 
lumii şi față de propria ta viaţă în trup, încă mai poate mântui pe cei 
ce-au mai rămas cu gândul mântuirii. Cine va regreta că se duc, (lumea 
şi viaţa sa n.n.), va păţi ceea ce a pățit femeia lui Lot, privind catastrofa, 
pe care viaţa nu rezistă să o privească în față. 

[„Stârvul” cred că este pământul mort. La a cărui judecată se 
adună sfinţii: „Au nu ştiţi că sfinții vor judeca lumea ?” (I Corinteni 6,2) 
— n.a.] 

lată până unde merge iubirea de oameni a lui lisus: că şi în ziua 
mâniei divine le deschide o portiță a milostivirii. lată Împăratul 
Cerurilor alergând după ultimul supus al Împărăției Sale. 


Cred că aceasta e iubirea fără margini. 


Prislop, Marţi XXVII 
21.X1.49 Luca 17,26-37 

SFINȚENIE 
- 84 - 


Lui lisus toate lucrurile, întâmplările, oamenii de tot felul, până şi 
copiii, îi prilejuiau motive de revelaţie. 

De la toate lucrurile lumii lisus ridică pe oameni la rațiunile mai 
presus de fire ale Providenţei. 

Pe copii de pildă, lisus i-a găsit modelul sufletului deschis spre 
Dumnezeu. Ei deşi nu înțeleg nimic şi nu schițează nici o împotrivire 
dialectică, cred totul şi pun întrebări uimitoare din credinţă. Pentru ei 
existența lui Dumnezeu şi prezenţa divină e un lucru de la sine înţeles. 
Nu în zadar s-au alăturat aceste două cuvinte: copilărie şi sfinţenie. 

De fapt omul începe viaţa cu sfințenia; apoi o pierde: devine 
păcătos; devine: „întrebătorul cumplit al veacului acestuia”. Acum 
întreabă din ne-credință. Urmează o viață zdrobită de toate urmările 
necredinţei. Acestea scot din om sau un umilit şi înțelepțit sau un 
răzvrătit cu desăvârşire. 

lată de ce marile concluzii, ca de pildă a lui Solomon: a 
deşertăciunii lucrurilor de sub soare (Ecclesiast 1,2), sau a lui Socrate: a 
cărui singură ştiinţă sigură a fost că sigur nu ştie nimic, şi a altor 
mărturisiri sincere de neputinţă şi tragedie a omului, îi apropie iarăşi, ca 
pe nişte copii, de Dumnezeu. 

Mare preţ are prima nevinovăție a vieţii. Dar născuți din nou sunt 
şi oamenii lămuriți prin „cuptorul smereniei”. 


„.. Parcă se întrevede explicația de ce toți înţelepţii iubesc copiii: 
sunt din aceeaşi familie spirituală. AY 


Prislop, Miercuri XXVII 
22.X1.49 Luca 18,15-17, 26-30 

ÎN CONFLICT CU IDEALUL 
- 85 - 


Idealul nu e o idee sau o situaţie viitoare optimă, idealul e o ființă. 
E ceva după ce tânjeşte din străfunduri ființa omenească. 

E cunoscută aşteptarea exasperată a lui Mesia în Israel, ca o 
ultimă salvare a omului. Acesta şi este idealul omului: salvarea lui din 
neant. Cu toate acestea Israel era în conflict cu idealul. Dumnezeu îşi 
cunoştea poporul, şi-l punea pe Isaia Proorocul „să scrie într-o carte, ca 
să fie mărturie pentru mai târziu, mărturie veşnică; căci ei sunt un popor 
de răzvrătiți, feciori mincinoşi, care nu voiesc să asculte de legea 
Domnului ! Care zic proorocilor: «Voi nu vedeţi !» Şi văzătorilor: «Nu 
ne proorociți pedepse, ci spuneţi-ne lucruri măgulitoare». Daţi-vă la o 
parte din cale, nu ne împiedecaţi în drum; luaţi din fața noastră pe 
Sfântul lui Israil !” (Isaia 30,8-11). 

Idealul pretinde o disciplină interioară ca să ajungi la el. Orice 
ideal omenesc e greu de atins — de cele mai multe ori neajuns —, spre 
deosebire de lisus: idealul în ființă care, în loc să fie neajuns, se impune 
oamenilor printr-o divină prezenţă. 

Dar Omul ideal a păţit cu oamenii întocmai cele prevăzute: 

„A luat la Sine pe cei doisprezece şi le-a zis: lată ne suim în 
Ierusalim şi se vor împlini toate cele ce s-au scris de Prooroci despre 
Fiul Omului. Căci va fi dat în mâinile păgânilor şi va fi batjocorit, va fi 
înfruntat ruşinos şi va fi scuipat. Şi după ce-L vor biciui Îl vor ucide; dar 
a treia zi va învia” (Luca 18,31-33). 

Spre deosebire de idealurile omeneşti, care pier ca fumul, neavând 
nici o consistență şi trăinicie, Idealul-lisus — deşi răutatea omenească 
L-a supus până şi la cea mai de ocară omorâre — iată că a treia zi va 
învia, cutremurând de moarte pe cei ce L-au omorât. 

Aşa ceva nu se mai văzuse între oameni. Când lisus le-a spus 
apostolilor această istorie viitoare a conflictului lumii cu idealul, dar mai 
ales a învierii Lui din morţi, ei n-au înțeles nimic. „Înţelesul cuvintelor 
acestora era ascuns pentru ei” (Luca 18,34). Nu pricepeau că tânjirea 

profundă a fiinţei omeneşti era după refacerea nemuririi sale: şi după 
aceeaşi refacere a firii omeneşti tânjeşte şi lisus, motiv pentru care stă 
mereu în fața veacului acestuia, primind în continuu acelaşi tratament. 


A 


Invierea lui lisus e un fapt ce-a împărțit lumea şi istoria în două. 
Noi, urmaşii apostolilor, nu mai putem zice că n-am înțeles nimic ! 


Prislop Joi XXVII 
23.X1.49 Luca 18,31-34 

TALANȚŢII ÎMPĂRĂȚIEI 
- 86- 


Împărăţiile pământului îşi au banii lor. Şi Împărăţia lui Dumnezeu 
îşi are talanţii ei. 

„Omul de neam ales” din pilda talanţilor e lisus. După Învierea Sa 
din morţi lisus „S-a dus într-o țară îndepărtată” — „suirea la Tatăl”, cum 
i-a spus Mariei Magdalena la mormânt —, ca să pogoare oamenilor 
darurile Duhului Sfânt, Duhul Sfânt chiar. 

Când le-a spus lisus, după înviere: „Datu-Mi-s-a toată puterea în 
Cer şi pe pământ... precum M-a trimis pe Mine Tatăl, aşa vă trimit şi Eu 
pe voi... Mergând învățați toate neamurile, botezându-le în numele 
Sfintei Treimi, învățându-le să păzească toate câte v-am poruncit vouă... 
Cine va crede şi se va boteza se va mântui; cine nu va crede se va 
osândi” (Matei 28,19-20, Marcu 16,16). 

Cuvintele acestea erau „întărirea crăiască”, împărţirea talanţilor, 
câmpul de negustorie şi răspunderile. Acesta era ceasul când lisus a 
împărţit avuţia Sa lucrătorilor: cele zece daruri ale Duhului Sfânt. Cu 
aceşti talanţi, sau talente ale Duhului Sfânt, cei înzestrați cu ele au să 
neguţătorească în lume, câştigând cu ele fii ai Împărăției. 

De-acum încep răspunderile: ajungi conştient că înzestrarea ta 
spirituală e de la Dumnezeu şi că spre slujirea Lui între oameni ți s-a dat 
înzestrarea, sau te constitui un talentat care crezi că n-ai a da nimănui 
vreo socoteală, un iresponsabil ? 

Convertirea talentelor e un mare talent. 

Înzestrările lui Dumnezeu nu ne sunt date ca simple ornamente, 
de care să ne bucurăm numai noi. Talentele sunt înzestrări cu energie 
divină, spre scopurile ei anumite, energie pe care lumea nu o cunoaşte: 
aceasta dă îndrăzneala mucenicilor, răbdarea pustnicilor, darul 
cunoștinței, curajul adevărului, nebunia pentru Hristos, interpretarea 
vieţii în perspectiva Luminii divine. 

Dar zice pilda că „cetăţenii Săi îl urau şi au trimis solie în urma 
lui, zicând: «Nu vrem ca Acesta să domnească peste noi !»” 

Aceștia sunt cei ce nu vor să primească peste ei domnia lui 
Hristos, ci domnia lui Antihrist. 


* 


Dacă lisus a suflat suflet viu, viaţă spirituală în Adam, în temeiul 
căreia Adam vedea pe Dumnezeu; dacă a suflat Duh Sfânt peste 
Apostoli şi toţi urmaşii lor, pentru iertarea păcatelor, spre reînvierea 
spirituală a oamenilor, şi dacă s-a întărit această reînviere prin „suflarea 
de vifor” a Duhului Sfânt în ziua Rusaliilor, a mai rămas totuşi şi o 
suflare a Duhului Sfânt, pe care lisus n-a împărtăşit-o omului. 

Pilda talanţilor vorbeşte de tăierea vrăjmaşilor acelora care n-au 
vrut să domnească lisus peste ei. La Cartea Isaiei Proorocul, unde se 
înşiră darurile sau puterile lui Mesia, ultimul e suflarea de moarte, cu 
care va sufla pe cel fără-de-lege (Isaia 11,4). 

Deci de două ori Duhul Sfânt a suflat spre viaţă: primului om şi la 
plinirea vremii, tuturor oamenilor, spre reînvierea lor spirituală; iar a 
treia oară va sufla Duhul Sfânt spre moarte spirituală în faţa unui singur 
om, omul fără-de-legii. 


E ceva uimitor în lisus; şi, ca orice uimire, e greu de prins în 
cuvinte omeneşti. Nu se poate ca lisus să nu fie Dumnezeu adevărat, 
când în El erau: începutul şi sfârşitul, alfa şi omega existenței, într-o 
continuă şi divină prezenţă... (Apocalipsă 1,8; 21,6; 22,13). 

De altfel această prezenţă a lui lisus în toate fragmentele timpului 
e ceea ce dă talanţilor valoarea lor de energii divine. 


Prislop, Vineri XXVII 
24.X1.49 Luca 19,12-28 


NB. La o tâlcuire mai pe larg: N 

1. Legile negustoriei: cele două legi: iubirea de Dumnezeu şi iubirea 
de oameni. 

2. Tot celui ce recunoaşte proveniența de la Dumnezeu a talentelor 
sale va mai primi. Şi tot celui ce i se pare că nu le are de la 
Dumnezeu, se va lua şi ceea ce i se pare că are. 

3. Cu un singur talant, talantul Botezului, sunt dăruiți toți creştinii. 
Talantul îngropat şi de puţini dezgropat şi valorificat. 

BUCURIILE LUI IISUS 
- 87- 


Au fost puține. Tradiția spune că adesea a fost văzut plângând, dar 
nimenea nu L-a văzut râzând. 

L-a bucurat credința neobişnuită a sutaşului roman din 
Capernaum. Cu Lazăr din Betania era prieten. La nunta din Cana încă nu 
va fi fost un morocănos. Şi se bucura când Cerul scria numele oamenilor 
în Cartea Vieţii. Acestea erau bucuriile mărturisite ale lui lisus: că 
oamenii simpli — copiii, s-ar putea spune — primesc Revelația. Tatăl îi 
face capabili de aceasta, împotriva aparenţelor lor smerite, pe ei, cei 
simpli, spre ruşinarea înțelepților încrezuţi, care nu admit nici o 
revelaţie, ci numai migălelile minții lor. 

Bucuriile ucenicilor erau mai multe. Dintre acestea, una le-o 
făcuse lisus, „dându-le puterea să calce peste şerpi şi peste scorpii şi 
peste toată puterea vrăjmaşului”. Dar lisus i-a înfrânat de la bucuria 
aceasta, arătându-le mai motivată altă bucurie mai mare: înscrierea 
numelor în Cartea Vieții. 

Bucuria minunilor te poate pierde (Matei 7,22-23) în slavă 
deşartă; pe când în Cartea Vieţii te scriu mai ales faptele pe care le-ai 
făcut plângând. Cu puterea de-a izgoni duhurile cureți pe alții şi te poți 
primejdui pe tine; pe când cu lacrimile te curățeşti pe tine şi foloseşti şi 
pe alții. 

[isus n-a pus accentul pe minuni, ci pe cunoaşterea lui Dumnezeu 
şi pe curăţia inimii, iar la acestea se ajunge, de cele mai multe ori, 
plângând. 

Aceasta e pecetea veacului de-acum: a văii plângerii, pusă întărire 
lângă numele noastre, din Cartea veacului viitor: „Bucuraţi-vă când vă 
vor urî oamenii şi vă vor prigoni şi vor lepăda numele voastre, din 
pricina Fiului Omului” (Luca 6,22). Atunci se va apleca Cerul și va 
culege numele omului, scriindu-l în Cartea Vieţii veşnice. 

„„„ Poate că întrezărim — ca de departe — temeiurile unuia dintre 
ucenicii lui lisus, care ne dă sfatul paradoxal: „Bucuraţi-vă întru 
necazuri !” (II Corinteni 7,4; I Tesaloniceni 5,16, Filipeni 4,4). Trebuie 
că, în răpirile sale în Rai, a întrevăzut şi taina că bucuria întru necazuri 
scrie numele omului în Cartea Cerului. Acestea sunt, după Revelaţie, 
bucuriile legitime ale omului, care-l fac om al veacului viitor. lată 
motivul bucuriei lui lisus: omul, deşi copil, — sau poate tocmai de aceea 
— primea raţiunile paradoxurilor divine. 

Dar lisus mai avea o bucurie, pe care n-a mărturisit-o niciodată, şi 
a ascuns-o de oameni: bucuria mare a mântuirii omului; bucuria că 
rostul întrupării Sale între oameni, prinde oamenii ! 


Prislop, Sâmbătă XXVII 
25.X1.49 Luca 10,19-21 

SEMNE DE SFÂRŞIT DE SÂMBĂTĂ 
- 88 - 


Porunca a patra din Decalog;: „Să sfințeşti ziua Sâmbetei” era 
ținută de evrei cu o rigoare extremă. Chiar legea impunea această 
rigoare: orice lucru e interzis în ziua aceea. Neobservarea opreliştei 
e pedepsită cu moartea (Exod 35,2). Interdicția mergea până la 
mărunțişuri: nici foc să nu-ţi faci în casă (35,3). De aceea când „fiii lui 
Israil” prinseră pe un om adunând lemne de foc în pustie, într-o zi de 
sâmbătă, şi-l aduseră înaintea lui Moise, acesta îl osândi la moarte şi 
israilitenii îl omorâră cu pietre (Numeri 15,32-36). 

Aşa ceva nu încăpea în spiritul lui Iisus. 

Şi nici îngustimea lor n-o putea răbda. 

Drept aceea, spre a-i trezi din rigorismul sec al Legii, lisus 
vindecă Sâmbăta o femeie gârbovă, în fața lor. Mai marele sinagogii 
face o observaţie răutăcioasă, răstindu-se către popor, că sâmbăta nu e 
permis a se vindeca oamenii ! 

Aceasta era absurditatea interpreților Legii. Împinseseră rigo- 
rismul până la a opri orice facere de bine privitoare la om, dar a da 
vitelor de mâncare şi apă nu era păcat. A scăpa o vită din primejdie nu 
era oprit. Absurditatea era aceasta: a face bine omului Sâmbăta e păcat; 
vitelor însă nu. La o aşa socoteală şi om, lisus îi strigă în obraz: 

- „Făţarnice !” 

După vederile tale, o vacă, o oaie, un măgar e mai mult decât un 
om ? E permis să faci bine unui bou, dezlegându-l de la iesle sâmbăta, 
dar a dezlega o fiică a lui Avraam, legată de 18 ani de gârbovie, nu e 
permis ? — Fățarnice ! Pe un măgar poți să-l scapi de la moarte sâmbăta, 
că nu-i păcat, dar pe-un om să-l laşi să moară, că-i păcat să-l scapi, 


„Făţarnice !” 


lisus făcea omului bine sâmbăta, şi încă în Sinagogă. Sinagoga 
sărea în aer că lisus călca sâmbăta. In realitate era o mare fățărnicie, 

fiindcă ceea ce nu suferea sinagoga nu era atât facerea de bine, cât 
persoana lui lisus îi era nesuferită, fiindcă lisus îi dădea absurditatea în 
vileag, fără cruţare. 

Instituția sâmbetei îmbătrânise şi, ca instituţie ce se apropie de 
moarte, nu se mai menținea decât în cărţile literelor Legii. Şi fiindcă 
sâmbăta — odihna spirituală a omului — nu mai avea decât semnificație 
exterioară, represivă, lisus îi prevede înlocuirea cu o altă zi. 

Sâmbăta Legii ajunsese tot atât de gârbovă ca şi femeia de 18 ani, 
decât că sâmbăta era acum de 18 veacuri gârbovă. Răstirea oficialității 
către popor nu mai putea întârzia căderea definitivă a decăderii. 


* 


lisus nu avea nici o atribuție „legală” în sinagogă. El era un Rabin 
nerecunoscut de oficialitatea Templului din Ierusalim, deşi examenul în 
Templu îl luase, încă la 12 ani. Dar Templul s-a temut totdeauna de 
examenul acela. Temerea aceasta nu le era a bună. Cărturarii şi fariseii 
Templului simțeau că Tinerelul acela va veni odată la ei cu un bici de 
ştreanguri în mână. lisus a numit Templul „Casă a Tatălui Meu” când 
era copilaş de 12 ani; iar când le-a spart bâlciul şi le-a răsturnat zărăfia 
din el, pe lângă aceleaşi cuvinte a mai adăugat: „iar voi aţi făcut-o 
peşteră de tâlhari”. 

Cu acest drept înfrunta lisus pe mai marele sinagogii, numindu-l 
„făţarnic”. Altfel atitudinea lui lisus în sinagoga omului ar fi fost de 
neînțeles. De fapt sinagoga era mai mult a lui lisus, precum şi Templul, 
decât erau acestea ale Ierusalimului. Oficialitatea lui Israel refuza lui 
lisus, pe toate căile închipuite, această proprietate asupra Templului şi 
sinagogii. Acesta era conflictul nemărturisit între oficialitatea din 
Ierusalim şi lisus. 

Sinagoga şi mai ales Templul erau cele mai bune mijloace de 
exploatare a păcatelor şi a necazurilor din Israel în favoarea unei clase 
de conducători, care despuiau poporul de viață, în numele lui Iehova. 

La această situaţie lisus era un revoluţionar de temut. 

De fapt a şi schimbat Sâmbăta Legii fără duh în Dumineca 
Învierii. 

„Legea prin Moise a venit; darul şi adevărul prin lisus Hristos.” 
(loan 1,17). 

„Irecut-a umbra Legii când darul a venit.” 

Dumineca e zi acoperită cu mare preţ, cu această acoperire s-a 
impus şi se menţine. 
Aceasta însemnează pentru noi Dumineca: Ziua Învierii. 


Prislop,  Duminecă XXVII 
26.X1.49 Luca 13,10-17 


Să băgăm de seamă ca nu cumva şi creştinismul nostru să aibă 
aceeaşi soartă: să se ia de la noi. — Pe simplul motiv că noi creştinii nu 
aducem roadele acestui creştinism: oameni după chipul lui lisus. 

Creştinismul nu e numai o afacere de Dumineca, ci o strădanie de 
toate zilele, toată viața, de-a ajunge stilul de viață şi concepţie pe care ni 
l-a dat Iisus. 

Dacă creştinismul nostru nu e strădania aceasta, care naşte fii lui 
Dumnezeu, el rămâne o simplă formalitate, — şi ne putem trezi fără ea. 


11.X11.50 

TRISTEŢEA ÎMPĂRATULUI 
- 89 - 


Intrarea triumfală în Ierusalim nu era triumfală deloc. Nu avea 
nici pic de slavă deşartă în ea. Nici cal alb, nici generali, nici coloane de 
armată şi nici arcul de triumf. Împăratul: cel mai sărac dintre oameni, 
care n-avea unde să-şi plece capul, desculț, cu capul gol, doar două 
haine că avea şi în loc de şea bătută în aur, haine de împrumut, ale 
săracilor Săi ucenici, puse pe mânzul unei asine de împrumut. 

Dar dacă intrarea în Ierusalim nu era triumfală, în schimb era 
profetică: împlinea punct cu punct cele prezise prin prooroci. „Împăratul 
tău (lerusalime) are să vie la tine blând şi smerit, călare pe mânzul 
asinei” (Zaharia 9,9). 

Dacă intrarea în lerusalim nu a fost un triumf al slavei deşarte, e 
pentru că era un triumf al adevărului proorocilor, care se împlinea acum. 
De aceea a admis lisus aclamaţiile mulțimii săracilor, ca ale unora ce, 
într-un entuziasm general, recunosc în lisus pe Mesia. Cu un an înainte 
lisus a respins şi a fugit din mijlocul gloatelor, când acestea voiau să-L 
pună împărat. Acum osanalele mulțimii nu mai aveau gândul de a-L 
pune împărat, ci era bucuria de a-l recunoaşte împărăția. Erau valuri- 
valuri de osanale şi încă lisus nu intrase în Ierusalim. Când s-a apropiat 
convoiul de Ierusalim „s-a cutremurat Ierusalimul” de fiori. Dar 
osanalele în cinstea Celui ce vine în numele Domnului, Împăratul lui 
Israel, erau tot mai insistente. 

Câţiva farisei, arşi la inimă de osanalele mulțimii, Îi atrag atenția 
lui lisus: „Învățătorule, stăpânește-ţi ucenicii !” Dar au primit un răspuns 
care le-a dat foc: „Dacă vor tăcea aceştia, pietrele Ierusalimului vor 
striga !” 

Şi fariseii au făcut mulțimile să tacă; ba peste trei zile au întors 
gloatele cu totul pe dos, încât le-au făcut să vocifereze în curtea lui Pilat 
împotriva lui lisus, cerându-l răstignirea la rând cu tâlharii. lată, fariseii, 
I-au arătat ei lui lisus model de stăpânire a gloatelor: model de opinie 

publică, cu îngrozitoarea ei putere a laşităţii şi vociferării. Numai 
inchiziția mai stăpânea gloatele în felul acesta. Aceasta însă era fața 
fariseilor pe chipul mulțimilor. 

Gloatele se entuziasmează de orice, dar se şi fanatizează: iubirea 
se strămută în ură. Gloatele neavând o consistență proprie se îndoaie 
după orice vânt, fiindcă gloata poate fi intimidată de pricepuţi, 
cumpărată de interesați, mințită şi trimisă în prăpastie de pomană. 


lisus ştia toate cele ce aveau să urmeze. De aceea apropiindu-Se 
de cetatea Ierusalimului a plâns-o, că nu-şi cunoaşte ziua cercetării sale 
de Dumnezeu, spre pacea sa. Deci ştiind că mulțimile vor amuţi, din 
manevra fariseilor, le-a profețit dărâmarea Ierusalimului, urmând să 
grăiască şi pietrele, care nu vor mai sta piatră pe piatră. Ca mărturie din 
slava cetății n-a mai rămas decât „Zidul Plângerii”, care-şi adună fiii din 
toată lumea, până în ziua de astăzi. 

O mai profetică grăire a pietrelor n-a existat niciodată pe pământ, 
şi nici pustiire ca a Ierusalimului, care să nu se mai poată reface. Şi 
flăcări au ieşit din pământ, împiedicând pe oricine care a încercat 
vreodată refacerea cetății Ierusalimului. 


lată de ce, în toată acea mulțime de oameni cu osanale şi stâlpări, 
singurul mare întristat era lisus, fiindcă vedea prin oameni, prin veacuri, 
până Şi prin pietrele Ierusalimului, cele viitoare, încălzite totuşi, de două 
boabe mari de lacrimi... 


Prislop, Luni XXVIII 
27.X1.49 Luca 19,37-44 


226 PĂRINTELE ARSENIE BOCA 


OCUPAREA TEMPLULUI DIN IERUSALIM 
-90- 


Când lisus a profețit dărâmarea Ierusalimului ucenicii au rămas 
nedumeriți, dar s-au dumerit când au intrat în Templul lui Solomon. Era 
târg de vite, tarabe de zărăfie, colivii de porumbei, măcelărie, fum de 
jertfe şi toată gălăgia acestora. 

La această situație a Templului, în cea mai mare contrazicere cu 
rostul său, până şi răbdarea lui Dumnezeu ajunsese pe isprăvite. Sufletul 
cel mai blând de pe lume s-a umplut de o sfântă mânie. A făcut pe loc 
un bici din capete de ştreanguri şi, un singur Om, i-a dat pe toți 
negustorii afară, cu vite cu tot, a răsturnat toate mesele şi a încurcat toți 
banii zarafilor. 

Nimeni nu s-a putut împotrivi. Poate nici prin gând nu le-a trecut 
să se împotrivească. 

Dar nu se ştie dacă lisus, personal, va fi pus mâna pe cineva, dacă 
va fi dat vreodată cu biciul, dacă va fi răsturnat vreo tarabă a mamonei, 
sau toate acestea şi le-au făcut singuri, într-o învălmăşeală de conştiinţe 
vinovate, biciuite de istov de sfinţenia lui lisus, care-i ardea, de data 
aceasta , cu urgie divină. 

Fapt e că nu aceştia erau cei mai mari păcătoşi în lerusalim. Marii 
vinovați erau autorii morali ai situației, căpeteniile Templului. 
Înfruntarea Mântuitorului, lor le suna. Oficialitatea religioasă a 
Templului făcuse din el o peşteră de tâlhării în contul lui Dumnezeu. 
Această situaţie Îl îndreptățeşte pe Revoluționar să ocupe Templul cu 
forța. (Singura ocupare cu forța: nevinovată.) N-a vărsat sângele 
nimănui. Dimpotrivă, a vărsat sudori de sânge şi, peste puţin, propriul 
Său sânge. 

* 

Totuşi cineva L-a primit pe lisus în Templu. Erau orbii, șchiopii şi 
copiii. Copiii crescuţi de Templu L-au primit pe lisus cu „Osana, Fiul lui 
David !” 

Odată Templul ocupat, lisus a început să înveţe poporul, care s-a 
şi grămădit în Templu, şi a tămăduit pe toți neputincioşii care veniseră. 

La o atare întâmplare au venit într-un suflet şi mai marii 
Templului care, văzând cele ce se făcuseră, ba mai auzind şi copiii 
cântând, s-au făcut foc de supărare şi umblau să-L ucidă pe Iisus, dar nu 
puteau de poporul care-L asculta. Seara, lisus S-a dus în Betania. 
Dimineaţa, întorcându-Se iarăşi la Templu, a blestemat un smochin găsit 
fără roadă, — care putea foarte bine semnifica Templul. Şi smochinul s-a 
uscat în clipa aceea, cât s-au mirat ucenicii. 

Tâlcul smochinului blestemat e acelaşi cu tâlcul biciului din 
ştreanguri. Oficialitatea religioasă decăzută a Templului e răspunzătoare 
de dărâmarea lerusalimului şi de împrăștierea fiilor lui Israel în toată 
lumea. — Căci primul s-a dărâmat Templul din Ierusalim, când i s-a rupt 
de un fulger catapeteasma în două, de sus până jos. 


lisus urmărea acum rostul Lui în lume într-un chip mai zornic, cu 
o stăruință, cu o mânie şi cu un curaj al înfruntării tuturor riscurilor, cum 
n-o poate face decât Omul care-Şi ştie şi Şi-a făcut toate socotelile 
personale cu mii de ani înainte. Omul Acesta le avea făcute mai înainte 
de-a fi lumea. 


„.„ Oare în templul sufletului nostru se va găsi vreun copil, sau 
măcar vreun orb, să-L primească pe lisus ? 


Prislop, Marți XXVII 
28.XI.49 Luca 19,45-47 

DILEMA DIN TEMPLU 
20 is 


(Dilema e un raționament compus dintr-o întrebare cu două 
răspunsuri posibile, care amândouă constrâng să recunoşti tocmai ceea 
ce nu vrei să recunoşti.) 

Odată Templul ocupat de forța spirituală a sfințeniei lui Iisus, 
căpeteniile Templului nu mai aveau ce mai face pe calea forței. De 
aceea ei o iau pe calea vicleană a curselor. 

Deci, cu vicleanul în inimă, s-au apropiat de lisus să-i pună 
întrebări. 

„. Ce taine mai are Providența !... Îl recunosc copiii, Îl recunosc 
negustorii de vite şi zarafii şi-l fug din cale, mustraţi de conştiinţă, dar 
inimile îndrăcite ale oficialităţii nu vor să-L cunoască. Drept aceea Îl 
legitimează cu viclenie: „Cu ce putere faci acestea şi cine ţi-a dat-o ?” 

Dacă lisus va răspunde că de la Tatăl fiind face acestea, ei vor 
zice că huleşte, cum I-au mai zis odată. De aceea lisus a ales să nu le dea 
răspuns. Drept aceea lisus le zădărniceşte întrebarea, întinzându-le o 
cursă şi mai puternică, dilema: „Botezul lui loan a fost din Cer sau de la 
oameni ?” 

Viclenii şi-au dat seama de cleştele dilemei şi chibzuiau întru 
dânşii: De vom zice că a fost din Cer, ne va întreba de ce n-am crezut în 
el? De vom zice că a fost de la oameni, ne temem de popor că ne vor 
omori cu pietre, fiindcă oamenii erau încredinţați că loan a fost prooroc. 

Din chibzuiala lor rezultă limpede că ei nu credeau în misiunea lui 
Ioan. Conducătorii aceştia, care nu mai credeau în nimic, au fost cea mai 
grea osândă pe capul lui Israel. De altfel răspunsul lor „Nu ştim”, pe 
care l-au dat mai marii Templului, nu e de fapt un răspuns al neştiinţei, 
ci un răspuns al necredinţei. 

Răspunsul pe care l-au dat lui lisus era sentința pe care singuri 
şi-au dat-o: demisia din conducerea spirituală a lui Israel. 

De acum înainte Templul nu mai avea rost decât pentru ultimele 
cuvântări ale lui lisus în Ierusalim. 


Prislop, Miercuri XXVIII 
29.X1.49 Luca 20,1-8 

PIATRA UNGHIULARĂ 
- 92 - 


Avem câteva cuvântări ţinute de lisus în ultimele zile ale 
Templului din Ierusalim. Dintre acestea e şi pilda lucrătorilor ucigaşi, 
care arată acoperit istoria trecută şi viitoare a lui Israel. 

Firea omenească avea rostul să crească şi în dimensiunea ei 
spirituală, a cunoaşterii şi a iubirii lui Dumnezeu. Acesta era destinul ei 
pe pământ. Dar via lui Israel se sălbătăcea, cât Însuşi Dumnezeu S-a 
mirat. „Doar viță de soi bun am sădit, cum acum s-a sălbătăcit şi 
strugurii ei sunt acri ?” 

Pentru ca destinele superioare ale neamurilor pământului să nu 
sufere vreo zădărnicire, pentru ca roadele duhovniceşti ale lui Israel să 
fie totuşi în sensul Providenţei, Dumnezeu a trimis neamului acestuia 
rând pe rând Legea şi proorocii. Dar Israel a făcut din Lege o caricatură, 
iar pe prooroci i-a scos afară din vie şi i-a omorât, trimițându-i înapoi 
fără roada care trebuiau să o aducă. 

Mai rămânea să vie Fiul Stăpânului lumii. 

A venit. Vorbea cu ei. „Dar lucrătorii au zis: acesta este 
moștenitorul: hai să-l omorâm şi moştenirea lui să ne rămână nouă. Şi 
scoțându-l afară din vie l-au omorât.” 

Aşa au făcut. 

De atunci aleargă în toată lumea să cuprindă moştenirea Fiului lui 
Dumnezeu, silindu-se pe toate căile închipuite să descreştineze lumea; 
să scoată „definitiv” din natura omenească preocuparea spirituală de 
Dumnezeu. Numai cât această muncă de Sisif, de a nivela la orizontala 
vieții orice preocupare a minţii omeneşti de Cer, se loveşte permanent de 
Piatra unghiulară aruncată pe pământ care, cu cât e izbită mai tare, cu 
atât ridică în unghi drept spre Cer orice încercare de-a-o clinti din rostul 
ei divin. 

Totuşi iluzia biruinţei vor avea-o. 

Numai cât atunci strugurii viei pământului vor fi tare sălbateci şi 
cu desăvârşire acri. Revelația spune că Providența divină va trimite pe 
rând: secera pentru secerişul pământului şi cosorul pentru via lui. 
Strugurii îi va grămădi „afară din cetate” (cum au scos şi ei pe lisus 
afară din cetate) dar în loc de must a ieşit sânge până la zăbalele cailor, 
în depărtări de 1600 de stadii (Apocalipsă 14, 17-20). 

Până atunci lucrătorii s-au lovit şi s-au împiedecat ei de Piatra de 
hotar, Hristos, atunci însă va cădea Piatra peste ei: A Doua Venire a lui 
lisus, în slavă şi putere mare şi va spulbera definitiv pe lucrătorii 
nelegiuirii. 

lată o cuvântare profetică în Templul din Ierusalim, o cuvântare 
unghiulară. 


* 


Cele ascunse în ceața viitorului fiind greu de desluşit, ba şi cu 
multe riscuri, ne îndreptăm la tâlcuirea strict duhovnicească a acestei 
Pietre unghiulare. 


Aceasta e o Piatră spirituală cu efecte spirituale. Unul din Psalmi 
ne spune: „Fiica Babilonului, dornică de pustiire, ferice de cel ce-ţi va 
plăti ţie după fapta ce ne-ai făcut tu nouă; ferice de cel ce va lua şi va 
lovi de Piatră pruncii tăi” (Psalmul 136,8). 


„Babilonul” se tâlcuieşte de sfinții Părinţi: confuzia patimilor, 
confuzia minţii, iad. Textul se poate citi: „Satană, Satană, dornică de 
pustiire...” lar pruncii vaviloneşti sunt gândurile păcatului, momelele... 

Ferice de cel ce se luptă duhovniceşte cu gândurile, lovindu-le de 
Piatra unghiulară a ființei omeneşti: Hristos. Acesta nu e nicidecum 
numai războiul pustnicilor, al smeritei rugăciuni şi atenţii, ci este al 
fiecărui creştin. Ca atare nu reacționezi după fire la întâmplările vieţii, ci 
trăieşti fiecare clipă după lisus; adevărata noastră fire, icoana, chipul 
nostru cel adevărat. Întâmplările ce vin, într-o clipită a lor, să nu ne 
găsească, să nu ne prindă trăind în neatenţie de valoarea clipei, valoarea 
Veşnicului în clipă, că altfel în clipa aceea ne trezim expropriaţi de 
icoana noastră de oameni după chipul şi asemănarea lui lisus. 

Nu e aceasta echivalentă cu rugăciunea neîncetată ? 

Modul acesta de-a medita, cu timpul, — cu toate clipele lui, venite 
prin surprindere —, structurează ființa noastră pe Piatra unghiulară a 

divinei prezenţe. Aşa se pacifică lăuntric omul, cu pacea pe care numai 
lisus o poate aduce. 

Mica greutate e că, pentru a câştiga pe lisus, pe toate celelalte 
trebuie să le socoteşti „gunoaie” (Filipeni 3,8). 


Prislop, Joi XXVII 
30.XI.49 Luca 20,9-18 

ISPITITORII CU DAJDIA 
„93 - 


Căpeteniile Templului au înţeles că despre ei grăia pilda 
lucrătorilor ucigași. Gândul uciderii deşi era o realitate în inima lor, 
totuşi ei nu puteau suferi să le fie dat gândul pe față. Diavolul se ţine în 
întunerec şi nu slujeşte decât pe cine-i ascunde gândurile. În realitate 
umblau să-L omoare pe lisus, dar căutau să o facă cu mâinile altuia. 
Drept aceea au trimis nişte iscoade care, prefăcându-se că-s drepţi, 
umblau să-L prindă în vreun cuvânt, ca apoi să-L denunțe stăpânirii 
romane. 

Evreii urau de moarte stăpânirea romană, dar, ca să termine cu 
lisus, erau dispuşi să apeleze la oricine. Astfel au fost în stare, de data 
aceasta, să se facă apărătorii cei mai ascuțiți în slujba celor mai mari 
duşmani ai lor, romanii, numai şi numai ca aceştia să-i scape de cel mai 
îngrozitor coşmar al istoriei lor: lisus. 

Au făcut-o şi pe aceasta. 

Coşmarul acesta al lor însă s-a mărit cu veacurile, ajungând de 
proporțiile lumii, căci pretutindenea dau de lisus. Nici porţile iadului nu 
le-a putut ajuta să scape de El. Nu le-au mai rămas decât aruncarea lumii 
în Apocalips. Şi aceasta vor face-o. 

Aceştia sunt cei ce L-au ispitit pe lisus zicând: „Învățătorul, ştim 
că adevărul grăieşti şi înveţi: se cade oare să dăm dajdie Cezarului sau 
nu ?” 

Întrebarea era vicleană de la început până la sfârşit. Mai întâi 
iscoadele erau nişte fățarnici şi mincinoşi, fiindcă nu adevărul îi interesa 
pe ei, nici calea lui Dumnezeu. 

Răspunsul lui lisus e neaşteptat. Pe banul dajdiei n-a pus nici 
măcar mâna. Dar îi face pe ispititori să-şi dea singuri răspunsul, 
constrânşi de chipul şi inscripţia de pe ban. Deci ale Cezarului-napoi 
Cezarului, şi ale lui Dumnezeu lui Dumnezeu ! 

Dumnezeu şi lumea, Dumnezeu şi Statul sunt două ordine 
distincte. Omul aparține la amândouă deodată, fiindcă e trup şi suflet. 
Ispititorii nădăjduiau să stârnească conflict între aceste două ordine, 
ordinea Statului şi ordinea lui Dumnezeu. 

Originile forțatului conflict între Dumnezeu şi Stat, obârşia 
ateismului militant e în Templul din Ierusalim. 


Prislop. Vineri XXVIII 
1.XI1.49 Luca 20,19-26 

ŢARA DE OBÂRȘIE 
- 94 - 


În anii din urmă s-a dovedit că absolut toate popoarele 
pământului, chiar cele mai înapoiate, toate mărturisesc credinţa unei 
stări paradisiace, pierdute în străfundurile timpului. 

Şi au mai dovedit cercetările că religiile primitive confirmă 
existența unei religii superioare, monoteiste. E destul să pomenim aci 
credința strămoşilor noştri daci, care mărturiseau un singur Dumnezeu, 
credeau în nemurirea sufletului şi în viaţa viitoare. În concluzie 
cercetările confirmă că, în străfunduri de noapte a memoriei omenești, a 
strălucit o  Revelaţie primordială. De acolo izvorăşte nostalgia 
paradisului, care nu e altceva decât transcendenţa ființei omeneşti, care 
mai licăreşte în adâncuri metafizice de conştiinţă. 

De acolo vine că mulți gânditori, presăraţi de-a lungul firului 
gândirii, şi-au mărturisit convingerea că lumea aceasta e un reflex 
nereușit, o copie ştearsă a unei alte lumi, arhe-tipice, desăvârşite, — pe 
care am pierdut-o, din care am căzut, sau din care am fost izgoniți. 


* 


O ştire precisă ne aduce lisus. 

El împlineşte toate cerinţele ca să fie absolut crezut. 

Este, într-adevăr, o altă lume, desăvârșită: Împărăţia din care a 
venit El, Împăratul ei. Desăvârşirea Sa mărturiseşte desăvârşirea 
Împărăției Sale. E tocmai ceea ce răspunde afirmativ nostalgiei noastre 
paradisiace. Unora le trebuie Raiul aici, pe pământ, cu elementele lumii 
acesteia. Dar în lumea aceasta suntem muritori: — nu se poate asigura 
nici o desăvârşire. 

lisus ne spune limpede: „Vindeţi-vă averile din lumea aceasta şi 
le daţi săracilor ! Transformaţi-le în comori neînvechite în Ceruri; şi va 
fi inima voastră strămutată unde vă va fi comoara voastră. Căci inima îşi 
însoţeşte şi stă lângă comoara sa !” 

De aci nu rezultă că Împărăția Cerurilor e numai chestiune de 
inimă, de sentiment, — deşi s-a dovedit că rațiunile inimii sunt uneori 
mai profunde decât ale minţii. Oameni mari au fost şi inimi mari. 

lisus nu ne lasă numai cu presimţirea — chiar întărită — a 
Paradisului pierdut, nu ne lasă cu o simplă certitudine a inimii — pe care 
de fapt o are oricine care-şi vinde averea (marea avere „eul”, „conştiinţa 
eului”, conştiinţa de „sine”) şi o dă săracilor —, ci ne vorbește de făclia 
aprinsă a cunoaşterii acestei Împărății şi a aşteptării ei stăruitoare. 

Deci „nu te teme turmă mică, pentru că Tatăl a binevoit să vă dea 
vouă Împărăţia” (Luca 12,32). 

O aşteptare de mii de ani ar obosi răbdarea omenească. De aceea 
sunt, din când în când, confirmări profund evidente, care împrăștie 
teama. 

Dacă a spus lisus că „Împărăția Mea nu-i din lumea aceasta” 
(loan 18,36), atunci lumea aceasta nu-i cea adevărată. De aceea nu ne 
simţim noi bine în ea, nu ne mulțumește, nu ne fericeşte, nu are în sine o 
explicație suficientă — iar în noi sunt irezistibile cerințele acestea — 
fiindcă obârşia lumii, explicaţia şi destinul ei e în Împărăţia lui Iisus. 
Până la împlinirea vârstelor şi rotunjirea ocolului creaţiei o îndurăm ca 
pe-o lume trecătoare. 

De aceea vine lisus a doua oară, fie la straja a doua, fie la straja a 
treia a timpului, ca într-o viitoare noapte a timpului, a întunecării 
cunoștinței de Dumnezeu, să-i lumineze fulgerător explicaţia şi destinul. 

Şi se bucură nespus dacă-l aşteptat. 

Împăratul însuşi se va face slujitorul celor ce L-au aşteptat cu 
toată ființa. De altfel acesta e lisus: Împăratul slujitor al destinului 
omenesc. lisus a reîntors Sensul existenţei iarăşi în Ţara de obârşie: 
Împărăţia Sensului şi a explicaţiei depline. 

Atunci se va odihni sufletul omului de neliniştea sa. 

Dar întrucâtva se linişteşte sufletul omului şi până atunci: 
ştiindu-le acestea precis. 

Iată o făclie (cunoştinţa în parte) până vine Lumina. 


Prislop Sâmbătă 
2.X11.49 Luca 12,32-40 

HAINA DE NUNTĂ 


ŞI „SFATUL” DIN IAD 
95 - 


Haina noastră de nuntă e îmbrăcămintea sufletului în Lumina lui 
Hristos. E haina de la Botez, când ne-am îmbrăcat în Hristos şi Hristos 
s-a îmbrăcat în noi. 

Intrarea noastră în Creştinism e intrarea noastră în sfințenia lui 
lisus. 

Am început cu sfințenia. 

De aceea copiii care mor botezați se mântuiesc fără pocăință. 
Haina lor de nuntă e albă ca lumina. 

Adăugându-se anii haina se pătează. 

Sângerează... Fiindcă nu e simplă haină, ci e Fiinţă: Omul din 
Cer, făptura cea nouă. 

Iar la nuntă se caută câtă asemănare este între tine şi lisus ? 

Câştigarea asemănării cu lisus are trecutul ei pe pământ. lar 
asemănarea e în lumină. Lumina rezultă din capacitatea omului de 
iubire, de cunoştinţă şi de suferință. 


Dar puţini sunt oamenii pe pământ care să nu păteze haina 
sfântului Botez. De aceea Dumnezeu, întru mila milostivirii Sale, a 
rânduit al doilea botez, Botezul pocăinței: Taina Pocăinței sau 
spovedania, care reface strălucirea primului Botez. 

Dar oamenii pun diferite motive să nu vie la Taina Pocăinţei. lată 
câteva: 

1. „N-am timp” de Biserică. — De fapt n-au dragoste. 

2. „Nu-s păcătos, ca alţii” — Un fel de farisei moderni. 

3. „Acuma suntem tineri; când om fi bătrâni” — Ca şi când ar avea 
cineva în scris că va ajunge bătrâneţele. Focul tinereţelor crede că 
poate înşela pe Dumnezeu, lăsându-i bătrâneţele. Căci întrebare dacă vei 

ajunge bătrânețele şi, cu o aşa socoteală de viaţă, întrebare dacă o 
grămadă de doage şi cioburi se vor mai putea pocăi şi vor fi primite. 

Cei ce amână pocăința pe la bătrânețe sunt asemenea oamenilor 
care vor să treacă un râu mare, dar stau la marginea lui, aşteptând până 
trece toată apa. În vicleșugul acestei socoteli se prind oamenii cei mai 
mulți. 


SFATUL DIN IAD 


Într-o carte veche din Sfântul Munte, un duhovnic, iscusit în 
poveţe, a lăsat închisă într-o întâmplare, învățătura aceasta: 

„Un preot cu frica lui Dumnezeu şi grija păstoriților săi, se 
ostenea zi de zi, prin toate mijloacele ce-i stăteau în putință, să întoarcă 
pe cei rătăciţi din calea pierzaniei şi să-i întărească în cuvântul lui 
Dumnezeu. Cu toate acestea vedea cu durere că ostenelele sale rămân 
fără roadă. Credincioşii săi lepădaseră doar fățărnicia. Încolo putrezeau 
în aceleaşi păcate, cum îi găsise. Zadarnică era slujba, zadarnice 
predicile, zadarnice sfaturile de la spovedanie. Nimic nu-i clintea din 
noroiul păcatelor. 

Ce să mai facă bietul preot ? Cum să-i îndrepte ? Se ştia chezaş 
pentru sufletele lor, şi se frământa zi şi noapte, cerând de la Dumnezeu 
să-i arate pentru ce nu poate să-i atragă la mântuire ? 

Într-o sâmbătă seara, după vecernie, stătea amărât pe piatra din 
grădină, covârşit de datoria sa preoțească şi mâhnit amarnic de truda-i 
fără roadă. Cum sta aşa, pierdut în gânduri grele, iată că Dumnezeu îi 
deschise ochii necăjitului său suflet, asupra unei vedenii înfricoşate: O 
gloată de arapi, negri ca tăciunele i se arătară. Era un nor de duhuri 
necurate, ținând sfat, în frunte cu Satana, marele şi încruntatul Tartor al 
iadului. 

Deodată, din mijlocul divanului, cu glasul diavolesc zbieră o dată 
de clocoti văzduhul: «Voi, drăceştilor gloate, scorniți cu mintea voastră, 
meşteră la viclenii, şi să-mi spuneţi: cum ați putea voi mai uşor şi mai 
sigur înşela pe oameni, ca să umplem cu ei pântecele flămând al 
iadului ?» 

La această poruncă a Tartorului, gloatele încornoraților intrară în 
putoarea diavoleştilor sfătuiri. — Nu trecu mult şi, din mulţimea aprinsă 
la sfat, ieşi înaintea Satanei o căpetenie, lucind ca păcura, şi zise: 

- Întunecimea ta, să furişăm în mintea oamenilor gândul drăcesc 
că nu este Dumnezeu. Astfel, neavând de cine se teme, uşor ne vor 
cădea în gheare, vor face numai ceea ce vrem noi şi vom umple iadul cu 
ei. 

Ascultându-l, Satana chibzui şi apoi răspunse: 

- Cu minciuna asta prea puţini vom putea prinde în undiță, pentru 
că lucrurile Celui de sus: Cerul şi pământul şi toate câte le împodobesc, 
mărturisesc slava Lui şi toate dovedesc că El este. — Să vie altul, cu o 
născocire mai vicleană ! 

Atunci din gloatele întunerecului ieşi o altă căpetenie încornorată 
ŞI zise: 

- Întunecimea ta, părerea mea e să le spunem oamenilor că, chiar 
dacă ar fi Dumnezeu, dar după moarte nu este suflet și nu este nici o 
judecată şi, prin urmare, nici răsplată sau pedeapsă. Să le spunem că nu 
este nici Rai nici lad. Acestea sunt aici pe pământ: ai ce-ţi trebuie e rai, 
n-ai ce-ţi trebuie e iad. Şi prin urmare, sunt slobozi să mănânce şi să bea 
şi să-şi facă toate poftele trupului, căci ca mâine vor muri, şi după 
moarte nu mai e nimic, şi o să le pară rău că nu şi-au petrecut câtă vreme 
erau în putere. 

Satana îi cumpăni vorbele, apoi îi zise: 

- Nici cu vicleşugul acesta nu vom putea câştiga prea mulţi. Căci 
printre oameni sunt unii mai răsăriți la minte, care ştiu că este 
Dumnezeu şi că în dreapta Lui stă răsplata şi pedeapsa după fapte. Şi 
apoi mulți ştiu că sufletul dăinuieşte şi după moarte şi va ajunge la 
judecata cea de pe urmă, cum îi învaţă Scripturile. Cu vicleşugul acesta 
ne pică şi nouă în gheare, dar mare lucru nu. Eu vreau oameni mulți, ca 
nisipul mării, să-i închid ca pe-o turmă de proşti, în toate peşterile 
iadului ! — răcni Satana, şi trânti o dată din copită, de sughiță de groază 
toată droaia dracilor. 

Atunci din mulțime se desprinse o altă căpetenie şi, sprijinindu-se 
țanţoş în coadă, duhni următoarea propunere: 

- Prea întunecate jupâne şi tată al minciunii, lăudată să fie grija ta 
de a umple iadul cu proştii şi destrăbălaţii pământului ! Am ascultat cu 
luare aminte vicleşugurile tovarăşilor noștri despre pierzarea oamenilor, 
dar văzând că ele nu sunt pe placul întunecimii tale, am scornit la rândul 
meu un vicleșug, şi mai mare: De ce să nu lăudăm pe oameni pentru 
credința lor în Dumnezeu şi în nemurirea sufletului, în judecata de apoi 

şi în răsplata după fapte ? De ce să nu le spunem şi noi că este Rai și 
lad, care dăinuiesc în vecii vecilor ? Dar, după ce le vom spune toate 
acestea — pe care ei le ştiu prea bine — să le şoptim la ureche, o dată, de 
două ori, de mii de ori: «Nu vă grăbiţi cu pocăinţa, oameni buni !» «Mai 
e vreme destulă !» «Trăiţi întâi cum poftiți. Pocăința lăsaţi-o mai la 
urmă ! Nu vă grăbiţi !» 

Ascultându-l, ochii Satanei fulgerară de bucurie drăcească. El se 
ridică trufaş de pe jilțul de flăcări ca smoala şi bătând cu laba pe umeri 
pe căpetenia care scornise acest vicleșug, zbieră o dată, de se cutremură 
tot întunerecul iadului: 

- Voi, duhuri spurcate ale împărăției mele, risipiţi-vă ca gândul pe 
fața pământului, şi ca o otravă dulce, furişaţi în urechile oamenilor 
şoapta, cu adevărat după numele vostru: «oameni buni, nu vă grăbiţi cu 
pocăinţa, nici cu spovedania adevărată. Mai e vreme destulă: mâine, 
poimâine, la bătrânețe. Până atunci faceţi-vă datoria către Dumnezeu şi 
suflet numai aşa, de ochii lumii. Vedeţi-vă mai întâi de grijile 
pământeşti aşa ca şi până acuma. Pentru pocăința adevărată mai aveți 
vreme, că doar n-o să muriţi mâine !» 

Şi la porunca Satanei, duhurile se împrăştiară cu iuțeala gândului 
pe fața pământului, să amăgească pe zăbavnicii oameni în minciuna 
pierzării, cu amânarea pocăinţei: pe mâine, la anul, la bătrâneţe... 

. Vedenia se stinse şi preotul, trudit de soarta credincioşilor săi, 
înţelese, în sfârşit, pricina zăbavei lor de-a se hotărî să se mântuiască cu 
adevărat. De formă şi de ochii lumii, ei îşi îndeplineau datoriile 
creștineşti dar, vrăjiți de şoaptele ademenitoare ale viclenilor tâlhari, 
găseau că sfaturile părintelui sunt bune mai mult pentru cei bătrâni. Cât 
despre ei înşişi mai au vreme destulă: mâine, poimâine, la anul, la 
bătrâneţe...” 

* 


Toate „motivele” care le aduc „creştinii” de a nu veni la Cina lui 
lisus, de-a nu-şi griji haina de nuntă, sunt motive de râs, pe care nu le 
cred nici cei ce le spun. 

Adevăratul motiv care se ascunde în dosul acestor pretexte este 
numai unul singur: Nu vor să se izbăvească de moartea care-i sfâşie. Şi 
oare de ce această mare nebunie ? — Pentru că moartea păcatului e o 
moarte dulce la simţuri, din cauza plăcerii ei, o moarte unită cu plăcerea. 

Şi aceşti oameni iubesc mai mult moartea din cauza plăcerii ei, decât 
viaţa, care le cere, la început, un act de curaj pentru suferință. 

E suferința uciderii omului nostru vechi, povârnit spre plăceri, 
pentru a da loc, a da viaţă, a îmbrăca pe Omul cel nou, Omul care s-a 
pogorât din Cer. 

Şi pe aceasta nu o pot aceştia, pentru că nu cred în Iisus. 


* 


Când vor zice oamenii: Doamne, sunt un mare păcătos !? 

De atâta vreme eşti o haină ponosită în mine; de atâta vreme mă 
chemi la Tine şi eu Ți-am întors spatele... 

Şi Tu, de atâta vreme mă aştepţi... 


Prislop, Dumineca XXVIII 
3.XI1.49 Luca 14,16-24 

ISTORIA CHEMĂRILOR 
- 96 - 


Pilda chemării la Cină, de la Luca, are o variantă la Matei 
(22,1-14), chemarea la Nunta fiului de Împărat. Deosebirea între 
redactarea de la Matei şi Luca provine din formularea dată în două 
rânduri, de Însuşi Iisus. 

Evangheliştii şi-au ales formularea care convenea mai bine 
scopului Evangheliilor lor. Astfel Matei a scris Evanghelia evreieşte, 
pentru evrei, pe când Luca în greceşte, pentru păgâni. În formularea de 
la Luca intră toţi oamenii. Nimeni nu-i dat afară de la Cină. lată o 
formulare universalistă. Scopul e: „ca să se umple Casa mea”; deci toți 
trebuie să intre. 

Aceste două direcţii, cu totul opuse, le vedem reprezentate de 
cele două Biserici ale creştinătăţii: a răsăritului şi a apusului. 

În răsărit, încă de la început, e normativă vederea de la Matei: nu 
oricine e primit în creştinism. Trebuie mai întâi o haină de nuntă. 
Aceasta se obține prin probe aspre, prin catehizație specială şi prin proba 
statorniciei în credinţă şi mărturisire. Câtă vreme s-a observat rigoarea 
aceasta Biserica a înflorit veacuri de aur şi are o epocă patristică. Ca 
simbol al acestei orientări, Episcopul poartă o cârjă cu doi şerpi împletiţi 
la capăt, cu privirile spre cârjă: drept simbol al păstoririi cu înţelepciune 
pașnică. Aşa, paşnic şi cu prudenţă, a propagat Biserica răsăritului 
Creştinismul între popoare. 

Biserica apuseană şi-a luat direcția universalistă, a cuvintelor de 
la Luca: „sileşte-i să intre !” Deci unde n-a mers cu învățătura paşnică şi 
înțeleaptă, Biserica apuseană a recurs la forţă, silind pe oameni să intre. 
Numai în mentalitatea unei atare orientări s-a putut naşte lozinca iezuită: 
„Scopul scuză mijloacele”. Dar nu numai păgânii au fost siliți să intre, ci 
şi popoare deja creştine, au fost presate să vie la ascultarea centralistă a 
Romei. Aşa se explică posibile persecuțiile, cruciadele — mai ales 
concluzia lor: imperiul latin — şi inchiziția „în numele lui Dumnezeu”. 


„CUVINTE Vii” 243 


Dacă vreun eretic nu mai avea alt chip de mântuire, îl mântuia 
inchiziția, arzându-l de viu pe rug. Şi inchiziția era de cea mai bună 
credinţă că arde oameni de vii: din iubirea de oameni. 

Ce vină are lisus ? — Poate că şi El ar fi fost ars pe rug, — cum îşi 
da Dostoievschi cu părerea, în Povestea Marelui Inchizitor. 

Dar omul nu poate sili, aşa, pe om. „Sila” o conduce Providența, 
care poate, totodată, să-i lase omului şi libertatea şi viața. 

Simbolul acestei orientări o arată şi cârja Episcopului roman, care 
are forma unui cârlig, cu care să poată prinde din fugă oile care n-ar vrea 
să vie unde vrea păstorul. Toate oile care nu aparțin Bisericii apusene 
sunt considerate oi rătăcite. 


* 


Chemarea la Cină mai are şi un alt mod de istorie. 

Întâi au fost chemaţi evreii. Se ştie ce-au făcut şi ce-au pățit. Ei 
reprezintă cel mai bine „motivele” de-a nu răspunde la chemare: ei 
preferă proprietatea mobilă şi imobilă a lumii, care asigură instinctele 
vieții acesteia de aici. Acesta-i motivul lor. Cu el s-au asociat foarte 
mulți „creştini” „chemaţi”, încât nu mai răspund la chemare decât prea 
puţini creştini „credincioşi” şi foarte puţini creştini „aleşi”. 

Totuşi, pe lângă credincioşi şi aleşi mai intră şi „siliții” sorții: 
Lazării existenţei, orbii, şchiopii, dezorientaţii de la răspântiile raţiunii, 
cu un cuvânt toți convinşii de gardurile de aici ale naturii omeneşti. 

Cine sunt trimişii să cheme oamenii ? 

Aceştia încă lămuresc înțelesul istoriei. O primă ceată de trimişi, 
care vestesc, roagă oamenii să vie la Dumnezeu, sunt Proorocii, 
Apostolii şi Ierarhia Bisericii. Cei ce „silesc” sunt altă ceată, 
contemporani cu cei dintâi, fiindcă cei ce n-ascultă de iubire ascultă de 
frica de sabie. Totuşi ceata lor e trimisă mai către sfârşitul istoriei. Ei nu 
cheamă, ci împing oamenii să-L caute pe Dumnezeu. Aceştia poartă 
sabie şi cu ea dezleagă pe oameni de motivele care-i ţin: ființele Cerului, 
în legăturile pământului. 

Valorile, oamenii care le reprezintă au, prin urmare, misiunea 
aceasta de a „sili” pe oameni să-şi caute Cetatea de obârşie. Şi socoteala 
Providenţei e cu atât mai înțeleaptă cu cât dă valoare — misiune de 
mântuire — oamenilor „fără valoare”. 

Chemarea la Cină e chemarea la viața lui lisus; chemarea la 
Sfânta Împărtășanie cu El; chemarea la învățătura Sa: chemarea la 
chipul Său de a fi în lume. Chemarea la nuntă e strămutarea de la 
capătul lucrurilor, a firii omului, din om ce era, în „dumnezeu după dar”. 
Când va face Dumnezeu aceasta, — zice a doua oară: „Săvârşitu-s-a !” 
(Apocalipsă 21,6) — opera de mântuire a omului: „Acum toate sunt 
gata !” De altfel numai o natură îndumnezeită poate dăinui la aceeaşi 
masă cu Dumnezeu. Până atunci ne împărtăşim numai cu Trupul şi 
Sângele Domnului (învăţăturile şi darurile); atunci şi cu oasele: rațiunile 
divine ale existenței (sf. Maxim). Până atunci nu ni s-a dat să avem 
decât „simţirea care era în lisus” (Filipeni 2,5) — marea Lui iubire; 
atunci ni se va da şi cunoaşterea Absolutului (în sfârşit setea raţiunii de 
adevăr se va astâmpăra). Aceasta e mântuirea — şi istoria încetează. 
(Până atunci să ne vedem de cele atârnătoare de noi !). 


Prislop, Dumineca XXVIII 
3.XII.49 Luca 14,16-24 

FIII ÎNVIERII 

Învățătura despre învierea morţilor se cunoştea în Israel de pe 
vremea proorocului Ezechiil (cap. 37). Dar precum au fost israelitenii 
împotriva proorocului, au fost şi împotriva învierii morţilor. Împotrivi- 
rea aceasta ajunsese contemporană cu lisus, în secta saducheilor. Drept 
aceea se prezintă oarecari sectari saduchei la lisus, cu gând să-L prindă 
în cuvânt despre înviere. (Mult s-au zbătut unii oameni ca să-L 
compromită pe lisus, numai ca să scape de imperativul felului Său de a 
fi în lume.) Astfel I s-au prezentat cu un caz fictiv şi I-au zis: Moise ne-a 
poruncit prin lege căsătorie de levirat (prin care o femeie, dacă va 
rămânea văduvă şi fără copii, cumnațţii ei liberi sunt obligaţi să o ia 
femeie). Deci o femeie a fost soție la şapte frați: a cărora din ei va fi la 
înviere ? 

De fapt ei nu mărturiseau decât imposibilitatea lor personală de-a 
putea gândi şi un alt mod de existență. Dar dacă nu putem gândi ceva, 
fiindcă întrece puterile rațiunii, de aci nu urmează a trage concluzia 
inexistenței faptului ce ne depăşeşte. Şi fiindcă sunt date ce depăşesc 
limitele rațiunii — dar care trebuie totuşi ştiute — de aceea a venit lisus, 
Omul-Dumnezeu, Omul de peste limitele omului, şi ne-a descoperit 
configuraţia celuilalt tărâm, mod viitor al existenţei noastre. 

lată o justificare, o rațiune a credinţei. lată rațiunea Revelaţiei. 

Căci dacă natura noastră ar fi de fapt redusă numai la modul 
acesta trupesc al existenţei, am avea şi noi măcar liniştea vitelor. Dar de 
vreme ce orice om refuză a trăi condiţia dobitoacelor — cu toată liniştea 
lor — aceasta înseamnă că cealaltă natură: natura noastră viitoare o 
refuză. 

E drept că nu poţi cere omidei să zboare. Dar chiar dacă nu va 
crede, ea totuşi va zbura, când va ajunge fluture. Condiţia omului nu e 
definitiv aceasta. Şi fiindcă nu e aceasta, de aceea simţim noi, în noi, 
neliniştea contrazicerii şi a neînțelesului. Dacă aceasta ar fi situația 

noastră definitivă am şti că n-avem sens. Aceasta ar fi cu adevărat 
tragedia tragediilor. 

Dar chipul lumii acesteia trece. 

După el vine altul. 

Despre acela, din acela chiar, ne vorbeşte lisus. 

El a venit la noi din celălalt mod de existență. 

Acolo existenţa are alte legi. 

E veacul viitor: veşnicia. 

„Cei ce se învrednicesc să-l dobândească nici nu se însoară, nici 
nu se mărită şi nici să moară nu mai pot, fiindcă atunci sunt la fel cu 
Îngerii şi sunt fiii lui Dumnezeu, de vreme ce sunt fiii Învierii.” 

„lar precum că este înviere, chiar Moise — pe care-l aduceţi voi 
saducheilor în sprijin — a arătat-o, când numeşte pe Domnul: Dumnezeul 
lui Avraam, Dumnezeul lui Isaac, Dumnezeul lui Iacov. Deci nu e un 
Dumnezeu al morților, ci al viilor, căci în Dumnezeu toți sunt vii.” 

Acestea au fost cuvintele Mântuitorului care l-au zguduit pe 
Pascal, când a scris apoi biletul pe care-l purta cusut în haină: 
„Dumnezeul lui Avraam, al lui Isaac, al lui Iacov: nu Dumnezeul 
filosofilor !”... „Substanţa” lui Spinoza, „Monada” lui Leibniz, „Unicul” 
lui Plotin, „Absolutul” lui Hegel... etc. 

Un Dumnezeu viu al vieţii, al construcției rațiunii chiar, dar în 
nici un caz un „Dumnezeu” produs al rațiunii. 

lisus a astupat gura dificultăţilor saduchee. 

Învierea omului în veacul viitor stinge neajunsul şi toată 
nedesăvârşirea modului actual al existenţei. 

A te căsători e o lege a veacului de acum. 

A renunţa la ea, când ai putea-o face, însemnează a trăi 
prefigurarea modului viitor al naturii omeneşti: a trăi cu anticipație o 
metafizică; însemnează a trăi una din concluziile religiei aşa cum a trăit 
lisus. 


Prislop, Luni XXIX 
4.X]1.49 Luca 20,27-44 

TAINA RĂBDĂRII 

Răbdarea e o condiţie a mântuirii, — cu condiţia să nu fie pentru 
vinovăţii, ci pentru „vinovăţia” de a fi creştin. 

În lumea aceasta, ostilă „celeilalte”, nu poți crede în lisus fără să 
fii pedepsit. Scriptura a prevăzut demult cenzura împotrivirii zicând: 

„Fiule, când vrei să te apropii să slujeşti Domnului, găteşte-ţi 
sufletul tău de ispite !” (Sirah 2,1). Iar sfântul apostol Pavel ne previne: 
„Toţi cei ce vor să trăiască cucernic în (stilul lui) Hristos Iisus, prigoniţi 
vor fi !” (II Timotei 3,12). 

Oare de ce, oamenii care nu fac rău la nimeni, oamenii care se 
roagă pentru vrăjmaşii lor, pe aceştia oamenii lumii îi iau la ținta tuturor 
fărădelegilor ? De ce oare ucenicii lui lisus, ucenicii iubirii de oameni, 
stârnesc între „oameni” atâtea valuri de ură ? — Şi doar dacă lipseşte 
ceva omului cu adevărat, iubirea îi lipseşte, fiindcă numai climatul 
iubirii face posibilă viața oamenilor. 

Deci e de neînțeles cum iubirea stârneşte ura împotriva ei ! 

Şi e de neînțeles cum iubirea trebuie să înghită toate valurile de 
ură, câte-ar fi. 


* 


Oamenii veacului acestuia vă vor face şi vouă ce Mi-au făcut Mie. 

De M-au prigonit pe Mine şi pe voi vă vor prigoni. Dacă pe Mine 
M-au denunţat Stăpânirii veacului acestuia şi pe voi vor pune mâna şi vă 
vor da în judecăţi şi vă vor duce înaintea regilor şi stăpânitorilor lor şi vă 
vor arunca în temnițe pentru vinovăția numelui Meu ! Deci „păziți-vă 
de oameni !” 

De ce atâta prigoană ? 

- Fiindcă creştinii au ieşit din complicitatea cu păcatul. 

Şi-au schimbat cetăţenia. Ei s-au declarat cetăţenii Împăratului 
Cerurilor. 

Aceasta ar fi o explicaţie. 

Altă explicaţie: chiar rostul încercărilor. 

„În necazuri, cheamă-Mă pe Mine, zice Domnul, şi-ţi voi ajuta 
ţie...” În necazurile voastre veţi vedea prezența Mea. Eu voi grăi 
puternicilor lumii prin gura voastră, şi vă voi da o înțelepciune, căreia 
nu-i vor putea sta împotrivă toți protivnicii voştri. Eu voi grăi prin 
răbdarea voastră, care îi va uimi, şi-i va sili să Mă cunoască pe Mine. 

Aşa a fost. Căci mulţi tirani s-au îngrozit de răbdarea mai presus 
de fire a sfinților şi au sfârşit prin a mărturisi şi ei pe Hristos, — de 
asemenea, cu acelaşi preț al vieţii. Deci iată că răbdarea sfinţilor în 
încercări are rostul iubirii de oameni a lui Dumnezeu. Mulţi oameni, mai 
ales puternicii veacului, sunt refractari propoveduirii Cuvântului, dar 
unii din ei se biruie de ultimul cuvânt al sfinţilor: cel acoperit cu preţul 
vieții. 

La urma tuturora este o dreaptă judecată. 

Şi e dreaptă pentru că la toți le-a propoveduit Cuvântul, 
prilejuindu-le o mărturisire a cuiva, şi deci nu vor avea cuvânt de scuză 
că n-au auzit de Dumnezeu. Aceasta e rațiunea ascunsă a Providenţei: 
toată lumea e ispitită să se ciocnească de lisus: Piatra unghiulară „de 
poticneală” a lumii, dar de „temelie” a sfinților. 

Dacă lisus, Dumnezeul îmbrăcat în om, a fost o puternică ispitire 
ce i-a făcut Dumnezeu Tatăl, Satanei, ca să se atingă de călcâiul Lui, 
trupul, şi să păţească, înghițindu-L, spargerea pântecelui iadului şi 
slobozirea drepţilor, atunci şi cu ucenicii lui lisus aceeaşi ispitire face 
oamenilor lumii acesteia, care, atingându-se de ei: sau să se lumineze 
spre mântuire, sau desăvârşit motivat să se piardă. 

Atâta am înţeles din taina răbdării sfinților. 

E ascunsă în ea o mare bucurie. 

Şi lisus o avea. 


» 


Prislop, Marţi XXIX 
5.XI11.49 Luca 21,12-19 

SFÂNTUL IERARH NICOLAE 
„MILA ŞI ADEVĂRUL MERG ÎNAINTEA TA” 


Psalmul 88,14 
- 99 - 


Sfântul ierarh Nicolae e unul din cei mai populari sfinți ai 
creştinismului. Nu e nici sfântul loan Gurădeaur, a cărui sfântă Liturghie 
se săvârşeşte mereu. De ce ? Ne-ar putea explica cele două calități ale 
marelui ierarh: 

Dragostea de popor — până la sacrificiu; şi 

Dragostea de Iisus — dragostea de Adevăr. 

Deci „mila şi adevărul” pe care le-a trăit ca ierarh, l-au făcut mare 
înaintea lui Dumnezeu, iar Dumnezeu l-a făcut mare înaintea oamenilor. 

Constantin cel Mare l-a găsit pe sfântul Nicolae în temniţă. Prin 
edictul Împăratului de recunoaștere a creștinismului ca religie de stat, de 
la anul 313, sfântul Nicolae, dimpreună cu toți creştinii de prin temniţele 
imperiului roman, sunt puşi în libertate. 

La anul 325, când Împăratul Constantin a convocat primul sobor 
ecumenic, a toată creștinătatea, printre cei 318 sfinţi Părinţi ai lumii şi 
ierahi era şi sfântul Nicolae. 

Soborul s-a convocat pentru a stăvili marea erezie a arianismului, 
care tăgăduia divinitatea lui lisus. 

Atunci s-a cunoscut râvna sfântului Nicolae pentru Adevăr, care a 
şi trecut măsura. Căci sfântul Nicolae l-a pălmuit pe ereticul Arie în plin 
sobor pentru hulirea lui: că lisus n-ar fi Dumnezeu, ci numai o făptură a 
lui Dumnezeu. Hulirea vrednică era de bătaie, căci Arie săpa la temelia 
creştinismului: ataca dumnezeirea Întemeietorului său. Ori creştinismul 
stă sau cade cu dumnezeirea sau nedumnezeirea Întemeietorului său. 

Deci sfinții Părinţi, amărându-se pentru palma pe care a dat-o 
sfântul Nicolae lui Arie, i-au luat omoforul arhieriei. 

S-a arătat însă Maica Domnului unuia dintre îmbunătăţiții Părinţi 
şi le-a poruncit să-i dea omoforul înapoi, că plăcută a fost Domnului 
râvna sfântului Nicolae. 

De atunci pe icoana sfântului Nicolae e zugrăvită Maica 
Domnului și Domnul Hristos, dându-i omoforul arhieriei înapoi. 

lată râvnă pentru Adevăr, cum n-au mai avut-o Părinţii Bisericii. 
Dar tot râvnă pentru adevăr se pot socoti şi intervenţiile energice, până 
la răfuială şi până la împăratul, când, în două rânduri erau să fie osândiţi 
la moarte nişte nevinovaţi. 

Sfântul Nicolae i-a scăpat de moarte. Iată râvnă pentru dreptatea 
omului. Aşa ceva nu poate face decât omul hotărât să le ia locul. Dar 
aceştia sunt sfinţii: „păstorii cei buni, care-şi pun sufletul pentru oi”. 

Dar sfântul Nicolae nu s-a ocupat numai de grijile duhovniceşti 
ale turmei sale. El n-a văzut omul împărțit, ca să se mulțumească a se 
griji numai de o parte a omului. El a luat omul ca întreg, şi pentru întreg 
omul s-a expus riscurilor şi grijilor. Aşa odată, fiind mare secetă, a 
alergat şi a aprovizionat cetatea sa cu grâu, scăpând oamenii de foamete. 

De trei ori a scăpat de mizerie şi păcat pe un tată văduv cu trei 
fete, aruncându-le bani pe ascuns, şi aşa le-a căsătorit iubitorul de 
oameni, cu cinste. Şi i s-ar mai putea pomeni din fapte; dar ne oprim 
aici. 

* 

Poate că şi aci stă o taină a sfințeniei lui: în capacitatea lui de a 
aduna suferinţa. Suferinţa pe care o aduna de la toți, îi făcea iubirea mai 
strălucitoare: — şi acestea laolaltă ard ca o făclie viaţa sfântului —, care 
apoi, mai multă suferință atrage, sporind focul iubirii sale de oameni. 
Suferinţa şi iubirea se cresc în progresie una pe alta, în sfinți. Aşa se 
face că inima lui era o mare în care se revărsau toate lacrimile şi durerile 
pământului şi găseau alinare. Cred că aceasta e o taină a „luminătorilor 
lumii”. 

De altfel toate minunile pe care le-a făcut Dumnezeu oamenilor, 
după mutarea sfântului, nu au altă explicaţie, decât că sunt un răspuns pe 
care li-l dă Dumnezeu, pentru iubirea lor de marele ierarh. Căci 
Dumnezeu e făcătorul de minuni în sfinţii Săi, indiferent dacă sunt în 
lumea aceasta sau s-au mutat în cealaltă. 

Dar marea minune — şi din ce în ce mai rară între oameni — e 
tocmai această lumină a inimii, căreia Dumnezeu nu-i pune hotar 

mormântul. De aceea Dumnezeu o laudă cu fapte mai presus de fire, 
cinstind cu ele pomenirea iubiților Săi: iubitori de oameni, sfinții. 
Dumnezeu o laudă cu faptele mai presus de fire. 
Să o lăudăm şi noi... măcar cu vorba ! 


Prislop, 
6.X11.49 

MĂSURILE VREMILOR 

Providența vede timpul în funcție de om. 

lar fiindcă omul are darul excepțional al libertăţii deciziei, şi 
timpul are o funcţie variabilă în Providenţă. Dacă: „Înaintea lui 
Dumnezeu o mie de ani sunt ca o zi, şi o zi ca o mie de ani” (Psalmul 
89,4; II Petru 3,8) aceasta se datoreşte şi marilor decizii ale libertăţii 
omului pe pământ. 

Libertatea omului înclină orientările sale, undeva în centrul 
timpului, iar urmările acestei înclinări sunt mai neprevăzute ca a unei 
linii ce descrie diferite unghiuri mici la centru, dar nemăsurat de mari, la 
infinit. 

Aşa sunt răspunderile libertăţii. 

Omul nu mai poate interveni, cu aceeaşi uşurinţă, în urmările cu 
necesitate, ale deciziilor sale. 

Şi în multe, cât n-ar vrea să intervină. 

De aceea omul are nevoie de Dumnezeu, garant al libertăţii sale, 
Şi care are libertatea absolută, a armonizării totului. De aceea libertatea 
omului e îngrădită în „soroacele” timpului. Numai libertatea lui 
Dumnezeu e neîngrădită în nici un fel de timp, ci întrucâtva de libertatea 
omului. 

Libertatea omului cu libertatea lui Dumnezeu stau în același 
raport ca timpul cu eternitatea. 

Timpul i s-a dat omului când s-a ispitit să iasă din starea 
eternității paradisiace. De atunci a început omul bejenia sa în istorie: în 
„măsurile timpului”, în „împlinirile vremilor”. 

lar vremile se umplu cu faptele oamenilor. „Soroacele” vremilor 
însă, sunt în mâna lui Dumnezeu. El rezolvă „crizele vremilor”, 
puroaiele istoriei. El a cufundat slava Egiptului în fundul Mării Roşii; El 
a cufundat Sodoma în fundul Mării Moarte; iar în vechime, tot pământul 
sub potop. 

Iar acum Ierusalimul îşi încarcă în socoteală blestemul pustiirii şi 
risipirea neamului acestuia în toată lumea, căci n-a învăţat nimic din 
soroacele robiei babilonice de 70 de ani şi a robiei egiptene de 400 de 
ani. 

„Jerusalimul va fi călcat în picioare de păgâni, până când se vor 
împlini vremile păgânilor.” 

Acestea sunt urmările deciziilor libertăţii omeneşti, în timp, în 
pietre chiar, când deciziile omului sunt împotriva Domnului. 

Iudeii cunoşteau mersul vremii, dar nu cunoşteau vremea în care a 
venit Mesia, vremea, éra pe care a adus-o lisus. N-au vrut s-o cunoască. 
De aceea Dumnezeu a consfințit împietrirea lor, dând loc păgânilor să 
intre în creştinism, ca cei dintâi să fie pe urmă şi cei de pe urmă întâi. De 
atunci iudeii nu caută altceva cu mintea lor, decât cum să înfunde istoria 
în crize, să implice toată lumea în criza sufletului lor. 

Semnele umplerii măsurilor sunt limitele naturii omeneşti, şi 
anume: cât bine şi cât rău poate face şi răbda firea omenească. Limitele 
răului sunt limitele naturii. Stavila aceasta a pus-o Dumnezeu. Ca 
răutatea să nu fie infinită, să nu fie nemuritoare, a vămuit-o cu moartea. 
De aceea războaiele sunt din ce în ce mai catastrofale, încât, la unul din 
ultimele războaie scrie că va muri a treia parte din omenire (Apocalipsă 
9,15). Ca şi cum cazanul timpului nu mai dăinuieşte decât până când 
omul se va desăvârşi în fărădelegi, iar atunci se va transforma — pentru 
cei ce l-au umplut, — într-un cazan metafizic de conştiinţe chinuite 
(Înţelepciunea lui Solomon 5,2-9). 

Ideile acestea nu se pot lega prea strâns şi prea cu înţeles, din 
cauză că au fost spuse sub presiune profetică, nu logică, nici măcar 
istorică. 

Putem spune doar că Dumnezeu, întrucât prevede mişcările 
libertății omeneşti, singur El ştie şi deține etapele timpului, — cât va mai 
fi timp —, căci umplerea timpului de răutăţi atrage un mod necunoscut de 
existență a omului în timp, când „timp nu va mai fi” (Apocalipsă 10,6). 

Înţelegem apoi că: 

Cele bune lungesc „ziua omului” la mii de ani înaintea Domnului, 
pe când cele rele scurtează mia de ani (— mia de ani poate că însemnează 
toată istoria omului pe pământ —) a omului, la „Ziua Domnului”; căci: 

Fărădelegile strigă Judecata, şi rugăciunile sfinților. 

Prislop, 6.XI1.49; Miercuri XXIX; Luca 21,5-8 şi 20-24 

SIGURANȚA ABSOLUTĂ 

Aşa a vorbit lisus: cu siguranţa absolută. 

Fiindcă era Dumnezeu. 

El era mai înainte de întemeierea lumii. Prin El s-a făcut tot ce s-a 
făcut. Deci ştia mai înainte de a fi vreuna din zilele lumii, toate zilele ei 
şi sfârşitul zilelor zidirii. 

lisus ştia absolut toate urmările creației lumii. Nu numai că ştia 
începutul şi sfârşitul creaţiei, dar chiar El este începutul şi sfârşitul, Alfa 
şi Omega creaţiei. 

Dacă pe planul timpului s-a spus: „Nu sunt vremile sub om, ci 
bietul om sub vremi”, pe planul absolutului se poate spune: Nu e 
veşnicia sub timp, ci bietul timp sub veşnicie. Timpul nu se cunoaşte pe 
sine, dar îl cunoaşte eternitatea, îl cunoaşte Veşnicul. Iar în lisus 
Veşnicul vorbea istoriei, arătându-i începuturile sfârşitului. 

„Vuietul mării (fără-de-legilor) şi valurile ei vor îngrozi oamenii, 
cât să-şi dea sufletul de spaimă şi de aşteptarea celor ce au să vie peste 
lume.” (Luca 21,25) 

„Tăriile cerului vor fi zguduite.” (Matei 24,29; Luca 21,26). 
Structura cosmosului se va zgudui. 

E destul să medităm puţin, pe plan religios, preocuparea ştiinţei 
moderne de a provoca în constituția materiei procese primordiale de 
explozie a energiei, — fapt de care pomeneşte profetic şi sfântul apostol 
Petru, când scrie: „... pământul de istov (istov = năpraznic de repede) va 
arde şi stihiile (numirea antică a elementelor chimice) arzând se vor 
desface” (IH Petru 3,10). Preocuparea aceasta a ştiinţei moderne de 
disociația materiei şi declanşarea energiei atomice, poate duce la urmări 
catastrofale. Dacă toate acestea sunt adevărate, preocuparea aceasta 
apocaliptică dă serios de gândit. 

E cunoscută povestea cu ucenicul vrăjitorului: Ucenicul învățase 
formula dezlănțuirii puhoaielor şi furtunii, dar, după ce le-a văzut 

stârnite, de frică a uitat formula de oprire a lor. Știința aceasta modernă 
se găseşte în aceeaşi probabilă situație. Cu toată nebunia ei, ştiinţa totuşi 
serveşte o amară ironie materialismului dialectic, care explică unitatea 
lumii prin materialitatea ei, în vreme ce ştiinţa dovedeşte că materia, la 
urma urmei, nu mai e materie, ci energie. 

Toate acestea nu sunt un semn după care se poate cunoaşte 
începutul sfârşitului ? Căci nu se poate spune despre lisus ceea ce se 
poate spune despre ucenicul vrăjitorului: ştiinţa. 

Cele ce ni se par nouă noutăți şi ale căror rosturi numai 
Dumnezeu le ştie până în sfârşit, nu erau neștiute de lisus, Cuvântul lui 
Dumnezeu, prin care s-a zidit făptura — cu deosebire omul şi toate 

„Deci când vor începe să fie acestea, prindeţi suflet şi ridicaţi 
capetele voastre, pentru că răscumpărarea voastră s-a apropiat. Când veți 
vedea făcându-se acestea, să știți că aproape este Împărăţia lui 
Dumnezeu.” 

„Cerul şi pământul vor trece dar cuvintele Mele nu vor trece !” 
(Luca 21,33). 

Aşa nu poate vorbi decât Dumnezeu; fiindcă El deţine destinele 
cele mai presus de minte ale creaţiei, şi are un scop cu ea. lar creaţia, 
dacă ar rămâne aşa cum e, la nesfârșit, nu-l realizează. De aceea va 
trebui profund zguduită. Prima dată a făcut-o potopul, adică apa. 

A doua oară o va face focul. (E tocmai „focul” de care se ocupă 
ştiinţa, foc de natura celui din soare şi nu a celui obișnuit pe pământ.) 

Oare „ştiinţa” nu aşteaptă — fără să ştie — şi nu „grăbeşte venirea 
zilei Domnului ?” (II Petru 3,12). 

Revelația e precisă şi categorică. 

Împărăţia lui Dumnezeu (- acum smerită în inimile credin- 
cioşilor —) va avea atunci slava ei, căci „noi aşteptăm, potrivit 
făgăduințelor lui lisus, ceruri noi şi pământ nou, în care dreptatea 
locuieşte” (II Petru 3,13). 

Concluziile personale practice sunt de la sine înţeles. 

Orientaţi de-o rază a eternității noastre, dată de lisus, ne putem 
desface de destinul lumii. 

Cu siguranţa absolută n-are rost să te tocmeşti ! 


Prislop. 7.X11.49; Joi XXIX, Luca 21,28-32 

»MARELE” IUDA 
- 102 - 


Trădătorul... 

Omul care a vândut pe Dumnezeu. 

Omul meschin, îngust, orbit, obsedat. 

Unii au căutat să-l prezinte dimpotrivă: pătruns de-un ideal al 
neamului său: dezrobirea politică a lui Israel. lisus îi înşela aşteptările. 
De aceea avea dreptate să apere pe Israel de un „om” care-l conduce 
contra intereselor sale. 

Au dreptate. Dar atâta dreptate câtă poți da unui om care 
raționează just pe principii false. 

Israel a refuzat să-l considere pe luda printre eroii neamului. 

Conducerii lui Israel îi trebuia doar un trădător. 

S-a prezentat luda. 

„lar ei s-au bucurat şi s-au tocmit să-i dea bani.” 


* 


Pe urmele explicaţiei: 

Fariseii, cu gândul ucigaș în inimă, erau deja „fiii diavolului”; le-a 
spus-o lisus în Templu (loan 8,44). 

Le mai trebuia un „mijlocitor.” 

„Și a intrat Satana în Iuda” (Luca 22,3). 

Aceasta-i explicaţia faptului. 

De-acum luda nu mai era un anonim; de acum luda e o mare 
putere: a devenit o minte satanică. 

„Marele” Iuda. 

- lată oamenilor mici o cale de-a ajunge „mari”. 

De acum luda va fi prototipul tuturor trădătorilor. 

luda va avea ucenicii lui până la sfârşitul lumii, care, aceeaşi 
treabă vor face-o: vânzând, reclamând mincinos stăpânirilor, trădând, 
dând la moarte: părinți, copii, fraţi, soții, bărbaţi, preoți, sfinți.... 

Iuda multiplicat vinde pe lisus mereu. 
Fiii diavolului îi cumpără lui luda ucenici. 
- Şi cu preţuri derizorii, fiindcă se îmbie mulți. 


* 


Explicația lui Iuda: 

Credea în Dumnezeu, dar nu credea în Iisus. 

Izbăvirea politică a lui Israel o punea mai presus de marea operă a 
lui Iisus: mântuirea omului. Pe aceasta n-o înțelegea Iuda. Se crampona 
într-o contradicție surdă cu lisus. 

Nu l-au putut scoate din contradicție nici darurile excepționale, pe 
care li le dase Iisus la toți; nu-l lărgise sufletește nici însăşi Iubirea, care 
strălucea în Iisus. (Tradiția spune că pe Iuda îl rodea invidia că lisus mai 
mult îl iubeşte pe Ioan decât pe el.) 

Adevărul n-a încăput în Iuda, cum n-a încăput în farisei. 

Structura lui era o dizarmonie — un haos. 

De aceea Satana întru ale sale a intrat. 


* 


Explicația metafizică: e mai grea. După Scriptură a fost cineva 
prevăzut cu trădarea. E scris şi prețul şi ce s-a făcut cu prețul trădării. 

Nu e scris ce se va alege cu vânzătorul; — semn că Dumnezeu n-ar 
fi vrut sinuciderea lui. Deci dacă în planul Providenţei era prevăzută 
„moartea cea de bună voie” a lui lisus — fără ca aceasta să fie o 
sinucidere, ci o jertfă —, mijlocirea lui Iuda nu şi-ar fi atras pierderea 
mântuirii, dacă nu se sinucidea. 

Vânzarea și răstignirea lui lisus l-au aruncat pe Iuda în 
deznădejde, cu care Satana şi-a aruncat ucenicul în zbilţul unui ştreang, 
din care l-a mai aruncat o dată „cu capul în jos de a crăpat în două şi i-au 
ieşit toate măruntaiele” (Faptele Apostolilor 1,18). 

De atunci e desenat de zugravi pe genunchii şi în braţele lui 
Lucifer, ca cel mai iubit fiu al diavolului: „fiul pierzării”. 


* 


A fost sau nu predestinat Juda ? 
Putea să fie şi altul. El s-a ales: el ! 
Libertatea lui a cedat ispitei, ca Adam în Rai. 


258 PĂRINTELE ARSENIE BOCA 


Putea să nu cedeze ? I s-a retras Harul ? Nu i s-a dat ca şi 
celorlalţi ? 


Dumnezeu n-are nici o vină. 

O are toată numai Satana ? 

„Mai bine i-ar fi fost omului aceluia, de nu s-ar fi născut !” 
- E misterul fiilor pierzării, în care mârâie un rânjet de drac. 


„La semn alerg, dar nu mă socotesc să fi ajuns” (Filipeni 3,14): 

La starea de-a nu mai putea păcătui, a mântuirii. 

- Aşa îşi atrăgea aminte Apostolul Neamurilor, care de fapt i-a 
luat locul între ucenicii lui lisus. 


Prislop, Vineri XXIX 
8.XII.49 Luca 21,37-38 
Luca 22,1-8 

ÎMPĂRĂȚIA ARUNCATĂ 
- 103 - 


Heidegger spune că omul e aruncat în lume; duce adică o 
existență de „aruncat-în-lume”, aruncat în grija existenţei, fără nici o 
consolare sau siguranță. Filosofia sa, profund pesimistă, diametral opusă 
creştinismului, are totuşi o explicație creştină. Protestantismul a săpat o 
prăpastie de netrecut între Dumnezeu şi om, afirmă o deosebire absolută 
între Dumnezeu şi om; — aceasta ca o consecință metafizică a lui „Sola 
fide”. 

De altfel numai într-un climat protestant a putut lua naştere 
„filosofia neliniştii” şi teama de Neant. 

lisus a spus altfel. 

„Împărăția Cerurilor”, comprimată într-o sămânță mică, a luat-o 
un Om şi „a aruncat-o” în grădina Sa — lumea — şi s-a făcut creştinismul 
copac mare şi păsările Cerului s-au sălăşluit în ramurile lui. (Sigur că nu 
pentru păsări e Împărăția Cerurilor, ci pentru oameni care trăiesc „ca 
păsările”: mai desprinse de pământ şi firea pământeană, trăind mai după 
firea lor cerească, mai „în grija lui Dumnezeu”, decât în „grija vieţii”). 
Păsările acelea sunt „vulturii” care se vor aduna să judece lumea 
(I Corinteni 6,2), când pământul va fi un „stârv” (Luca 17,37). 

Împărăţia lui Dumnezeu e un aluat pe care l-a luat o femeie — 
sfânta Fecioară Mana — şi „l-a pus” în trei măsuri de făină (în firea 
omenească, oarecum întreită: suflet, trup şi timp) până a dospit toată. 


* 


Mergând lisus spre Ierusalim, cineva L-a întrebat: 

„Doamne, oare puţini sunt cei ce se mântuiesc ?” 

Şi a răspuns lisus tuturora: 

„Nevoiţi-vă să intrați pe poarta cea strâmtă (— şi cu chinuri, cum 
zice o pogribanie —), că mulți vor căuta să intre şi nu vor putea.” 

Cu alt prilej a precizat cine-i „poarta”: 

„Eu sunt uşa; prin Mine de va intra cineva se va mântui.” 

Deci dacă lisus e Împărăţia Cerurilor, sămânța aruncată pe 
pământ, dacă lisus e Cel ce dospeşte natura omului, în sensul Împărăției 
Jui Dumnezeu, iar pe de altă parte tot Iisus e şi ușa acestei Împărăţii, 
acestea însemnează că lisus e dimensiunea transcendentă, dată naturii 
noastre, pe care trebuie să o dobândim: linişte împotriva neantului. 


1. 

Atragem stăruitor aminte oamenilor, şi cu toată gravitatea 
posibilă: 

Nu treceţi cu ușurință peste lisus ! 

Mai bine declarați-vă împotriva Lui, 

Că mulți vă veţi lămuri ! 

Căci dacă ne vom ține mereu că nu-L ştim cine este El, pentru noi 
— cele prescrise în Cartea Veşniciei vor merge înainte şi se vor împlini 
toate — ne vom afla că ne-am încuiat ușa, în loc să ne-o deschidem, şi 
vom căpăta răspunsul cu care ne-am amăgit pe pământ: „Nu vă ştiu nici 
Eu pe voi; duceţi-vă de la Mine !” (Matei 25,12 şi 41). 

Marea nefericire a rămaşilor pe dinafară e că atunci văd fericirea 
drepţilor. Propriu-zis văd marea lor defecțiune, care le-a pecetluit 
eternitatea. 

Până atunci, adică acum pe pământ, aceştia se ţin de ochi să nu 
vadă pe lisus. Atunci, cu natura transformată în vederea veşniciei, nu se 
mai pot ţine să nu vadă destinul firii omeneşti, pe care ei nu l-au aúmis. 


Iadul nu se poate descrie mai bine. 
Nici Împărăţia lui Dumnezeu. 


(Prislop: 9.X11.949. Sâmbătă XXIX: Luca 13,19-29) 


1. 

„Suntem în lume ca marfa scoasă la vânzare. Unii negustori ridică 
prețul nostru până la cer, alții îl scoboară până la nimic.” 
(N. Velimirovici: „Cugetări despre bine şi rău”, p. 34) 

lată o figură plastică a deosebirii dintre Iisus şi filosofi, dintre 
rațiune şi Revelație. Rațiunea a dat dovezi de mari necuviințe față de 
om. E ceva fantastic stârnit în ea, care-o face să sară peste limitele 
adevărului. Aceasta e ceea ce o descalifică în fața Revelației. 

(14.111.950) 

PEDEAPSA CU LEPRĂ 
- 104 - 


Lepra este o boală molipsitoare a Orientului, a cărei cauză 
medicina nu o cunoaşte nici până astăzi. Deci nici leacul. Leprosul 
putrezeşte de viu, ani îndelungaţi. 

Lepra e una din cele mai grele sentinţe de moarte. 

E o pedeapsă biblică. 

De aci putem avea ceva explicaţii. Astfel, au fost pedepsiţi: 

1. Mariam, sora lui Moise, de-a dreptul de Dumnezeu, pentru că 
încolțise invidia în inima ei, precum că numai cu Moise vorbeşte 
Dumnezeu ? Pentru cârtirea ei „Mariam s-a făcut albă de lepră, ca 
zăpada”. Şapte zile a fost scoasă din tabără (Numeri 12,14). 

2. Neeman Sirianul, generalul comandant al armatei regelui Siriei, 
lepros şi el, auzise, prin servitoarea nevestei sale, o evreică, de proorocul 
din Samaria, Elisei, ucenicul lui Ilie, că acesta l-ar putea tămădui. Când 
a venit sirianul, Elisei i-a trimis ucenicul să-i spună să se scalde de şapte 
ori în lordan şi-i va trece. S-a răscolit însă mândria sirianului că nu i-a 
ieşit Elisei personal înainte, şi a plecat mânios. L-au înduplecat slugile, 
ca totuşi să asculte sfatul proorocului. 

S-a smerit din trufia lui, s-a scăldat în Iordan şi i-a trecut. 
Întorcându-se cu daruri, e refuzat de prooroc. 

3. Încolţeşte însă lăcomia în sufletul lui Ghiezi, ucenicul proorocului, 
şi se ia după sirian şi ajungându-l îi cere haine şi bani, cât abia să ducă 
cu doi măgari. Sirianul îi dă darurile cerute. Ghiezi ajuns acasă minte că 
n-a fost nicăirea. 

Inima proorocului îl însoțise toată vremea şi ştia ce-a făcut. Drept 
aceea îi dă pedeapsa: „Lepra lui Neeman să se lipească de tine şi de 
urmaşii tăi în veci !” „Şi a ieşit Ghiezi de la Elisei, alb de lepră, ca 
zăpada.” (IV Regi 5,27). 

4. Regele Ozia al iudeilor, zidind multe cetăţi, câştigând războaie, 
scornind aruncătoare de pietre şi săgeți din fortărețele Ierusalimului, 

săpând multe fântâni, şi mult împuternicindu-se, a sfârşit prin a i se 
împlânta mândria în inimă, spre pierzarea lui. Astfel a făptuit o mare 
nelegiuire înaintea Domnului, căci a intrat în Templul lui Solomon, 
făcând pe preotul, ca să tămâieze pe jertfelnicul tămâierii. Şi pe când era 
cu cădelnița în mână, Azaria arhiereul şi cu optzeci de preoți i-au atras 
aminte că nu i se cuvine să facă aceasta. Atunci Ozia s-a supărat pe 
preoți şi deodată s-a ivit lepra pe fruntea lui, înaintea preoţilor. Ozia a 
murit lepros pentru mândrie şi sacrilegiu, dar a murit smerit (II Parali- 
pomene cap. 26,16-21). 

Fruntea care n-a gândit bine a fost pedepsită. 

Din Scriptură se vede lămurit că pentru stăvilirea fărădelegilor şi 
stârpirea păcatului din popor, Dumnezeu a pedepsit până şi cu lepră. 
Deci lepra — şi orice lepră — urmărită în obârşiile ei, găseşti că e păcatul 
sufletului, care atrage după sine pedeapsa trupului, dar îi aduce şi 
sufletului sănătatea sa: smerenia. 

Boala apare întâi în psihic. Aceasta e o concluzie a medicinii 
moderne. Scriptura vedem că întregește cu lămuriri ceea ce spune 
medicina. E o retragere — dacă nu izgonire — a lui Dumnezeu din 
susținerea sănătății omului. 

* 


Satana cârtea asupra dreptului lov. Dumnezeu i-a îngăduit să se 
convingă de statornicia credinţei dreptului: „Iată ţi-l dau în puterea ta ! 
Numai nu te atinge de viaţa lui !” „Atunci Satana a lovit pe Iov cu vărsat 
negru, din tălpile picioarelor până în creştetul capului” (Iov 2,6-7). 

Pomenim întâmplarea, întrucât se vede din ea şi o ființă nevăzută, 
care dărâmă în tot chipul zidirea lui Dumnezeu. Aceasta nu poate fi 
prinsă în analizele de diagnostic. Fiinţa aceasta înclină doar libertatea 
omului spre rele, spre riscurile dezechilibrului vieţii şi se retrage. Iov a 
fost o ilustrare a răbdării dreptului, îngăduită ca valoare a virtuţii. Dar 
ceilalți, ei silesc pe Dumnezeu să se retragă din ocrotirea lor, şi aşa 
apare stricătorul, cât nu mai pot scăpa de el. Şi pe mulți îi mănâncă de 
vii. 

A rămâne numai la explicația materialistă a omului — fără cea 
morală — înseamnă a nu avea niciodată o explicație suficientă. Medicina 
preventivă contează pe existența sufletului şi a deciziilor sale față de 

viață. Sufletul, pe de altă parte, îşi are paraziții lui de care trebuie să ştie 
să se ferească. 
Iată de ce în antichitate medicii erau preoți şi preoții medici. 
* 


Dacă până la lisus Dumnezeu atâta a purtat de grijă poporului 
iudeu încât n-a cruțat nici nuiaua cea mai aspră, astăzi, când mila lui 
Dumnezeu vine în persoană să caute şi să curățească pe pedepsiţii Săi, 
iată că nu găseşte recunoştinţă în Israel. 

Dar a găsit-o între străini; la un samarinean. 

lată de ce se spune că Binefacerea şi cu Recunoştinţa sunt două 
virtuţi care nu s-au întâlnit amândouă pe pământ. 

lată încă o amărăciune a lui lisus: 

Nouă din zece, iarăşi se vor fi apucat de rele. 


Prislop, Duminica XXIX 
10.X11.49 Luca 17,12-19 

NEAM FĂRĂ SEMN 
- 105- 


E una din cele mai grele pedepse. Pe aceasta au căpătat-o jidovii 
pentru necredinţa lor ispititoare de Dumnezeu. Numai împietrirea 
egiptenilor o mai egalează pe a jidovilor. Ei însă nu învățau nimic din 
dezastrele altora. Toate trebuiau să le pățească şi ei. Egiptenilor li se 
împlineau măsurile fărădelegilor, şi-i aştepta fundul Mării Roşii. Pe 
aceia Dumnezeu i-a împietrit. 

Providența sfârşea o civilizaţie. Acum se apropia a evreilor. 

Precum egiptenii se împotriveau evidenţei divine, aşa acum 
jidovii caută pricină cu lisus, şi-l cer semn din Cer. lisus însă îi cunoştea 
că nici un semn nu i-ar schimba din ce sunt, de aceea „suspinând adânc, 
a zis: Pentru ce neamul acesta cere semn ? Adevărul vă grăiesc: 
neamului acestuia nu i se va da semn ! Și lăsându-i s-a suit în luntre şi a 
trecut de ceea parte.” 

Să faci pe Dumnezeu să suspine adânc; să-L strâmtorezi după 
semne, după care eşti hotărât dinainte să nu te iei, fiindcă ai ateismul în 
inimă, nu e un lucru fără urmări. De aceea lisus le-a apăsat destinul, să 
fie în lume un neam fără semn ! 

Şi a suspinat Iisus adânc, — pentru veacuri viitoare... 

Şi de fapt aşa a fost. „Semnul lui Iona”: Învierea lui Iisus din 
morți, a treia zi, n-a avut nici un efect asupra lor, încât până în ziua de 
astăzi ei cred mai bucuros minciuna lor, că lisus a fost furat de ucenici, 
deși ei au întărit mormântul cu peceţi şi paza cu ostaşi. 

E semnificativă o deosebire între evangheliştii sinoptici. Evan- 
ghelistul Marcu redă cuvintele Mântuitorului aşa : „Adevărul vă grăiesc: 
neamului acestuia nu i se va da semn !” Matei şi Luca redau cuvintele 
lui lisus aşa: „Neamului acestuia nu i se va da semn, fără numai semnul 
lui Iona”. Deci Matei şi Luca nu au cuvântul pe care-l redă Marcu: 
„Adevărul vă grăiesc”. 

Acesta-i adevărul: „Semnul lui Iona” — Învierea lui lisus, n-a 
contat ca semn pentru evrei; — şi lisus le-a spus-o dinainte. Deci singuri 
s-au exclus de la semn, iar lisus a consfințit cu anticipație ceea ce aveau 
ei să facă. 

Neam fără semn: neam fără Înviere; neam fără Dumnezeu — neam 
împotriva lui Dumnezeu. Pentru ei lisus a trecut de ceea parte a mării 
înţelesurilor. Ei au rămas dincoace, dar fără idealul care i-a părăsit. 

A doua pedeapsă îi aşteaptă: vor îmbrățişa pe omul trufiei 
absolute, omul care, în numele său, se va proclama „dumnezeul” lumii. 
Acela-i Antihrist: „Semnul” sfârşitului. Iată neamul care şi-a omorât 
Sensul; oameni care omoară sensul omului. Şi-l vor omorî. De aceea 
vine lisus a doua oară: „Să judece vii şi morţii”. 


Prislop, Luni XXX 
11.XII. 949 Marcu 8,11-2] 

O MINUNE CU ANEVOIE 
- 106 - 


lisus nu putea face minuni, uşor, oriunde. Cu cât se apropia de 
„patria Sa” — Galileia — cu atât se resimțea aceasta. Betsaida Galileii e 
printre oraşele proscrise: „Vai ţie, Betsaido”, iar ucenicilor, când au fost 
trimişi în misiune, li s-a spus: din oraşele care nu vă primesc ieşiţi, 
scuturându-le înapoi și praful de pe picioarele voastre”. La prilejul 
acesta a zis lisus „Vai ție, Betsaido” (Luca 10,10-13). 

Cunoscuţii Lui concetăţeni se sminteau de El, văzându-l minunile 
şi auzindu-l înţelepciunea, pe motiv că-l cunoşteau mama, rudeniile şi 
meseria de teslar. 

Ei aşteptau ca Mesia să fie un om picat din Cer. „Se mira şi 
lisus de necredinţa lor.” „Și n-a putut să facă acolo nici o minune, 
afară doar că a tămăduit câţiva bolnavi, punându-și mâinile peste ei.” 
(Marcu 6,5-6) 

Totuşi cei din Betsaida au adus la lisus un orb, rugându-L să se 
atingă de el. 

lată un orb care poate că nici el nu credea în tămăduirea lui. De 
aceea nici n-a zis nimic. Aşa se explică, până la un punct, de ce lisus l-a 
luat de mână şi l-a scos afară din Betsaida, ca să-i tămăduiască ochii, — 
nu fără oarecare greutate —, şi i-a zis apoi să nu mai dea prin Betsaida, ci 
să stea la casa sa şi să nu mai spuie la nimeni nimic. 


Ce uşor poate Dumnezeu face ochi sănătoşi: 

Scuipă pe cei bolnavi, scuipă infirmitatea strecurată în fire, pune 
mâinile pe umerii orbului şi-l întreabă: „Vezi ?” — Şi vede. 

Evidenţa divină n-are trebuinţă de nici o sprijinire. Totuşi vedem 
că necredinţa îi stăvileşte evidența. Deci credința e o decizie a libertăţii, 
deci e anterioară, primordială raţiunii. Căci numai despre libertatea 
omului ştim că hotărniceşte, până la un punct, atotputernicia lui 
Dumnezeu, cu iubirea Lui. 

Decizia de a crede în Dumnezeu sau decizia de a fi ateu, fireşte e 
o faptă a libertăţii; — sensul pozitiv sau negativ al libertăţii. 

Cu non-sensul, sub orice formă l-a întâlnit, lisus n-a putut face 
nimic. Aparent, lucrurile arătau pe Iisus neputincios. În fond, Iisus îşi 
ascundea atotputernicia Slavei, rezervată pentru A Doua Venire, când 
deciziile negative ale libertăţii omeneşti, nu-i mai pun o stavilă. Dar 
atunci nici nu mai au îngăduire. Smerenia aceasta a lui Iisus, în fața 
omului, e adânc grăitoare: ne ia de mână ca pe orbi. 

Iată o minune cu anevoie ! 


Prislop, Marţi XXX 
12.X11.49 Marcu 8,22-26 

„CEARTA” LUI IISUS CU PETRU 
- 107 - 


Sau gâlceava omului cu Revelația. 

„A certat lisus pe Petru, zicând: Mergi înapoia Mea Satană, că 
sminteală-Mi eşti; tu nu gândeşti cele ale lui Dumnezeu, ci cele ale 
oamenilor !” Cuvinte grele ca acestea n-a mai zis lisus decât chiar 
Satanei, când L-a ispitit în pustia Carantaniei. Acum tot Satana era 
camuflat în bunăvoința — de cea mai bună credință — a lui Petru. 

Petru nu ştia că din organ al Revelaţiei: mărturisitor al divinității 
Mântuitorului, cum a fost — fără să ştie — cu vreun pătrar de ceas mai 
înainte, tot aşa acum — fără să-şi dea seama — a ajuns o unealtă a Satanei. 
Situaţia dintâi l-a fericit; a doua l-a smerit. 

Întâmplarea ne face să ne gândim şi la unii dintre sfinţi care, după 
ce erau cercetaţi de Dumnezeu, în diferite chipuri, îndată venea şi 
Satana, ca măcar să-i laude — dacă alt necaz nu le putea face. 

Nu Petru era Satana. Petru era Petru. Totuşi lisus dă identitatea 
omului după duhul care grăieşte printr-însul. — Semn că aşa va face şi la 
sfârşitul lumii. Cearta o primeşte Petru, pentru că nu ştia ce punct de 
vedere grăieşte printr-însul. 

Necertat nu te smereşti. Şi nesmerit nu apare în tine înrudirea ta 
cu crucea, ca să o iubeşti, ca pe ceva în care eşti. (Smerenia, smerirea, 
iubirea şi crucea sunt din aceeaşi familie a desăvârşirii.) 

- Şi crucea, cu învierea care-i urmează, era punctul de vedere al 
lui Dumnezeu. Omul voia să-L scape pe Dumnezeu de cruce. 

Dumnezeu se certa cu omul... în numele dragostei. (!) 

Satana îi era „milostiv” lui Iisus în Petru şi ucigaş în Iuda. 


* 


Satana, prin frica de suferință a trupului şi prin ignoranţa 
rațiunilor mântuirii, ţine omul în îngustime, în nedezvoltare, în non- 
Sens, cu un cuvânt: în sminteală cu Dumnezeu. 

Dacă n-ar fi înviere Petru ar avea dreptate. 

Ori lui Petru tocmai cuvântul învierii nu i se fixase în minte. 

Învierea era, pentru om, ceva nou până la imposibil. 

Misiunea lui lisus aceasta era: să antreneze omul în toate 
„riscurile” mântuirii, fiindcă este înviere. 

Drept aceea, după ce a ieşit cu Petru la liman, lisus a chemat la 
Sine mulţimea, împreună cu ucenicii, şi le-a zis: „Oricine voieşte să vie 
după Mine, să se lepede de sine, să-şi ia crucea sa în fiecare zi, şi să-mi 
urmeze Mie. Că cine va voi să-şi mântuiască sufletul, îl va pierde; iar 
cine-şi va pierde sufletul său, pentru Mine şi pentru Evanghelie, acela îl 
va mântui”. 

Deci, categoric: 

Cine-şi iubeşte viaţa sa, sufletul său în lumea aceasta — fără a 
considera şi cealaltă, sau chiar împotriva ei —, acela îşi va pierde 
sufletul, pentru că acela e un iubitor de sine, un iubitor de trup — care nu 
se supune legii lui Dumnezeu, şi nici nu poate (Romani 8,7) — acela e un 
„fricos” (Apocalipsă 21,8). În aceştia nu e Duhul lui Hristos, aceştia nu 
sunt ai Lui, ei trăiesc împotriva lui lisus. 

Cine însă vrea să scape de toropeala lumii acesteia, — căci de la „a 
vrea aceasta” începe firul existenței să capete Sensul transcendenţei —, şi 
se aprinde în ei Duhul lui lisus, Duhul lui Dumnezeu, aceştia toți îşi 
riscă sufletul şi viaţa pentru lisus şi Evanghelie. 

Cine a menţinut vie Evanghelia în conştiinţa veacurilor a fost 
întreg, Calendarul sfinţilor, care în tot chipul au murit curajos pentru 
isus şi pentru Evanghelia Împărăției noastre. „Toţi câţi sunt mânaţi de 
Duhul lui Dumnezeu, ei fiii lui Dumnezeu sunt, şi n-au primit duh de 
robie, ca să le fie iarăşi frică, ci duhul înfierii, prin care zicem lui 
Dumnezeu «Tată». Duhul însuşi mărturiseşte împreună cu duhul nostru 
că suntem fii ai lui Dumnezeu” (Romani 8,14-16). 

* 

Atunci câştigăm mântuirea sufletului când punem preţ pe ea: 
prețul pe care l-a pus Iisus şi toţi sfinții. Pentru veşnicia noastră în 
Impărăţia lui lisus nici preţul vieţii şi nici un preţ nu e prea mare. 
„Necazurile de acum nu sunt vrednice de-a fi puse în cumpănă cu slava 
noastră viitoare.” 

lisus ne aduce învierea: firul transcendenţei noastre, pe care ni-l 
leagă de inimă (fiindcă inima, prin care iubim şi credem, are raţiuni mai 

adânci ca raţiunea) — şi învierea n-o înţelegea Petru, precum că e o 
dragoste mai mare ca viața. 

Şi nu e fir: e noul stâlp de foc, care conduce de două mii de ani 
neamul creştinesc prin pustia acestei lumi. 

Din lumina Invierii e făcut Destinul care ne atrage Acasă. 

Cine simte firul acestei lumini se mărturiseşte „străin şi călător pe 
pământ. E un rănit de nostalgia Paradisului. 


Prislop, Miercuri XXX 
13.X11.49 Marcu 8,30-34 

TAINA LUI ILIE ŞI IOAN 
- 108 - 


Unii din ucenici totuşi au reţinut cuvântul lui lisus despre înviere, 
care i-a scăpat lui Petru, şi se întrebau între ei: „ce poate să însemneze a 
învia din morți ?” Şi nu găseau cu ce să se dumirească decât cu ce 
auziseră de pe la cărturari; deci L-au întrebat pe lisus: „Pentru ce spun 
cărturarii că trebuie să vie mai întâi Ilie ?” — Se vede că lisus provocase 
în sufletul cărturarilor întrebările îndoielilor ultime, care i-au determinat 
să ispitească Scripturile cu deadinsul. Ei aşteptau pe Ilie, potrivit 
proorociei lui Maleahi 3,1, care să le confirme pe Mesia. Şi a răspuns 
lisus: „Adevărat, Ilie venind întâi, va rândui toate... Dar vă spun că Ilie a 
şi venit, şi au făcut cu el ce-au vrut — după cum e scris pentru dânsul.” 

Îngerul Gavriil, vestindu-i Zahariei nașterea unui prunc — pe 
care-l cerea în rugăciune — preciza: „El va merge înaintea Domnului, cu 
duhul şi puterea lui Ilie” (Luca 1,17). Fiul Zahariei ştim că a fost loan 
Botezătorul. (Cine ştie, dacă tatăl său ar fi ştiut că pentru copilul acesta 
va avea să moară ucis între templu şi altar, oare l-ar mai fi cerut ? — E o 
rânduială că noi nu ştim viitorul: am zădărnici rânduieli providenţiale.) 

Dar loan era reîntruparea lui Ilie ? „Cu duhul şi puterea lui Ilie” 
n-ar putea merge şi altcineva, de pildă loan ? A fost un singur suflet, o 
dată în Ilie, a doua oară în loan ? Ar fi prin urmare vieți succesive ? 
„Reîncarnarea” ar avea baze în Revelaţie ? 

Astea-s întrebările şi misterul. 


* 


Când loan a trimis din temniţă o întrebare lui lisus, cu prilejul 
acesta lisus a mai precizat despre loan: „Ce-aţi ieşit să vedeţi ? — un 
prooroc ? Da, zic vouă, şi mai mult decât un prooroc. Căci el este acela 
de care s-a scris: «lată eu trimit înaintea feţii tale pe îngerul meu, care va 
pregăti calea Ta înaintea Tay”. Deci loan era Ilie sau era înger; sau Ilie 
era înger ? 

Dacă după înviere toți vom fi ca îngerii, atunci răpirea lui Ilie la 
Cer să fi fost cauza transformării (strămutării — deşi nu corespunde nici 
cuvântul acesta —) unui om în înger ? 

Îngerii şi oamenii sunt ordine distincte. Dogmatic. 

Dar dacă Dumnezeu poate şi din pietre să facă fii lui Avraam, sau 
pe măgărița lui Balaam să vorbească omeneşte ? — Cine-l poate pune 
hotare ? Că nu putea să fie înger mai înainte de aceea ne stau mărturie şi 
cuvintele lui Iacov: „Ilie, om păcătos asemenea nouă a fost, dar cu 
rugăciune s-a rugat...” (Iacov 5,17). Dar ce mai înțelegem atunci prin 
„înger” ? 

Întâi înțelegem făpturile cereşti, cetele Îngerilor. Al doilea înţeles 
e cel de „trimis” al lui Dumnezeu — cu o misiune. Pentru acest al doilea 
înțeles găsim la Maleahi că şi preoții sunt numiţi îngeri, când zice: 
„Buzele preotului cuprind ştiinţa şi din gura lui căutăm să iasă 
învăţătura, căci el îngerul Domnului Savaot este (Maleahi 2,7). 

Dar în ce priveşte pe Ioan Botezătorul, echivalența Înger = trimis, 
începe să nu mai fie mulțumitoare. Cuvintele: „lată Eu trimit pe îngerul 
Meu înaintea feței Tale”, ar fi ştirbite din înţeles. Apoi, la Schimbarea la 
Faţă a Domnului, vin de față şi vorbesc cu Iisus, Moise şi cu Ilie. Moise 
din iad. Ilie — din Rai sau din Iad ? Dacă considerăm pe Ilie independent 
de loan, atunci a venit din Rai. Dacă Ioan era Ilie, atunci ştim din 
Predanie că Ioan a fost înaintemergător al Domnului şi în Iad; în cazul 
acesta şi Ilie a venit din lad. 

Că loan a fost înger, sau era Ilie transformat de Rai în înger, 
rămâne iarăşi o întrebare: de ce loan e reprezentat în icoane de Biserica 
veche, îndată după tăierea capului (şi cu el pe tava Irodiadei) printr-un 
Joan cu aripi: — semnele firii îngereşti ? 

Deci îngerii pot reveni pe pământ în trupuri pământeşti, ori de 
câte ori sunt trimişi ? Reîncarnarea lor (deşi numai unul, Ilie sau Ioan 
pune „problema” aşa, — ca să nu generalizăm), nu mai:e propriu-zis 
doctrina indiană a reîncarnării. Reîncarnarea se referă la oameni, — şi 
deosebirea dintre om şi înger e o deosebire de natură, nu numai de 
desăvârşire —, deci oamenii, forțați de karma, trebuie să se renască în 
vieți succesive, să-şi ispăşească, fără să ştie, vinovăţii din vieţile trecute, 
până când, învățând să se dezlipească de dorinţa vieţii, nu mai contractă 
legături care să-i reclame, prin karma, la ispăşiri. Purificarea aceasta, 
această „mântuire” indiană se face automat şi necesită pentru un suflet 

perioade de zeci de mii de ani. E o teorie a „mântuirii”, dar nu e 
mântuirea. 

Dacă doctrina aceasta ar exprima adevărul, toată iconomia 
mântuirii omului, descoperită nouă prin Hristos, ar fi inutilă. Mântuirea 
era automată. Însăși venirea lui lisus n-ar mai fi avut rost. 

Dar, fiindcă a venit lisus şi a pus cu adevărat problema mântuirii 
omului, reîncarnarea — „mântuirea” automată — nu are nici o bază în 
Revelaţie. Mai spune ceva şi sfântul Pavel — deci tot Revelația —: 
„... este rânduit oamenilor o dată să moară, iar după aceea să fie 
judecata” (Evrei 9,27), deci nu e rânduit să fie vieţi succesive întrerupte 
de moarte. 

Cu Ilie încă nu s-a terminat. El e prevăzut, ca Ilie, 
înaintemergător, dar al zilei celei înfricoşate a Domnului, pe la coptul 
neghinei pământului: „lată Eu vă trimit pe Ilie proorocul înainte de a 
veni ziua Domnului, cea mare şi înfricoşată” (Maleahi 3,23). 


* 
* * 


Lăsat-am întrebările să se ciocnească de toate stăvilarele tainei şi 
să-şi dovedească zădărnicia, izbindu-se de limitele îngăduitului. 

Dincolo este Împărăția marilor taine ale existenţei. 

Dumnezeu ține ascunse în mister rânduieli neştiute de îngeri şi 
oameni. 

Poate că, gândindu-Se la aceste taine ale Tatălui, şi vorbindu-le 
foarte de departe cu câţiva ucenici, lisus s-a transfigurat şi transpus în 
mister până la aşa măsură că, venind apoi la ceilalți ucenici şi la 
mulțime, pe care i-a găsit aproape certându-se, „toți s-au înfiorat şi au 
alergat să I se închine”. 

Despre aşa ceva nu avem ştire să se mai fi întâmplat. 

Poate că ei au dezlegat „înfiorându-se şi închinându-se” cel mai 
bun răspuns, vrednic de Împărăţia marilor Taine. 


Prislop, Joi XXX 
14.XI1.949 Marcu 9,10-16. 

ÎMPĂRĂȚIA COPIILOR 
- 109 - 


Copiii odihnesc şi refac omul. 

Chiar ei sunt o refacere a omului. Ei rezumă: gingăşia şi frumu- 
seţea; puritatea, nevinovăția şi credința. 

Chiar pe lisus L-au odihnit copiii. Cei mari Îl amărau mereu. Nu 
ieşise bine din necredincioasa Betsaidă, unde lisus abia tămăduise un 
orb, n-a izbăvit bine pe Petru de „milostivirea” Satanei, când a precizat 
curajul necesar şi „riscurile mântuirii” (— o asemănare cu lisus neapărat 
necesară: concluzia uceniciei —), când iată altă probă de micime 
sufletească: 

În drum spre Capernaum ucenicii se priceau între ei, care ar fi mai 
mare ? (Cine ştie dacă Petru a mai avut vreo pretenţie ?). Când i-a 
întrebat lisus despre ce vorbeau între ei pe cale, ucenicii „au tăcut”. 
Simţeau că au vorbit din ale cui nu trebuie. Acela se strămutase din 
Petru în ceilalți, pe altă temă a celor omenești. 

După atâtea, şi de la atâţia — de la toți — lisus avea nevoie de 
odihnă. Deci „şezând”, i-a chemat (— Și de câte ori i-a tot chemat ! —) şi 
le-a zis: „De voieşte cineva să fie întâi, să fie cel mai de pe urmă dintre 
toți şi sluga tuturora”. 

Mare înaintea lui Dumnezeu nu poate fi decât omul smerit. 
Oamenii ajung, mari prin vitejii, bogăţie, putere, chiar deşteptăciune, — 
dar acestea-s trufie şi cu ea sperii lumea şi aşa eşti mare înaintea lumii 
sau asupra lumii. 

„Lumea” însă nu e cuprinsă în scoarțele Cărții cereşti. Dar în 
schimb se scrie un pahar de apă dat unui drumeţ, în numele dragostei de 
oameni. 

Şi luând un copilaş în braţe le-a zis: „Cine primeşte pe unul dintre 
aceşti prunci în numele Meu, pe Mine Mă primeşte şi pe Cel ce M-a 
trimis pe Mine”. 

Cuvântul poate fi lărgit: Dacă mamele ar primi copiii în numele 
Domnului, ce străveziu ar fi în ei chipul lui lisus ! Abia atunci şi-ar da 
seama pe cine au primit prin copii. Copiii ajung în braţele lui 
Dumnezeu, fiindcă ei sunt cel mai aproape de El. Modul lor de-a fi e cel 
mai iubit de Dumnezeu. Înţelepţii îl înţeleg pe Dumnezeu ca pe-o 
necesitate în explicarea lumii. Copiii îl au ca pe un bunic de pe celălalt 
tărâm. lată de ce copiii sunt în adevăr, şi înțelepții pe dinafara lui. 

Găseşti ceva şi cu mintea, dar numai dacă ai o inimă de copil. 
Aceasta te duce de-a dreptul în braţele Adevărului. În ochii copiilor 
seninătatea e de culoarea cerului. Nu e Dumnezeu mai real în Împărăția 
copiilor decât într-un tratat de „Mecanică cerească” ? Dumnezeu şi 
copiii au înrudirea pe care noi cei mari o pierdem. 

Sfinţii sunt nişte mari copii. — Departe mai suntem de ei ! — 


Prislop, Vineri XXX 
15.XI1.49 Marcu 9,33-41 

STEAUA DESTINULUI 


„O stea răsare din Iacov” 
„Am văzut steaua Lui” 
(Numeri 24,17; Matei 2,2) 
- 110- 


Venirea lui lisus în lume e pecetea de taină, scrisă pe istoria de 
extaz a 37 de secole. 

Atâta a fost aşteptat Iisus în Israel. 

De multe ori şi-au schimbat țara şi numele ei; de mai multe ori 
şi-au schimbat numele neamului, ba odată şi religia se clătina, dar 
aşteptarea lui Mesia era o făclie de taină ce se transmitea din neam în 
neam. 

Descrierea vremii lui Mesia, strălucirea Împărăției mesianice era 
adusă poporului aminte în fiecare veac de oameni. 

Insuşi Mesia a fost descris cu de-amănuntul, şi Sfintele Scripturi 
ale Profeţilor supravieţuiau inspiraților ucişi, mărturie pe când va veni 
plinirea vremii. 

* 

Israel era destinat de Dumnezeu să fie un popor întreg, de apostoli 
ai Mântuitorului în lume. Aceasta era steaua destinului său. 

Ceea ce Avraam a fost în pământul pribegiei sale, ceea ce Iosif a 
fost în Egipt, la curtea lui Faraon, şi Daniil în curțile din Babilon, aceea 
trebuia să fie tot poporul evreu pentru toate neamurile pământului. 

Acesta-i sensul mesianic — sensul de destin — al cuvântului lui 
Dumnezeu către patriarhul Avraam: „Şi se vor binecuvânta prin neamul 
tău, toate neamurile pământului” (Geneză 22,18), şi cuvântul către Isaia: 
„Casa Mea, casă de rugăciune se va chema pentru toate neamurile” 
(Isaia 56,7). Ei erau destinaţi — „aleşi” — să fie „norul de martori” (Evrei 
12,1) ai lui lisus în lume, — şi aceasta cu atât mai vârtos cu cât toată 
coloana de strămoşi au crezut nestrămutat în steaua destinului neamului. 

Credinţa într-un viitor garantat de Dumnezeu, credinţa într-un Om 
al viitorului, în care să se împlinească proorociile, era nota cea mai 
caracteristică a acestui popor ales. 

De aceea, în afară de iudaism, nici o altă religie nu făcea proze- 
litism. 

Ei o făceau din fire. Prin ei aşteptau şi păgânii naşterea unui Zeu. 

Sfântul Pavel definind credința şi făcând un larg pomelnic de 
strămoşi, care au ilustrat-o cu viața, la urmă dezleagă taina „norului de 
martori”: „lisus e începătorul şi plinitorul credinţei”. (Evrei 11; 12,1-2). 

Deci steaua destinului strămoşilor era „Steaua Lui”. 

lată idealul pribegilor pe pământ, aprins, moştenire de preţ în 
inima urmaşilor, din neam în neam, ideal al sfintei făgăduinţe a venirii 
Mântuitorului, motiv pentru care Biserica Creştină i-a trecut printre 
sfinți. 

Un sfânt ideal, trăit, te face sfânt: o stea a urmașilor. 

„- Şi nu e decât o singură tristeţe: aceea de-a nu fi sfinți !” 
(L. Bloy). 

Printr-o neînchipuită lucrătură a întunericului însă, poporul iudeu 
trăieşte şi tristețea aceasta. 

La venirea Mântuitorului, aşa cum a venit: învăluit în smerenie, 
poporul acesta şi-a răstălmăcit destinul: Nu i-au făcut lui lisus absolut 
nici o primire. — Şi doar le era în ochi sfânta Fecioară Maria, cu care au 
făcut unica excepţie, în toată istoria lor, de-a o duce în Sfânta Sfintelor, 
să stea acolo 12 ani. 

Magii, înţelepţii Răsăritului, căutători şi ei de Dumnezeu, conduşi 
de „Steaua Lui”, dăduseră pe la Irod Idumeul, regele Israelului, 
întrebând de Pruncul ce S-a născut, ca dovadă că pe umerii Lui atârna 
destinul mântuirii tuturor neamurilor pământului. 

La auzul acestei veşti, Irod, în loc să se bucure, „s-a tulburat, şi tot 
Ierusalimul împreună cu el”; drept aceea „adunând pe toți arhiereii şi 
cărturarii poporului cercetă de la ei cu de-amănuntul: «unde este să se 
nască Hristos ? Atunci ei îi răspunseră: În Betleemul Iudeii, precum 
este scris” (Matei 2,3-5). 

Acesta este soborul care a răstălmăcit destinul lui Israel. 

Irod văzând că Magii nu l-au mai băgat în seamă: — semn că au 
ținut Pruncul mai mare ca pe el — a pus mâna pe sabie împotriva 
destinului. 

La aceasta soborul bogoslovilor a fost inexistent. 

„Întru ale Sale a venit şi ai Săi pe Dânsul nu L-au primit” (loan 
1,11). 

Care-i explicaţia, dacă este vreo explicaţie ? 


* 


Cel mai urgent interes al evreilor era scăparea poporului de sub 
stăpânirea romană. Potrivit acestui interes politic erau interpretate şi 
profeţiile. Astfel Mesia era identificat după profeţiile care priveau A 
Doua Lui Venire, venirea în slavă, şi erau refuzate profeţiile „Omului 
durerii” (Isaia 53,3). 

Deci, pe primul plan al aşteptărilor în Israel nu erau adevărul şi 
desăvârşirea interioară a omului — care se puteau foarte bine câştiga şi 
sub stăpânirea romană, ba chiar cu atât mai asigurat —, ci aşteptau omul 
care să ridice stăpânirea politică a lui Israel asupra tuturor celorlalte 
neamuri, iar în materie de religie, monopolizarea ei. 


Nu aşteptau Împărăţia lui Dumnezeu; ei aşteptau de la Dumnezeu 
împărăţia lor. Aserveau pe Dumnezeu imperialismului. 

Nu le plăcea smerenia pe care o aveau. Le trebuia trufia. 

Şi aşa au rămas pe lângă ispita lor până în ziua de astăzi. 

Aceasta-i „toropeala pe care le-a dat-o Dumnezeu” (Romani 11,8) 
şi care începe cu soborul arhiereilor şi cărturarilor, convocat de Irod în 
Ierusalim. 

Aceasta ar fi o explicaţie. 

Explicaţia profetică o dă sfântul Pavel în scrisoarea către Romani: 

„Oare lepădat-a Dumnezeu poporul Său ? — Ferească Domnul ! 
Dumnezeu n-a lepădat poporul Său, pe care dinainte l-a cunoscut. 
Aşadar întreb: S-a poticnit oare ca să se prăbușească ? — Ferească 
Domnul ! Ci, prin căderea lor, neamurilor le-a venit mântuirea, ca Israel 
să râvnească la ele. Deci dacă înlăturarea lor a adus împăcarea lumii, ce 
va fi primirea lor la loc, dacă nu o înviere din morţi ?” (Romani 
11,1-15). 

Căci precum în vremea lui Ilie, care credea că a rămas singurul 
credincios în Israel, Domnul i-a descoperit că are puşi deoparte şapte mii 
de bărbaţi care nu şi-au lepădat legea, „tot aşa şi în vremea de acum este 
o rămăşiţă, după alegerea darului” (Romani 11,5). 

Aceasta-i rațiunea profetică pentru care creştinilor le e interzis 
antisemitismul. Poporul lui Israel e încă un popor ales, dar pus de-o 
parte pentru vremuri viitoare, ca „o rămăşiţă” a lui, care va împlini totuşi 
destinele sale ultime. Până atunci însă neamul acesta duce în spate, şi 
face, toate păcatele lumii, frământând lumea și izbind-o cu doctrinele 
lor, de toate limitele existenţei şi neantului. 

Faptul acesta, considerat prin punctul de vedere paulin, le dă 
dreptul să aştepte pe Mesia, al lor, să-i izbăvească şi pe ei de imensa 
povară a păcatelor, adunate de atâtea mii de ani. 

Până atunci, râul de sânge ebraic, al cărui izvor e în jertfa lui 
Avraam şi care creşte mereu cu sângele proorocilor, până se revarsă 
lumii prin cele cinci răni ale lui lisus, e Sângele sfintelor Potire, pentru 
mântuirea lumii. 

Iată de ce Biserica Creştină i-a primit drepții între sfinți. 

Şi „Steaua Lui” se îmbie destin fiecărei peşteri omeneşti, în care 
se naşte lisus. — Şi aceasta până la capătul veacurilor. 


Prislop, Duminica sfinților Strămoşi 
16.X11.949 Matei 1,1-25. 

„O PRIVIRE ÎN RAI” 
-111- 


Dacă strămutăm pilda cu locurile la nuntă în spiritul pildei cu 
Nunta Fiului de Împărat, găsim printre sfinți întâmplări ca acestea: voiau 
să ştie, câte unii, la ce măsuri au ajuns ? 

Atunci Dumnezeu îi îndrepta la sfinți neștiuți de oameni, dar mai 
ales neştiuți în ochii lor, care împlineau lucruri simple din poruncile lui 
Dumnezeu. 

Aceştia erau cu adevărat smeriți şi smerenia lor îi aducea înaintea 
lui Dumnezeu la un loc mai de frunte la nuntă. Ba unii dintre ei erau 
socotiți drept neîntregi la minte, iar ei aveau o socoteală ascunsă: de-a 
aduna ocări, care-i umileau cu adevărat. 

Însemnez aci — căci vrednic este — cugetul unei femei simple, dar 
plin de tâlc: ... „Pe mine păcătoasa, de m-ar lăsa Dumnezeu numai să mă 
uit puţin în Rai, şi-mi ajunge...” 

N-avem siguranţa mântuirii în noi, în puterea noastră. 

Aceasta îi este omului cu neputinţă: să-şi asigure, el, eternitatea 
sa. Dar e cu putinţă, şi totul îi e cu putinţă lui Dumnzeu. Dar chiar de-am 
fi siguri că Dumnezeu ne mântuieşte şi încă n-am scăpa de primejdie, 
fiindcă această siguranţă nu s-a dat nimănuia. 

„Cui i se pare că stă, să ia aminte să nu cadă !” 

De aceea stăm în provizorat, în nesiguranță, în atârnare de 
milostivirea lui Dumnezeu. Firea noastră nu e întărită ca să poată „sta”. 
„A sta”, până n-am ajuns în stare, — şi n-am ajuns —, e înălțare, care se 
corectează cu căderea. 

Descurajarea, depresiunea, de asemenea nu e starea de-a sta la 
masă. 

O ardere în umilință, convins de binefacerea ei, pe mulţi i-a 
folosit şi la mai mari măsuri i-a adus, decât pe mulți dintre nevoitorii 
conştienţi de sfințenia căii lor. 

Foloseşte a te smeri pe tine însuți, dar când te smereşte altul mai 
mult foloseşte. Când vom binecuvânta pe cei ce ne blastămă şi ne vom 
ruga pentru cei ce ne fac nouă rău ? 

Parcă în simplitatea sa, femeia simplă a spus o mare desăvârşire, 
în puţine cuvinte, decât pot spune toate cuvintele... 


Prislop, Sâmbătă XXX 
16.XI1.49 Luca 14,1-11. 

O DESCOPERIRE ÎN VIS 
- 112 - 


Evanghelistul Matei, scriind Evanghelia sa pentru evrei, are 
scopul de a dovedi că lisus e Mesia cel aşteptat şi făgăduit de prooroci. 
Drept aceea aduce dovada istorică, înşirând de câte trei ori patrusprezece 
neamuri de la Avraam până la Iisus, între care, de două ori patrusprezece 
sunt de la David. 

Tot acum se împlineau şi cele şaptezeci de săptămâni de ani de la 
Daniil. Acum se împlineau toate proorociile venirii lui Mesia. 

„Deci, dacă a venit plinirea vremii, Dumnezeu a trimis pe Fiul 
Său, născut din femeie, născut sub lege, ca pe cei de sub lege să-i 
răscumpere, ca să dobândim înfierea” (Galateni 4,4-5). 


Acum s-a împlinit şi proorocia făcută prin Ieremia: 

„Domnul va face ceva nou pe pământ: femeia va mântui pe 
bărbat !” (Ieremia 31,22). 

Erau însă oarecari dispoziții aspre ale Legii. 

lisus Fiul lui Dumnezeu era născut mai înainte de veci, fără mamă 
din Tatăl; iar acum se năştea în veac, fără tată din mamă. Legea nu 
prevedea această unică naştere, decât că tot primul născut e închinat 
Domnului, întrucât unul din primii născuți poate să fie Mesia. 

Legea nu-i prevedea naşterea mai presus de fire. 

Deci ca să nu se întâmple neorânduieli, neorânduielile erau 
pedepsite cu moartea. Orice fată necăsătorită care năştea un prunc, era 
ucisă cu pietre înaintea tatălui ei. 

Dacă sfânta Fecioară n-ar fi fost logodită cu bătrânul Iosif, la fel 
ar fi pățit. 

Dar Iosif, logodnicul Mariei, nu ştia de Buna-Vestire. 

Deci când s-a întors Maria de la Elisabeta, soția lui Zaharia, 
mama lui loan Botezătorul, trecuseră „ca la trei luni” şi sarcina se 
observa. Bătrânul Iosif, ştiindu-se neprihănit, era într-o mare cumpănă: 

să o mai ia de soţie sau să o părăsească, să fie ucisă cu pietre. Deci se 
gândea să desfacă logodna şi pe Maria să o lase în voia sorții. 

Chiar dacă Fecioara Maria l-ar fi lămurit, şi poate că tot nelămurit 
rămânea. De aceea a intervenit Providența. 

Îngerul Domnului i s-a arătat lui Iosif în vis, zicându-i: „Nu te 
teme a lua pe Maria” sub scutul tău şi a face să fie socotită de lume 
„nevasta ta”, pentru că sarcina ei nu e de la vreun bărbat, ci „de la Duhul 
Sfânt este”. Sarcina aceasta nu-ţi este spre ruşine, ci spre cinste. Tu ai 
menirea să o acoperi de asprimea Legii, scăpând-o de la moarte. 

Tu ai menirea să scapi Pruncul ce se va naşte, de asprimea 
tiranului Irod, care va umbla să-L omoare. Tu ai menirea să fii 
ocrotitorul Aceluia căruia îi vei pune numele lisus, care se tâlcuieşte 
Mântuitor, fiindcă El va mântui pe popor de păcatele sale. 

Naşterea Pruncului din Fecioară e împlinirea proorociei făcută de 
Isaia: „lată Fecioara va lua în pântece şi va naşte fiu şi vei pune numele 
lui Emanuel”, nume care se tâlcuieşte şi corespunde misiunii Lui în 
lume, adică: „Dumnezeu cu noi” (Isaia 7,14). 

Adică Dumnezeu ia chip de om adevărat, ca să poată vorbi şi 
suferi la rând cu oamenii, să petreacă între oameni, ca om, deşi El e şi 
Dumnezeu adevărat. 


* 


Iată un vis revelatoriu, care a liniştit pe Iosif şi i-a dat curajul 
tuturor ostenelilor viitoare, pe care avea să le facă, şi pentru care 
Biserica l-a cinstit printre sfinți. 

- Una din cele mai fericite treziri din somnul indoielilor. 


Prislop, Dumineca înainte de Naşterea Domnului 
17.X11.49. Matei 1,1-25. 

TÂNĂRUL BOGAT 
- 113 - 


Bogatul auzise că este viaţă veşnică. 

El o dorea din cauza bogăției sale, cu care dorea să fie veşnic. 
Aceasta se vede din tristețea cu care a plecat de la Cel Veşnic. 

Tânărul întreabă: ce are de făcut pentru a dobândi veşnicia ? 

lisus îi răspunde scurt: poruncile. Tânărul, vrând să atragă atenţia 
asupra sa, întreabă, care ? — şi apoi puțin îi pasă dacă la urmă minte: 
„Toate acestea le-am păzit din tinerețele mele !” Şi mai nădăjduia şi o 
laudă, de aceea mai şi întreabă pe Iisus: „Ce dar îmi mai lipseşte ?” Dar, 
în loc să primească o laudă înaintea poporului, primeşte o demascare. 
Zici că ai împlinit toate poruncile, că iubeşti pe aproapele tău ca pe tine 
însuţi; iată ai prilejul să dovedeşti cu fapta, lucrul care-ţi mai lipseşte: 
„Vinde-ţi averile şi le dă săracilor apoi vino de-Mi urmează Mie !” 

La această întorsătură a lucrurilor nu se aştepta tânărul fariseu. 

Averile sale nu erau adunate din iubirea de-aproapelui, ci din 
averea de-aproapelui. Pe urmă averea, care nu era toată legitimă, cerea şi 
certificat moral, recunoaşterea cinstei şi corectitudinei şi toată slava 
deşartă, la care a trebuit să renunțe ruşinat. 

Cu această lecţie „a plecat întristat”. 

Tristă bogăţie. Pe urma întristării tânărului, lisus arată marea 
piedică a lipirii inimii de bogăţie, cu care nu se poate intra în Împărăţie. 
Ucenicii auzind întreabă înspăimântați: „Atunci cine poate să se 
mântuiască ?” — că fiecare are câte ceva pe lângă inima lui. Dar Iisus le 
răspunde: „Ceea ce este cu neputinţă la oameni, este cu putință la 
bogaților de bogăţie. Vinovăţia bogăției e că ţine inima omului legată 
aici, şi deformează omul încât nu mai iubeşte pe oameni, ci se 
înarmează împotriva lor. Pentru „cinstitul” bogat, ceilalți oameni sunt 
„hoţi”. Bogăția măreşte inegalitatea dintre oameni, care naşte ura. 

Atitudinea sufletului față de bogăţie trebuie să fie ca a unui 
administrator al bunurilor altuia. Noi suntem iconomi. Câtă vreme 
iconomisim averile după legea iubirii de oameni, Stăpânul averii ne-o 
menţine; dar dacă uzurpăm dreptul lui Dumnezeu, o pierdem şi ne 
pierdem. Trebuie să fim cu avuţia ca şi cum n-am avea-o. „Cei ce se 
folosesc de lumea aceasta să fie ca şi cum nu s-ar folosi de ea” 
(I Corinteni 7,31). Lumea întreagă, condusă după legi împotriva lui 
Dumnezeu, tot la Dumnezeu ajunge, dar la Dumnezeu ca „sfârşit” al 
lumii. 


Prislop, Dumineca XXX şi a XII-a 
18.X11.49. Luca 18,18-27 şi Matei 19,16-26 

SMINTELELE, FOCUL ŞI SAREA 
ada 


„Un om rău” a semănat peste noapte — pe când paznicii dormeau 
— neghină, zâzanii, smintele în țarină. Iar țarina este lumea. 

Va fi sminteală, când faptele voastre nu corespund poruncii: „Aşa 
să lumineze lumina voastră înaintea oamenilor, ca văzând ei faptele 
voastre cele bune să preamărească pe Dumnezeu” dar sminteala cea mai 
mare va fi când se va propovedui şi impune ne-existența lui Dumnezeu. 
lisus zice că mai uşor le-ar fi smintitorilor de şi-ar lega de gât o piatră de 
moară şi s-ar arunca în mare. 

Impunerea ateismului e un păcat mai greu ca sinuciderea. 

Dacă mâna ta (faptele), dacă piciorul tău (căile), dacă ochiul tău 
(punctul tău de vedere — principiul —) te smintesc, taie-le, scoate atare 
ochi de la tine. 

În judecarea faptelor altuia se întâmplă iarăşi o mulțime de 
smintele. 

Sunt mulți ochi de scos. Ca decât să vadă rău unde poate nu e, 
mai bine le-ar fi să fie orbi. De aceea a zis Domnul: „A Mea e 
judecata !” iar voi „Nu judecaţi !” De pildă o mulțime de fapte 
dumnezeieşti şi cuvinte ale lui lisus au fost sminteală peste sminteală în 
Israel. 

Smintelele sunt judecăți superficiale, prejudecăţi. Acestea ignoră 
principiile. Căci dacă ai şti, ai trăi principiile divine, ai fi curat şi nu te-ai 
sminti. Sminteala din ale sale grăieşte. De fapt cel ce se sminteşte fără 
de voie se mărturiseşte. 


* 

Focul e al Duhului Sfânt, care sărează, păstrează firea nestricată. 
Această păstrare e şi o asceză voluntară, o jertfă de sine a firii. 

Sarea e şi nevoinţă și suferință şi pocăință. Înţelepciunea încă e 
numită sare. Sare sunt şi slujitorii lui Dumnezeu între oameni, ca să nu 

se strice natura omenească. Deci dacă slujitorii nu mai au rolul de sare, 
(fiind cu risc acest fel de a fi) iată vor fi călcaţi în picioare. Cinstea lor 
va fi terfelită. Şi de multe ori, pentru relele peste care au dat oamenii, se 
aude răsturnarea răspunderii în seama slujitorilor lui Dumnezeu. 

Vinovăţia însă e pe din două: 

„Pentru înmulţirea neascultării a luat Dumnezeu sfatul de pe 
pământ”. 

Cuvântul a ajuns „predică în pustiu”. 

- Cât foc şi sare trebuie să ai, ca să înflorească „pustia” ca şi 

crinul ! 


Prislop, Luni XXXI 
19.XI1.49. Marcu 9,42-50; 10,1. 

CĂSĂTORIA 
- 115- 


Chiar şi după Legea Vechiului Testament căsătoria e de 
nedezlegat. 


Ştiind aceasta „fariseii s-au apropiat de lisus, ispitindu-L: se 
cuvine oare ca bărbatul să-şi lase femeia ?” 


lisus îi provoacă la Lege. Ei răspund în sensul îngăduirii care a 
dat-o Moise, cu carte de despărțire. Dar lisus, care era la zidirea omului, 
le-a spus rostul de la începutul zidirii, în care nu merge despărțire, 
fiindcă amândoi alcătuiesc o singură făptură. lisus reîntăreşte căsătoria 
la rostul ei de la începutul zidirii. 

lisus nu putea pogori raţiunile creaţiei din „motivele” lui Moise. 

De aceea lisus a ridicat căsătoria la rangul de Taină. Deci 
căsătoria dacă ar fi trăită de soți la valoarea şi cuviința ei de Taină, ar da 
şi roade vrednice de Tainele lui Dumnezeu. Dumnezeu a ridicat omul la 
cinstea de colaborator al Său în lume (I Corinteni 3,9; II Corinteni 
6,1,4). Căsătoria susținută la rangul la care a instituit-o Dumnezeu ar 
trebui să realizeze în progresie geometrică posibilitatea acestei 
colaborări. 

Dacă în Taina cununiei cei doi sunt o singură făptură, atunci 
„această făptură ce năzuieşte ea ?” 

- „Odrasle pentru Dumnezeu !” (Maleahi 2,15). 

Răspunsul Revelaţiei e simplu şi categoric. 


La ce e atunci „Hristos cap bărbatului ?” (I Corinteni 11,3) dacă 
nu pentru împlinirea unui suspin al firii: „Căci făptura a fost supusă 
deşertăciunii — nu de voia ei, ci din pricina aceluia care a supus-o — 
totuşi cu nădejde: pentru că dorul statornic al făpturii aşteaptă cu 
nerăbdare descoperirea fiilor lui Dumnezeu; de vreme ce făptura însăşi 
se va izbăvi din robia stricăciunii, ca să se bucure de libertatea măririi 
fiilor lui Dumnezeu” (Romani 8,19-21). 

Fiarele uitau sălbătăcia lor la picioarele sfinților. Sălbătăcia din 
ieşirea omului la odihna „libertăţii fiilor lui Dumnezeu”, atârnă hotărât 
şi de atitudinea căsătoriților față de căsătorie, — fiindcă sfinții sunt şi 
roadele căsătoriei, iar ei, mulți sunt „aleşi”, tocmai din cauza atitudinii 
religioase a părinților, mai înainte de-a îi naşte. Așadar căsătoria are 
multe motive să fie Taină. 

Când familia nu va mai fi întemeiată pe Taină, oamenii vor fi o 
turmă de fiare destrăbălate. 


Prislop. Marţi XXXI 
20.XI1.49. Marcu 10,2-12. 


290 PĂRINTELE ARSENIE BOCA 


„S-A SUPĂRAT IISUS...” 
- 116- 


Cât de puţin au înţeles chiar ucenicii sensul căsătoriei se vede din 
întâmplarea ce a urmat îndată după lămurire. Mai mult au înţeles 
mamele ce-şi „aduceau la El pruncii ca să-şi pună mâinile peste ei şi să-i 
binecuvinteze”. 

„Ucenicii certau pe cei ce-i aduceau”. „lisus văzând aceasta s-a 
supărat şi le-a zis: «Lăsaţi pruncii să vie la Mine şi nu-i opriţi !»” 

Iată o supărare a lui lisus: supărarea că, copiii nu-s lăsaţi, de mici, 
să vie la lisus. E lucru ştiut că din copilărie aduce omul înclinarea pentru 
Dumnezeu, indiferentismul sau necredinţa. Rar când e altfel. 

Copilăria e intervalul vieţii mai apropiat de sfinţenie, mai capabil 
de credinţă. Şi oricum, în orice domeniu, „credinţa” e factorul pe care se 
clădeşte şi pe care se contează. Dacă acest factor primordial e înclinat 
dintru început spre Dumnezeu, vom avea „credința în Dumnezeu”, dacă 
e înclinat împotriva Lui, vom avea „credinţa în ne-credinţă”, — şi rar se 
aud cuvintele îndoielnicului de odinioară: „Cred Doamne, ajută 
necredinţei mele !” 

Filosofia, oricare filosofie, se bazează pe factorul primordial al 
credinţei în rațiune, credința în ştiinţă, etc. 

Împărăția lui Dumnezeu e făgăduită copiilor, oamenilor ce o 
primesc fără discuţie, ca şi copiii, oamenilor ce au venit la Iisus de copii. 
Deci cum să nu se supere Împăratul, când copiii sunt opriţi de a veni la 
lisus, când lisus li-e interzis ? 

Ştim însă că, indiferent cum e dirijată educaţia copiilor, tot 
Dumnezeu e Tatăl sufletului şi, cele ce le lucrează educaţia pe dinafară, 
pot fi zădărnicite de cele dinlăuntru. 

Conştiinţa e un grai de altă natură de cum poate vorbi omul. 

Cu toate că lucrurile pot să se desfăşoare şi în favoarea 
necredinței, totuşi Dumnezeu rânduieşte fiecărei generații libertatea de a 
se decide. 

Mare e răspunderea celor ce opresc copiii de la lisus: „Mai bine 


şi-ar lega de grumaz o piatră de moară şi s-ar arunca în mare !” (Marcu 
9,42). 


Prislop, Miercuri XXXI 
21.X11.49. Marcu 10,11-16 

TÂNĂRUL BOGAT 
- 117- 
III 


Sinceritatea acestui tânăr nu poate fi bănuită de fățămicie, de 
vreme ce „a alergat şi îngenunchind înaintea Lui L-a întrebat” despre 
viața veşnică. 

Obişnuit fățărnicia nu cade în genunchi. lar dacă ar fi fost aşa de 
mare fățărnicie, altfel ar fi vorbit şi lisus. Dar, după ce-şi mărturiseşte 
tânărul buna creştere în Legea Domnului, „atunci lisus căutând la el, l-a 
iubit şi i-a zis: «una-ți mai lipseşte: mergi şi vinde-ți câte ai şi le dă 
săracilor, şi vino de-Mi urmează Mie !»” 

Era o chemare între cei 70 de ucenici. 


Iubirea lui lisus ar fi trebuit să-l desfacă de câte avea; dar, până în 
sfârşit, tot l-au desfăcut cele de după Inviere. 


[Prislop: 22.X11.49. Joi XXXI, Marcu 10,17-27.] 


„Cu anevoie va intra bogatul în Împărăţia lui Dumnezeu”: 
1. Bogatul de averi. 
2. Bogatul de succese. 


Despre succese se pot spune aceleași lucruri ca şi despre bogății: 
că umflă. Şi umflații nu intră pe uşa cea strâmtă, pe care mulți au re- 
dus-o la urechile acului. Beşica mândriei creşte din fumurile succeselor. 

Poate că aci se va fi aflând rațiunea pentru care „sunt fericiţi” 
înfrânții, dar nu prea feriți de înfrângeri. 

Trebuie să învăţăm a privi succesul şi înfrângerea, ca pe doi soți 
nedespărțiți: doi mincinoşi, care ne mint unde ne prind. 


[Prislop, 24.11.50] 

ÎNTREBAREA ÎNTREBĂRILOR 
„Cine poate să se mântuiască ?” 
- 118 - 


Întrebarea aceasta: a „îngrozit”, a „înspăimântat” şi „înfricoşat” 
pe Apostoli. 

Ei şi-au pus întrebarea aceasta prima dată. 

Omul nu poate să se mântuiască: nu-şi poate asigura veşnicia sa. 
De aceea a răspuns lisus: „„Aceasta-i cu neputinţă la oameni, dar nu la 
Dumnezeu”. 

Totuşi de ce nu scăpăm de întrebare ? 

Întrebarea e provocată de veșnicul din noi (cf. Ecclesiast 3,11). 

Dumnezeu dezlănţuie în noi întrebări la care numai El poate 
răspunde. 

lar răspunsul nu-l dă nimănui în cursul vieţii, căci cine ştie, poate 
că ar sparge limitele de acum ale omului. 

Calea mântuirii e arătată de Iisus. 

Cine trăieşte și moare ca lisus, se va mântui. 

lată un răspuns. 

Prin lisus, Dumnezeu a dat omului răspunsul la întrebarea „Cine 
poate să se mântuiască ?” 


Omul trebuie să ajungă el însuşi un răspuns la întrebarea sa. De 
aceea e o întrebare îngrozitoare. Răspunsul îl costă uneori şi viaţa. 
Lepădarea de sine, de avere, de toată rudenia lumii, de viaţă chiar, 
pentru lisus şi Evanghelie, toate sunt de fapt răspunsul la înfricoşata 
întrebare. 

Toate aceste riscuri ale lepădărilor asigură „însutit” posesiunea lor 
„încă în viaţa aceasta, în mijlocul prigonirilor”. 

Toată lumea e a ta, când ai renunţat la ea. Atunci ești mai tare ca 
ea şi ea ascultă de tine. Această renunțare totală asigură „pentru veacul 
viitor viaţa veşnică”. 

Fiecare om are țesut în destinul său răspunsul la întrebarea 
mântuirii. 

Omul trebuie să-şi actualizeze Sensul său în lume. Aşa-şi 
construieşte răspunsul. De aceea întrebarea e perfect legitimă. 

Mai greu e răspunsul răspunzătorilor de oameni: 

„Ori te-or asculta ori nu, tu, fiul omului, să nu te temi de ei, şi de 
vorbele lor să nu te sperii, deşi ei vor fi pentru tine spini şi ciulini şi ai să 
trăieşti între ei ca între scorpii, să nu te temi de vorbele lor şi de faţa lor 
să nu te sperii, ci să le spui cuvintele Mele, ori te-or asculta, ori nu te-or 
asculta” (Ezechiel 2,5-7). 

Trădarea misiunii, sau chiar şi numai împlinirea ei cu „nepăsare” 
(Ieremia 8,11) îţi pune în pumni sângele oamenilor care mor pedepsiţi 
cu dreptate, după păcatele lor, dar cu ei te pierzi şi tu, că n-ai avut pentru 
ei iubirea, care nu i-ar fi lăsat să moară. 

„lar dacă tu ai prevestit pe păcătos să se abată de la calea lui şi el 
nu s-a abătut, atunci el va muri pentru păcatele lui, iar tu ţi-ai mântuit 
viața” (Ezechiel 33,9). 

Întru atât răspunsul e atârnător și de om, întrucât ajută sau nu 
mântuirea oamenilor. 

E răspunsul despre corelația în care ne găsim — trăim chiar, — ca 
mijlocitori între Dumnezeu şi oameni. 

E un răspuns de răspunderi. 


Prislop. Vineri XXXI 
23.XI11.49. Marcu 10,23-32. 

VIAŢA DE ÎNCERCARE 
- 119- 


Tot ce putem aduna în viața aceasta: bogăţie, slavă, cunoştinţă, 
putere, sunt egale cu o bogăţie nedreaptă, neadevărată. 

Totuşi ni s-au dat acestea nedrepte şi neadevărate, spre încercarea 
înclinaţiei omului. Dacă omul se va lipi de acestea e găsit slujitor al 
mamonei şi păgubaş de Dumnezeu. Dacă însă le considerăm ca o avere 
de încercare, ca pe o seamă de lucruri care nu corespund celuilalt tărâm 
al fiinţei noastre, atunci Dumnezeu ne va da cele adevărate în locul celor 
mincinoase, cele proprii destinaţiei noastre veşnice. 

Cea mai bună interpretare a vieţii acesteia este interpretarea ei ca 
o încercare, într-un mediu care nu-i al ei. 

Dacă viaţa se va simţi bine în pământ străin, o putem considera 
pierdută; dacă sufletul se va simţi străin şi călător prin viața aceasta, el 
este călător spre viața adevărată, pe care va şi câştiga-o. 

Viaţa aceasta, prin urmare, ni-e dată să se vadă cum ne-o 
interpretăm: Îi dăm un înţeles mărginit numai la lumea aceasta, sau 
înţelesul vieții trece de limitele lumii ? 

“Fariseii, care erau iubitori de argint, râdeau de El.” 

Finanţa lumii “râde” de lisus. 

De cea mai bună interpretare a vieţii, totdeauna se găseşte cineva 
să râdă. 

Râsul acesta este o reacțiune, care dovedeşte că cele adevărate 
“ard” cele neadevărate. 


Prislop, Sâmbătă XXXI 
24.X11.49. Luca 16,10-15. 

UN OM NOU SE NAŞTE 
„CARELE PENTRU NOI OAMENII... 
S-A FACUT OM” 

- 120 - 


Ca să ne dăm seama de semnificația cosmică pe care o are 
Naşterea din Betleem, o integrăm între marile referințe ale lui 
Dumnezeu la creație. Patru mari intervenții ale lui Dumnezeu fac lumea 
să aibă o noimă, o explicaţie şi un sens. Acestea sunt următoarele: 

1. Creaţia lumii; 

2. Potopul ei; 

3. Întruparea Mântuitorului, și 

4. Sfârşitul lumii, sfârşitul istoriei. 

Intervenţii stihiale, după principalele Sale definiții. Astfel: de 
două ori Dumnezeu este „iubire”, şi de două ori „sfârşit”. 

I. „Dumnezeu este iubire”: 1. La zidirea făpturii, și 2. La refacerea 
făpturii în lisus Hristos. 

II. „Eu sunt... sfârşitul”: 1. Precum a fost la potop, prin apă, şi 
2. La sfârşitul lumii, prin foc. „Dumnezeu este şi foc mistuitor” (Evrei 
12, 29). 

Aceste patru referințe mari ale lui Dumnezeu la creaţie se întreţes 
în următoarea ordine istorică”: 


I. CREAȚIA LUMII, din iubire, şi după definiția: „Eu sunt 
începutul şi sfârşitul (Apocalipsă 1,8). Deşi a preştiut totul, dar văzând 
cât s-a înmulțit răutatea oamenilor, „i-a părut rău şi s-a căit Dumnezeu 
că a făcut pe om pe pământ” (Facere 6,6) şi a zis: „Sosit-a înaintea feței 
Mele sfârşitul a tot omul” (Facere 6,13). Aşa „s-au deschis toate 
izvoarele adâncului şi cataractele cerului” (Facere 7,11), şi a fost: 


II. POTOPUL. Dumnezeu şi-a dezlănţuit „căinţa”. 
Din nou fața lui Dumnezeu este iubire: „Aşa a iubit Dumnezeu 
lumea, încât şi pe singurul Său Fiu L-a dat, ca tot cel ce crede într-Insul 

să nu piară, ci să aibă viaţă veşnică” (loan 3,16). E mai mare iubirea 
aceasta decât iubirea care a creat lumea. De data aceasta stăvilarele 
dragostei se ridică, şi aceasta se naşte pe pământ, în persoana lui lisus, 
pârjol de Cer în inimile oamenilor: 


III. ÎNTRUPAREA lui Dumnezeu între oameni. 

Aceasta e proporția cosmică a Naşterii Domnului nostru lisus 
Hristos. 

De aceea azi se despică istoria omenirii în două şi se începe cu 
„unu” numărarea timpului, în amândouă sensurile lui: spre începutul 
timpului şi spre sfârşitul lui. Naşterea lui lisus în istorie cumpăneşte 
istoria între început şi sfârşit. De altfel numai întruparea Mântuitorului şi 
e un fapt absolut istoric, dătător de Sens istoriei, iar începutul şi sfârşitul 
creației numai Dumnezeu le ştie (lov cap. 38-42). Lumea şi veacurile 
sunt un interval al existenţei, învăluit de eternitate. Limitele de atingere 
ale lumii cu Dumnezeu, începutul şi sfârşitul, nu mai sunt în ştiinţa 
omului. 


* 


Naşterea lui Dumnezeu ca om, e fapta iubirii nemărginite a lui 
Dumnezeu, care transfigurează istoria cu Sensul veşniciei. „Din Betleem 
— spunea profetul —, are să vină Acela a cărui obârşie e dintru început, şi 
se suie până în zilele veşniciei” (Miheia 5,1). Pentru acest fapt, unic în 
creație, îngerii au propus oamenilor: „Mărire întru cei de sus lui 
Dumnezeu şi pe pământ pace, între oameni bună învoire” (Luca 2,14). 

Cu lisus începe era păcii. 

Cântecul început de îngeri trebuia continuat de istorie. 

Pacea pe pământ e condiționată de mărirea care se dă sau se 
refuză lui Dumnezeu. De asemenea şi pacea sufletului atârnă de aceeaşi 
condiție. Autonomia raţiunii, autonomia societății omeneşti nu se poate 
constitui ca atare decât cu prețul pierderii păcii; — ceea ce e de fapt o 
înfrângere sau, mai sincer, o mărturisire a neajunsului, a tragediei 
inerente construcțiilor fără Dumnezeu. 

Pacea de frică e o reală pierdere a păcii. lisus aduce omului pacea 
care vine de la Dumnezeu. Aceasta e un bun spiritual, care nu poate fi 
creat sau menţinut de arme. 

Dar nici nu s-a atins bine Dumnezeu de țărâna făpturii omeneşti şi 
țărâna din Ierusalim s-a şi cutremurat şi a pus mâna pe sabie „în legitimă 
apărare” de Împăratul Păcii. 


Nu tot aşa s-au purtat păgânii. Cei trei Crai, înţelepţi şi magi ai 
Răsăritului vin şi I se închină, Îi depun aur la picioare, în semn de 
dajdie, ca unui Împărat peste ei. Iar în calitate de Preoți Îi aduc smirnă şi 
tămâie, ca jertfă adevăratului Dumnezeu. Dacă pe jidovi i-a cutremurat 
şi înspăimântat şi numai Naşterea Mântuitorului, şi I s-au arătat 
duşmani, reprezentanții păgânismului în schimb I se închină ca unui 
Împărat şi Dumnezeu. 

Paradoxală primire i-au făcut oamenii: cei ce-L aşteptau de mii de 
ani, L-au primit cu ura, iar cei ce nu-L cunoşteau, L-au căutat cu iubirea. 
De altfel şi lisus i-a nedumerit de la început: a lăsat tronul Cerului 
pentru un staul, şi tovărăşia îngerilor luminii pentru vitele din grajd. Cel 
ce a împodobit Cerul cu stele se naşte într-o iesle. — Probabil locul cel 
mai curat pe care l-a găsit pe pământ; — cea mai aspră mustrare a trufiei 
omeneşti. 

Numai Dumnezeu, adâncul smereniei, o putea face. 

Naşterea Veşnicului în timp, a atotputerniciei în dulama 
smereniei, a Celui mai presus de fiinţă, prunc în brațele Fecioarei, nu 
putea rămâne un simplu fapt divers în filele timpului. Naşterea lui lisus 
nu e un fapt oarecare ca să poată fi ros de dintele vremii, un fapt sortit 
învechirii. 

Observăm că, cu cât timpul adaugă veacuri după veacuri, creând 
perspectivă, cu atât lisus e mai mare şi mai apropiat de noi. Cel născut 
de două ori, o dată din veşnicie şi a doua oară în timp, a antrenat 
veşnicia în timp, încât veacurile repetă Naşterea Lui ca o renaştere a lor. 
Timpul inevitabil se învecheşte; numai veşnicia e nouă şi mereu aceeaşi. 
Cu veşnicia a învăluit lisus viața. 

„Dumnezeu ne-a dat viață veşnică şi această viaţă este întru Fiul 
Său. Cel ce are pe Fiul are Viaţa; cel ce nu are pe Fiul lui Dumnezeu nu 
are Viaţa” (I loan 5,11-12). 

Deşi smerit, lisus nu e ca vreunul din oameni, — chiar dacă aceştia 
ar fi culmile omului — ca să cârpească cu petece de circumstanță 
zdreanţa fericirii omeneşti. lisus făureşte o nouă ordine spirituală în om. 

lisus s-a integrat naturii omeneşti. De aceea El e mereu viu: şi în 
Sine ca Fiinţă supremă, şi e viu şi în noi ca Viaţă veşnică şi posibilitate 
nesfârşită de desăvârşire. „Nu ştiţi că Hristos este în voi ? — afară numai 
dacă nu sunteţi creştini netrebnici” (II Corinteni 13,5). „Nu mai trăiesc 
eu, ci Hristos trăieşte în mine” (Galateni 2,20). „Pentru voi, copiii mei, 
trăiesc durerile de mamă, până ce Hristos va prinde chip în voi” 
(Galateni 4,19). Deci, cum spune Clement Alexandrinul: „Dumnezeu s-a 
făcut om, ca de la om să înveţi, cum se face omul dumnezeu”. Acesta 
este omul cel nou, făptura cea nouă, omul născut de sus, omul cu 
reflexul veşniciei lui lisus, răsfrânt în afară, în chip simplu, din toată 
ființa sa. Fiindcă lisus e Omul Cerului şi s-a țesut pe Sine în firea 
omenească, de aceea se impune El tuturor oamenilor şi tuturor 
veacurilor, cu atât mai mult cu cât ar vrea unii să scape de El. 

lisus cere istoriei decizii existenţiale. 

Dar istoria s-a arătat neputincioasă din primele ei zile. Aşa a 
rămas şi mai rămâne. Prin faptul însă că lisus s-a ţesut destinului 
omenesc și prin faptul că omul trebuie să se decidă ce face cu lisus, se 
explică de ce istoria omului e aşa de zbuciumată şi veşnicia lui aşa de 
hărțuită şi muşcată de şerpii îndoielilor şi contrazicerilor. Aşa se explică 
de ce „pentru lisus oamenii s-au iubit şi s-au urât; s-au măcelărit şi s-au 
ajutat; au cunoscut extremitățile pasiunii şi ale jertfei. De El a atârnat 
soarta ştiinţei, a frumosului, a rațiunii. El este forța interioară pe care 
veacurile n-au putut-o istovi” (Couchoud). „Amintirea Lui e vie 
pretutindeni. Pe zidurile bisericilor şi în şcoli, pe vârful clopotniţelor şi 
al munţilor, pe troițele drumurilor, la căpătâiul paturilor şi al 
mormintelor. Distrugeţi frescele bisericilor, luaţi-i icoanele din altare şi 
de prin case: viaţa lui lisus umple muzeele şi pinacotecile. Daţi foc 
liturghierelor, ceasloavelor şi cărților de rugăciuni: îi veţi descoperi 
numele şi cuvintele în toate cărțile literaturilor. Chiar şi cei ce-L 
blestemă nu fac decât să mărturisească, fără voie, prezenţa Lui” 
(Papini). 

„Răsunetul tuturor oamenilor mari ai lumii, le-a încetat odată cu 
zilele lor; şi cine se mai gândeşte să moară pentru faima lor postumă. În 
jurul multora s-a făcut mult mai multă gălăgie ca în jurul lui lisus; dar, 
după mii de ani, iată că numai în jurul lui lisus îşi pun oamenii şi astăzi 
problema pe viaţă şi pe moarte, ca în primele zile. 

Numai Cineva, mai viu ca oamenii, şi care e, cu adevărat, un ideal 
nemincinos al omului, poate înteţi lupta aceasta permanentă între 
oameni. Şi astăzi, ca în ziua Naşterii Sale, unii-L iubesc şi alții-L urăsc. 
Oamenii sunt antrenați, unii, într-o patimă pentru patimile Lui, iar alții 
într-o patimă pentru misiunea Lui” (Pr. Prof. D. Stăniloae). 

Unii sunt în Destinul lui lisus, alții fără destin, nici sens. 


Deci, dacă întrebarea „Cine este Iisus ?” a crescut cu veacurile, şi 
cere fiecărei generații un răspuns decisiv, noi nu putem răspunde decât 
întru un glas cu Tatăl, întru o vestire cu îngerii, întru o propoveduire cu 
apostolii, întru o mărturisire cu mucenicii şi cu toţi sfinții şi întru o 
afirmare cu toată creștinătatea de două milenii: 

Acesta este Fiul lui Dumnezeu, Mântuitorul lumii ! 

— Saltul permanent al fiecărui Toma, din îndoiala omenească în 
certitudinea dumnezeiască. Dacă cineva a ajuns la siguranța aceasta şi o 
poate acoperi cu viața, în acela s-a născut lisus, — naştere care-i deschide 
zarea veşniciei, încă fiind în veac. 

Cu lisus se naşte şi explicația omului şi explicaţia lumii. — 


Prislop, Naşterea Domnului 
25.X11.49. Matei 2,1-12 

PRIBEGIA COPILULUI 
- 121 - 


Crucea lui lisus începe deodată cu naşterea Sa. 

Între ai Săi a venit, dar ai Săi ÎI aşteptau cu mâna pe sabie. 

Toţi copiii din Betleem şi împrejurimi: 14.000 de prunci până la 
doi ani, au fost condamnaţi la moarte. Aşa au trebuit să plătească cu 
viața, cei mai mari nevinovaţi, copiii, naşterea lui lisus printre ei. 
Patrusprezece mii de mucenici. 

Crima aceasta, unică în istoria lumii, a fost prevestită cu vreo şase 
veacuri în urmă: „plângerea şi tânguirea din Rama”. 

Providența divină însă luase înainte răutății omeneşti. 

Iosif a fost înștiințat de „Îngerul Domnului” în vis, despre planul 
ucigaș al lui Irod, motiv pentru care trebuie „să se scoale, să ia Pruncul 
şi pe mama Lui și să fugă în Egipet şi să stea acolo până va fi vestit din 
nou” ce are să facă. 

„Îngerul Domnului” era Îngerul Pruncului, Îngerul Omului. 

lisus, întrucât Îşi ascunsese dumnezeirea, smerindu-se până la a 
lua marginile omului pământean, avea nevoie de un Înger păzitor. 

Îngerul fiind o făptură de gând, — şi mult mai subţire decât gândul 
omenesc —, în temeiul tocmirii sale şi a rosturilor superioare pe care are 
să le păzească, face deşartă ura ucigaşă şi planul protivnic. 

Dacă în Vechiul Testament vedem intervenția îngerilor, ca 
păzitori ai vieții omeneşti, dar numai unde și unde, în Creştinism Îngerii 
păzitori fac parte din iconomia mântuirii fiecărui creştin în parte. 

Ei sunt păzitorii — în limitele libertății omeneşti —, ai darurilor 
mântuirii. 

Bătrânul Iosif avea acum motive temeinice să creadă prevestirii 
îngereşti. Drept aceea, în aceeaşi noapte pregăteşte caravana pribegiei 
Fugarului lisus. Aurul Magilor era foarte bine venit. 

Călătorie foarte lungă, prin deşerturi, printre fiare şi tâlhari, în țară 
necunoscută: fugă, nu călătorie; răspundere de soarta mântuirii omului: 

n-o puteau face decât primii mari credincioşi ai Copilului, sfânta Sa 
Mamă şi dreptul Iosif. 
Copilul fugar ! Dar dus în braţe ! 


* 


Astăzi Irod s-a multiplicat: mai nu e familie în care Irod să nu-și 
ucidă copiii. Doar puţini copii fugari mai scapă cu viaţă ! 
* 


Irod, „stârpitura deșertului” — căci nu era iudeu Idumeul -— își 
omoară prima nevastă şi toți copiii cu ea, de teama ca aceştia să nu-i ia 
tronul. Era deci un criminal care își temea domnia până şi de propriii lui 
copii. A doua nevastă şi cei trei copii cu ea, s-a întâmplat să scape. 

Irod însă n-a scăpat de blestemele mamelor celor 14.000 de copii 
omorâţi. Şi blestemele motivate se prind. Astfel despre Irod se ştie că la 
trei ani după Naşterea lui lisus, a murit putrezit de viu, ros de boli 
ruşinoase şi împrăştiind o putoare pe care nimeni n-o putea suferi. A 
încercat să se şi sinucidă; dar trebuia să fie osânda lui model pentru toată 
omenirea de pedeapsă dumnezeiască, pentru aşa mari fărădelegi. 

Arhelau, urmaşul său în partea Iudeii, e reclamat de iudei 
romanilor, care, la anul şase după Hristos îl exilează în Galia şi ţara i-o 
anexează Siriei. În timpul domniei lui Arhelau fugarii se întorc, după 
vestire îngerească, însă nu în ludeia, ci în Nazaretul Galileii. 

Evanghelistul Matei care scrie Evanghelia sa pentru iudei, nu 
scapă nici un prilej de-a le dovedi că în lisus se împlinesc toate 
proorociile, până şi cele de amănunte. — E impresionant câtă Scriptură 
ştia vameşul acesta. — Astfel nu e trecută cu vederea proorocia leremiei 
despre plângerea şi tânguirea din Rama; nu e scăpată din vedere 
chemarea Fugarului din Egipt și nici aşezarea sfintei Familii în Nazaret. 


Grija evanghelistului de-a dovedi Providența, adică purtarea de 
grijă a lui Dumnezeu de om, asistenţa Lui la micile şi marile noastre 
decizii spre El, ne încurajează să călătorim şi noi amărâta noastră viață 
de fugari, sub călăuza unui Înger. 

Călăuza idealului, pentru care şi lisus a fost fugar. 


Prislop, Naşterea Domnului H 
26.X11.49. Matei 2,13-23 

ȘTEFAN, MUCENICUL EVIDENȚEI 
- 122 - 


Primul mucenic al Creştinismului ! 

Faptul că Biserica îi prăznuieşte pomenirea la Crăciun şi nu la 
Paşti, — cum ni s-ar părea mai firesc, după ordinea în care s-au întâmplat 
lucrurile —, ne face să ne gândim şi la alte semnificaţii: 

l. La concepția Bisericii despre mucenicie, 2. la naşterea 
mărturisitorilor în Împărăţia evidenţei divine, 3. la noul curaj al urmării 
şi asemănării cu lisus. De fapt toate. acestea sunt cam unul şi același 
lucru. 

Precum lisus a lăsat slava Sa de Împărat al Cerurilor şi s-a născut 
prunc sărac îbtre fiii oamenilor, așa mărturisitorii mucenici lasă sărăcia 
şi neputinţa vieţii pământeşti ca să se nască în strălucirea cerească a 
Vieţii veşnice. 

Biserica a considerat mucenia un har excepțional: botezul 
sângelui, o consacrare a sfinţeniei. Biserica veche n-a îndemnat 
niciodată creştinii să se expună prigoanelor în vederea muceniei, dar, pe 
de altă parte, a stat mult în cumpănă dacă mai e cazul să primească iarăşi 
în sânul comunităţii creştine, pe cei ce se lepădau de Hristos, de frica 
muncilor, sau să nu-i mai primească. La mărturisirea lui lisus şi a 
Împărăției Sale nu se poate decide un necredincios, decât numai dacă se 
întâmplă şi cu el o convertire: de la evidenţa şi suficiența lumii acesteia, 
la evidența prezenţei divine. lar pe Dumnezeu nu-L poți avea evident 
decât prin lisus Hristos şi prin Duhul Sfânt. 

De când lisus S-a născut în firea omenească — şi această naştere se 
repetă în fiecare creştin —, și de când Duhul Sfânt desăvârşeşte naşterea 
lui lisus, Omul Cerului, în noi, oamenii pământului, de atunci putem 
avea această evidenţă interioară despre Dumnezeu, care ne dezleagă de 
lumea aceasta şi de frica cu care vrea ea să ne ţină în lanțuri. 

„Ştefan, fiind plin de Duhul Sfânt, căutând la Cer a văzut Slava 
lui Dumnezeu şi pe lisus stând de-a dreapta lui Dumnezeu. Atunci a zis: 

lată văd Cerurile deschise şi pe Fiul Omului stând de-a dreapta lui 
Dumnezeu” (Faptele Apostolilor 7,56). 

Reţinem de aci că Ştefan prin Duhul Sfânt a văzut pe Dumnezeu 
şi Cerurile deschise. Deci aşa e posibilă vederea sau contemplaţia lui 
Dumnezeu. Rațiunea, neluminată de Duhul Sfânt, numai prin 
bunăvoință ÎI semuieşte ca existent, ca într-o noapte fără lumină. 

Ştefan le-a ţinut judecătorilor săi o foarte lungă cuvântare, 
începând de la Avraam, care se transforma într-o acuzare, pe care 
sinedriul o asculta „scrâşnind din dinţi. Şi, deși toată vremea „toţi cei ce 
şedeau în sinedriu vedeau fața lui luminoasă ca fața unui înger” (Faptele 
Apostolilor 6,15), totuşi, când l-au auzit mărturisind „că vede Cerurile 
deschise şi pe Fiul Omului stând de-a dreapta lui Dumnezeu”, „a strigat 
sinedriul, şi-au astupat urechile şi au năvălit asupra lui toți deodată; și 
după ce l-au scos afară din cetate, au început a-l împroşca cu pietre” 
(Faptele Apostolilor 7,56-58). 

Ce i-a înfuriat de şi-au ieşit din fire toți bătrânii sinedriului, de 
şi-au făcut ei lege să omoare pe Ştefan ? 

- Singură mărturisirea Sfintei Treimi și fața lui de înger. 

El vorbea din certitudinea interioară a prezenţei divine. 

lisus prevestise până la ce măsură se țese Sfânta Treime cu omul 
duhovnicesc: „Dacă mă iubeşte cineva, păzi-va cuvântul Meu şi Tatăl 
Meu îl va iubi pe el şi vom veni la el şi la el ne vom face locuință” (loan 
14,23); şi cuvântul „Tatăl vostru, cel din Ceruri, da-va Duhul Sfânt celor 
ce-L cer” (Luca 11,13). 

Un locuit de Dumnezeu e strămutat în alte evidențe ale existenţei. 

Prezenţa lui provoacă lumea şi o antrenează într-un conflict de 
limită. Lumea nu mai are ce-i face decât să-l omoare mărturisitorii, 
amăgindu-se că prin aceasta a scăpat de realitatea ce-i contrazicea şi 
mustra cu liniştea. 

Dar sfântul mucenic Ştefan ne mai învaţă ceva: Ultimele lui 
cuvinte sunt aceleaşi ca ale lui lisus pe cruce. lată o urmare până la 
deplina asemănare. În vreme ce sinedriul şi cu o gloată la întâmplare îl 
omorau cu pietre, el se ruga: „Doamne Iisuse, primeşte duhul meu !” Iar 
pentru ucigaşii săi „a îngenuncheat şi a strigat cu glas mare: Doamne nu 
le ţine în seamă păcatul acesta !” (Faptele Apostolilor 7,60) 

Aceasta era de fapt o desăvârşire: a scuza înaintea lui Dumnezeu 
crima ce o făcea o gloată înfuriată. Aceasta n-o poate face decât puţini 

dintre fiii oamenilor: acei în care iubirea de oameni e mai tare ca 
moartea, pe care o primesc de la ei. 

lisus a făcut primul dovada atotputerniciei iubirii asupra morții, 
iar acum o face primul dintre ucenicii-oameni, sfântul mucenic, 
arhidiaconul Ştefan. 


Prislop. Naşterea Domnului III 
27.X11.49 Luca 21,12-19 

CREDINŢA ORBILOR 
- 123 - 


Condamnat la întunerec pe viață ! Asta e viaţa orbilor. 

Când a înţeles orbul din Ierihon că trece Iisus pe acolo își striga 
nădejdea: „Iisuse, Fiul lui David, miluieşte-mă !” Oamenii cei ce 
mergeau înaintea lui lisus „îl certau să tacă”. 

- E greu de priceput cum se poate ca mergând cu lisus, să cerți 
totuşi un orb ! — Dar multe nepricepute face priceputul de om. Orbul 
însă mai tare striga pe lisus. Iar lisus a poruncit să-l aducă la Sine şi l-a 
întrebat: „Ce voieşti să-ți fac ?” Iar orbul a răspuns simplu: „Doamne, 
să văd !” 

Întrebarea lui lisus nu-i fără rost. Deşi era de la sine înţeles ce 
doreşte un orb, dar lisus aducea pe toți oamenii care-L rugau ceva, să-şi 
precizeze dorința, să-şi concentreze sufletul asupra lucrului pe care-l cer 
de la lisus. Această precizare, această centrare sufletească, e tocmai 
factorul credință pe care-l trezea lisus şi mai viu în cei ce-l cereau 
ajutorul. Dovadă că e așa, sunt cuvintele simple din răspunsul lui lisus: 
„Vezi !” „Credinţa ta te-a mântuit.” Şi îndată a văzut orbul şi a urmat pe 
lisus, slăvind pe Dumnezeu. Şi a făcut aşa şi tot poporul. 

- Oare de ce suntem mai credincioşi lui Dumnezeu numai când 
pățim câte una ? De ce numai atunci ne rugăm mai din adâncul fiinţei ? 
Grea e orbia orbilor, dar nu-s uşoare deloc nici celelalte orbii, care ne țin 
legaţi pe fundul mării necunoştinţei. — Ca să ne împăcăm prestigiul rănit 
îi zicem „marea misterului”, „marele mister” al existenței, „ignoramus et 
ignorabimus”. Dar care din orbii aceştia ai rațiunii a rupt-o cu colegii 
lui, oamenii, şi să cheme „misterul” pe numele lui adevărat: Dumnezeu, 
şi de la El să ceară lumina raţiunii ? 

Nu vedem până nu cerem lui Dumnezeu să vedem. Am pierdut 
simplitatea copiilor, deşi mulți înţelepţi mărturisesc că au înţeles mai 
adânc lucrurile, când s-au constituit copii. 

Dar când vedem, ne luăm după lisus (— dacă mai întâi am strigat 
după El şi am înfruntat opreliştile oamenilor). Când ni s-au deschis, în 
sfârșit ochii, ne facem ucenicii Luminii. 


lisus a aprins şi luminile stinse ale cunoaşterii. 


Prislop, Dumineca XXXI 
28.X11.49 Luca 18,35-43 

UN GRĂUNTE DE CREDINȚĂ 
T24: 


Religia se întemeiază pe grăuntele de credință. Credința e factorul 
sau datul pe care am clădit sau nu mântuirea. Cu credință cât un grăunte 
de muştar se dau ca posibile fapte mai presus de obişnuit. Dar de vreme 
ce faptele acestea nu se văd, se poate deduce slaba noastră religie, — căci 
„religie” înseamnă legătura omului cu Dumnezeu. 

Noi, necredincioşii, aşteptăm să avem o religie rațională; aşteptăm 
să-L cunoaştem cu măsurile noastre, ca apoi să-i acordăm creditul sau 
credinţa. Rațiunea — s-a văzut — nu poate conferi omului certitudinea 
aceasta, — deși la obârşiile încercărilor ei, tot o credință o determină. De 
aceea scade credinţa. 

lisus, — răspunzând odată ucenicilor Săi, care-l „cereau mai multă 
credință” —, le-a spus: să înceapă prin a crede că o au şi vor sfârşi prin a 
o avea de fapt. Atunci şi lemnele „v-ar asculta”. 

E drept că nu e în natura omului — aşa cum a mai rămas — ca să 
mute munții numai cu cuvântul (îi mută uneori cu munca), dar extra- 
ordinarul e cu putință lui Dumnezeu. „Aveţi credință în Dumnezeu ! că 
oricine nu se va îndoi în inima sa, ci va crede că ce va zice se va face, 
fi-va orice lucru va zice. De aceea, zic vouă: orice cereţi, rugându-vă, să 
credeţi că le-aţi şi luat, şi le veţi avea” (Marcu 11,21-24). 

Aceasta e credința cât un grăunte de muştar. Aceasta ne-ar da să 
bănuim că, la temperaturile la care se alege aurul ființei noastre de zgura 
acestei fiinţe, în firea noastră apare modul divin de a fi, de-a voi şi de-a 
gândi. Se ştie că gândirea lui Dumnezeu şi voința Lui e creatoare a 
realității. Credinciosul în Dumnezeu depăşeşte limitele omului de rând, 
care e creator numai în ordinea conceptelor şi a fanteziei, şi intervine, ca 
Dumnezeu, în ordinea realului. 

Grăuntele de credință e de fapt grăuntele de comuniune în care 
suntem cu Dumnezeu. E acelaşi grăunte numit pe alocuri de lisus: 
comoară îngropată în țarină, mărgăritar de mult preț, sămânța căzută în 

pământ bun, aluatul care dospește toată frământătura, Împărăția 
Cerurilor ascunsă înlăuntrul nostru, etc. — cu un cuvânt, e locuire mai 
presus de cuvânt a lui Dumnezeu în firea omenească. Această locuire în 
om a Sfintei Treimi, într-o nevăzută Chenoză, e vădită de semnele 
inevitabile ale botezului şi ale credinţei: ...„„Propoveduiţi Evanghelia la 
toată făptura. Cine va crede şi se va boteza se va mântui; cine nu va 
crede, se va osândi. lar celor ce vor crede, le vor urma aceste semne: 
în numele Meu demoni vor scoate, în limbi nouă vor grăi, şerpi vor lua 
în mână, şi chiar ceva dătător de moarte de vor bea, nu-i va vătăma; 
peste cei bolnavi mâinile-şi vor pune şi se vor face sănătoşi” (Marcu 
16,15-18). 

Prin urmare, o credință în numele Evangheliei propoveduite, în 
numele Botezului primit, credință din credință, credinţă din Duhul Sfânt, 
credință din lisus, credință în Dumnezeu ! 

Credinţa la măsura de fapte nu creşte decât din fapte la măsura 
credinței. Dumnezeu nu ne cere minuni. Acelea le face El. Dumnezeu ne 
cere viaţa şi conducerea ei potrivit Evangheliei. Aceasta-i minunea care 
se cere de la noi. Celelalte le face El. 

Deci, dacă e aşa, de ce aşa de puţină credinţă se vede pe pământ ? 

- Mai întâi nu ştim sigur dacă e chiar puţină. Provocările o vor 
arăta-o. Din înmulțirea necredinţei se poate deduce provocarea credinţei. 

O explicaţie ar fi că puţine vieţi i se predau lui Dumnezeu; puţini 
oameni Îi acordă lui lisus stăpânirea absolută peste viața lor; — şi nu 
opriţi de frica opreliştilor, ci opriţi de înşelăciunea amăgitoare a iubirii 
de sine, care creşte ca o pălămidă în aria vieţii. 

Credinţa e un risc: „împotriva” rațiunii, „împotriva” vieții, 
„împotriva” limitelor omeneşti. Câteodată şi împotriva „normalului”. De 
aceea sfinţii se şi fereau de a face minuni, deşi în multe cazuri erau doar 
dovada iubirii de oameni şi alinarea suferinței omeneşti. Suferința, până 
la un loc, e normală naturii omeneşti. E un factor de purificare. 

Dar, ca unii ce trăiau în credință (nu numai vorbeau despre 
credință — ca noi), sfinţii, ne-au dezvelit taina grăuntelui de muştar: 

Cât asculţi tu de Dumnezeu, atâta ascultă şi Dumnezeu de tine. 

De cine ascultă de Dumnezeu, ascultă şi munţii şi fiarele şi 
ascultă şi toată natura. 


[Prislop, 29.XI1.49. Marţi XXXII, Marcu 11,1 1-23] 

CA DE LA SINE ÎNȚELES 

Aşa vrea lisus să ne însuşim împlinirea poruncilor. 

Precum nu mulțumeșşti slujitorului tău fiindcă te serveşte, iar acela 
n-are nici un motiv să se supere, tot aşa şi noi, față de Dumnezeu, nu 
vom putea avea pretenţia ca Dumnezeu să ne mulțumească pentru că 
I-am împlinit poruncile. E drept că El nu lasă nerăsplătit nici măcar un 
pahar de apă, dat cu dragoste vreunui însetat, în numele Lui, decum 
lucruri mai de seamă. 

lisus nu admite nici lauda de la alţii, nici lauda de sine. A fost 
lăudat şi lisus de câteva ori, dar de fiecare dată a ferit laudele de la Sine. 
lisus însă s-a bucurat de câte unii oameni. 

Recunoştinţa era cea mai bună încurajare, — și lisus o avea, deşi în 
folosul omului era întoarsă. 

Lauda de sine şi lauda de la alţii e slavă deşartă şi ia faptei meritul 
de-a mai fi răsplătită de Dumnezeu. Iubitorii de slavă deșartă îşi iau 
plata de la oameni, aici. Cei ce vor lua plata de la Dumnezeu, lucrează 
pentru oameni ca pentru Dumnezeu, iar de la ei nu le trebuie plată 
deşartă, sau dacă aceia totuşi le-o dau, ei o întorc lui Dumnezeu. 

lisus vrea ca fapta bună să izvorască natural dintr-o natură bună, 
într-un chip dezinteresat, cum creşte bobul de grâu și cum izvorăşte apa 
din stânci, fără să se preocupe de bunătatea lor. Fapta bună e bună 
numai dacă e acoperită de smerenie. (Nu de fățărnicia smereniei sau de 
interes acoperit.) Smerenia e ca dragostea: nu caută ale sale. 

„Vreau ca omul să fie bun, chiar dacă n-ar fi Rai sau Iad”. 

Cuvântul acesta a fost interzis pe vremuri (Charron, 1541-1603), 
din cauza spiritului sceptic care domnea în filosofia timpului, dar 
adevărul lui rămâne: voința unei naturi bune, care să facă binele ca 
pe-un lucru de la sine înțeles. 

Sasa az AL? L? 


O natură bună (îmbunătățită) îşi simplifică de la sine principiile şi 
îngrădirile. Omul s-ar apropia de natura originară, a cărei icoană printre 
noi, numai copiii o mai au. 


Prislop. Sâmbătă XXXII 
30.XI1.49. Luca 17,3-10. 

IISUS ? - NECUNOSCUT... 

lisus a dat şi porunca aceasta: să fie necunoscut. 

Tămăduia pe toţi bolnavii gloatelor care-L urmau şi le poruncea 
să nu spună nimănui nimic. Evanghelistul Matei motivează porunca 
aceasta cu locul din Isaia proorocul, care-L descrie pe lisus ca pe unul ce 
nu se sfădeşte cu oamenii, nu strigă pe ulițe, nu frânge slăbiciunea 
omenească, nu stinge nădejdile slabe, până când va aduce izbânda 
dreptăţii. 

Dar şi altfel lisus nu iubea propaganda de vorbe, alarmele şi 
zvonurile de tot felul şi toate răstălmăcirile, inevitabile oamenilor. 

Totuşi oamenii cărora le făcea lisus bine, chiar dacă tăceau ei — 
ceea ce e cu neputinţă de crezut —, nu tăceau cei ce-i cunoşteau. 

În poporul de rând a fost cunoscut Iisus şi atunci, şi tot aci rămâne 
cunoscut şi iubit mai mult, până când va mai fi credință pe pământ. 

Cărturarii şi fariseii vremii Sale erau cei mai nedumeriţi oameni 
asupra lui lisus. Porunca de-a nu fi făcut cunoscut, parcă le-a dat-o 
tuturor cărturarilor lumii. 

lată, în sfârşit o poruncă a lui lisus pe care o ţin şi ei. 

Care să fie cauza pentru care lisus e totuşi atât de necunoscut ? 
(Nu ştie nici poporul de rând mai nimic despre Iisus, dar Îl iubeşte.) 

Cărturarii nu-L cunosc şi Îl urăsc. De ce ? 

Fiindcă viaţa lor e în contrazicere cu Viaţa lui lisus. „Faptele lor 
nu-i lasă să creadă în Dumnezeu” (Oseia 5,4). „Înţelepciunea nu 
pătrunde în sufletul viclean şi nu sălăşluieşte în trupul supus păcatului. 
Duhul cel Sfânt, povăţuitorul oamenilor, fuge de vicleşug, se depărtează 
de minţile nepricepute şi se dă la o parte când se apropie fărădelegea” 
(Înţelepciunea lui Solomon 1,4-5). 

Trufia ştiinţei, autonomia rațiunii, magia necredinţei, astea sunt 
temeiurile pe care stau cărturarii vremurilor şi cu ele-L cenzurează pe 
lisus. 

Acestora, lisus nu le va fi cunoscut niciodată. 
De aceea lisus a fericit pe cei simpli. 


Prislop, Sâmbătă după Naşterea Domnului 
31.XI1.1949 Matei 12,15-21. 

EVANGHELIA SAMARINENCII 
- 127 - 


Sau o călătorie misionară a lui lisus. 

O călătorie care iarăși i-a supărat pe iudei, fiindcă lisus n-a 
respectat prejudecățile lor, de a nu trece prin Samaria. Iudeii predaniilor 
omeneşti, când aveau vreo cale din ludeia în Galileia, ocoleau Samaria, 
ca să nu se spurce. 

lisus, Samarineanul milostiv, a făcut această călătorie interzisă. 
Mai mult: intrând pe teritoriul samarinenilor, s-a oprit la Sichar, la 
fântâna lui lacov, şi a stat de vorbă cu o femeie, — şi încă cu o femeie 
stricată. Ba i-a mai cerut şi apă să bea. Închipuiţi-vă ce-ar mai fi 
tremurat de ciudă cărturarii şi fariseii, văzând că lisus aşa le calcă 
dispoziţiile în picioare — prejudecăţi care-i țineau într-o nemaiîntâlnită 
complicitate. Nici ucenicii, pe care-i trimisese în Sichar să cumpere 
pâine, nu erau tocmai dumeriţi, văzând că Învățătorul lor „stă de vorbă 
cu o femeie”. 

Inventarul smintelelor omeneşti să-l terminăm aci. Aceasta e 
umbra, care va pune în valoare lumina. Omul cu umbra, Iisus cu lumina. 

Iată acum lumina Samarineanului misionar. 

Întâi, lisus n-a ţinut seamă de prejudecățile, de îngustimile sau de 
tâmpeniile care căscau prăpăstii între oameni, sau ridicau ziduri absurde. 
lisus a trecut, simplu, peste unele ca acelea, — cum ar trece şi acum. isus 
n-a prea ales mediul, n-a aşteptat prea mari înzestrați la minte, nu s-a 
ferit de categorii morale dubioase, fiindcă lisus credea în om. lar ca să 
găsească omul (— omul de omenie ascuns şi-ntr-un ticălos —), omul cu 
care vorbeşte Dumnezeu, ne dăm seama că pentru lisus era lucrul cel 
mai uşor. O dovadă despre cât crede Dumnezeu în om ne stă 
Samarineanca, o femeie, şi încă încărcată de păcate. Şi cu aceasta a 
vorbit Dumnezeu. Femeii acesteia, ostracizata societăţii, lisus îi 
încredințează revelații. Nu era capabilă prin fire şi purtare de revelații, 
dar lisus a trecut-o şi peste neajunsurile firii sale, descoperindu-i că o 

cunoaşte, că-i ştie păcatele, — ca oarecând descoperind lui Natanael taina 
copilăriei sale, pe când îl ascundea smochinul (loan 1,48). 

- Văd că eşti Prooroc, văzător de Dumnezeu, deci spune-mi 
unde-i Dumnezeu, ca să I ne închinăm Lui: în muntele acesta, sau numai 
în Ierusalim ? 

Aşa pedagogie are Dumnezeu: îţi dă o dovadă că te cunoaşte, — şi 
încă mai bine de cum te cunoşti tu însuţi, ca să te salte într-o treaptă 
sufletească capabilă de revelaţie, stare extatică — totuşi în stare de 
conştiinţă, în care cunoşti şi tu pe Dumnezeu. 

Aşa a făcut Samarineanca cunoştinţă cu Dumnezeu. Bucuria 
aceasta excepțională a făcut-o să-şi uite de păcate, să uite de apa despre 
care nu pricepea nimic, să uite că trebuie să se întoarcă în cetate. Într-o 
aşa stare de bucurie țâşnesc în sufletul omenesc întrebările ultime, 
întrebările veşniciei, — căci veşnicia ai dori-o fericirii tale, când te 
întâlneşti cu Dumnezeu. Şi aude Samarineanca Adevărul grăindu-i: 
„Femeie, acum a venit ceasul când adevărații închinători se vor închina 
Tatălui în duh şi în adevăr, căci Duh este Dumnezeu, şi cine se închină 
Lui, în duh şi în adevăr I se cade să se închine” (Ioan 4,23-24). 

Primind Samarineanca o revelaţie, care l-ar fi uimit şi pe Platon, 
în făptura ei se stârnesc toate nădejdile lui Israel, şi-l spune lui lisus 
credința sa în venirea lui Mesia „care ne va spune nouă toate”. isus îi 
înlătură şi acest de pe urmă văl de pe suflet, spunându-i deschis: „Eu 
sunt Acela” (loan 4,26). 

La aşa măsură nu s-a descoperit lisus pe Sine decât numai în încă 
două împrejurări: unui orb din naştere care, după tămăduire s-a 
transformat în misionar al lui lisus, făcând de ruşine pe fariseii templului 
(loan 9) şi pentru fapta aceasta a lui, lisus i s-a descoperit cu proprie 
grăire: Fiul lui Dumnezeu. lar a doua descoperire a Sa, pe faţă, a fost 
înainte de patimi, când a întărit pe ucenici zicând: „Să ştiţi: Eu sunt 
Acela de care au grăit proorocii !” 

Bucuria aceasta a descoperirii, pe care ţi-o face Dumnezeu, nu te 
lasă unde te-a găsit: te strămută într-un misionar. Laşi toate ale tale, ca 
Petru: corabia, peştii şi nevasta şi casa; aşa a lăsat şi Samarineanca 
găleata la fântână, — fără să bage de seamă că lasă şi pe Iisus, dar pe 
care-L ducea acum în inima ei: făclie de lumină în cetatea Samariei. La 
aşa transformare sufletească s-a trezit Samaria. lisus se bucura cu Duhul 
pentru trezirea din Samaria. 

Tocmai ajung şi ucenicii cu pâinea. Dar lisus le spune că alta-i 
mâncarea care-l astâmpără Lui foamea: Bucuria misiunii reuşite, 
bucuria ascultării de Tatăl, a împlinirii rostului cu care venise tăvălug 
peste prejudecățile şi gardurile omeneşti, acestea erau pentru lisus, o 
adevărată odihnă, care stingea cu adevărat tânguirea neputinței, numită 
foame. Când te saturi sufleteşte capătă şi trupul puteri de supravieţuire. 
— Şi aceasta ne învaţă lisus. 

Dacă Samarineanca a avut o bucurie care a săltat-o până la 
întrebările veşniciei, bucuria nu L-a lăsat nici pe lisus cu gândul numai 
în ziua aceea cu soarele în creştetul nămiezii. Deci lisus vorbind cu 
ucenicii, care umanizaseră pe lisus după ei, le lărgeşte şi lor gândul până 
la Secerişul lumii. 

Dar iată că vine o delegaţie: mulți samarineni, care invită pe lisus 
să rămână cu ei. Şi a rămas lisus cu samarinenii două zile (loan 4,40). 

- Poate că, impresionat de sufletul samarinenilor, pe care 
ocolindu-i iudeii nu l-au putut strica, lisus să-şi fi însuşit numele sub 
care s-a ascuns în parabola Samarineanului milostiv. 


Bucureşti, Dumineca Samarinencii 
22.V.49 Ioan 4,5-42 

UN DESTIN ÎNŢELES 
- 128 - 


Pribegim mulți ani în viață până să ne lămurim un rost în lume. 
Unii pribegesc toată viaţa fără rost, nici ţintă. 

Alţii îl caută toată viața fără să-l găsească, sau fără să ştie că l-au 
găsit. 

Înţeleg, prin destin rosturile pe care le-a ascuns Dumnezeu în viaţa 
fiecărui om şi pe care omul trebuie să le desfăşoare la rându-i între 
oameni. În fiecare ins e sădită o intenţie a lui Dumnezeu care, prin om, 
trebuie să devină o creație. Sunt şi destine colective. Încă din Vechiul 
Testament ni se atrage aminte: „Fiţi luători aminte la menirea voastră !” 
(Agheu 1,5,7). 

În creştinism omul e ridicat până la cinstea de colaborator al lui 
Dumnezeu; iar această colaborare e destin. Talanţii — talentele — sunt 
înzestrările acestei colaborări ale lui Dumnezeu cu omul. Lucrând în 
sensul înzestrărilor, lucrezi în sensul destinului. 

Omul e neliniştit câtă vreme nu ştie ce vrea Dumnezeu cu el, ce 
vrea Dumnezeu de la el. Viaţa nu e un scop în sine; e numai mijloc; e 
numai cadrul unui destin, sau e în cadrul unui destin. 

Mulţi se tem de cuvântul destin, ca nu cumva să însemneze 
pre-destin, prin urmare să se trezească într-o doctrină fără libertatea 
voinţei, deci fără conceptul specific creştin al responsabilității ultime. 

Cum să nu răspunzi de ce ţi-a dat Dumnezeu ? 

Şi cum să nu răspunzi, dacă n-ai făcut ce ți s-a dat să faci ? 

Lucrătorii viei, angajaţi de Dumnezeu iconomi ai creaţiei Sale, nu 
aveau să răspundă pentru că şi-au interpretat arbitrar destinul ? 
Mazoreţii din Ierusalim, care aveau această istorie unică în lume, istorie 
mai mult a viitorului decât a trecutului — Scriptura —, nu sunt cu atât mai 
răspunzători, cu cât n-au înţeles destinul ascuns de Dumnezeu în neamul 
lor, în sensul lui Dumnezeu, ci în sensul unei împărăţii pământeşti ? 

Marea răspundere a lui Israel a rămas tocmai vinovăția că nu s-a 
integrat în viitorul pe care i-l destinase Dumnezeu în Scripturi. 


Dar iată că vine Cineva, de Praznicul Paştilor, în Ierusalim, un 
copilaş de 12 ani, „plăcut la chip, cu ochi frumoși şi păr bălai” — ca 
odinioară strămoșul Său David (I Regi 16,20), care-Şi înţelese destinul 
şi s-a integrat în el, vrând încă de mic, să-Şi aducă şi rabinii Templului 
la reala interpretare a destinului lui Israel. Lucrurile s-au petrecut astfel: 

Toţi capii de familie din Israel erau îndatoraţi, prin Lege, să vie la 
Ierusalim de trei ori pe an. Printre aceste trei zile era şi Praznicul 
Paştilor. Paştile iudeilor însemnau ieşirea din robia egipteană, dar mai 
însemnau și ultima zi a robiei, când aşteptau îmbrăcați de plecare 
porunca lui Faraon de punere în libertate. Mai era menţinut în Praznicul 
Paştilor şi Jertfa pe altarul Templului a mielului pascal, sângele căruia 
era semn pe uşa fiecărui israelitean: apărare de îngerul morţii, care 
pedepsea Egiptul. 

Când a văzut copilașul Iisus jertfa şi arderea mielului atunci, Cel 
ce era personificarea iubirii, s-a identificat durerii mielului şi deodată I 
s-a deschis taina ce o preînchipuia această jertfă. 

Această puternică impresie a jertfei unui miel nevinovat a 
organizat deodată, într-o lumină nouă, de viitor, întrebările ce avea să le 
pună rabinilor, de îndată ce-i va putea prinde la vorbă. 

De aceea, după praznic, lisus nici gând n-avea să se întoarcă 
acasă, până nu afla tot ce-L ardea pe El. 

Cum lisus avea 12 ani — vârsta de trecere dintre copii între tineri 
şi vârsta de admitere în şcoala rabinică a Templului —, printre tinerii care 
şedeau la picioarele bătrânilor era şi lisus. 

Într-o aripă a Templului, preoții şi rabinii ţineau cursuri de 
îndrumare în Scripturi, prin întrebări şi răspunsuri, în felul cum erau de 
demult şcolile profeților. 

lisus era printre mazoreţii Templului, întrebându-i şi răspunzân- 
du-le din Scripturi, despre venirea lui Mesia. Bătrânii ascultau copilul şi 
se minunau de înţelepciunea Lui. Ei nu-și puteau da seama că ei vorbesc 
cu un copil care şi-a înțeles destinul — misiunea pe care o avea în lume: 
de-a înlocui cu Sine mielul de jertfă. Cu umilinţă de copil, Iisus repeta 
texte din Profeţi, arătând înțelesuri mai adânci, pe care mazoreţii le 
scăpaseră din vedere. Bătrânii tâlcuiau numai locurile care dezveleau 

slava Împărăției mesianice. Copilaşul îi întreba mai ales despre locurile 
din Isaia care priveau suferințele lui Mesia şi din Psalmi despre jertfa 
Mielului lui Dumnezeu. Ce rost au jertfele Templului decât că sunt o 
preînchipuire a jertfei Mielului lui Dumnezeu. 

Dacă de la această întâlnire a lui lisus cu mai marii Templului s-ar 
fi mers înainte, s-ar fi trezit un mare interes pentru religie şi, când lisus 
ar fi început, la 30 de ani, (— vârsta legală a dreptului de a învăța —), ar fi 
găsit căpetenii care să-L primească drept o împlinire a Scripturilor. 
Bătrânii vedeau în El mari făgăduinţe, dar nu le vedeau decât în cercul 
lor îngust. Copilaşul le mişcase inima, cum poate n-o făcuse nici un om 
până la El. Dumnezeu încercă să le dea Învăţătorilor lui Israel o nouă 
lumină a Scripturilor, folosindu-se de nevinovăția de copil a Fiului Său, 
— singura cale care nu le rănea îngâmfarea lor de rabini în Israel. Ei nu 
admiteau ca cineva să-i înveţe. De aceea lisus le-a dat impresia că ei 
sunt învățătorii, iar El şcolarul. Era singura cale atunci, de-a le arăta că 
profeţiile mesianice mai au şi un alt înțeles. Dar trufia lor nu le îngăduia 
să recunoască şi altă interpretare a Scripturilor decât aceea care le gâdila 
pofta lor de dominație. Dacă L-ar fi ascultat, tâlcuirea locurilor 
mesianice, ar fi suferit o radicală reformă, în sensul vederilor 
dumnezeiescului Copil. 


* 


Dar trecuseră fără veste patru zile pentru lisus, dar nu şi pentru 
Iosif şi Maria, care-L căutaseră deznădăjduiți. Când Îl găsiră între 
bătrâni, Mama Îi face o duioasă dojană: - „Ce ne-ai făcut ? Tatăl Tău și 
cu mine Te căutam !” La aceste cuvinte ale Mamei, Copilaşul le 
răspunde într-un grai neînțeles: „Nu ştiaţi că în Casa Tatălui Meu Mi se 
cade să fiu ?” — Ce le răspundea, cu alte cuvinte ? — Că El nu e fiul lui 
Iosif, ci Fiul lui Dumnezeu. 

lisus aflase cine era El şi ce avea de făcut în lume. 

Iată un destin înţeles la 12 ani. 

Întâlnirea cu jertfa Templului şi cu rabinii, i-a fost lui lisus 
revelatoare a destinului. Deşi aceia ar fi trebuit să recunoască Copilul — 
şi după Scripturi destinul — iată că lisus şi-L cunoaşte împotriva lor, 
fiindcă cunoaşterea lor era orbită de prejudecăţi politice şi nu era 
orientată spre năzuinţele desăvârşirii. 

Dreptul Simeon Îl cunoscuse pe Copil acum 12 ani, în acelaşi 
Templu, dar urmaşii dreptului nu mai aveau viața lui ca să-L cunoască şi 
ei. 

* 

A creşte din copilărie, ars de-o rază a destinului, înseamnă să te 
pregăteşti pentru o operă mare şi severă; iar pentru cucerirea locului ei 
în istoria oamenilor, înseamnă să te aștepți la cele mai crâncene 
împotriviri. Oamenii însă nu ştiau cu ce răbdare şi îndârjire lăuntrică a 
înzestrat Providența Copilaşul acesta, căruia i-a încredințat marea 
misiune a mântuirii omului. De atunci nu este între oameni destin mai 
mare ca al lui Iisus. Iar lisus şi-a asociat la acelaşi destin al Său, pe toți 
ucenicii Săi de peste veacuri. 

A fi gura Lui, a fi inima Lui, către orice necăjit al lumii, e a face 
din viața ta viaţa lui Iisus, aşa cum şi Pavel îşi interpreta destinul: „Mie 
a vieţui este Hristos; iar a muri (pentru Acesta) dobândă”. 

De atunci lisus dă omului destinul şi toată energia lui divină. 

Iisus e un destin întruchipat. Cine-L ajunge, ştie ce are de făcut ! 


Prislop. Anul nou 
1.1.1950 Luca 2,20-21; 40-52 

„NU EŞTI DEPARTE DE ÎMPĂRĂȚIE”... 
- 129 - 


Aceasta e poziția cărturarului care L-a întrebat pe lisus: „care e 
cea mai mare poruncă din Lege ?” Se vede că avea cărturarul îndoielile 
lui privitoare la valoarea jertfelor şi arderilor de tot, despre care s-a şi 
exprimat că n-au nici un preţ. 

În fața cărturarului dispăruse şi rostul de simbol şi rostul de 
icoană nedesăvârşită a ceea ce avea să vie: adevărat cu rost şi cu putere. 
Simplificase jertfele, ceremoniile, tipicul, formalismul şi cine ştie până 
unde ar mai fi mers cu cenzura. 

lisus îi răspunde la întrebare, rezumând Legea în cele două 
porunci: iubirea de Dumnezeu şi cea asemenea acesteia, a iubirii de 
oameni, pe care lisus le unifică. Deşi lisus le-a repetat din Lege, cuvânt 
cu cuvânt, totuşi e semnificativă exprimarea acestei porunci: iubirea lui 
Dumnezeu e poruncă, dată de împlinit „din toată inima”, din „tot 
sufletul”, „din tot cugetul” și „din toată puterea”. O poruncă repartizată 
şi pe facultățile sufletului, dar dată şi totalitar sau colectiv sufletului ca 
întreg. E dată şi conştiinţei şi cunoștinței; şi sentimentului sau 
entuziasmului şi voinţei sau chiar iuțimii. 

Căutarea lui Dumnezeu, urmărirea lui Dumnezeu, potrivit cu 
fiecare facultate în parte și cu toate unificate, e o poruncă iniţială sau 
fundamentală. Poate că tocmai această căutare a lui Dumnezeu, la 
tensiuni ultime şi totalitare, e ceea ce creşte sufletul din împărăția 
veacului acestuia în Împărăţia lui Dumnezeu. — Decât că nu-i destul 
numai să ştii aceasta, ci mai trebuie să fii şi existențial angajat în această 
dramă a iubirii şi cunoștinței. 

Cărturarul a „confirmat? răspunsul Mântuitorului, cam din 
oarecare „superioritate” a omului care-şi permite să cântărească până și 
răspunsurile lui Dumnezeu. 


322 PĂRINTELE ARSENIE BOCA 


lisus, văzând că are cumpănă critică şi deosebeşte bine porunca 
iubirii de practicile jertfelor, i-a zis: „Nu eşti departe de Împărăția lui 
Dumnezeu”... 

Enigmatic cuvânt. Poate tocmai de aceea cuprinde o mulţime de 
răspunsuri. 

Între oamenii sortiţi potopului și Noe din corabie, nu erau la 
mijloc decât suta de ani, cât a lucrat Noe corabia, în ochii lor, şi 
grosimea corăbiei. Între cele cinci fecioare înțelepte şi cele cinci nebune, 
diferenţa era o aprovizionare de ulei. Între cei doi tâlhari de pe cruce, 
diferenţa între destinele lor veşnice erau doar câteva cuvinte. Cărturarul 
avea Împărăţia lui Dumnezeu în față şi vorbea cu ea, dar n-o vedea de 
ochi. 

Nu era departe de Împărăţia lui Dumnezeu, dar nu era în 
Împărăţie. Ce folos că, urmărit de-o fiară, scapi până la uşa unei case de 
adăpost în pădure, dar n-ai avut grijă să iei cheia de-acasă. 

Iar lisus e nu numai cheia, ci şi ușa Împărăției de scăpare. 

* 

Sunt mulți cărturari „aproape de Împărăția lui Dumnezeu”. Sunt 
toți cei ce cred în Dumnezeu, dar nu cred în Iisus Hristos. Cărturarii 
moderni au simplificat tot aparatul religiei, depăşind cu totul pe 
cărturarul antic, care a vorbit cu Iisus. Aceştia au rămas cu un 
Dumnezeu abstract, care nu le mai cere nimic, nici măcar recunoaşterea 
existenței. Drept aceea se mulțumesc foarte bine cu un Dumnezeu pe 
care îl deduc ei, creat de ei chiar, un Dumnezeu al lor, fie absolut 
inaccesibil, fie chiar gelos pe propria Sa creație care, în ordinea 
existenței are, fie valoarea de postulat (presupunere ce se impune cu 
necesitate logică), fie valoarea de pură fantezie. 

* 

Fără Revelația lui Dumnezeu în lisus Hristos, şi fără angajarea în 
toate consecințele concrete ale acestei Revelaţii, cărturarii rămân 
aproape pe dinafară de Împărăția lui Dumnezeu. 


Prislop, Miercuri XXXIII 
2.1.50. Marcu 12,28-37 

BOTEZUL LUI IISUS 
- 130 - 


Viaţa publică a lui lisus e cuprinsă între cele două botezuri: 
Botezul în Iordan, de la Ioan, şi Botezul sfintelor Sale pătimiri, de la 
iudei. 

Alarma pe care o dase loan, din pustia Iordanului, străbătuse toată 
Palestina; şi oameni simpli o aduseră şi în atelierul de tâmplărie al lui 
Iosif din Nazaret. 

lisus recunoscu chemarea. Timpul Lui venise. 

Deşi era văr bun cu loan, nu s-au cunoscut, nu se văzuseră. 

Lui loan i se descoperise doar atât: că și Mesia va cere botezul 
său. Deci în zilele acelea a venit lisus din Nazaretul Galileii la Iordan, 
amestecându-se în mulţimea care se boteza. 

lisus n-avea vreo vinovăţie de spus, dar s-a făcut una cu păcătoşii, 
mergând pe calea pe care ne-o va da de urmat. 

loan, care auzise tot pomelnicul fără-de-legilor, s-a mirat că 
înaintea lui vine un Om fără prihană, a cărui sfințenie o simţea sufletul şi 
privirea sa aspră. 

Deci Ioan Îl oprea pe lisus, simțindu-se el păcătos şi cerându-i 
botezul. Trebuia însă împlinită Dreptatea — adică Legea —. Căci toată 
predica lui loan, botezul cu care boteza mulțimea, nu aveau alt rost 
decât, după înseşi cuvintele lui Ioan: ,„...ca (lisus) să fie arătat lui Israel”. 
(loan 1,31). loan s-a supus rânduielii dreptăţii. 

Mâna de țărână a zidirii a botezat creştetul Ziditorului făpturii. 

lisus, neavând nimic de mărturisit, se ruga. 

În faţa Sa se deschidea o eră nouă: era creştină. 

Cerurile se deschid. Lumina dumnezeiască se revarsă peste 
făptură şi Fiu; iar deasupra capului lui Iisus, Duhul Sfânt, luând chip de 
porumbel şi învăluindu-l fruntea, simbolizează Domnului Păcii o 
cunună. 

lar glasul Părintelui Îl mărturiseşte: „Fiul Său prea iubit”, în care 
a pus toată iubirea Sa pentru oameni. 

Aceasta e Teofania creştină (Arătarea lui Dumnezeu în Treime). 

loan a văzut acestea şi a mărturisit că „Acesta este Mielul lui 
Dumnezeu care ridică păcatul lumii. Acesta este Fiul lui Dumnezeu” 
(loan 1,29-34). 

Cu această mărturisire, sub autoritate de prooroc, misiunea lui 
loan se încheie: „De acum El! trebuie să crească, iar eu să scad !” (loan 
3,30) 

Dacă la botezul lui Ioan, lisus n-a avut de mărturisit nici un păcat, 
misiunea Lui avea să-L încarce — pe nedrept — de toate fărădelegile 
lumii. El, sfinţenia întruchipată, avea să se facă — pentru noi — „păcat”, 
pe care avea să-l țintuiască pe cruce, spălând omul în al doilea botez al 
Sfântului Său Sânge. Căci deşi era Domn al Păcii, venirea Lui era 
străfulgerare de sabie a unei alte Împărăţii decât cea așteptată de Israel. 
Deşi El era temelia întregului ritual ebraic, deşi spre El conduceau toate 
umbrele, simbolurile şi jertfele Templului, lisus va fi „găsit” şi „strigat” 
vrăjmaşul şi distrugătorul lor, de către victimele „umbrelor”. Deşi El 
dase Legea lui Moise în Sinai, lisus va fi arătat la tot pasul ca un 
călcător de Lege. Deşi venise ca să strice lucrăturile diavolului, va fi 
vorbit că lucrează cu mai marele dracilor, că are pe Belzebul. 

Nimeni nu L-a înţeles; de aceea toți s-au simţit datori să-l stea 
împotrivă. 

Dar El s-a făcut om, una cu noi: trebuia să ia povara păcatelor şi a 
blestemelor omeneşti. Cel fără de păcat trebuia să sufere ocara păcatului. 
lubitorul de pace, dătătorul păcii trebuia să rabde la un loc cu vrăjmăşia; 
chipul adevărului trebuia să sufere palmele minciunii; floarea nepri- 
hanei, gunoiul spurcăciunii. 

Pentru lisus tot păcatul era o tortură. 

Pe umerii lui lisus, care-Şi lăsase slava Sa de Dumnezeu, ca să 
îmbrace slăbiciunea omenească apăsa, ca pe-o temelie, răscumpărarea 
lumii de sub tirania păcatului. De brațul Lui atârna mântuirea omului, iar 
cealaltă mână o întindea să prindă atotputernica iubire a lui Dumnezeu. 

Acestea se topeau în rugăciunea lui lisus pentru oameni, în apele 
înfiorate ale Iordanului. „El a luat asupra-Şi durerile noastre şi cu 
suferințele noastre S-a împovărat” (Isaia 53,4). 

Confirmarea glasului lui Dumnezeu L-a întărit pe lisus pentru 
destinul Său în lume, care avea să fie apoi întărit cu al doilea botez, pe 
cruce. Cu aceasta lisus a fost încărcat de Dumnezeu cu „fărădelegile 
noastre ale tuturora” (Isaia 53,6). lisus mărturisea acum toate păcatele 
omului. 


Și iarăşi S-a rugat lisus de iertare, pentru om: — ucigașul lui 
Dumnezeu. 


Prislop, Botezul Domnului 
12.1.50 Matei 3,13-17 

IOAN, CAPĂTUL PROOROCILOR 
- 131- 


Ioan era ultima solie pe care a trimis-o Dumnezeu lui Israel. 

El avea misiunea să arate pe Mesia — lisus — şi să-l netezească 
înainte calea, spre inima lui Israel. 

Cum loan era „în duhul şi puterea lui Ilie”, — cel mai mânios 
prooroc — se înțelege dintr-o dată şi asprimea lui sălbatecă asupra 
păcatelor. 

„Dumnezeu nu trimite soli pentru a linguși pe păcătoşi, — soli de 
pace, ca să legene pe oamenii răi într-o siguranţă de pace cu Dumnezeu. 
El pune poveri grele pe conştiinţa făcătorului de rele şi-i străpunge 
sufletul cu săgețile remuşcărilor. Trimişii lui Dumnezeu aduc la 
cunoştinţa păcătoşilor judecăţile Lui îngrozitoare, ca să adâncească 
simţul stării lor nevoiaşe, ca să le scoată din adâncul inimii strigătul: 
«Ce să facem ca să ne mântuim ?» Atunci, mâna care ţi-a umilit fruntea 
până în țărână, ridică pe cel pocăit; glasul care a mustrat păcatul şi a 
făcut de ruşine îngâmfarea şi ambiția, întreabă cu cea mai duioasă 
iubire: «Ce doreşti să fac pentru tine ?»” (White). 

Ura împotriva Romei mocnea la culme. 

În pustia Iordanului, Ioan striga răspicat şi plin de nădejde: 
„Pocăiţi-vă căci s-a apropiat Împărăţia Cerurilor !” „S-a apropiat”; — 
până aci proorocii o prevesteau ca pe-un fapt al viitorului îndepărtat; 
acum Împărăția mesianică era înaintea porţilor. 

loan denunța corupția naţională de la talpă până la coroană. 

Înștiințările solemne de la Dumnezeu i-au alarmat pe toți. 

Mulţimile veneau să-şi mărturisească păcatele şi să se boteze de la 
Ioan. Printre gloate se strecurau şi mulţi cărturari şi farisei, care nu voiau 
să piardă prilejul de-a se arăta, tot ei, în fața mulțimilor, ca oamenii cei 
mai sfinți. Tainele lor vinovate nu rămâneau ascunse de ochii lui loan. 
Duhul lui Dumnezeu îi descoperea proorocului că aceştia-s oportunişti. 
Făceau pe prietenii, ca să-şi asigure demnități când va veni Mesia. 

„Pui de vipere !” „Ce credeţi, că scăpați de urgia viitoare ?” 
N-aveţi scăpare fără roade de pocăință ! Avraam nu vă va putea scăpa, 
fiindcă faptele voastre nu sunt faptele lui Avraam. Acum securea stă la 
rădăcina pomilor netrebnici şi focul aşteaptă alăturea. Valoarea unui 
pom o hotărăsc roadele, nu numele ce-l poartă. Mărturisirea credinţei 
fără îndreptarea vieţii, n-are nici o valoare. Pentru păcat, Dumnezeu este 
foc. Deci, sau te desfaci de păcat sau vei fi ars cu păcat cu tot. Și cum 
era multă viță sălbatecă, mulţi pomi pădureţi şi foarte multă pleavă în 
Israel, mulți începeau să simtă focul lui Dumnezeu arzându-i. Într-unii 
se aprindea focul pocăinței,; într-alții focul mâniei şi al fărădelegii. Irod, 
ars de mustrarea proorocului, făcea parte dintre cei din urmă. 


Prislop. 
12.1.950. 

ÎN PUSTIA CARANTANIEI 
- 132 - 


Precum în ordinea naturală a lucrurilor, aşa şi în ordinea 
spirituală, a destinelor, nu lipsesc verificările. Oriunde te afli trebuie 
să-ți ştii puterile şi să-ți cunoşti împotrivirile. 

Deşi lisus îşi avea un destin lămurit, încă de la 12 ani în Templul 
din lerusalim şi confirmat în pustia Iordanului la 30 de ani, totuşi n-a 
fost scutit de verificarea lui în pustia Carantaniei. 

Între aceste două pustii cresc marile destine. Într-una se nasc, în a 
doua se verifică. Abia oamenii marilor singurătăţi pot să învingă, ca 
pe-un lucru cunoscut, singurătatea lor între oameni. 

Oamenii mărunți, bursierii vieţii, se acomodează lumii, — n-o 
combat ieșind din ea în pustie. Oamenii împovărați de un destin însă, 
caută să acomodeze lumea la ei. De aceea ei ies din lume şi-şi meditează 
destinul în liniştea marilor singurătăți. Ei trebuie să iasă în pustie. 

„Duhul L-a mânat (pe lisus) degrabă în pustie” (Marcu 1,12). 

Deci lisus a mers în pustie din ascultare, „mânat de Duhul Sfânt”. 

Nu EI, de la El, a mers să postească — şi încă până la istovire. 

Nu El a chemat ispita. Ea trebuia să vină, ca la tot omul. 

Simţi o misiune ? — Împotrivirile te-aşteaptă ! 

De aceea ai nevoie de post şi rugăciune către Cel Atotputernic, 
care ţi-a dat misiunea, să o sprijinească. Acestea oțelesc sufletul în fața 
adversităților, în faţa jertfei. 

Cunoaştem pustia Iordanului: loan învăța pe oameni lupta cu ei 
înşişi, lupta pocăinței. În pustia Carantaniei, coama unui munte uscat, nu 
locuiau decât fiarele, vulpile şi şacalii. Aci a venit lisus. Iar la sfârşitul 
celor 40 de zile, cu a căror număr s-a numit însăşi pustia, a venit şi fiara 
cea mare: diavolul. 

Fioroasă întâlnire: lisus şi diavolul: antipozii singurei dialectici 
ireductibile. Singurii între care e exclusă, din principiu, orice înțelegere 
sau compromis. 

Atunci de ce s-au întâlnit ? 

- Ca această neînțelegere absolută între Dumnezeu şi Satana, să 
devină neînțelegere absolută şi între oameni şi Satana. 

Ei s-au mai întâlnit odată, înainte de zidirea omului pe pământ. 
Atunci a plănuit Lucifer uzurparea lui Dumnezeu: dar cu aceasta „ca 
fulgerul a căzut din Cer” (Luca 10,18). Pe pământ a găsit omul, prima 
pereche de oameni, pe care i-a înşelat şi i-a scos din ascultarea lui 
Dumnezeu în ascultarea sa. l-a scos din starea fericită a contemplaţiei lui 
Dumnezeu, în nefericirea de-a-l vedea pe el, şi pe ei înşişi goi. I-a 
aruncat în tragedia cunoaşterii contrazicerii, a cunoașterii răului, a 
nefiinţei sau nimicului. 

Diavolul ţinuse minte metoda cu care a câştigat la început: îi 
strecurase omului îndoiala în Dumnezeu. 

Cu aceeaşi perfidie se furişează şi acum înaintea lui lisus, acestui 
Om nou, care nu venise în lume pe calea poftelor firii şi care, deşi la 30 
de ani, nu făcuse nici un păcat. Diavolul veni „ca înger al luminii” să-l 
propună primul păcat: îndoiala. 


De sorții acestei întâlniri fioroase, a lui lisus cu Satana, pe câmpul 
de luptă al acestei lumi, avea să atârne soarta mântuirii omului. Satana, 
duşmanul lui Dumnezeu, era şi duşmanul omului, căruia îi falsificase 
orientarea în lume, îl robise şi pe om destinului său decăzut. 

„De aceea a venit lisus în lume, ca să strice lucrările diavolului”. 
„In hoc apparuit Filius Dei ut dissolvat opera Diaboli” (I loan 3,8). 
Acesta e unul din înțelesurile „mântuirii? — izbăvirea de sub tirania 
diavolului. 

El nu putea să nu vină să-şi apere „stăpânirea”. 

El „trebuia? să facă şi pe lisus să „cadă? în îndoială de 
Dumnezeu, în „stăpânirea” sa. 

„Dacă eşti tu Fiul lui Dumnezeu” arată-ți puterea ta şi ieşi din 
cleştele acesta grozav al foamei, „poruncind pietrelor să se facă pâini”. 

Propunerea diavolului cuprindea toată perfidia răului: voia să 
arunce pe lisus în îndoială de dumnezeirea Sa. Diavolul întindea lui 
lisus o dilemă: dacă crezi despre Tine că eşti Fiul lui Dumnezeu, fă pâini 
din pietre. Dacă nu faci, e semn că Te îndoieşti, dacă nu poți face e 
semn că te-a părăsit Dumnezeu, te-a mințit. Dacă vei face, Tu părăseşti 
pe Dumnezeu şi-ţi grijeşti singur de viaţa Ta. De fapt aceasta şi urmărea 

diavolul: nu urmărea să se convingă el că lisus e Fiul lui Dumnezeu, ci 
voia să-L compromită pe lisus, împingându-L prin foamea firii, să facă 
o minune pentru Sine. Aceasta n-ar mai fi fost o minune pentru iubirea 
de oameni, ci una pentru iubirea de Sine. 

Dar în lisus nu se află iubirea de Sine. Îndoiala de Dumnezeu nu 
I-a putut-o strecura în inimă. lisus nu i-a făcut minunea cerută, deși 
putea să facă din pietre nu numai pâini ci şi fii lui Avraam şi putea şi pe 
el, pe diavolul, să-l încremenească într-o piatră a pustiei. 

Dar lisus n-a venit în pustie în Slava Lui de Dumnezeu, ci în firea 
smerită a omului, ca în aceasta să bată pe diavolul. lisus nu avea acum 
să lichideze pe diavol, ci avea să dezrobească libertatea omului de sub 
tirania lui, chiar sub focul ispitelor sale şi chiar în condiția aceasta de 
oameni, cu fire slăbită de păcat. 

Un răspuns totuşi i-a dat lisus: „Scris este: nu numai cu pâine va 
trăi omul, ci și cu tot cuvântul ce vine de la Dumnezeu”. 

Cel ce ţine în suferințe neamul omenesc, propunea lui Iisus 
minunea ieşirii din suferință. 

O propunere la aparenţă rațională. 

Acestei „rațiuni” perfide lisus îi răspunde cu „Scris este”, îi 
răspunde cu Revelația. 

Vicleanul ia şi el Scriptura. Căci dacă n-a isprăvit nimic cu acul 
îndoielii, încearcă o săgeată mai ascuţită: ispitirea de Dumnezeu: 
verificarea concretă a Scripturilor: altă îndoială ! „Dacă eşti Fiul lui 
Dumnezeu, aruncă-le jos de pe aripa Templului, că «scris este»: 
Îngerilor Săi va porunci să Te sprijinească, să nu loveşti piciorul Tău de 
piatră”. 

Dar capătă răspunsul categoric: „Şi iarăşi «scris este»: ispitirea de 
Dumnezeu e interzisă !” — Până aci cu îndoiala, — această „virtute” a 
rațiunii. 

Nu-i mai rămânea diavolului decât legitimarea nebuniei sale: 
cumpărarea lui lisus. Deci, de pe vârful unui munte înalt I-a arătat, într-o 
clipită, toată strălucirea împărăţiilor pământului, — toată slava lor 
deşartă, toată minciuna lui îmbrăcată în trufie —: „Toată Ţi-o dau Ție, 
închină-Te mie !” 

Diavolul credea (şi crede nebunește) că de la căderea lui pe 
pământ şi mai ales de la căderea omului în „lumea” aceasta a lui, lumea 

aceasta e a lui. Acum făcea marea concesiune: voia să i-o dea lui lisus. — 
„Şi aşa ai venit să mi-o iei. Închină-Te mie şi Ţi-o dau”. 

Trufia dă lumea (deşi era o danie mincinoasă şi perfidă) numai să 
rămână ea deasupra. 

lisus îi răspunde diavolului că cere o închinare interzisă: „Singur 
lui Dumnezeu se cade să I te închini”. 

„Înapoia Mea satano !” 

Atunci i-a simțit Satana puterea dumnezeiască, căreia a trebuit 
irezistibil să se supună şi să se plece. 

Şi a plecat Satana „până la o vreme”; până când, prin oamenii 
robiți de el şi slugi ale sale, L-au dus pe lisus în a doua pustie fioroasă: 
dealul Golgotei şi i-au spus aceleaşi cuvinte ale începătorului răutății: 
„Dacă ești Tu Fiul lui Dumnezeu, pogoară-Te de pe cruce şi vom crede 
în Tine !” (Matei 27,40) 

Răspunsul lui Iisus a fost Învierea. Dar pentru ei nici acesta nu era 
răspuns fiindcă ei nu erau fiii învierii, ci fiii diavolului 


* 


Diavolul a fost luat de unii drept delegat al rațiunii, care cere lui 
Dumnezeu evidențe. Iisus i-a refuzat diavolului orice dovadă a 
dumnezeirii Sale. 

A concede diavolului delegația rațiunii, „a celui mai înalt for 
omenesc”, înseamnează a nu fi departe de raționamentul demonic: a-ți 
încredința rațiunea diavolului şi nu lui Dumnezeu, înseamnează a lua 
locul diavolului împotriva lui Iisus. 

Orice răspuns ar fi dat Iisus, altul decât a dat, nu dovedea 
diavolului nimic. De aceea nu i-a răspuns. 

Aceasta e rațiunea divină. 

„Rațiunea” demonică cere lui Dumnezeu „dovezi”. 

Rațiunea divină rămâne în certitudine, în atârnare şi închinare de 
Dumnezeu. 

* 

De atunci aceste două raţiuni se luptă în pustia fiecărei vieți 
omeneşti. Dacă eşti om şi vrei „dovezi” trebuie să te lupți cu Dumnezeu, 
ca într-o noapte, Iacov. 

Vai de tine de vei învinge tu pe Dumnezeu: 

Vei constata pe câmpul tău de luptă că învingătorul a fost 
diavolul, moartea. 


lată ce a „câştigat” Iuda. 


Prislop, 
5.11.950; 24.111.50 

ÎN DUMINECA ORTODOXIEI 
- 133 - 


Sunt doi Toma în viaţa lui lisus. Unul e Natanail la începutul 
activității Mântuitorului; iar al doilea e Toma la sfârşitul ei. Primul îl 
recunoaşte Împăratul lui Israel şi Fiul lui Dumnezeu. Al doilea îl 
recunoaşte Domnul său şi Dumnezeul său. 

Natanail recunoaşte în lisus persoana ideală a lui Mesia. 

lisus se numeşte pe sine Fiul Omului, adică omul aşa cum îl 
gândise Dumnezeu la început, — omul pe care trebuie să-l ajungem. 

Natanail recunoscu în lisus icoana omului ! 


* 


Precum la început lisus era ţinta lui Israel, pe care-l aşteptau ca pe 
ultima nădejde a unui popor oropsit, aşa acum lisus este aşteptarea 
istoriei. Relele pe pământ aşa de mult vor strânge oamenii, încât nu mai 
rămâne istoriei altă soluție decât sfârşitul ei. 

Cei ce-L aşteaptă pe lisus, aceştia se poartă în istorie ca El. 

Pentru scurtarea suferințelor lor — fiindcă nu poți fi în lume şi să 
crezi în Dumnezeu fără să fii prigonit ca El — pentru aceia zice Sfântul 
Pavel, aşa să vă purtaţi, răbdând cu credinţă şi grăbind venirea 
Domnului. 

O trăire a vieţii lui lisus, a primejdiilor la câte te expune aceasta, 
grăbeşte sfârşitul. 


* 


În veacul al VIII-lea al erei creştine a fost, printre altele, o mare 
luptă pentru icoane. A trebuit un sobor ecumenic, ultimul sobor, 
al VII-lea, să apere cinstirea sfintelor icoane. Atunci erau iudeii care 
pârau icoanele la împărați, precum că sunt chipuri cioplite şi închinare la 
lemne. Deşi atunci s-a pus capăt răutăţii şi multe veacuri icoanele au fost 
în cinste, astăzi iarăşi li se găseşte vină. Atunci li se zicea că-s o 

închinare greşită lui Dumnezeu. Azi vina lor e că amintesc de 
Dumnezeu. 

Dar mai e o icoană în primejdie: icoana lui lisus, pe care o avem 
în noi în fiecare; — căci de la Botez fiecare suntem destinaţi să fim o 
icoană a lui lisus. Împotriva acestei icoane a lui isus în om, se dă azi o 
luptă mai vrăjmașşă ca odinioară împotriva sfintelor icoane. 


Se dă o luptă împotriva icoanei omului ! 


- Unde-i sunt apărătorii !? 
* 


Prislop. Dumineca l-a din post 
26.11.50 loan 1,43-51 

NEBIRUITELE ARME 


POSTUL ŞI RUGĂCIUNEA 
- 134 - 


Pocăinţa ninivitenilor e o pocăință cu răsunet. 

Mai aveau 40 de zile şi-i aştepta soarta Sodomei. Iona proorocul a 
fost forțat să se ducă să le spună, să se pocăiască, altfel peste 40 de zile 
toți vor pieri. Cetatea era păgână, lona evreu. Pântecele chitului şi 
fundul adâncului l-au făcut să treacă peste îndoielile sale misionare şi 
astfel să dea lumii, pentru toate veacurile sale, acest model de rugăciune 
şi post care, în ultimele zile dinaintea dezastrului, au schimbat osânda 
morții înfricoşate, în model de ascultare de Dumnezeu. 

Fărădelegile puternicei cetăți ajunseseră până la Cer. Iona le 
vestește pieirea: „Mai sunt 40 de zile şi Ninive va fi pierdută !” 

„Atunci ninivitenii, ne spune Scriptura, au crezut în Dumnezeu, 
au ținut post şi s-au îmbrăcat în sac, de la cei mai mari până la cei mai 
mici.” A ajuns vestea până la împăratul Ninivei. Acesta s-a sculat de pe 
tronul său, şi-a lepădat veşmântul împărătesc, s-a acoperit cu sac şi s-a 
culcat în cenușă. A trimis crainici în cetate să dea ordin împărătesc: 
„Oamenii, ca şi dobitoacele, vitele mari ca şi cele mici să nu mănânce 
nimic, să nu pască şi să nu bea apă. lar oamenii să se îmbrace în sac şi 
către Dumnezeu să strige din toată puterea, şi fiecare cu pocăință să se 
întoarcă de la calea lui cea rea şi mâinile lui să nu mai săvârşească fapte 
silnice. Cine ştie, poate că Domnul iarăşi se va îndura şi va opri în loc 
iuțimea mâniei Lui, ca să nu mai pierim !” (Iona 3,5-9). 

Tâlcuirea cea mai bună a acestei pocăinţe colective o dă sfântul 
loan Gurădeaur, zicând: „Era ciudat să vezi cum sacul se bucură de mai 
multă trecere ca purpura. Căci ceea ce n-a putut face porfira a izbutit 
sacul, ce n-a putut duce la bun sfârşit coroana, a izbutit cenuşa. Căci 
beţia şi lăcomia au zguduit cetatea şi era să o dărâme; iar postul a pus-o 
în picioare când se clătina şi era gata să cadă” (Sfântul Ioan Gurădeaur, 
„Despre pocăință”, Sibiu, 1938, p. 49). 

In fața marelui Babilon al lumii moderne mai sunt numai două 
zile: O zi de milostivire „Astăzi” (Evrei 3,7,13), şi „o zi a mâniei” lui 
Dumnezeu (Isaia 61,2) — ziua judecății de pe urmă, care poate fi mâine. 


Prislop, 
19.11.950. Matei 6,14-21 

LEPĂDAREA DE SINE 
= 135 - 


Este în noi o mică — uneori chiar mare — contrazicere. 

Este duhul iubirii de sine care jertfeşte oamenii şi duhul jertfirii de 
sine pentru iubirea de oameni. 

Amândouă vor să ne menţină în viaţă; decât că duhul iubirii de 
sine vrea să ne menţină în viața aceasta pământească, de cele mai multe 
ori prea stricată şi plină de păcat; pe când duhul jertfirii de sine caută să 
ne câștige viața cea fără de sfârşit şi cu desăvârşire sfântă. E o mică 
vrajbă în noi: între vremelnicie şi veşnicie, între sfințenie şi păcat, între 
Dumnezeu şi diavol. 

Sunt două conştiinţe în noi, care, fiecare caută să câştige 
stăpânire asupra celeilalte: „conştiinţa eului” şi „conştiinţa religioasă” 
propriu-zisă. O conştiinţă că totul eşti tu şi faci ce vrei tu, nu atârni de 
nimeni, Şi conştiinţa că atârni de Dumnezeu. Acestei situații de vrajbă îi 
zice Dumnezeu: „Cela ce voieşte să vină după Mine, să se lapede de 
sine, să-şi ia crucea sa în fiecare zi şi să-Mi urmeze Mie” 

Nu poţi urma pe Dumnezeu urmându-ți ție. Trebuie să alegi între 
tine şi Dumnezeu. E o alegere care te poate pierde; dar tocmai această 
pierdere pentru Dumnezeu te câştigă. Alegerea aceasta „dacă vrei” e 
darul libertății cu care a cinstit Dumnezeu pe om, făcând şi de el 
atârnătoare mântuirea sa. Primul care a adus ştirea, i-a făcut conştienţi 
pe oameni de libertatea lor, este creştinismul. Libertatea este un 
excepțional de mare dar, însă, pentru cine se iubeşte numai pe sine, e tot 
aşa de mare primejdie. lubitorul de sine îşi înclină libertatea spre 
fărădelegi, la care ajunge rob şi din om neom. 

Libertatea îşi câştigă însă valoarea de mântuire numai dacă trece 
prin jertfă. Jertfa acelei iubiri de sine e vama ei de verificare. Liber 
ajunge numai cel ce se leapădă de toate și în primul rând de sine. 
Ucenicii lui lisus sunt oameni liberi. 

Libertatea aceasta presupune o austeritate a vieții. 

În împărăţia religiei, libertatea nu e un concept abstract, ca în 
câmpul cunoaşterii în general, aci ea e o structură a omului devenit 
spiritual, străbătut de adevăr, încă din veacul acesta. Unul ca acesta, 
chiar de-ar tăcea, mărturiseşte înaintea oamenilor pe lisus, Cel ce l-a 
făcut liber. 


Aceasta e ceea ce urmărește lisus, când ne cheamă să-l fim 
ucenici, începând de la libertate ! 


Prislop, Dumineca a III-a a postului 
12.11.50 Marcu 8,34-38 

RUGĂCIUNI NEPOTRIVITE 
- 136 - 


E de neînchipuit cât e de mare nepotrivirea între ce cer oamenii 
lui Dumnezeu şi între ce cere Dumnezeu oamenilor. Sau, mai bine zis, 
nu e potrivire deloc între ce cer oamenii de la Dumnezeu şi ce-ar dori 
Dumnezeu să ceară oamenii. Evanghelia de astăzi e un model de 
decepții de amândouă părţile. În vreme ce lisus le prevestea ucenicilor 
apropierea pătimirii Sale în Ierusalim, cu amănunte, ca atunci când le 
vor vedea să nu cadă pradă deznădejdii, ei, doi dintre ei, îi cer lui lisus 
ranguri de primi-miniştri (primii de-a dreapta şi de-a stânga 
Împăratului). 

De atunci au trecut aproape 2000 de ani, dar aceleaşi, şi mai 
nepotrivite cereri se aud şi astăzi: Cutare se roagă lui Dumnezeu să 
câștige un serviciu; cutare, să i se descopere hoţii; unul, să i se risipească 
duşmanii; altul să câştige la loterie; una, să despartă Dumnezeu pe 
cutare de la cutare; altcineva, de la țară, să nu i se mai împungă vitele; 
iar un şcolar să reuşească la examene... 

Lucruri pământeşti, trecătoare, nimicuri. 

Sunt însă unii care-l cer lui Dumnezeu socoteală de cum conduce 
lumea. Aceştia vor să asculte Dumnezeu de ei. — Altă nesocoteală. Alţii 
nu-l cer nimic; ba chiar Îi cer să tacă: să nu existe în fața lor ! 

- Altă socoteală de dat la reparat. 

Oamenii, fiecare în felul lor, cer lui Dumnezeu lucruri potrivite cu 
icoana — concepția — ce şi-o fac despre Dumnezeu. Apostolii, fiindcă-L 
doreau Împărat pe pământ, Îi cer posturi înalte în Împărăţie; săracii Îl 
văd pe Dumnezeu ca pe un bogat şi-l cer unele ca acestea, etc. 
Dumnezeu e văzut prin „patimile” şi „pătimirile” lor, ca prin nişte 
ochelari colorați, şi-l cer să le scutească patimile de pătimiri, — ori El e 
altfel. Cred că cea mai deformată ființă din capul oamenilor a ajuns 
Dumnezeu. 

Dar ce ne cere Dumnezeu nouă ? Ce-ar dori să cerem ? 

Să fim ca lisus; în care S-a îmbrăcat El, dându-ni-se model şi 
viață. Dumnezeu pune apăsul pe „a fi”, noi pe „a avea”. De aceea noi 
înaintea lui Dumnezeu mereu suntem în trista situație de cerşetori, pe 
când de fapt trebuie să fim în situaţia de fii. 


Deci chiar aşa rău stând lucrurile, să-L cerem pe lisus, Omul care 
să ne înveţe să fim, deocamdată oameni, şi pe urmă fii. 


Prislop, Dumineca a V-a din post 
26.11.50 Marcu 10,33-45 

PAHARUL ŞI BOTEZUL 
- 137- 


Cei doi ucenici doreau ranguri în Împărăția lui Dumnezeu. 

Ei nu ştiau prin câtă umilire avea să treacă Însuşi Împăratul până 
„să intre în slava Sa”. Drept aceea lisus îi întreabă: „Putea-veţi bea 
paharul pe care Eu îl beau şi putea-vă-veţi boteza cu botezul cu care Eu 
Mă botez ?” 

Şi nedându-şi seama, au răspuns ucenicii, naiv: „putem”. 

Răspunsul a fost totuşi confirmat profetic de lisus, căci de fapt 
soarta viitoare a ucenicilor în lume aşa a şi fost: numai pahar de 
suferinţe şi botez de mucenici. 


* 


Tâlcuind cuvintele acestea ale lui lisus, prin cele întâmplate, nu 
după multe zile, înțelegem că paharul pe care avea lisus să-l bea era mai 
amar decât cupa cu cucută pe care atenienii o deteră lui Socrate. 

În paharul lui lisus erau adunate toate fărădelegile oamenilor, care 
odinioară dezlănțuiseră potopul, toată scârnăvia păcatului şi toată văpaia 
de ură împotriva vieții Sale, împotriva lui Dumnezeu. Tot sângele 
spurcat — puterea dracilor — care curgea prin oameni, I s-a turnat în potir 
ca să-l bea lisus, singurul Om fără prihană. (Şi când se umple paharul 
fărădelegilor trebuie să se găsească cineva să-l bea, căci altfel se varsă 
Şi, sau se potoape pământul sau se aprinde şi-i vine sfârşitul.) 


Fierea şi oţetul, puse-ntr-un burete, sunt nimica faţă de paharul 
fărădelegilor omeneşti, pe care a trebuit lisus să le bea cu Sfânt Sufletul 
şi Trupul Său şi să se „facă pentru noi păcat” (II Corinteni 5,21) şi să ia 
El, nevinovatul, pedeapsa păcatului de la Dumnezeu, ca să ne câştige cu 
aceasta şi răscumpărarea sau mântuirea. 

Sfântul Său Trup era un potir văzut, dar pe care erau acum 
încărcate toate fărădelegile omului și băute, nu din înclinarea voinţei 

spre vreo fărădelege, ci din nesfârşita iubire de oameni de-a-i izbăvi de 
păcat. Aceasta era cea mai înfricoşată încercare a iubirii. 

A urmat pedeapsa ei, întâi de la oameni: toată mucenia crucii, pe 
care ura a răstignit iubirea. 

Iubirea de oameni nu s-a frânt pe cruce. 

Acesta era botezul; botezul sângelui. 

A venit apoi şi cea mai grea încercare cu putință, părăsirea lui 
Dumnezeu: 

Iubirea lui lisus de Dumnezeu nu s-a stins nici pe crucea părăsirii. 
S-a întunecat şi soarele şi s-a zguduit şi pământul la această înfricoşată 
osândă. Acesta era botezul spiritului, — întrucât în lisus era şi suflet 
omenesc adevărat. 

lisus, din iubirea de oameni, luase asupră-Şi toată povara 
păcatului, — care printr-un om a intrat în lume —, şi astfel Fiul Omului s-a 
făcut ţintă a urgiei divine, cea asupra păcatului, care lovea de moarte şi 
persoana omenească ce şi-l asumase, dar izbăvea pe ceilalți oameni de 
aceeaşi osândă şi urgie. 

Acum, din sfântul Său Potir: jertfa de pe cruce, ne-a izvorât nouă 
„Sângele cel curs prin milostivire din coasta Sa”, sângele cel dătător de 
viață al Sfintei Împărtăşanii. 

Acesta-i darul ce ne-a dat lisus în schimbul paharului ce i L-au 
dat oamenii; schimb care să ne hotărască şi pe noi să ne schimbăm. 
Darul acesta al Sfintei Împărtășanii să ne hotărască odată pentru 
totdeauna să nu mai băgăm noi fărădelegi în Potirul lui lisus. 

„Nu ştiţi că nu mai sunteţi ai voştri ? Că aţi fost răscumpăraţi ?” 

Paharul şi Botezul Domnului, pe care El ni le-a întors în 
binecuvântarea Sfintei Împărtăşanii ar fi bine să ne întipărească în minte 
întrebarea care să ne însoțească înainte de toate faptele noastre: 

„Oare ce-ar face lisus, acum, în locul meu ?” 

De ne va urmări pretutindeni întrebarea asta: „Ce-ar face Iisus în 
locul meu ?” cred că nu I-am mai băga atâtea fărădelegi în pahar ! 


* 
x x 


Tâlcuirea sfântului Maxim Mărturisitorul: 

„Prin «Botezul Domnului» se înţeleg, toate ostenelele noastre de 
bună voie pentru virtute. Acestea şterg, petele de pe conştiinţă şi omoară 
înclinările noastre spre lumea simţurilor. 

Prin «Paharul Domnului» se înţeleg toate încercările fără de voie, 
care ne vin asupra în răstimpuri de strâmtorare, pentru că stăm în slujba 
adevărului. Răbdând acestea punem dorul după Dumnezeu mai presus 
de viaţă. 

Deosebirea dintre pahar şi botez este aceasta că botezul omoară 
aplecarea voinţei spre plăcerile vieţii, de dragul virtuţii; iar paharul 
convinge pe credincioşi să pună adevărul mai presus şi de viață. 

Paharul e înainte de botez, pentru că virtutea e pentru adevăr, iar 
nu adevărul pentru virtute. 

De aceea, cel ce cultivă virtutea, având în vedere adevărul, scapă 
de săgețile slavei deşarte; pe când cel ce urmăreşte virtutea ca scop al 
vieţii, chiar câştigându-o o face culcuş părerii de sine şi e rănit de slava 
deşartă” (Filocalia vol. III, pp. 114-115). 


* 


O viaţă cu totul dezinteresată în slujba lui Dumnezeu — căci El 
e Adevărul —, cu cât ne aduce mai grele amărăciuni și stridențe cu 
viața decăzută a lumii, cu atât ne apără mai bine câştigul ce ni-l va 
da Dumnezeu, în slavă adevărată, „la zidirea din nou a lumii” 
(Matei 19,28). 


Prislop. 
27.11.50. Marcu 10,33-45. 

„CINE POATE Să SE MÂNTUIASCĂ ?” 
(Matei 18,25) 


Acela care se va putea lepăda de sine, care va birui “lumea” şi va 
putea călca peste toată puterea satanei; acela se va mântui. Dar acestea 
toate se pot numai întru Hristos lisus, căci mai mare este Cel ce este 
întru voi, decât cel ce este în lume. Când însă iubirea de sine devine ea 
cale de urmat, adică egoismul devine normativ de viață, acesta poate 
creşte şi creşte până la lepădarea de Dumnezeu, şi omul se descumpă- 
neşte la minte. Orice egoist e, în străfunduri, un antihrist. Dacă însă 
lepădarea de sine — prima condiţie a urmării lui Hristos — a devenit, ea în 
noi, O realitate statornică, cunoaştem aceasta când vedem, cu bucurie, că 
nu mai avem vrăjmaşi, că putem face bine celor ce ne fac nouă rău, că 
putem iubi pe cei ce ne urăsc, că putem ierta din inimă pe cei ce ne 
greşesc, cu alte cuvinte că ne menţinem în creştinism. Acesta-i numai 
primul pas peste puterea satanei. Am ascultat de Domnul Hristos şi nu 
de el, “domnul” veacului acestuia, “nesupunere” egală cu declarația de 
război. Şi vai de cine n-a învăţat războiul nevăzut. Nici supraapreciere 
că duce la obsesie, nici subestimare, că devine nepăsare. 

lată temeiul sf. Simeon Noul Teolog: “Fiecare dintre noi trebuie 
să cunoască pe Dumnezeu, pe sine însuşi şi pe demoni... pe demoni 
pentru că ei sunt de fapt vrăjmaşii noştri tăinuiți şi pentru că ei luptă 
împotriva noastră prin mijlocirea noastră însăşi.” Cu minţi curate, 
luminate de Duhul Sfânt şi întărite de Adevăr, cu virtuţi ale voinţei 
asupra fini, flăcări ale dragostei de Dumnezeu şi de oameni, mai 
adevărat zis: flăcări ale iubirii divine revărsate spre lume, prin smerită 
inima omenească, însuşiri acoperite cu o “prăpastie de smerenie” — 
virtuți de integrare în creştinism —, cu de aceştia numai se războieşte 
satana, pentru că de “vederea” lor, care-l arde, nu mai are cum să se 
ascundă. Pe noi, “creştinii cu numele” nici măcar nu ne trezeşte din 
“somn”. Cu noi, se luptă patimile noastre. 

Mântuirea este Darul Mântuitorului care întâmpină nevoinţa 
omului. Dar aceasta, oricât de mare ar fi, nu poate “merita” sau 
“cumpăra” Darul. La sfârşit, după Învierea cea de obşte, cununa 
biruinței definitive asupra răului şi morţii, o vor primi toţi cei ce au 
ostenit pe pământ pentru Adevăr. Asemănarea cu care a fost omul zidit, 
acum va străluci în toți fiii lui Dumnezeu, când El va fi totul în toți. 
Mântuirea este îndumnezeirea. Totul plecase de pe pământ, de la un 
“amănunt”: lepădarea de sine, sau iubirea de sine... două direcţii ale 
unui... cuvânt. 


* 
(Text inedit aflat între manuscrisele Părintelui Arsenie de la 
Aşezământul monahal de la Sinaia, pe care am socotit de cuviință să-l 


rânduim ca pe o sinteză şi concluzie a cuvintelor duhovniceşti ale 
Sfinţiei Sale, publicate în acest volum.) 

